
	Mesto, príbeh a všetky osoby v tejto knihe sú vymyslené a akákoľvek podobnosť so skutočnými udalosťami je čisto náhodná, hoci sa môžu niekomu zdať akési povedomé…

	
 

	 

	 

	Tibi et igni.

	 

	Tebe a ohňu.

	 

	Prečítaj a spáľ.

	
 

	 

	 

	Venujem vnučke Katke.

	Prológ
LETO 1992

	 

	Muž s nebezpečne modrými očami a nápadne blond šticou dofajčieval tretiu cigaretu. Na zastrčenej lavičke v parku sedel na drzáka, zadok mal na operadle a topánky tam, kde normálne sedávajú dôchodcovia. Teraz, o pol tretej v noci, tu nebol ani jeden, čo by ho napomenul – aj tí, čo nemohli po nociach spávať, sa sem v túto nočnú hodinu neodvážili. Vlastne do tohto mestského parku sa v noci neodvážil nikto, aj policajné hliadky tu končili o desiatej.

	Usmieval sa, v duchu prehodnocoval končiaci sa deň. Mimoriadne úspešne zavŕšený deň. Patril k ľuďom, ktorých pracovný čas sa zväčša končil ďaleko po polnoci. Zhlboka si šlukol, znova vybral bankovky zo zadného vrecka riflí, prerátal ich, už ani nevedel koľkýkrát, a vrátil ich späť do zadného vrecka. Mimoriadne úspešný deň. Bodaj by aj tento nový bol taký plodný.

	Slušná sumička za takú blbosť, ani sa veľmi nenadrel. Už sa k tomu nechcel vracať, už sa mu nechcelo myslieť na debila, čo tak ľahko pustil prachy. Iba sa znovu usmial, mávol rukou, šlukol si, odfrčkol ohorok a pozrel na hodinky na zápästí.

	Najvyšší čas zaliezť do perín a pripraviť sa na novú šichtu.

	Za chrbtom začul šramot, potom tlmené hlasy, nato jasnejšie hlasy. Dva hlasy, jeden hlbší, druhý vyšší.

	Zoskočil z lavičky a prikrčil sa. Stále nič nevidel. Za lavičkou rástli kríky do výšky prvého poschodia, no žiadne poschodia tu neboli, iba kríky, stromy, asfaltové chodníky, lavičky a tma. Tých pár sliepňajúcich lámp nepočítal, nikto ich nepočítal, ani mestská údržba parkov – preto boli v takom zúboženom stave. Sliepňala každá tretia.

	V podrepe odskočil za strom. Stále nič nevidel, Znova odskočil, potom pobehol za hrubší strom – dobre spravil. Kríky sa roztiahli a na jeho lavičku si sadol chalan v krátkych rifliach a čiernom tričku. Hlavu mu pokrývali husté dlhé vlasy vo farbe trička. Sadol si presne tak, ako pred chvíľou sedel on – na drzáka.

	„Skončila si?“

	Muž s nebezpečne modrými očami konečne počul, o čom sa zhovárajú.

	„Skončila si? Pätnásťtisíc tento týždeň nedáš dokopy, ani keď pretiahneš ešte dvoch tátošov, tak drž hubu a fajči! Odpíšem ti päťsto, lebo sme kamaráti, ale štrnásť a pol tisícky tento týždeň navalíš!“

	„Ako, keď ma nevyplatili? A že mi odpíšeš päťstovku? Jebem ťa za také ceny!“ ohradila sa útla dievčina s postavou školáčky – a okamžite dostala facku, až jej odletela hlava.

	„Kurva!“

	„Je tvoja mater!“

	Dostala druhú z druhej strany a zase jej odletela hlava.

	„Môžeš ma mlátiť, koľko chceš, fajčiť ťa nebudem! Nechcem! Už to nerobím! Vyplatím ti, čo som dlžná, zajtra a daj mi už konečne pokoj!“

	„To nejde, mala si mi priniesť prachy včera. Nedostal som ani korunu. Ako ma chceš vyplatiť zajtra, keď si švorc? Moja ponuka je jasná, dnes fajka, päťsto ti odpíšem a ostatné mi vyplatíš…“ zaváhal, aby nebol krutý obchodník, „do týždňa.“

	„Odpíšeš mi tisíc a ostatné ti dám do dvoch týždňov,“ vyjednávalo dievča zvyknuté na facky. „Budem v plnke, už na tom pracujem, daj mi len trochu času!“

	Muž s nebezpečne modrými očami skrytý za stromom sa musel usmiať. Aj on sa v práci jednal, ale takéto šupy nedostával. Občas rozdával, to musel, ale on nedostával. Obchodné jednanie dvojice na lavičke ho zaujalo. Už sa mu nechcelo spať, odrazu bol zvedavý, ako fackovací maratón dopadne.

	„Dobre, ty krava besná, odpíšem ti liter a ostatné mi vrátiš do dvoch týždňov.“ Boli to posledné slová, nezniesli námietky,

	„Dobre,“ rezignovalo dievča. Tisícka za fajku sa jej zdala dobrá cena.

	„Tak poď už konečne a fajči!“

	Chalan si stiahol krátke rifle a rýchlo za nimi putovali aj slipy. Poobzeral sa hore-dolu, ale zbytočne – v túto nočnú hodinu boli v zastrčenom kúte nebezpečného parku naozaj sami, na to sa mohol spoľahnúť. Pre istotu sa presvedčil ešte raz a obzrel sa aj za kríky – boli sami.

	„Tak poď!“ nahol sa dozadu, roztiahol nohy a natrčil sa.

	Dievča si kľaklo na lavičku, rutinovane vzalo mäso do ruky a párkrát potriaslo hore-dolu, aby bol úplne tuhý – až potom sa prisalo. Pohyby hlavy zosynchronizovalo s pohybmi zovretej dlane. Po pár povinných úkonoch sa dievča odtiahlo a vypľulo na chodník chuchvalec slín.

	„Fuj, ty hovädo, kedy si sa naposledy sprchoval? Samý syr!“

	„Drž hubu!“ zahnal sa na facku, no uhla sa a bez ďalšieho odvrávania pokračovala v mechanických pohyboch.

	Muž za stromom sa stále usmieval, naozaj sa bavil, takéto divadielko sa našincovi iba tak nepritrafí. Chalan ho nezaujímal, bol o pätnásť kilogramov ľahší a o pol hlavy nižší, a určite nemal výcvik, toho zvládne raz-dva, zaujala ho dievčina. Ako kľačala na lavičke, vystrkovala do sveta celkom obstojný zadoček, postavičku mala tak na dievčatko do lavice deviatej triedy základnej školy, a nie na takúto ťažkú robotu pre zrelé ženy. Stále sa usmieval, nemohol odtrhnúť zrak od malého zadočka. Takú lahôdku už nemal, ani sa nepamätal.

	Uvažoval. Nemá zmysel vyrušovať ich v najlepšom. Ak zaútočí teraz, nečakane, prekvapí ich a seknú sa. Chalan sa poserie, ale aj dievča sa zľakne a už to nebude ono. Stratí veľa času vysvetľovaním, presviedčaním, možno vyhrážaním. Radšej ich nechá, a keď ho vybaví, vystúpi z tieňa na scénu. Chalan pochopí, už to bude mať za sebou a bude pokojnejší, zdekuje sa aj sám, dobrovoľne, a potom si tú malú žabku podá na všetky spôsoby, nie len tak na pol huby, ako sledoval v priamom prenose.

	Bože! Aký krásny zážitok na záver pracovného dňa! Najprv ľahká prácička, brnkačka, potom kráľovský honorár a teraz toto šteniatko… Mohol by si niekto želať niečo lepšie pred zaslúženým odpočinkom?

	Chalan na lavičke zaklonil hlavu a zavyl. Brucho sa mu naplo, prehol sa dozadu ako luk. Dievča v momente odtiahlo tvár bokom a striekance jej preleteli ponad plece. Pár posledných kvapiek sa jej vpilo do lemu trička na krku.

	Okamžite dostala facku.

	„Kto ti dovolil vytiahnuť ho z huby!?“

	„Na prehĺtaní sme sa nedohodli, o tom sme nehovorili, ty debil!“

	„Ty…“ zadúšal sa chalan, ale ešte mu brnelo v hlave, aj hornej, nebol schopný argumentovať. Zhlboka dýchal, mocne zvieral zábradlie lavičky a bezmocne zúril.

	Počkala, kým vychladne.

	„Dobre, ty kurva hnusná, ale vyčistíš ho, kým sa nebude lesknúť ako diamant v kráľovskej korune!“

	„Diamant?“ nechápala. „To nemáš z vlastnej hlavy. Kde si to počul?“

	„Čo ťa po tom! Rob, lebo ti neodpíšem ani korunu!“

	Znova ho vzala do úst, aby ho zbavila posledných kvapiek.

	Chalan sa nahol dopredu, jednou rukou ju zdrapol vzadu za vlasy, aby musela zakloniť hlavu a nadvihnúť bradu. Druhá ruka mu zmizla v zadnom vrecku riflí, potom ju priložil na obnažený krk a bleskovo mykol. Drgol ju do čela, aby ho neostriekala, ale neskoro, pár kvapiek už mal na brade a lícach. Surovo ju kopol do hrude. Odletela.

	Dievča roztiahlo ruky a so zdesením v očiach sa kŕčovito chytilo za krk. Ozval sa dunivý chrapot a žblnkanie. Kolená sa jej zošmykli z lavičky a spadla na bok. Prevalila sa na chrbát, potom opäť na bok a znova na chrbát. Okolo hlavy sa jej rozliala červená svätožiara. Nohy sa jej začali nekontrolovateľne mykať.

	Chodníkový asfalt nič nepije, ani vodu, ani krv, všetko sa po ňom rozlieva ako palacinkové cesto na rajnici.

	Pár okamihov – a krv bola všade. Krvácanie z krčných tepien je rýchle. Ešte raz sa prevalila na bok, ešte raz zachrochtala, ešte chvíľu sa jej mykali nohy, a bolo po všetkom. Zomrela, skôr než si stihol zapnúť rázporok.

	Zapol si rázporok, zoskočil z lavičky, utrel si líce.

	„Kurva hnusná,“ povedal mŕtvole cez plece.

	Upravil sa, poobzeral sa a vykročil do tmy.

	Muž za stromom sa už neusmieval. Pevne zovrel kmeň, až sa mu pod prstami drobila kôra. Doteraz ho predstavenie na lavičke bavilo, motivovalo ho, a samozrejme, vzrušovalo – odrazu mu zamrzol úsmev. Takýto záver predstavenia by nečakal nikto.

	Precitnutie trvalo iba zlomok sekundy, okamžite si uvedomil, čo sa deje. Poznal umieranie po podrezaní krčných tepien. O umieraní vedel oveľa viac než chalan na lavičke.

	Chvíľu váhal, či vybehnúť, či nie, ale nebolo treba, chalan vykročil po chodníku k jeho stromu. Stačilo počkať, kým prišiel bližšie.

	Dostal facku. Silnú, ozajstnú, mužskú. Ani nehlesol, iba sa rozvalil na chodníku. Úder z tmy bol taký silný a nečakaný, že mu vyleteli nohy a tvrdo dopadol na chrbát.

	„Kur… va!“ vyhŕkol na dvakrát, prevaľujúc sa z boka na bok.

	„Nie,“ usmial sa muž spoza stromu. „To bola ona a ja som videl, čo si s ňou urobil.“

	Sklonil sa nad obeť rozvalenú na chodníku, nacvičeným hmatom otočil telo na brucho, vykrútil ruku v bolestivom uhle ďaleko za chrbát a zatlačil.

	„Auu…“ zaskučal chalan, „ty si fízel?“

	„Nie,“ povedal pravdu muž s nebezpečne modrými očami a zo zadného vrecka nohavíc vybral chalanovi zakrvavenú britvu.

	Na chodníku ležal v bolestiach vrah a nad ním sa skláňal ešte horší človek. Robil mu zle, lámal mu ruku a chystal sa aj na horšie.

	Ani jeden rok v Krauzovej krátkej detektívnej praxi nebol taký ťažký ako tento. Ani neskôr, po rokoch, keď už mal svoje odšliapané, ako sa hovorí medzi policajtmi, a spomínal, nevedel nájsť podobný, ako bol deväťdesiaty druhý. Bezpečnostní analytici neskôr tvrdili, že problém spôsobila neuvážená porevolučná totálna amnestia, pretože vyprázdnila väznice a presýtila ulice násilím. Krauz a jeho kolegovia z oddelenia vrážd sa v tom čase bezpečnostnými analýzami nezaoberali, pre nich bolo dôležité, že odrazu mali roboty vyše hlavy a oveľa viac času trávili s vagabundmi ako so svojimi manželkami a s deťmi. Ale profesionáli museli zniesť aj to, a ako povedal ich šéf, niekto ten bordel vonku upratať musí, tak upratovali.

	V marci chytili Ondreja – Beštiu a dokazovanie viny a zadovažovanie dôkazov proti zatiaľ najplodnejšiemu sériovému vrahovi v dejinách slovenskej kriminalistiky trvalo mesiace. Medzitým sa s rovnakou vervou museli venovať aj novým prípadom, takže ani dobodaného dôchodcu, ani podrezanú a zohavenú prostitútku, ani klinec zatlčený v lebke nemohli nechať bez povšimnutia.

	Klinec v lebke, teda náhodný objav brutálnej, takmer zabudnutej vraždy, odhalený pri sťahovaní starých truhiel z kúta do kúta historického cintorína, Krauza zaujal natoľko, že sa k vrahovi, Červenému kapitánovi, prepracúval pomaly a postupne aj napriek riziku osobnej likvidácie. Dostal sa tak blízko, až si jedného dňa hľadeli ponad stôl priamo do očí. Ani to nepomohlo a nestihol ho zatknúť – mocné postsocialistické sily tajnej služby mu ho zabili priamo pred očami.

	Vraha zabili, no Krauza jeho smrť aj tak nevýslovne štvala, lebo v prípade Červeného kapitána bolo podobne narýchlo zabitých toľko, že s tým chcel niečo urobiť, niečo spravodlivé, niečo podľa zákona, podľa zdravého rozumu, no nespravil nič – bol sám a ich bolo veľa.

	Veľakrát ich bolo proti nemu veľa, občas to aj bolelo, občas išlo o krk, no smrť Červeného kapitána a celý jeho prípad, jeden jediný zdanlivo obyčajný prípad, aj tak vyryl v Krauzovej profesionálnej dráhe hlbokú ryhu.

	Ešte niečo okrem vyrytej ryhy sa v tomto roku stalo – koncom leta vošiel do kancelárie šéfa chlapík vyzerajúci na potomka španielskych toreadorov a predstavil sa ako Jozef Fischer, zvaný Chosé. Bol práve ranný nástup do zamestnania a všetci sa náramne pobavili. Jediný Krauz sa pomkol, uvoľnil mu miesto za stolom a podal novému kolegovi ruku na privítanie. Takto nenápadne vznikajú najpevnejšie priateľstvá, niektoré na celý život…

	Chlapci z oddelenia vrážd riešili jeden prípad za druhým, no okrem toho profesionálne reagovali na nastávajúce spoločenské a politické zmeny, to znamená, že profesionálne kašlali na dvoch ukecaných nadutých indiánskych náčelníkov, ktorí v Brne pod košatým dubom vykopali vojnovú sekeru a boli pripravení rozoštvať dva národy proti sebe. Koniec federácie sa nezadržateľne blížil a ohlasovaná samostatnosť pripravovaná na začiatok nového roka vyvolávala rozpačité úškrny nielen policajtov, ale všetkých so zvyškami zdravého rozumu.

	Bol to naozaj zaujímavý rok, dialo sa toho veľa aj v oddelení vrážd, aj vonku na ulici. Nečudo, že v tieni bujarých udalostí sa nenápadne bez povšimnutia odohral posledný federálny zločin, ktorý mohlo oddelenie vrážd v Našom Meste legálne vyšetrovať – potom sa už slovenskí a českí policajti hrali každý na svojom piesočku. Odohral sa tak nenápadne, že skoro zapadal prachom, no hoci nebol ktovieako beštiálny, ani príliš zložitý, aj tak by ho bola škoda nespomenúť, lebo bol pekný – ak sa niečo podobné dá tvrdiť o upálení mladej ženy a jej dieťaťa.

	Chlapci z kancelárie stoštyridsaťjeden sa k bizarnej vražde dostali iba náhodou, vďaka Krauzovi a jeho stykom na celom federálnom území.

	Vlastne sa na kolegov z Moravy mohli pokojne vybodnúť, lebo problém sa začal takpovediac v cudzine, a nie v ich služobnom obvode, no Krauz tam mal priateľov, čo mu pred štvrťrokom, keď si meral sily s Červeným kapitánom, zachránili život, takže on konkrétne sa vybodnúť nemohol. Nemohol a ani nechcel, ale pre istotu sa spýtal svojho nového parťáka – možno pre istotu, možno, aby ho vyskúšal –, či by do toho išiel s ním. Ani Chosé sa nechcel vybodnúť. Krauzovi sa jeho postoj páčil, kolega v skúške obstál a chlapci sa vrhli strmhlav do nového prípadu.

	Opravujem, nikam sa nevrhali. Na oddelení vrážd sa nikto nikam dobrovoľne nevrhá, strmhlav už vôbec nie. V skutočnosti bol Chosé vyvalený v rohu v kresle, lebo tam si našiel svoj nový flek, a Krauz dopisoval hlásenie z posledného výjazdu.

	V kancelárii vládla pohodová jesenná atmosféra, pretože ani jeden z detektívov netušil, čo sa za riekou Morava práve deje…

	Cvičenie dobrákov dopadlo na výbornú. Nikto sa nestratil, nikto sa nezranil, nikto nezomrel, nič nezničili ani nepoškodili, čo podpálili, aj uhasili, a – to najdôležitejšie – vyhralo domáce družstvo, takže všetko dopadlo na výbornú, ako to organizačný výbor dopredu naplánoval. Dobráci, teda zbor dobrovoľných hasičov z obce Palice u Brna, usporadúval novembrové cvičenie dobrovoľných hasičov každý rok a každým rokom sa hlásili na preteky nové a nové obce, takže tento rok ich už bolo jedenásť. Predseda organizačného výboru konštatoval, že už by aj stačilo, jedenásť družstiev je akurát dosť, a ak sa na budúci rok prihlásia ďalší, už sa na cvičisko za dedinou, hneď vedľa futbalového ihriska, nezmestia. Členovia organizačného výboru si utreli penu z hornej pery a súhlasne prikývli – tým bolo rozhodnuté, že okresné preteky dobrovoľných hasičov budú mať od budúceho roka limitovaný počet družstiev a ďalších už neberú.

	Celý hasičský cirkus vypukol v piatok doobeda. Piatok bol ideálny deň, lebo každého dobrovoľného hasiča stáli preteky iba jeden deň dovolenky. Keby ich usporadúvali vo štvrtok, chlapi by si museli zobrať dva dni dovolenky, keby v stredu, tak tri dni, lebo po pretekoch sa vyhodnocovalo, potom sa prehodnocovalo, potom sa spomínalo, potom sa chvastalo, potom… a pri tom všetkom sa narazilo nejaké to štěně, alebo aj päťdesiatka či stovka a pivo tieklo potokmi.

	Preto bol piatok ideálny deň, lebo v piatok odsúťažili a vyhodnotili, v sobotu pozvali celú dedinu a okolie a urobili exhibíciu – prehliadku hasičskej techniky s ostrým zásahom na horiacu slamenú búdu, potom večer dojedli a dopili, v nedeľu dospali a v pondelok mohli ísť v pohode do roboty. Nikto z dobrovoľných hasičov nemusel v ozajstnej robote, čo ich živila, chýbať viac ako jeden deň – jednoducho piatok bol ich veľký súťažný a pohodový sviatok.

	„Karle, hele vole, Karle, nejezděte a zůstaňte ještě,“ švitoril predseda organizačného výboru a veliteľ miestnych dobrovoľných hasičov v jednej osobe. Bolo krátko pred polnocou a veliteľ bol v rozšafnej nálade, lebo jeho chlapci konečne vyhrali.

	Minulý rok vyhral Karlov tím, tento rok im to domáci natreli. Veľká radosť v celej dedine – dobrovoľný hasičský zbor bol ich pýchou. Aj futbalisti boli dobrí, aj miestny rybník sa vydaril, aj baby mali pekné, aj pivo obstojné, ale hasiči boli špica!

	„Musíme,“ krútil hlavou Karol.

	„Dúfam, že nie ste nasratí, že ste nevyhrali,“ rypol si predseda.

	„Pepane, to nemyslíš vážne! Veď som ti to vysvetlil, už keď sme prišli. Ak zajtra tú našu milovanú stotridsaťosmu nedáme na renováciu, už nám ju do konca roka nezoberú, možno až na budúci rok na jar, a dovtedy čo s ňou? Ak nám neprejde technickou kontrolou, sme bez techniky. Je to blbo načasované, uznávam, ale nedá sa inak. Musíme ísť, Pepane.“

	„Ja viem, ja viem,“ súhlasil predseda a naozaj Karola chápal, lebo aj oni zápasili s dohasínajúcou prestarnutou technikou.

	Karol pozrel na zápästie, skontroloval čas. O tri minúty polnoc. Poskočilo mu obočie, najvyšší čas. Musel dbať na to, aby sa kolegovia hasiči, najmä vodič, vyspali pred zajtrajším ťažkým dňom.

	„Chlapci,“ kývol svojim Karol.

	Chlapci usadení za veľkým hodovným stolom mu kývli, že rozumejú.

	Ťažko sa im odchádzalo, lebo divinový guláš, pečený vôl a pivečko po zodpovednom súťažení o vytúženú métu padli dobre, ale povinnosti tentoraz museli zvíťaziť nad svetskými pôžitkami.

	Keď odchádzali, vyprevádzali ich pokriky súperov: Nechoďte ešte, boli ste dobrí, zlomili vás iba tri sekundy vo finále, kašlite na to, ostaňte, dáme si do trumpety… no Karolovci museli. Starostlivosť o techniku je pre každého hasiča, či je dobrák, či profesionál, vecou života a smrti, vecou prežitia, teda veľmi vážnou záležitosťou.

	Karol sa vyobjímal s predsedom, sľúbil mu, že o rok to určite vyhrajú, čomu sa Pepan schuti zasmial, poplieskal najvážnejšieho súpera po chrbte a Karolovci sa pomaly zberali. Domáci víťazný tím odprevadil konkurenciu až k autám, odovzdali im výslužku, pekáč pečených rebierok a basu piva, a zakývali si na cestu.

	„Pekáč a basu vrátiť, je to zálohované!“ pripomenul predseda.

	Karolova cisternová Tatra 138 nasledovaná gazíkom vymanévrovala z poľa za futbalovým ihriskom, prešla cez dedinské námestíčko popred starostov úrad, vyhla sa múru oddeľujúcemu školský dvor od hlavnej cesty a rovnou ulicou zamierila von z dediny.

	Chvíľu išli v pohode. Odrazu…

	„Cítim dym, asi horíme,“ zvraštil nos Karol a s obavami zagánil na vodiča.

	„Kurva, ešte dnes to mohla tá naša stará mrcina vydržať,“ skuhral vodič. „Veď zajtra je v servise, nech neblbne! Motor je na sračky, ja som vám to hovoril!“ Treskol po volante. „Vydrž, stará! Aspoň domov vydrž!“

	„Aj ja cítim dym,“ súhlasil hasič vedľa Karola. „Cítim… cítim, ale to nehorí nafta, chlapi! To asi nie sme my… to…“ začal sa vrtieť a obzerať naokolo. „Tam!“ ukázal rukou cez predné sklo. „Tam! Pozrite!“

	„To nie sme my!“ zajasal vodič. „Stará vydrží, má dobré srdce!“

	Už vychádzali z dediny. Stačil jediný pohľad v smere, kam ukázal hasič, a všetci to zbadali. Posledný dom na kraji dediny horel. Vietor fúkal proti nim, dym im išiel v ústrety, preto ho cez vetráky v aute cítili, skôr ako zbadali oheň.

	„Brzdi! Stoj!“ velil Karol. Podvedome sa postavil zo sedačky spolujazdca, aby mal lepší výhľad. „Tam! Pozrite, tam! Posledný dom, vedľa je pole. Nebudeme vylamovať bránu, pôjdeme zboku cez pole,“ hlásil výsledky prvej orientačnej obhliadky terénu. „Zatiahni tam, nabok od domu,“ ukazoval vodičovi, „rozbaľujte hadice, prestrihnite plot, začnite striekať chladivý prúd priamo na okná, strecha ešte nehorí. Ja pošlem gaza späť po pomoc. Máme ešte nejakú vodu v cisterne?“

	„Viac ako polovicu.“

	„Tak rýchlo do akcie!“

	Karol zoskočil z cisterny a začal organizovať záchrannú akciu. Kolegu za volantom nasmeroval cez pole na bok domu a gazík poslal späť pokaziť všetkým súťažiacim zaslúženú oslavu.

	Toto nebolo cvičenie, nebola to súťaž, bola to realita. Skutočne horel rodinný dom a možno v ňom boli ešte živí ľudia.

	Tu išlo do tuhého, tu už išlo o život – toto bola ich práca, práve na takéto situácie sa cvičili, pre toto žili, pre toto súťažili a možno, ak sa im podarí zachrániť hoci len jeden ľudský život a nezlyhajú, Karolov tím dnes opäť vyhrá prvú cenu.

	Pondelky bývajú na polícii najhoršie. Hnusný poradový deň! Všetky porady sa musia urobiť práve vtedy, šéfovia sú od rána extrémne podráždení a na podriadených chrlia síru pekelnú, hoci nie sú čerti. Nie všetci. Podriadení sú chudáci, snažia sa, ako len môžu, no v pondelok ráno im to nikto neverí.

	„V piatok bolo trinásteho, ešteže nás nič nechytilo,“ konštatoval sucho Burger, keď zatváral kanceláriu a celé stádo zo stoštyridsaťjednotky hnal na ranné rozdelenie do práce.

	„Celý víkend bol pokoj, máš pravdu, Edo, ale dnes sa to môže zmeniť, len nechváľ deň pred večerom,“ napomenul ho Hanzel. „Prúsery z piatka trinásteho sa môžu celkom pokojne prejaviť hneď v pondelok, verte mi.“

	„Len neskuhraj a nemaľuj,“ napomenul ho kolega z chodby.

	Oto mal pravdu, správne predvídal. Pohroma na seba nedala dlho čakať.

	„Musíme sa rozdeliť,“ povedal šéf oddelenia vrážd Alexander Mayor, sotva posledný muž zavrel dvere na jeho kancelárii. Povedal to naštvane, lebo bol naštvaný.

	Detektívi na rannom nástupe jeho duševné rozpoloženie spoznali podľa toho, že si prehadzoval pero z ruky do ruky, akosi často si dlaňou uhládzal vlasy a v krátkych intervaloch si doťahoval beztak perfektne dotiahnutú viazanku. Okrem toho uprene hľadel do zošita, kam si písal dennú robotu. Ani nevzhliadol na prísediacich kolegov. Ani nežartoval. Ani sa neusmieval. Vrčal na nich so sklonenou hlavou. Iba civel do zošita a soptil. Takto sa správal, keď bol vytočený. Mohli očakávať najhoršie, Hanzel mal zase pravdu.

	„Rozmýšľal som nad tým celú noc,“ priznal sa kolegom.

	Všetci mu verili. Veľa policajtov rozmýšľa celú noc. Niektorí iba zriedka, niektorí ani cez deň, ale niektorí aj cez deň, aj v noci. Alexander Mayor patril k tým posledným. Verili mu, že celú noc. Veľa z nich v týchto pohnutých časoch nespalo celú noc, a nielen jednu.

	„Kurnik do…!“ napučal, no nevysyčal úplne, lebo aj tak vedel, že im je jasné, kam smeruje. „Počúvajte, musíme sa rozdeliť,“ zopakoval a treskol pero o zošit. Hra na schovávačku ho prestala baviť. Vystrel sa, navalil sa na operadlo a konečne si premeral osadenstvo zúrivým prižmúreným pohľadom. „A budú aj iné zmeny!“

	Nikto mu neodporoval, nikto si nedovolil vtipkovať, nikto ani nehlesol. Obávali sa, že hneď na začiatku týždňa pôjde do tuhého. Tušili, že sa im jeho rozhodnutie nebude páčiť. Vždy, keď prišiel z porady u riaditeľa v tomto stave, jeho rozhodnutia sa im nepáčili, prečo by to malo byť dnes inak. Tušili správne.

	Časy sa pomaly, nenápadne, ale isto menili. Porady u riaditeľa boli pomaly, nenápadne, ale isto nepríjemnejšie a nepríjemnejšie. Aj tlaky na vraždárov boli podobné, vlastne také isté, čoraz nepríjemnejšie a tvrdšie.

	Bolo dva roky po nežnej revolúcii, ľudia vonku sa zmenili iba málo, no pomery na kriminálke radikálne. Práve začiatkom deväťdesiatych rokov sa všetko začalo komplikovať a hrčiť na jednu nepriehľadnú kopu. Dlho signalizované radikálne zmeny vo vedení polície sa odohrali podľa zvláštneho kľúča – všetci funkcionári poskočili o rebríček vyššie – a bolo po zmenách. Funkcionárske kreslá sa zatriasli a katapultovali nahor aj tých, čo si to nezaslúžili. Bohužiaľ, na ich miesta sa dostali ešte horší, chlapi bez schopnosti riadiť a viesť. Neschopných funkcionárov jednej strany vystriedali diletantskí funkcionári jedného hnutia – lebo stihli včas prezliecť kabáty. Už sa nehlásili k strane, už velebili hnutie. Aj vraždári toto chaotické prechodné obdobie krátko po revolúcii pocítili na vlastnej koži, no u nich nebol problém iba vo vedení.

	Starí chreni ako Burger a Hanzel si pamätali zlaté socialistické časy, keď v Našom Meste mali do roka tri vraždy. Veget, tri sa dali vyriešiť s jedným prstom v… alebo aj vedľa. Odrazu socialistická štatistika neplatila, všetky ukazovatele týkajúce sa kriminality sa zvýšili, ulice sa presýtili násilím. No smutnú skutočnosť, že počet vagabundov nárazovo stúpol stonásobne, nikto nevykompenzoval stonásobným nárastom policajtov. Boli tu stále tí istí, iba mali stonásobne viac roboty. Ani platy im stonásobne nezvýšili, čo by niektorí prijali bez reptania. Začínali sa besné deväťdesiate roky a svitalo na zlaté časy organizovaného zločinu – posväteného na najvyšších miestach. Aj vládnych, aj volebných, aj volených, ako sa ukázalo neskôr. Ale zbrane chlapcov z oddelenia vrážd nikto neposvätil, hoci prvému kaplánovi na mestskom riaditeľstve polície už kanceláriu zriadili. Lepšiu, než mal Mayor, no preto dnes nebol naštvaný. Vlastne nebol naštvaný ani preto, že ho na poslednej porade riadne pokefovali – už si zvykal. Bol naštvaný, lebo aj jeho, ako každého slušného občana, štvalo, že sa v uliciach Nášho Mesta začalo zabíjať na počkanie a jeho ľudia s tým nedokázali nič urobiť. Nič, čo by stálo za pochvalu.

	„Spravíme to takto,“ rozhodol sa Mayor, odrazil sa od operadla a ďobol hrotom pera do zošita.

	Chlapcom z mordpartie bolo v momente jasné, že je rozhodnuté. Dedukovali, že šéfa naštvali na včerajšej večernej neplánovanej, narýchlo zvolanej porade u riaditeľa. Večer ho vyhecovali, celú noc premýšľal, kombinoval a dnes ráno prišiel s riešením. Tak čujme!

	„Bol som včera večer na mimoriadnej neplánovanej porade u riaditeľa…“ – a je to jasné! – „kde som sa dozvedel, že sme banda neschopných amatérov, diletantov, zastaraných štruktúr a…“

	„Takže nás všetkých prepustia do civilu, nie?“ opovážil sa mu skočiť do reči najstarší, lebo iba on mohol.

	„Ehm,“ zaodŕhal šéf, „Edo, až tak ďaleko určite nezájdu, ale…“ zaváhal, „nedarí sa nám, to musíte uznať,“ dodal miernejšie, lebo Burger ho vyhodil zo sedla.

	„A čo Beštia?“ pokračoval detektív sediaci v sedle, na rozdiel od šéfa, mimoriadne suverénne. „Aj to je robota diletantov?“

	„Edo, to bolo pred pol rokom!“

	„To bolo tento rok v marci a je iba november! Pre teba je to možno už pol roka, pre mňa iba pol roka. Doboha, Šaňo! Nebuď jak malý Jojo! Máš vlastnú hlavu! Vykašli sa na nich, nech vrčia. Ide im o fleky, tak vrčia. Ty sa nedaj zmanipulovať. Čo chcú tamtí hore? Máme sa roztrhať? Vedia vôbec, o koľko nám za ten polrok, čo chcú hodnotiť, narástlo prípadov? Vedia vôbec, koľko vrahov sa vďaka ich debilným rozhodnutiam voľne pohybuje po nočných uliciach? Vedia vôbec tí chuji tamhore, koľko hajzlov pustili z Leopoldova, z Ilavy a čojaviem odkiaľ ešte? Vedia vôbec, s akou armádou vagabundov dennodenne zápasíme?“

	„Edo…“

	„A koľko nám odvtedy dali nových ľudí?“ nedal sa Burger, lebo vedel, že bojuje za celé oddelenie.

	„Beštia bola pred pol rokom, a to je už dávno!“ odpovedal rovnako temperamentne šéf vraždárov. „Pol roka je pre tých hore veľa, Edo…“

	„Chuji sú to!“

	„… veľa, a to posledné som akože nepočul! Ale vy si vypočujte toto: Beštiu sme dostali, v poriadku, pekná robota, no odrazu sa to na nás akosi hrnie. Jedna vražda za druhou…“

	„To sú tri.“

	„… za druhou. Čože?“ zháčil sa šéf, lebo nerozumel, prečo mu ešte niekto iný skáče do reči.

	„Že jedna vražda za druhou sú iba tri,“ zopakoval Krauz.

	Mayor sa bleskovo zamyslel, spočítal si to ako Krauz a vyslovene vražedne naňho zagánil.

	„Môžem ťa poprosiť, aby si sa dnes zdržal sprostých poznámok? Aspoň dnes, prosím ťa. Ja to totiž myslím naozaj vážne!“ zrúkol na neposlušného poddaného.

	„Som ticho,“ uznal Krauz, lebo aj Burger naňho zagánil.

	„Pokračujem,“ rázne upozornil prísediacich kolegov Mayor. „Hrnie sa to na nás zo všetkých strán a včera na porade som si vypočul svoje. Nebudem vám tlmočiť všetko doslova, poviem iba pointu. Doriti aj s takým oddelením vrážd, keď nevie chytať vrahov!“

	Mayor sa výhražne rozhliadol po kancelárii. Všetci pochopili, všetci sklopili zrak, všetci boli ticho. Mayor bol opäť na koni.

	„Uznávate?“

	Uznávali. Nikto nemal námietky. Vraždári tu boli naozaj nato, aby chytali vrahov. V poslednom čase sa im naozaj nedarilo. Žiť z jednej mŕtvoly dlhšie dokázala iba Gusta Fučíková, oni boli na inej lodi, v inom čase. Opojenie z Beštie sa raz muselo skončiť.

	„Konkrétne. Váňa a Kuky!“

	„Tu!“ priznal sa Váňa. Kuky bol takticky radšej ticho.

	„Tá podrezaná kurva!“

	„Máme to rozpracované, šéfe, a zajtra…“

	„Na to vám seriem, čo bude zajtra! Možno iba redšie než riaditeľ! Drbete sa s tým od leta, a kde je páchateľ?“

	„Zatiaľ iba preverujeme okruh jej stykov. Bola tu nová, nikto ju nepoznal a…“

	„Mala asi pätnásť a niekto jej skoro odrezal hlavu,“ Mayor mávol rukou a zastavil tok nezmyselných výhovoriek. Už nemal chuť počúvať dookola to isté.

	„Burger a Hanzel!“ zagánil na previnilcov. Neozvali sa, tak pokračoval bez kontry. „Ten dobodaný dôchodca!“

	„No?“ spýtal sa vyzývavo Burger – čakal konkrétne argumenty, ktoré mu v nijakom prípade nemohli zlomiť krk, lebo mal pripravené objektívne protiargumenty, ktoré mohli zlomiť krk každému. Na rozdiel od Váňu sa nepokakal, postavil sa na zadné a čakal.

	„Dobre,“ priznal šéf miernejšie, zvážil situáciu a nechcel ísť do sporu s najstarším z detektívov, „je to ťažký prípad, ale už ste mohli pokročiť, nie?“

	„Sme tak ďaleko, ako sa len dalo a…“

	„Drž aspoň hubu a neojebávaj ma, Edo! Ani ja už nemôžem. Už mi to hore nežerú! Pochopte konečne, že niečo môžem zaonačiť, niečo môžem obkecať, ale niečo musíme aj priniesť, inak nás zrušia ako neschopných kreténov a pôjdete riadiť križovatky! Je to jasné všetkým?!“ Výhražne sa rozhliadol po prísediacich.

	Nebolo.

	„Nechápete? Ľudia boží, vy to nechápete!? Nemám to ľahké,“ pokračoval šéf miernejšie. Nedokázal byť zlým šéfom dlho. Atmosféru z porád od riaditeľa nevedel, presnejšie, nechcel prenášať na svojich ľudí. „Vraždy sa sledujú všade na svete, viete to veľmi dobre. Všade sa s nimi chvália, všade sa uvádza štatistika, vraždy proste idú! Sú v merku. Všetci sme v merku! Vraždy sú stále ukazovateľom stavu kriminálnej polície, či sa vám to páči alebo nie. A čo my? My momentálne stagnujeme! Vy stagnujete! Beštia to nezachráni, nie na celý rok.“ Utrel si ústa, lebo už prskal, a dlaňami si pošúchal tvár. Chvíľu počkal, aby sa upokojil a zbytočne neziapal. „Dodrbali ma na porade ako malého Alíka a do konca týždňa musím spracovať rýchlu analýzu vzniknutej situácie s návrhom opatrení na dva mesiace dopredu, aby sme sa do Vianoc dostali na slušné čísla. Povezte mi, čo im tam mám napísať? Čo také svetoborné urobíte… ehm, teda urobíme, do Vianoc? Na čo sa mám odvolať? Aké mám prijať opatrenia?“

	Ticho.

	„Šaňo…“ začal váhavo Burger.

	„Ja viem,“ prerušil ho Mayor mávnutím ruky. „Vraždy nie sú ako dopravné priestupky – vybavované na počkanie. My na vraždách nič dopredu nesľubujeme, to viem, ale aj tak…“

	„Presne tak, Šani, nič nesľubujeme, a okrem toho im povedz, že za to, že toho roku už máme dvanástu vraždu, my nemôžeme. My ich nepáchame, my sa ich snažíme vyriešiť, stojíme na tej dobrej strane barikády, to im povedz. Nech to tí tamhore už konečne pochopia, nech do nás nejebú, nech sa nám snažia uľahčiť robotu a nech…“

	Mayor zdvihol ruky, akoby naňho mieril pištoľou, len aby ho zastavil, potom si na chvíľu schoval tvár do dlaní a napokon prudko pokýval hlavou zo strany na stranu, akoby sa snažil zbaviť nejakej pavučiny.

	„Prestaň!“

	Aj Burger pochopil, že plače na nesprávnom hrobe – Šaňo bol tiež na ich strane barikády, rýpať doňho nemalo zmysel. Burger iba pokrčil plecami a rezignoval.

	„Dobre,“ pokračoval Mayor po krátkej pauze. „Musíme sa rozdeliť,“ zopakoval už po tretíkrát. „Viac vrážd, viac dvojíc. Aj viac služieb. Začneme slúžiť aj poobedné, aj nočné služ…“

	„Šaňo!“

	„… by. No čo je? Čo chcete?! Edo, ja viem, že je to hovadina, ale aby sme upokojili šéfstvo, musíme niečo spraviť!“

	Burger očervenel v tvári. Zúril. Pracoval na kriminálke už dlho, za jeho čias patrila kriminálka k špičke polície, nie nadarmo jej hovorili kráľovná polície, ale to, čo sa teraz chystalo, bol výsmech ich umenia.

	„Edo, ja nemám inú možnosť!“

	„Šaňo, ale proti vraždám prevencia neexistuje! Načo budeme slúžiť nočné? Čo ustrážime v noci? My máme vedieť, kde sa zajtra v noci stane vražda? Môžeme si také miesto vytipovať, ísť tam a zabrániť jej? Veď je to čistá hlúposť!“ rozčúlil sa Burger. „Iba čo vyšťavíme ľudí a nebudeme ich môcť použiť cez deň! Zneužívať kriminálnu políciu na nezmyselné poobedné a nočné obchádzkové hliadky je…“ zaváhal, potom sa uzemnil, „iba zneužívanie,“ dokončil smutne, lebo dobre vedel, že ak je už hore rozhodnuté, nepomôže si.

	Nielen on, teraz sa začalo búriť aj osadenstvo, všetci začali šomrať, lebo zbytočné poobedné a nočné hliadkové služby ich všetkých budú stáť čas, inak využiteľný na ozajstné seriózne vyšetrovanie.

	Mayor nemohol dopustiť, aby sa mu ranné rozdelenie do práce vymklo z rúk.

	„Ticho!“ tresol do stola. „Bez diskusie!“ Tresol aj zareval, no aj tak dobre vedel, že majú pravdu. A oni dobre vedeli, že nemôže inak, lebo ho tlačia zhora. Tak nejako sa myšlienkovo zhodli a už o tom nediskutovali. Ono ani nebolo o čom – vis mayor. „Plán služieb vypracujem dnes doobeda,“ pokračoval šéf hlasom nepripúšťajúc im ďalšiu polemiku, „a na fajront vás s ním oboznámim. Riaditeľ bude nadšený, vy sa môžete ísť bodnúť. Čo sa toho rozdelenia našich síl týka…“ znova ho spomenul a niektorí detektívi už boli naozaj zvedaví, čo ich čaká. „Richard…“

	„No?“ spozornel Krauz.

	„Vedenie rozhodlo takto… ehm,“ odkašľal si, hoci ho v krku nedráždilo. „Vyšetrovací tím na Beštiu sa rozkazom policajného prezidenta ruší. Podľa nich je všetko vyriešené. Na Beštii zostane pracovať iba Ivan Canis, lebo ovláda jazyky, a teraz budeme musieť intenzívne spolupracovať s Nemcami a Holanďanmi. Za parťáka mu prideľujem Jozefa Fischera…“ počkal, či nebudú protesty, ale neboli, „lebo je tu nováčik, nech sa priučí. Ak bude treba pomôcť pri rekonštrukcii, pomôžeme všetci podľa potreby.“

	Na zrušenie vyšetrovacieho tímu mal Burger iný názor, aj mu myklo rukou, že sa prihlási, no napokon si to rozmyslel. Už chápal, čo mal šéf na mysli, keď povedal, že budú aj iné zmeny. Tí hore si jednoducho mysleli, že chlapci v tíme si len váľajú šunky, tak ho zrušili, aby sa mohli venovať novým vraždám. Popravde ani sa im nečudoval. Kde mali na taký nával vrážd nájsť nových ľudí?

	„Pre všetkých z tímu mám novú robotu, nebojte sa, máme toho vyše hlavy,“ pokračoval Mayor a Burger iba prikývol. Vedel, že to takto dopadne. „Začneme pekne skraja, budem si vás písať po dvojiciach. Burger s Hanzelom budú spolu pracovať na chudákovi dôchodcovi, počkáme si ešte týždeň, kam sa dostanú. Váňa a Kuky zintenzívnia činnosť na podrezanej kurve, do týždňa chcem vidieť nejaké výsledky. Cichý s Matovičom…“

	Šéf oddelenia vrážd mal premyslené každé slovo. Všetkým bolo jasné, že nad dnešným plánom dumal celú noc. Každý mal svoj prípad, každý dostal robotu, každý dostal konkrétne úlohy s termínom splnenia. Všetko mal naplánované tak, aby sa do Vianoc, najneskôr do konca roka, aspoň päť-šesť vrážd vyriešilo a percento úspešnosti poskočilo na mieru akceptovateľnú vrchnosťou. Naozaj to myslel vážne. Naozaj mu šliapali na krk. Naozaj ho všetci chápali. Naozaj boli všetci nasraní.

	Krauz nie, hoci šéf ho oslovil už na začiatku a ako prvého ho upozornil, že tím sa rozpadá, a teda je bez práce, aj tak nechápal, čo bude s ním. Sedel s perom pripraveným nad zošitom, poslušne čakal na nového parťáka a novú vraždu, no pokynov od šéfa sa nedočkal.

	„To je všetko. Rozchod! O tretej tu – a chcem vidieť nejaké výsledky,“ rozpustil ich Mayor.

	Chlapi ako na povel vstali a tmolili sa k dverám.

	„Richard…“ šéf počkal, kým sa kancelária aspoň trochu vyprázdnila.

	„No?“

	„Ostaň ešte chvíľu,“ dodal oveľa tichším, miernejším hlasom, než viedol celé rozdelenie do práce. Pohodlne sa oprel, uvoľnil sa, sklonil hlavu, bruškami prstov si masíroval čelo.

	„Jasné, však čakám od začiatku…“ vykoktal s perom v pohotovosti Krauz, no nedokončil, že je veľmi zvedavý, čo mu šéf pridelí, lebo bol naňho hrozný pohľad a nechcel ho zbytočne dráždiť.

	Burger si zbalil nádobíčko, pero a zápisník, pomaly vstával, premeriaval si striedavo šéfa a Krauza, aké to majú tajnosti za ich chrbtom, ale Krauz iba nechápavo pokrčil plecia a Mayor sa tváril, že je dvadsať minút pred infarktom. Aj Hanzel vstával pomalšie než ostatní, aj on si podozrievavo premeral Krauza so šéfom, lebo si všimol Mayorovu zmenu, no ani on netušil, o čo ide. Aj jemu Krauz rýchlym zdvihnutím obočia naznačil, že nerozumie, prečo má ostať práve on.

	„Môžete tento slimačí odchod urýchliť?“ zašepkal šéf na posledných pomalých kolegov.

	Pochopili a vypadli. V kancelárii ostali sami dvaja. Krauz na šéfa skúmavo gánil, snažil sa vydedukovať, čo sa asi bude diať. Jedno mu bolo jasné – vedúceho im nedokatovala iba včerajšia mimoriadna porada, bolo v tom aj čosi iné. Ale čo je to, keď to nebolo ani pre Burgerove, ani Hanzelove uši? Naozaj netušil, kam šéf smeruje.

	„Rišo,“ začal váhavo Mayor.

	„No?“

	„Aby si mi rozumel…“ koktal šéf a znova si prečistil hrdlo sileným odkašľaním. „Aby si tomu rozumel…“

	„No?“ netrpezlivo ho súril Krauz.

	„… to zrušenie tímu išlo mimo nás. Rozhodli o tom hore. Všetci poznajú tvoj podiel a zásluhy celého oddelenia na vyriešení prípadu, odmeny budú napísané spravodlivo, to sa neboj. Problém je inde. Vraj stačilo, už to prevzala prokuratúra a dotiahnu to do konca. Stačí im Canis s jeho jazykovou výbavou, ostaných už nepotrebujú. Ja najlepšie viem, koľko sa každý jeden z vás na tom prípade narobil…“

	„Prečo mi to hovoríš?“ prerušil ho Krauz. „Veď to všetko viem.“

	Mayor zaváhal. Takto okľukou na Krauza ísť nemohol.

	„Vieš. To všetko vieš. Tak dobre,“ prikývol a odložil aj tak zbytočné pero, lebo ho už pár minút používal iba na rozpačité čmáranie. „Máš recht! Zbytočne by som to omieľal dokola. Chcel som ti iba povedať, že to, o čo ťa chcem požiadať, nijako nesúvisí s tímom na Beštiu a s jeho zrušením. Aby si si nemyslel, že si odtiaľ vypadol pre to, čo ti chcem teraz povedať. Lebo ty si nevypadol, tím bude zrušený ako celok.“

	„Chápem. Každý vyšetrovací tím raz skončí.“

	„Presne tak,“ uľavilo sa Mayorovi. Bol rád, že ho kolega chápe. Zaváhal.

	„Je nejaký problém, Šani? Chceš mi niečo povedať?“ pokúsil sa podriadený posmeliť nadriadeného, hoci niekedy to vôbec nie je jednoduché, lebo bežne by to malo fungovať naopak.

	„Je,“ priznal sa bez mučenia šéf vraždárov.

	Krauz prikývol, že je na príjme a že je pripravený absorbovať akékoľvek množstvo informácii, no okrem je nezaznelo nič, šéf sa zasekol. Detektívovi bolo jasné, že Mayor zvádza vnútorný boj a nevie, ako a či vôbec má začať.

	„Je to také…“ zase sa zasekol, nevedel sa vykoktať.

	„Pozri, Šani,“ Krauza to už prestávalo baviť, „ja ani netuším, o čo ti ide, ale ak mi k tomu nič nepovieš, neviem, ako by som mohol pomôcť. Ak ide o rodinu alebo o inú chúlostivú záležitosť, na moju mlčanlivosť sa môžeš spoľahnúť. Ak si si to rozmyslel, ak ešte nie je vhodný čas, stačí povedať, idem do kancelárie a potom…“

	„Nie, nie!“ zastavil ho rýchlym gestom. „Ostaň, ostaň, verím ti. A čas už dozrel, len dúfam, že nie príliš, že nejdeme s krížikom po funuse.“

	Krauz opäť prikývol a ostal. Vybral si cigaretu a bez dovolenia si zapálil.

	„Daj aj mne,“ požiadal Mayor a natiahol ruku.

	Krauz mu prekvapene podal cigaretu, lebo šéf fajčil zriedka a už rok sa chvastal, že prestal, presnejšie – prestáva, čo bola iba chabá obrana fajčiarov, ktorí s tým nevedeli seknúť úplne.

	„Vďaka,“ potiahol si Mayor a labužnícky vyfúkol. „Ty si bol pred tromi mesiacmi na Morave…“ konečne sa rozhovoril.

	„Bol. V lete.“

	„Riešil si tam toho Červeného kapitána.“

	„Hej, spísal som aj správu…“

	„Viem,“ prerušil ho Mayor, „čítal som ju. Vtedy si mi spomenul jedno meno – Václav Noska.“

	„Nie, Václav Nosek.“

	„Aha, Nosek… vlastne áno, Nosek!“ spomenul si Mayor. „Vy ste…“ nedokončil, aby sa mohol chytiť Krauz.

	„Kamaráti,“ dokončil za šéfa detektív. „Spolužiaci z Holešova, spolu sme študovali na dôstojníckej a operatívnej škole.“

	„Správne, spolužiaci… ehm,“ zaodŕhal šéf.

	Išlo to z neho ako z chlpatej deky. Krauz netušil, kam smeruje, ale ak sa zase ozvali staré štátniarske štruktúry a chcú pokračovať v boji s veternými mlynmi, bol pevne odhodlaný poslať ich aj s Mayorom niekam.

	„Šani, pozri, ak ide o nich…“ a nechal koniec otvorený.

	Mayor mu chvíľu nechápavo hľadel do očí, potom mu trklo. „Jáj, ty myslíš… Nie! O trojpísmenkových nejde! Už skončili, strieľať sa nebude, nemaj strach!“

	„V tom prípade už nenaťahuj a vysielaj!“

	„Ako sa poznáte? Ste kamoši?“

	„S Václavom? Naposledy mi zachránil život a možno aj ja jemu, tak asi sme, nie? Okrem toho mi ukázal miesto, kde berú najväčšie šťuky na svete, a to sa kdejakému cizákovi neukazuje, nie je tak?“

	„Asi je, nie som rybár.“

	„Takže sme kamoši.“

	„Fajn.“ Mayor razantne zadusil cigaretu a konečne sa rozhodol. „Počúvaj, Rišo, stala sa mi veľmi nepríjemná vec. Musíš mi sľúbiť, že si to necháš pre seba…“

	„Sľubujem!“

	„… to znamená, že okrem stoštyridsaťjednotky o tom nebude vedieť nikto.“

	„Nikto okrem vyvolených, jasnačka!“

	Mayor prestal fajčiť, prestal si masírovať čelo, nahol sa cez stôl ku kolegovi a zahľadel sa mu do očí.

	„Vieš, že so šéfom vyšetrovačky sme rodina.“ Nebola to otázka, bolo to konštatovanie, preto Krauz neprikývol, ani sa nepohol – nechcel urobiť Canisovi zbytočne zle. „Vy svine,“ pokrútil šéf hlavou, no musel sa nad súdržnosťou svojho mužstva usmiať, „držíte pokope jak kliešte, ale to sa mi páči, aj to, že si sa nedal nachytať. Prečo ma to neprekvapuje? Lebo si detektív? Takže teraz otázka: Vieš, že sme rodina?“

	Toto už bola otázka a čakala na odpoveď. Ako mal odpovedať? Keď sa Ivan Canis náhodou pri jednom vyšetrovaní dozvedel, že ich šéf je bratanec šéfa vyšetrovačky a že to obaja úspešne taja z obavy, aby ich neobvinili z rodinkárstva, išiel s tou informáciou najprv za Mayorom. Potvrdil mu ju, hoci nerád, no potvrdil – čo mohol robiť? Zároveň požiadal Canisa, aby informáciu nerozširoval, naozaj nestál o problémy roznášané chodbovými rečami. Časy boli zlé, za rodinkárstvo mohol jeden z nich vyletieť z roboty – možno obaja. Canis prisľúbil, lenže po čase zabudol na ostražitosť, odskočil si do bufetu a časť spisu nechal pohodenú na stole. Potom to už išlo presne podľa Murphyho zákonov – čo sa môže pokaziť, raz sa určite pokazí. Tlstý Váňa išiel otvoriť okno, za vadil o spis, ten sa rozsypal, Váňa ho pozbieral a ako do viazača zakladal jeden záznam za druhým… no jednoducho jeden ho upútal, prečítal si ho a už bolo po tajomstve. Čo vedel tlčhuba Tlstý Váňa, vedela automaticky aj Slobodná Európa, aj rádio Jerevan. Našťastie v kancelárii stoštyridsaťjeden platili ich vlastné zákony – preto bolo také ťažké stať sa členom tímu tejto vykričanej zostavy – a jeden z najdôležitejších zákonov znel: Čo sa v kancelárii upečie, to sa tam aj zje! Aj Tlstý Váňa ctil zákony, našťastie aj tento, preto sa s novým poznatkom zdôveril najprv Kukymu – veď boli najlepší parťáci, potom Hanzelovi a napokon všetkým. Ďalej sa informácia nedostala. Vlastne niekam predsa. Burger zavolal šéfa na pivo vo dvojici a všetko mu povedal. Nebonzoval, chcel sa ho opýtať, čo je na tom pravdy a dokedy to chcel pred nimi tajiť. Odpoveď bola rovnako stručná ako otázka: Všetko a do smrti.

	Krauz v kancelárii šéfa ani netušil, že vie o tom, že o tom vedia, preto ostal sedieť s kamennou tvárou. Keby priznal, že vie, automaticky by bolo na Canisa, že je tlčhuba.

	„Oné…“

	„Takže vieš, a ja zase viem, že Canis za to nemôže, vlastne môže, no viem, ako to vyplávalo na povrch, takže ho nemusíš kryť. Vážim si na vás, chlapci, že viete držať basu. Potom, čo sa stalo, to už asi aj tak neudržíme v tajnosti, takže kašľať na to!“

	„Je tento fakt až taký dôležitý?“

	„Ani nie, vlastne ani neviem. Vidíš sám, aké sú časy, funkcionári sa na miestach menia z týždňa na týždeň. Ak sa to prevalí, niekomu tamhore by mohlo vadiť, že dvaja príbuzní pracujú v riadiacich funkciách takých závažných oddelení, ako sú vraždy a vyšetrovačka. A možno ani nie, neviem situáciu presne odhadnúť. No opatrnosti nikdy nie je nazvyš.“

	„Ale tvoj problém, Šani, nesúvisí s bratancom na vyšetrovačke. Alebo…?“ zatiahol Krauz a nechal koniec otvorený, aby sa pre zmenu chytil šéf.

	„Bohužiaľ, áno, Riško, hoci nie priamo. Náš rodinný vzťah by nás v práci možno ani neohrozil, lebo sme bratanci z druhého kolena – môj otec a jeho mama sú nevlastní súrodenci, ale to nie je dôležité, lebo oveľa dôležitejšie je, že sa stále ako rodiny navštevujeme a stýkame. Aj naši rodičia. Je úplne jedno, ako ďaleko sme pokrvne, podstatné je, že žijeme ako blízka rodina. Vieš, občas sa stáva, že brat by vlastného brata utopil v lyžičke vody. Nám sa stal opak – pokrvne sme vzdialenejší než bratia, no reálne…“

	„Chápem,“ zaklamal Krauz, lebo ničomu nerozumel.

	„Lenže stala sa tragédia.“

	„Boha! Máte v rodine úmrtie? Prečo si to nepovedal skôr? Potrebuješ odvoz alebo…“

	„Nie! Riško, je to trochu komplikovanejšie. Jarda má brata, dvojča a…“

	„Jarda…?“

	„Kalous,“ spresnil Mayor a nechápal, že nechápe.

	Chvíľu na seba civeli.

	„Ahá! Kalous! Šéf vyšetrovačky!“ pochopil Krauz. „Viem, že sa volá Kalous, kapitán Kalous, ušlo mi, že je Jarda. Ozaj, prečo také české meno?“

	„Moravské. Jeho otec je z Moravy, aj on tam vyrastal, aj Jirka, jeho brat, ale Jarda sem išiel študovať právo, tu sa oženil a aj tu ostal.“

	„To vysvetľuje všetko,“ usmial sa Krauz, hoci stále nerozumel, no nechcel pred šéfom vyzerať ako idiot. „Ale po slovensky hovorí perfektne, nikdy by som nepovedal, že je Cech.“

	„Moravák, Riško, Moravák…“

	„Prepáč, ja viem, že títo Moravané sú na pôvod citliví, no pre mňa je to stále jedna veľká neznáma… ehm,“ odkašľal si do zovretej päste. Aspoň takto nenápadne naznačil: Napriek tomu, že už rozoberajú ich rodinu hodnú chvíľu, stále nevie, na čom je. „Čech, Moravák… čert ako diabol, ale o akú tragédiu teda ide?“

	„Jarda sa tu oženil a ostal tu…“

	„To je tragédia,“ uznal Krauz.

	„Buď chvíľu ticho! Jarda sa tu oženil…“

	„To ako šéf vyšetrovačky. Áno?“

	„… presne, a jeho dvojča, Jirka, ostal doma. V obci Palice u Brna.“

	„Zatiaľ som v obraze.“

	„V sobotu ho vzali do väzby.“

	„Za čo?“ spozornel Krauz. Konečne sa zorientoval a začal šípiť, odkiaľ bude odteraz fúkať vietor.

	„Za beštiálnu vraždu svojej družky a jej dvojročného dievčatka.“

	„Nodoboha!“ vyvalil oči Krauz. „Dám si ešte jednu,“ ponúkol sa cigaretou. Ani sa nepýtal a jednu podal šéfovi. Ani sa nebránil, bez slova si vzal.

	„Čo je to beštiálna vražda?“ spýtal sa Krauz, keď si šlukol.

	„Upálil ich zaživa v ich vlastnom dome…“ zaúpel Mayor a rozvalil sa v kresle, akoby ho postrelili. Bol rád, že to má za sebou.

	Krauz mal sto chutí opäť žasnúť, no s ohľadom na šéfov stav bol radšej ticho.

	Fajčili.

	Potom Krauzovi napadla ešte jedna doplňujúca otázka: „A kedy sa to vlastne stalo?“

	„Tento piatok v noci.“

	„Trinásteho…“ vzdychol si Krauz.

	Karolovi chlapci rozvinuli hadice a čakali na pokyn. Vody mali málo, žalostne málo, a do príchodu posíl museli s každým litrom kalkulovať viac ako rozumne. Čakali na rozhodnutie šéfa, kde začať.

	Karol si medzitým obzrel objekt. Vagónový systém stavania, typický pre staré dedinské domy – jedna izba sa prilepila za druhú až dozadu na humno, celá stavba sa zastrešila jednoduchou sedlovou strechou pokrytou eternitom, úplne vzadu sa pristavila kôlňa, kurín, stajňa, a hospodárstvo bolo hotové.

	Horela druhá izba od ulice, odhadli to podľa okien – už z nich šľahali plamene.

	„Priamo do okien! Zapnite prvý prúd a rovno do ohňa!“ rozhodol Karol.

	Bol to risk, lebo plný prúd odčerpával najviac vody, no keď im horela izba priamo pred očami, na chladenie strechy a okolia museli teraz zabudnúť. Chladením sa budú zaoberať posily, ak vôbec prídu včas a bude čo chladiť.

	V dome niečo buchlo, plamene vyšľahli s väčšou intenzitou.

	„Rozbilo sa ďalšie okno, sviňa hnusná, chytá kyslík, prehrávame!“ kričal hasič spoza rohu.

	Voda mizla v okne a akoby sa miešala s plameňmi a podporovala ich. Chvíľu to vyzeralo, že vodu v cisterne už minuli a teraz hasia naftou z palivovej nádrže.

	„Takto si nepomôžeme!“ zareval hasič vedľa Karola. „Karol!“

	„Vidím!“

	„Musíme dovnútra!“

	„Nie, je to risk! Nie je nás dosť!“

	„Dosť na to, aby sme druhú hadicu prestrčili predným oknom. Predná izba nehorí! Ja idem dnu a podajte mi trysku cez okno!“

	Musel počkať na pokyn veliteľa hasičov. Karol váhal iba chvíľu.

	„Dobre. Rýchlo! Zober si dýchač!“

	Hasič neváhal, na chrbát si pripol bombu a nasadil si dýchaciu masku. V bombe bol iba stlačený vzduch, napriek všeobecne rozšírenému omylu hasiči kyslík nepoužívajú – kyslík a oheň sa majú až príliš radi.

	Dvere zo dvora do prednej izby boli zavreté. Hasič si stiahol rukavicu a priložil dlaň. Neboli teplé. Otvárať dvere alebo okná do horiaceho domu je vždy spojené s rizikom, že oheň chytí prievan, dostane ďalší prídel čerstvého vzduchu, buď sa ešte viac rozhorí alebo, ešte horšie, vybuchne zmes dymu, ohňa a vzduchu. Ale tieto dvere neboli horúce, za nimi zatiaľ nehorelo.

	Hasič odstúpil bokom, stlačil kľučku a potlačil. Keby boli dvere zamknuté, museli by použiť sekery, ale nepoužili, lebo dvere sa otvorili. Vyvalil sa dym, no nič iné sa nestalo. Počkal, kým si unikajúci dym našiel miesto pri hornom okraji zárubne, prikrčil sa a vbehol dnu. Dym sa držal pod stropom, našťastie ešte ho nebolo veľa, keď bol prikrčený, nič mu nehrozilo a mohol sa rozhliadnuť. Na opačnom konci izby zbadal dvere do druhej miestnosti, pochopil, prečo je v prvej tak málo dymu Aj tam boli dvere zavreté, oheň sa od ohniska nerozšíril, ešte cez dvere neprehorel.

	Vrátil sa k oknu a od kolegu prevzal druhú hadicu. Prešiel k zavretým dverám a skúsil ich. Aj cez rukavicu cítil, že hicujú a je len otázkou niekoľkých minút, kedy prehoria. Na pleci zacítil tlak. Obzrel sa. Za ním stál kolega, prišiel mu pomôcť ťahať hadicu. Aj on mal masku, komunikovali gestami. Ukázal mu, aby odstúpil a pripravil sa. Poslúchol a pripravil sa. Kamarát – spolubojovník – siahol na kľučku, zatlačil a odstúpil. Dvere sa otvorili.

	Oheň zavyl a od radosti, že ho tak výdatne prikrmujú čerstvým vzduchom, sa rozhučal ako lokomotíva. Nič nevybuchlo ani tentoraz, mohli hasiť. S plameňmi v druhej izbe už zápasili dva prúdy vody a ako sa ukázalo, bol to dobrý nápad, skóre sa obrátilo.

	Hasič postriekal podlahu, a čuduj sa svete, plamene ustúpili – mohli vojsť do horiacej izby. Okamžite si všimol, že situácia zvonka vôbec nekorešpondovala s tou vo vnútri. Zvonka to vyzeralo, že horí polovica domu, no v izbe horelo iba na troch miestach. Čo bolo pre tých vnútri najdôležitejšie – ešte nehorel strop. Prúd zvonka zahasil rám okna, hasič vo vnútri nasmeroval vodu na skriňu, stôl a sekretár. Plamene slabli, stôl už nehorel.

	Až teraz si všimol, že na opačnom konci izby je posteľ. Horelo čelo a zhúžvaná perina – polovica postele sa ešte dala zachrániť. Namieril na posteľ a zahasil ju. Chcel vykročiť a dostať sa k dverám pri posteli, aby skontrolovali aj tretiu miestnosť, no kolega ho zdrapol za plece a zadržal. Keď sa obzrel, zbadal, ako si prstom ťuká po prilbe. Po čele si ťukať nemohol, no naznačoval tým, či mu náhodou nehrabe.

	Kolega mal pravdu, krížom cez čerstvo zahasené zhorenisko, ktoré ešte nemusí byť úplne zahasené, sa nesmie chodiť, najmä nie vtedy, ak sú na konci ďalšie dvere. Keby ich otvorili a oheň by sa za ich chrbtami znova rozhorel, boli by odrezaní od kolegov – nemal by im kto pomôcť. Už veľa chlapcov doplatilo na zbrklosť pri hasení – dodržiavanie niektorých zásad bolo životne dôležité.

	Aj voda akoby chcela dať kolegovi za pravdu – myklo mu tryskou, v hadici zarachotilo, prúd stratil tlak, ozvalo sa syčanie ako z prázdnej sifónovej fľaše a z hadice vytekal už iba malý oblúčik, akoby sa snažil čúrať pacient s močovými kameňmi.

	Kamarát ho znova udrel do pleca a razantným gestom mu ukázal, aby okamžite vypadli. Teraz nezaváhal ani prvý hasič – bez vody by v horiacom dome zostával iba samovrah.

	Dobehli k oknu a vyhodili koniec hadice. Aj oni mohli vyskočiť, no preliezanie okna by ich iba zdržiavalo, radšej použili hlavné dvere a vybehli na dvor. Strhli si masky.

	„Doboha! Ešte aspoň desať minút a mali by sme ho pod kontrolou! To je smola!“ zúfal si hasič.

	Z opačného konca dediny sa ozvalo zavýjanie sirén, blížilo sa každou sekundou. Išlo naozaj o sekundy a hasičom z prvého zásahu poskočilo obočie. Ešte neprehrali, nie definitívne.

	Domáci tím dorazil v rekordnom čase – všetci odhodlaní zachraňovať. Ale do domu sa vrátili prví dvaja, lebo už poznali interiér. Iba im cez okno podali hadicu napojenú na plnú cisternu. Mohli pokračovať. Schuti sa pustili do chladenia izby a prebojúvali sa k dverám pri posteli. K náprotivnej stene sa dopracovali, až keď si boli istí, že za chrbtom je všetko premáčané ako po povodni a žiadne nebezpečenstvo nehrozí.

	Keď prechádzali popri posteli, ostali zarazene stáť. Aj profesionál sa zarazí, keď nájde mŕtvolu – tie zhorené sú najodpornejšie a oni ich až tak veľa v živote nevideli. V každom prípade to bol pre nich šok, hoci miernejší než pre laika.

	V posteli ležala žena. Nebola prikrytá, napriek pokročilému času nebola ani v pyžame. Ležala na chrbte, ruky mala spôsobne zložené na bruchu. Nohy mala po kolená zhorené na uhoľ, stehná a boky opálené, od pása hore akoby iba spala. No nespala, bola mŕtva.

	Nemohli sa zdržiavať, toto nebola ich práca, na mŕtvoly tu boli iní, ich zaujímal iba oheň – horieť mohlo ešte vo vedľajšej izbe a možno aj v ďalšej. Dopracovali sa k ďalším dverám a až teraz si všimli, že sú pootvorené. To je dobre, pootvorené sú vždy lepšie ako zavreté. Stačilo drgnúť a boli v tretej izbe.

	Ukázalo sa však, že pootvorené nemusia byť vždy lepšie ako zavreté. Nevideli žiadne plamene, no zadymenie bolo také husté, že museli otvoriť okno. Keď dym zredol a ani po návale čerstvého vzduchu sa v izbe nič nerozhorelo, mohli sa venovať prehliadke. V postieľke pri stene ležalo dieťa. Také malé. Veľmi malé. Príliš malé na to, aby bolo mŕtve. Dieťa bolo neprirodzene ružové.

	Toto bola silná káva aj pre poloprofesionálov. Obaja mali niečo podobné v postieľkach doma a pri predstave, že…

	Vyšli von, strhli si masky, opreli sa o múr od susedov a zhlboka lapali vzduch. Ďalej nepátrali, k ďalším dverám sa už nedostali, lebo sa rozleteli a oproti im vyšli kamaráti z vedľajšej dediny. Výhodou tohto typu stavania domov bolo, že po ňom mohli prechádzať z jedného konca na druhý ako vo vlaku z vagóna do vagóna. Kolegovia prezreli druhý koniec domu a zistili, že tam sa plamene vôbec nedostali. Potom si razili cestu z izby do izby, až sa stretli s hrdinami večera.

	Hrdinovia stáli opretí o susedov múr a lapali dych. Karol sa k nim pridal, poklepkal ich po helmách a ukázal im vztýčený palec.

	„Borci,“ prikývol uznanlivo.

	„Karol,“ snažil sa vykoktať prvý hasič. „Karol…“

	„Len sa vydýchaj a počkaj, povieš mi to potom.“

	„Karol, tam vnútri sú dve telá. Možno aj viac, no videli sme dve… ehm, mŕtvoly.“

	Veliteľ hasičov sa už neusmieval, už nedvíhal palec, zhlboka si vzdychol. Nález mŕtvoly na zhorenisku menil situáciu. Dobráci si svoj podiel práce odviedli na výbornú, no tragédii aj tak nezabránili – v zhorenom dome mali mŕtvych ľudí a to vždy bolelo. Teraz museli nastúpiť profíci.

	Karol poprosil vydesených susedov v pyžamách, či si môže od nich zatelefonovať.

	Fajčili.

	Potom Krauzovi napadla ešte jedna otázka: „A kedy sa to vlastne stalo?“

	„V piatok v noci.“

	„Trinásteho…“ zašomral si Krauz popod nos. „Oto je asi jasnovidec.“

	„Čo?“

	„Nič, nič. Pokračuj,“ Krauz hodil rukou, aby zahnal Hanzelovu veštbu.

	„Jarda sa o uväznení brata dozvedel v sobotu podvečer. Okamžite sadol do auta a uháňal do Brna.“

	„Prečo?“

	„Ako to myslíš?“

	„Prečo práve do Brna?“

	„Územne spadá obec Palice pod ich jurisdikciu. Jarda tam bol celú noc a celú nedeľu. Vrátil sa až podvečer. Sotva zvolal rodinnú radu, ehm, asi dvanásť ľudí…“ urobil pauzu, či bude Krauz reagovať.

	Nereagoval, dvanásť sa mu nezdalo veľa. Sú aj početnejšie rodiny.

	„… odvolal ma riaditeľ na mimoriadnu poradu. V nedeľu večer! Už im fakt drbe!“

	Krauz prikývol a s uspokojením sa uistil, že Šaňo je stále na ich strane.

	„Porada sa skončila o jedenástej v noci. Vrátil som sa na rodinné sedenie a do rána sme sa radili, ako ďalej. Nespal som ani hodinku…“ zakončil smutne Mayor a znova si pošúchal čelo.

	Krauzovi boli jasné hneď tri veci. Po prvé: Už vedel, prečo bol dnes ráno ich šéf oveľa vyčerpanejší a naštvanejší než inokedy. Po druhé: Už si bol istý, že šéf ho berie ako seberovného a že svojimi výkonmi si získal jeho dôveru. Po tretie: V najbližších dňoch zažije znova také isté svinstvo, s akým sa už po tomto lete nikdy nechcel stretnúť.

	Po štvrté: Bude sa musieť rýchlo a operatívne rozhodnúť, či pôjde šéfovi poruke, alebo sa štorcne. Možno od toho závisí aj ďalší priebeh jeho kariéry, štvrtá jasná vec bola taká dôležitá, že ju radšej ani nezaradil do zoznamu. Počkáme, uvidíme, kam ma šéf nasmeruje, povedal si Krauz v duchu.

	„Jarda niečo zistil.“

	Už to začína byť napínavé, usmial sa Krauz, no rozhodol sa, že odteraz bude šetriť slovami, o to viac bude naťahovať uši.

	„Zavolám ho hore. Chcel by sa s tebou… ehm, poradiť. Môžem?“

	„Iste,“ súhlasil Krauz, hoci dobre vedel, že to nebude iba porada. Prinesie nejaké podozrivé fakty, ktoré ako profesionálny vyšetrovateľ bude považovať za podozrivé, pričom vo svojom úsudku bude úplne ignorovať názor, fakty a prácu tamojšej kriminálky.

	Jarda Kalous bol asi vo veku Mayora, teda o niečo starší od Krauza, aj o pol hlavy vyšší, ale o desať kíl ľahší – dôležitý odhad, keby došlo k najhoršiemu. Inak elegán v obleku, atlét s predčasne prešedivenými vlasmi, ale sympaťák. Poznali sa iba služobne, keď napríklad Krauz potreboval z vyšetrovačky podpísať domovú prehliadku alebo odposluchy telefónov.

	„Ahoj!“ pozdravil ho Kalous žoviálne od dverí a vrhol sa k nemu, aby mu podal ruku. Krauz sa obával, že ho bude chcieť aj objať a vystískať – to by sa však bránil. Doteraz si vykali.

	Krauz si ho skúmavo prezrel. Hoci bol perfektne oholený a dobre oblečený, aj tak v jeho tvári postrehol únavu z prebdenej noci a precestovaného víkendu. A v očiach mal… strach. Snažil sa tváriť a správať profesionálne, takmer až žoviálne, ale v očiach sa mu zračil nefalšovaný strach. Možno to bola úzkosť, ale Krauz v tom veľký rozdiel nevidel. Išlo mu o brata, o dvojča, a o tom Krauz niečo čítal – majú oveľa pevnejšie väzby, než by si laik vôbec mohol predstaviť. Väzby za hranicou logiky, niekedy zasahujúce až do mysteriózna – niektoré dvojičky si vraj vedia čítať myšlienky na diaľku a často ochorejú naraz na rovnakú alebo podobnú chorobu. Medzi dvojčatami prebiehajú interakcie aj na veľkú vzdialenosť a vzájomná ochrana môže poprieť akékoľvek logické argumenty. Pripravil sa na to, čo bude nasledovať, lebo už tušil, čo bude nasledovať.

	„Na,“ Kalous sa naklonil k bratancovi a podal mu igelitovú tašku. Držal ju za hrdlo tak nemotorne, že každému muselo byť na prvý pohľad jasné, čo v nej je. „Priniesol som z Moravy, zabudol som ti včera dať, ale veď ani nebola príležitosť, nebolo kedy.“

	Mayor prevzal igelitku, položil si ju k nohám pod stôl.

	„Vizovická slivka, päťdesiatjeden a pol,“ prezradil sa šéf vyšetrovačky.

	Krauz sa musel usmiať – najprv tajnosti s igelitkou a potom sa takto sám odkope.

	Mayor namáhavo vstal, zo sekretára vybral tri poháriky a nalial. Bolo pár minút po ôsmej, Krauz ešte nič husté neraňajkoval, ale mohol odmietnuť takéto vysokokalorické raňajky? U šéfa? Nemohol! Chlapi z oddelenia vrážd musia niečo vydržať.

	„Kúrňa!“ zavyl a odpochodoval k umývadlu hasiť.

	„Už vie?“ spýtal sa Kalous. Bradou ukázal na hasiča pri umývadle a natrčil pohárik na dupľu. Prvý s ním ani nepohol – zodpovedný prístup k tréningu vždy prináša ovocie. Akurát je zbytočné variť z neho lekvár, lepšie je vypáliť.

	„Polovicu,“ prikývol Mayor a dolial mu.

	Krauz si priniesol pohár vody k stolu, pohodlne sa usadil. Usmial sa, aby ich posmelil, lebo už pochopil, že reč je o ňom. Bol pripravený, mohli začať.

	„Richard alebo pán Krauz?“ spýtal sa Kalous.

	„Pokojne Richard.“

	„Ja som Jarda.“

	„Čau,“ prikývol Krauz a s rozpakmi prijal podávanú ruku. Kto si môže iba tak potykať so šéfom vyšetrovačky?

	„Len aby ťa to o pár minút nemrzelo,“ zazvonil výstražný zvonec pod lebečnou kosťou, ale už bolo neskoro, Jarda už začal.

	„Bracho s ňou žil asi rok a pol, presnejšie, snažil sa žiť, volal ju k sebe, ponúkol jej všetko, ubytovanie, peniaze, lásku, manželstvo, ale Slávka nechcela.“

	Krauz zodvihol ruku, aby sa ubránil prudkému toku zbytočných, nič nehovoriacich informácií.

	„Jarda, až tak ďaleko som sa nedostal,“ ospravedlnil svojho podriadeného Mayor. „Richard o podrobnostiach ešte nič nevie.“

	„Aha,“ pochopil Kalous. „Tak inak.“

	„Od začiatku,“ poprosil Krauz.

	„Od začiatku,“ súhlasil Jarda. „Ja žijem tu, môj brat Jirka v rodnej obci Palice u Brna. Za minulého režimu tam bol predsedom národného výboru. Obec vzkvétala…“

	„Jardo!“ napomenul ho bratanec.

	„Prepáčte, občas, keď som rozrušený, mi to preskočí do rodnej reči.“

	„Nevadí, len pokračuj, ja rozumiem,“ usmial sa Krauz, lebo rozumel.

	Jarda s uznaním kývol, aj on sa pokúsil o úsmev.

	„Obec prosperovala, všetci boli spokojní, ale prišla revolúcia a zoťali mu hlavu. Nikto presne nevedel prečo, ale bola taká móda, vybaviť si účty s každým a za všetko. Jirka to zle znášal. Dostal veľa ponúk, mohol robiť, čo len chcel, bol uznávaný organizátor, dnes sa tomu hovorí manažér, no on nechcel. Urazil sa. Utiahol sa do seba. Začal piť.“

	„Prišiel o ženu,“ pomohol mu Mayor.

	„Tesne po revolúcii mu rakovina vzala ženu,“ spresnil Kalous. „Deti nemali. Ostal sám. Úplne sám. Občas som ho navštívil, dohováral som mu, aby sa vzchopil, aby začal pracovať, aby išiel medzi ľudí.“

	„Takže bol bez práce, bez prostriedkov, bez perspektívy…“ pomýlil sa Krauz a hneď aj obanoval, že im skočil do reči. Chcel byť iba súcitný, nechcel vyšetrovať, no nevyšlo mu to.

	„To nie!“ ohradil sa Jarda. „Jirka postavil veľký moderný dom. Za socíku dobre zarábal a našetril si. Okrem toho vyhral v športke. Celá rodina sa vtedy u neho zliezla a oslávili sme toľké šťastie, ako sa patrí. Nebol bez prostriedkov, práve naopak, mal viac ako dosť.“

	„Pardon, už budem ticho.“

	„Fajn. Na dolnom konci býva Slávka Sedláková. Niežeby sme boli horská dedina s alpským prevýšením, to nie, ale tak sa medzi ľuďmi hovorí jednej časti našej obce.“

	„Chápem.“

	„Dolný koniec a horný koniec.“

	„Tak to býva.“

	„Slávka má asi tridsať, je od nás viac ako o desať rokov mladšia, z detstva si ju ani nepamätám, bola drobec, keď sme s bratom začali hrať futbal a naháňať sa na bicykloch a…“

	„Prosím ťa, nech tu nesedíme celý deň!“

	„Iste, iste,“ zháčil sa šéf vyšetrovačky po bratancovej výčitke, „takže aby sme tu nesedeli celý deň, zaregistroval som ju asi pred piatimi rokmi, keď sa na mňa obrátila jej mama, aby som jej pomohol nájsť robotu v Našom Meste, lebo tu začala študovať na výške a potrebovala peniaze. Otca nemá a mamka finančne nestíhala, dievča si chcelo privyrobiť popri štúdiu. Našiel som jej niečo, stretli sme sa dva-tri razy, potom prišli revolučné dni, mal som iné starosti, inú robotu, stratila sa mi z dohľadu. Vynorila sa krátko po osemdesiatom deviatom, nechala štúdium, vrátila sa domov a priniesla si aj pankharta, ktovie od koho. Matka v tom roku zomrela a Slávka ostala v dome sama. Zamestnali ju na pošte ako doručovateľku, aby s malou mala z čoho žiť a – ktovieako – dala sa dokopy s bratom. Vieš, ako to je, on sám, ona sama…“

	„Viem,“ prikývol Krauz.

	„Celá rodina hučala do brata, aby sa spamätal. Baba o desať rokov mladšia, s deckom…“ odmlčal sa, potreboval sa nadýchnuť. Celú rodinnú tragédiu chcel vychrliť na Krauza jedným dychom, ale bolo toho toľko, že mu zabehlo a začal sa dusiť. Odkašľal si, napil sa. „Ešte k tomu na dedine, vieš ako takéto vzťahy berú dedinčania. No tragédia! Brat sa do nej buchol, ona ho nebrala vážne, to bolo jasné z toho, ako žili. Chvíľu bývali spolu uňho, povadili sa, odišla, potom doliezal, zobrala ho k sebe, chvíľu žili u nej, povadili sa, vyhodila ho, chvíľu žili oddelene, potom zase spolu, no hotové Majcichovo!“

	Kalous stíchol, dýchal, naberal sily. Zahľadel sa na bratanca, či neprestrelil. Mayor prikývol. Krauzovi bolo jasné, že dosiaľ mu servírovali iba slabý slepačí vývar, teraz príde hlavný chod.

	„Bracho pil. Pije. Občas ju udrel. Občas…“ zaváhal. „Ehm,“ odkašľal si, aby získal čas. Ešte stále nebol rozhodnutý, ako to má Krauzovi povedať. „Tento rok som tam bol už dvakrát robiť poriadky. Žehliť. Udrel ju tak, že jej praskla sánka a vyleteli jej nejaké zuby. Zaplatil som aj liečenie, aj zuby, na polícii povedala, že spadla v pivnici zo schodov.“

	Stíchol. Bratanci sa zahľadeli na detektíva. Mal by niečo povedať, aspoň: Aha, a sme doma… alebo niečo podobné, ale Krauz iba fajčil a znudene im opätoval pohľady.

	„Druhý raz sa ubránila a pichla ho. Nič vážne, pár stehov na boku.“

	„Aha,“ povedal Krauz, aby im urobil radosť.

	„To ten skurvený alkohol!“ zanadával Kalous a zúfalstvo v očiach bolo nefalšované. Nič nehral, tým si bol Krauz istý. Bol zúfalý, lebo sa zúfalo snažil presvedčiť Krauza, že jeho dvojča je slušný človek a celý svet mu iba ubližuje. Tých pár vyrazených zubov a štichov na bruchu sa neráta. „Z piatka na sobotu jej vyhorel dom a ona aj s malou v ňom zahynuli. Celú noc aj sobotu doobeda robili ohliadku miesta činu, zatkli Jirku, obvinili ho a dali do väzby. Dovolili mu, aby mi zatelefonoval, v sobotu večer som tam letel ako na koni. Ich vyšetrovateľ ma pozná, dovolil mi nazrieť do spisu. Uznávam, sú tam zaujímavé veci, ale on to nespravil, to nie!“

	Opäť sa odmlčal, aby dal priestor Krauzovi.

	„A čo také závažné našli na mieste činu proti Jirkovi, že ho rovno strčili do väzby?“ spýtal sa konštruktívne detektív z oddelenia vrážd, lebo oďubávania už bolo dosť.

	Noc-nenoc, keď sú v zhorenisku mŕtve telá, ešte k tomu žena s dieťaťom, treba pracovať, a nielen to, treba pracovať na vysoko profesionálnej úrovni. Chýr o tragédii sa šíri nielen medzi ľuďmi, susedmi, no určite prídu aj médiá, a keby aj nie, zomreli ľudia a treba zistiť prečo.

	Prišla polícia, najprv okrskár z vedľajšej dediny, potom plné auto z okresu. Nespravili nič, iba sa postavili bokom, aby nezavadzali, a hlavne, aby sa nezašpinili. Kto ešte nebol vo vyhorenom dome, nevie, čo je špina, oni už boli, vedeli, ako ďaleko sa majú postaviť.

	Neboli to flákači, ani ulievaci, jednoducho iba poznali služobný postup v prípade nálezu neznámej mŕtvoly na mieste požiaru. Vedeli, že najdôležitejší bude zisťovateľ príčin požiaru, až potom nastúpi polícia.

	Prišiel chvíľu po policajtoch – aj jeho profesia si vyžadovala obete, hoci len o polnoci alebo v sobotu či nedeľu uprednostniť robotu pred rodinou. Uprednostnil a prišiel.

	Štyridsiatnik s čiernymi vlasmi a čiernymi fúzmi na mroža. Ešte sa len obliekal do skafandra a už vyzeral celý od sadzí. Kým sa obliekal, nikto ho neotravoval – na prvý pohľad mal u svojich kolegov rešpekt. Jeho práca by sa bez toho ani nedala robiť.

	Prezliekol sa, ruky si popodávali už predtým, teraz si iba skontroloval baterku, fotoaparát a začal pracovať.

	„Kto bol vnútri?“

	„My dvaja,“ priznali sa bez mučenia dobráci.

	„Išli ste cez okno?“

	„Nie, cez dvere.“

	„Poďte so mnou.“ Kývol kolegom a našli dvere. „Cez tieto?“

	„No.“

	Obzrel si dvere.

	„Keď ste ich otvorili, buchlo niečo?“

	„Nie, za vchodovými dverami nehorelo, horelo až v druhej miestnosti od ulice.“

	„Aha!“

	„Vyvalil sa iba dym.“

	„Logické. Vošli ste do prvej izby a potom ste otvorili dvere do druhej.“

	„Presne.“

	„Čo sa stalo?“

	„Zase nič. Okná už boli vyhorené, už chytal vzduch odtiaľ.“

	„Výborne. Čo horelo?“

	„Zariadenie. Stôl, sekretár, časť postele, okná.“

	„Strop?“

	„Nie.“

	„Dobre, To mi na začiatok stačí. Teraz ma nechajte pracovať, ale nechoďte preč, keby som mal ešte doplňujúce otázky po obhliadke.“

	„Sme tu,“

	„Ďakujem.“

	„Ehm… ešte niečo.“

	„Počúvam.“

	„Keď sme sem prišli, vyzeralo to, že horí polovica domu, veľa dymu a z okien šľahali plamene.“

	„A…?“

	„Keď som vošiel do druhej miestnosti, horel iba nábytok, a aj to nie celý.“

	„Čo tým chcete povedať?“

	„Zdalo sa mi to akési klamlivé. Viac dymu než ohňa.“

	„Ďakujem za postreh, môže to byť dôležité. A teraz ma už nechajte.“

	Začal fotografovať. Fotografoval všetko. Začal zvonka, potom dvere, zádverie, vošiel dnu, fotografoval všetko, z každého uhla, zo všetkých smerov. V strede prvej izby sa zastavil a poobzeral sa. Dym už odvetrali, no smrad spáleniska ostal. Za dverami našiel, čo hľadal. Poistkovú skriňu. Prezrel ju, skontroloval poistky, odfotografoval ich a išiel ďalej. V druhej miestnosti sa ešte dymilo zo stola, z okenných rámov a zo sekretára. Bol to iba riedky dym pomiešaný s vodnou parou, nebol nebezpečný a dýchací prístroj nepoužil. Upútali ho tri miesta: zhorený stôl, zhorený sekretár a obhorená posteľ. Toto bolo veľmi dôležité, pre toto ho zavolali, preto bol tu. Našiel ložiská ohňa a zistil dôležitý fakt pre vyšetrovanie – tri ložiská boli od seba oddelené nezhoreným pásom na podlahe.

	Málokto vie, že podlaha zle horí, ani drevená nechce horieť, aby sa rozhorela, musia v nej byť horľavé prímesi, guma alebo umelá hmota, no z hľadiska vyšetrovania požiaru sa z nej dá veľa vydedukovať. Tu boli stopy úplne jasné.

	Podišiel k posteli. Dôkladne si prezrel rám postele, nočný stolík a okolie. Hľadal popolník, sviečku, petrolejovú lampu – nenašiel nič. V rohu izby boli kachle na uhlie. Otvoril dvierka, kachle neboli naložené – ďalší dôležitý fakt.

	V izbe našiel tri zásuvky. Prikľakol, z brašny si vybral náradie a zásuvky postupne rozšrauboval. Usmial sa a spokojne sám sebe prikývol. Už začínal byť v obraze, vedel, s čím má do činenia. Aby sa uistil, vybral z brašny gázu a namočil ju do vody na podlahe. Voda vsiakla a na gáze ostal mastný fľak. Privoňal.

	„Ty sviňa,“ povedal gáze, no na mysli mal niekoho iného.

	Mŕtvolu v posteli si nevšímal, nepatrila k popisu jeho práce. Musel ju strpieť, vykázať von ju nemohol, no ani sa jej nedotkol. Na to sem prídu iní.

	Prešiel si celý dom izbu za izbou a skončil vzadu na dvore pri prázdnej maštali. Urobil si poslednú fotografiu a vrátil sa na priedomie k ostatným.

	Netrpezlivo ho čakali, zvlášť policajti. Na mieste požiaru im nikto nezakázal fajčiť, tak fajčili všetci, aj hasiči. Keby dačo, v cisterne ešte ostalo pár litrov vody:

	„Tak ako?“ prvý sa zaujímal šéf policajtov.

	Zisťovateľ príčin vzniku požiaru nemal rád dlhé reči, čo bolo treba povedať, vedel povedať veľmi rýchlo a presne.

	„Stanovil som štyri verzie. Sviečka, fajčenie, elektrina, kachle. Pri stanovení verzií som vychádzal zo stavu a dispozície budovy. Prezrel som rozvodovú skriňu. Porcelánové poistky. Ani jedna nie je vyhorená, rozvodová skriňa nie je požiarom vôbec poškodená. Elektrina z rozvodovej skrine to nebola. Rozobral som zásuvky. Zvonka sú obhorené, začmudené, no znútra sú biele. Ani v jednej nevznikol skrat. Dôležitý je aj fakt, že hliníkové vodiče nie sú roztavené, to vám ešte vysvetlím.“

	„Bolo by dobré,“ súhlasil šéf policajtov, lebo okrem toho, že Hliník sa odsťahoval do Humpolca, o hliníku toho veľa nevedel.

	„V dome sú tri zdroje tepla, sú to piecky na tuhé palivo. Skontroloval som obsah aj dymovody. Bez porúch. Naložené a vyhorené boli iba tie v izbe, kde leží dieťa, no v tej izbe požiar ani nebol. Keby boli zdrojom požiaru tieto kachle, musel by sa požiar šíriť odtiaľ, no okolie nie je obhorené. Ani tento zdroj sa nepotvrdil. Okolo postele som hľadal popolník, stopy po fajčení, stopy po sviečke či petrolejovej lampe…“ urobil dramatickú pauzu.

	„A…?“

	„Nič. Ani tento zdroj sa nepotvrdil.“

	„A našli ste vôbec niečo?“ policajt bol netrpezlivý

	„Všetko. Pozrite,“ otrčil mu pod nos gázu. „Privoňajte!“

	Poslúchol,

	„Boha…“

	„… do toho neťahajte, ten nemá s tým nič spoločné, bola to cudzia osoba. Voláte ho páchateľ. Môžem konštatovať, že tento požiar založila cudzia osoba, teda páchateľ, a ako akcelerátor použil – možno použili, neviem, koľko ich bolo – no v každom prípade bol použitý benzín. Akcelerátor je okamžitý urýchľovač horenia, pôsobí v prvej fáze rozhárania. Najlepší je benzín alebo acetón, náš páchateľ použil benzín, cítite ho sami,“ znova im pred oči otrčil chuchvalec gázy. „Páchateľ založil štyri ohniská požiaru, oblial stôl, sekretár, časť postele a okno. Všetky ložiská sú od seba oddelené nezhoreným pásom na podlahe. Mám jednu otázku pre chlapov z prvého zásahu. Keď ste prišli, okno bolo vyrazené a plamene šľahali von?“

	„Presne.“

	„To preto, lebo po zapálení benzínu v uzavretej miestnosti došlo k prudkému výbuchu a vyrazeniu okna. Našťastie. Keby nie, v uzavretej miestnosti by sa miešali benzínové výpary s dymom a po otvorení dverí by došlo k výbuchu. Už by ste nemali oheň v izbe, ale izbu v ohni a hasenie by bolo oveľa ťažšie. Ďalej som zistil, že ste prišli krátko po založení požiaru a oheň sa nestihol rozhorieť. Teplota nestúpla nad osemsto až tisíc stupňov, lebo steny by boli biele a sadze by pri takejto teplote vyhoreli, no steny sú čierne, pokryté sadzami. Druhý fakt podporujúci moju teóriu je, že hliník v zásuvkách nie je roztavený Tretí fakt je, že stropy nie sú prehorené. Jednoducho povedané, prišli ste včas, v pravú chvíľu. Oheň sa nestihol rozhorieť.“

	„Perfektná robota,“ pochválil ho šéf policajtov.

	„Toto je iba predbežné zistenie, predbežná správa. O všetkom vám písomne vypracujem odborné vyjadrenie k príčinám požiaru.“

	„S tým počítame. A čo tie mŕtvoly?“ skúsil policajt.

	„To už je mimo mojej kompetencie,“ usmial sa vyšetrovateľ požiarov.

	Policajt vedel, čo mu odpovie, no vyskúšať ho musel.

	„Honzo, tak ideme na to,“ obrátil sa na kolegu.

	Kriminalistický technik si vzdychol. Neznášal zhorené mŕtvoly. Smrdel ešte tri dni po obhliadke miesta činu.

	Krauz si trpezlivo vypočul, čo brnianski kolegovia našli v zhorenisku a čo sa dozvedeli od svedkov.

	„To je všetko?“ spýtal sa podozrievavo šéfa vyšetrovačky.

	„Všetko,“ dušoval sa. „Presnejšie, všetko z vyšetrovacieho spisu.“

	Krauz zahasil cigaretu a zamyslel sa. Mayor siahol pod stôl, no Krauz ho razantným gestom zastavil. Až také výdatné raňajky dnes nepotreboval, aj tak ho už pálil žalúdok a krútila sa mu hlava.

	„Ale za daných okolností by sme ho obvinili aj my. Musíte uznať sami,“ vyniesol Krauz nekompromisný verdikt.

	„Ale to nie je všetko!“ protirečil si zúfalo šéf vyšetrovačky. „Oni ho zatkli v sobotu doobeda, bol ešte ožratý ako sviňa a nič si nepamätal! Ani mu nedali fúkať, ani ho nenechali, aby sa vyspal, ani mu nedali možnosť, aby sa bránil! Využili jeho podnapitý stav, vychrlili naňho prúd nezmyselných otázok a chalan sa posral! Obhajcu mu zavolali až na výsluch pred vyšetrovateľom. Vieme, ako sa to robí, kriminálka je všade na svete rovnaká!“ zagánil na Krauza.

	Krauz sa zatváril, že blesky v Kalousovom pohľade ho minuli.

	„Chlapci,“ zodvihol ruku Mayor, aby zabránil najhoršiemu.

	„Prepáč,“ ospravedlnil sa rýchlo vyšetrovateľ.

	Krauz prikývol, že berie na vedomie.

	„Nemá význam, aby sme sa hádali,“ začal pomaly Krauz. „Vráťme sa k podstate veci. Zavolali ste ma, aby som vám poradil, ako vyriešiť danú situáciu. Ja ako detektív veľa možností nevidím. Chlapci z Brna postupovali presne ako my tu, išli po stope, vypočuli svedkov, zhodnotili fakty zaistené na mieste činu a zatkli podozrivého, ktorý mal motív. Vypočuli ho – za akých okolností, to nechám bokom, naozaj nemienim komentovať, či mu dali fúkať, či bol ožratý a podobne – jednoducho ho vypočuli a predviedli pred vyšetrovateľa. Ten ho obvinil a poslal do väzby. A tu sa začína tvoja robota,“ ukázal prstom na Kalousa. „Kriminálka s tým už nemá nič spoločné a vrátiť späť sa to nedá. Ak ich robotu akceptoval vyšetrovateľ a prokurátor, nie je čo riešiť. Teraz by ste mali bratovi,“ sústrastne hodil pohľad na Mayora, „a bratancovi zabezpečiť kvalitného obhajcu. A to je asi všetko, čo by som vedel v tejto veci poradiť.“

	Krauz sa pohodlne oprel ako po dobre vykonanej práci a čakal, že šéf ho prepustí do normálnej roboty. Možno sa mu poďakuje, možno ho pochváli, ale to by ani nemusel. Nestalo sa ani jedno, ani druhé.

	Kalous chvíľu nevychádzal z úžasu a civel na Krauza. Potom preniesol rovnako vyjavený pohľad na utajovaného bratanca.

	„On o ničom nevie?“

	„Nie,“ odsekol Mayor podráždene, lebo mu začala byť celá situácia trochu trápna. „Nevie, lebo si prišiel predčasne a ešte som nestihol…“

	„Veď si ma volal, ja som neprišiel predčasne!“

	„Dobre, tak som ťa volal, no bóže! Jednoducho som mu zatiaľ nič nepovedal, chcel som, aby si bol pri tom.“

	„Doriti…“

	„Nechaj to láskavo na mňa,“ pokrútil Mayor razantne hlavou, liezla mu už na nervy nielen situácia, ale aj debata s bratancom. Mal to naplánované trochu inak, teraz mal pocit, že sa mu všetko akosi vymyká z rúk.

	Krauz meravo sedel, neveril vlastným ušiam. Asi sa mu niečo blyslo v očiach, lebo Mayor hneď pokračoval medovým hláskom.

	„Riško, počúvaj ma, upokoj sa.“

	„Ale ja som pokojný.“

	„Výborne! Ako by som ti to…“ ošíval sa šéf. „My sme ťa nezavolali preto, aby si nám radil, na to máme dosť vlastných skúseností a rozumu. Jarda robí vyšetrovateľa už takmer dvadsať rokov, on radu naozaj nepotrebuje, a ja som si už tiež niečo preskákal, takže…“ zaváhal.

	„Takže?“

	„My sme ťa chceli požiadať o pomoc, nie o radu,“ konečne sa vyslovil.

	„O pomoc?“

	„Presne! Jarda prišiel do Brna v sobotu podvečer. Kolega vyšetrovateľ ho čakal, už predtým spolu telefonovali. Nemusel to spraviť, ale ukázal mu spis a vysvetlil mu, prečo Jirku obvinil a posadil do väzby, predostrel mu fakty. No zároveň mu povedal, že kriminálka na mieste činu našla aj niečo iné, čo jemu zatiaľ neposkytli. Našli nejaké lístky…“

	„Lístky?“

	„Lístky.“

	„Stravné lístky alebo…“

	„Cestovné. Slávka pár dní pred smrťou niekam cestovala.“

	„Prečo by to kriminálka zamlčala pred vyšetrovateľom? Asi to s prípadom nijako nesúvisí, nie?“

	Mayor si zhlboka vzdychol. Kalous sa sarkasticky uchechtol.

	„Dobre,“ uznal Krauz zbytočnú naivitu. Kriminálka aj v Našom Meste pred vyšetrovačkou čo-to tajila, ale – ako sa sami utvrdzovali – vždy v záujme veci.

	„Keď som sa to dozvedel,“ prebral iniciatívu Kalous, „požiadal som o kontakt na detektíva, čo má vraždu na starosti, no odmietol mi nielen poskytnúť informácie, odmietol mi aj nahliadnuť do spisu, odmietol mi akékoľvek vysvetlenie, dokonca odmietol vôbec sa so mnou stretnúť.“

	„Ale to mohol odmietnuť, nie? Nemáme tam žiadne právomoci. De iure…“

	„De iure aj de facto. Uznávam, takže služobným postupom sa k tým informáciám nedostaneme. Je iba jedna jediná možnosť.“

	Krauz si počkal, no keď sa nemali k pointe, popohnal ich: „A to je?“

	„Kolegialita.“

	„Nerozumiem.“

	„Ten detektív, čo má bratov spis na stole, sa volá Václav Nosek.“

	A bumho! Vykľulo sa šidlo z vreca! Preto taká dlhá príprava, či sme spolu študovali, ako sa poznáme, či sme kamaráti – Krauz už chápal! Zabil Mayora mrazivým pohľadom.

	„Prepáč, Richard, je to bratanec a my sme veľká rodina, všetci vedia, kde robím, čo robím, musím sa mu pokúsiť pomôcť. Musím… pochop ma!“

	„Ale Václav už nerobí na kriminálke, vrátil sa do Holešova,“ kašľal Krauz na šéfove výhovorky.

	„Už nie. Zase zmena. Vyžiadali si ho, už je späť.“

	„To som nevedel.“

	„To je jedno,“ pokračoval Kalous, „faktom je, že má môjho brata v hrsti a vyšetrovateľovi poskytol iba priťažujúce informácie. Všetky poľahčujúce si ponechal v skrini.“

	„To je iba domnienka,“ Krauz sa snažil obhajovať kamaráta.

	„Hovorím, iba čo som sa dopočul v Brne.“

	„Václava poznám, on je férový chlap!“

	„Iste! A iba náhodou zatajil dôležité informácie pred vyšetrovateľom aj pred prokurátorom. Aj môj brat je férový chlap…“

	„A iba náhodou zlomil Slávke sánku a vyrazil jej zuby, nie?“ nedal sa Krauz. „Preto ho pichla nožom do brucha, lebo sa jej to náramne páčilo!“

	„Priznal som, že pije, aj že ju udrel,“ bránil sa Kalous. Keď videl Krauzov bojový výraz v očiach, zmiernil tón.

	„Je teda aj taká možnosť, že zabíjal, nie?“

	„Môj brat by nikdy…!“ neovládol sa vyšetrovateľ. Zmienka o zabíjaní ho znova vydráždila.

	Hlas šéfa vyšetrovačky vystúpil do výšin a Mayor nechcel stratiť kontrolu nad situáciou, preto nielen zodvihol ruky, akoby sa vzdával, ale aj sa razantne postavil.

	„No táák! Chalani! Tieto steny sú tenké ako papier!“

	Všetci schladli a uvedomili si delikátnosť situácie.

	„Urýchlite to konečne a povedzte mi všetko, čo ste chceli. Čo presne odo mňa žiadate a ako si predstavujete moju pomoc?“ strácal Krauz trpezlivosť.

	„Skočil by si do Brna,“ slova sa ujal Mayor, lebo logicky predpokladal, že od neho ich nápad Krauz prijme lepšie, „a skontaktoval by si sa s Václavom. Teba neodmietne. Zistíš, čo všetko na Jirku majú a ako by sa mu dalo pomôcť.“

	A je to von, aké jednoduché.

	Chvíľu bolo ticho.

	„Šaňi…“

	Krauz chcel šéfovi niečo povedať, no odrazu nevedel čo. Najprv si ich iba premeriaval, či to vôbec myslia vážne, no keď sa uistil, že áno, nevychádzal z úžasu a nenachádzal slová.

	„Nie je to rozkaz, je to iba prosba,“ snažil sa zmierniť dosah svojich slov Mayor.

	Ešteže tak! – pomyslel si Krauz. Takýto rozkaz!? Hlavu mal ako šrotovník – jedna myšlienka stíhala druhú a všetky ako otruby vypadávali z jedného otvoru von, našťastie nie cez ústa, inak by sa červenali. Napokon vychladol natoľko, že bol schopný sformulovať rozumnú vetu.

	„Šani, to nejde. Neviem si dosť dobre predstaviť, že by som skočil za Václavom a požiadal ho o také čosi. Neviem si dosť dobre predstaviť, že by sa on zjavil u nás v kancelárii a chcel by sa nám rýpať v nejakom spise. Ako by som ti ako šéfovi oddelenia vrážd odôvodnil, že mám v kancelárii Brňáka, čo sa nám rýpe v spise? Asi by si ma poslal do…“

	Na viac sa nezmohol, naozaj nevedel, ako by mohol niečo také spraviť.

	Šéf vyšetrovačky vstal.

	„Povedal som ti, ako to dopadne! Bol to tvoj sprostý nápad! Budem dolu u seba, keby dačo.“ Odišiel bez rozlúčenia, bez podania rúk. Možno aj obanoval, že si s nejakým zasraným detektívom vôbec potykal. Možno to ani nemyslel vážne. Keď ho najbližšie Krauz stretne na chodbe, možno si ani nebudú tykať, radšej sa zatvária, že sa nepoznajú.

	Krauz pochopil.

	„Takže to bol tvoj nápad?“ zdvihol na šéfa obočie.

	Mayor sa zvalil na operadlo a rezignoval. Cítil sa nevýslovne trápne. Pomasíroval si čelo, potom sluchy.

	„Prepáč, chcel som pomôcť. Včera v noci ich tam bolo na mňa priveľa, ehm, priveľa dobrosrdečných rodinných príslušníkov, všetci nažhavení pomáhať, jeden skvelý nápad za druhým, jedna blbosť väčšia ako druhá…“ nedokončil a ešte zintenzívnil masáž čela. „Tak som navrhol, že by som tam poslal niekoho od nás, aby zistil, čo chlapci z Brna zatajili. Uznávam, ani som si nepreveril, či niečo zatajili, či mám čo zisťovať. Vôbec som si neuvedomil, do čoho by som ťa poslal. A to prirovnanie k nášmu oddeleniu bolo presné, asi by som ťa nakopal do riti. Rišo, ja už z tejto skurvenej roboty normálne blbnem.“

	Sklonil hlavu až na prsia a intenzívnym šúchaním sa snažil zahnať bolesť hlavy.

	„Si v pohode?“ obával sa Krauz o zdravotný stav šéfa.

	„Som, iba som nevyspatý a unavený,“ pokúsil sa o úsmev. „A o deviatej mám ďalšiu poradu u šéfa, takže budem zase zbavený blany. Zase ma pojebú a nemám ani prezervatív, takže to schytám naostro.“

	Mayor si ešte chvíľu masíroval čelo, potom si urovnal písacie potreby na stole, prelistoval pár stránok v zošite s dennou prácou, preložil pero z jedného rohu do druhého a usmial sa na Krauza.

	„Prepáč. Zabudni na to a nechaj si to pre seba.“

	„Už sa stalo.“

	„Díky, to je všetko,“ prepustil svojho vzdorovitého podriadeného.

	Krauz vstal a bez slova odišiel.

	Bolelo ho brucho, lebo ostrá pálenka zo sliviek robila v žalúdku zázraky. Ani sa nezastavil v kancelárii, výťahom sa rovno odviezol dolu do bufetu. Treska so slanečkovým mu ešte nikdy tak nechutila ako dnes a výnimočne zvládol štyri rožky, nie dva. Všetko zalial pollitrákom kofoly a až keď sa mu celkom nespoločensky, skoro svinsky grglo, pocítil úľavu.

	„Pardon,“ usmial sa na dievčence z odposluchov pri vedľajšom stole.

	Namiesto odmeraných a pohoršených pohľadov sa naňho usmiali a jedna sa osmelila: „Ty robíš s Chosém na jednom oddelení?“

	Keby len to! pomyslel si Krauz. Keby len na jednom oddelení! To by bola paráda.

	„Áno.“

	„Tak mu povedz, nech sa zase zastaví.“

	„Dobre.“

	„Za Zdenkou.“

	„Dobre. Aj ja sa môžem?“

	„Ty si ženatý…“

	Všetko musia tie baby vedieť!

	Kúpil si ešte tatranku a cestou k výťahu uvažoval o kolegovi. Je tu iba pár mesiacov a už ho zháňajú všetky baby z budovy. Ako to ten pes robí? Musí mu prezradiť recept, inak ho degraduje a zaradí medzi údržbárov.

	Krauz sa vrátil do kancelárie. Chlapi sa už rozliezli po robote, čakali ho iba Burger s Hanzelom. Aj tí stáli v pozore pri dverách, pripravení na odchod.

	„Konečne, pán tajnostkár! Máme čo riešiť?“ spýtal sa Burger zostra, kontroloval si pritom vlasy v zrkadle pri dverách. Dva si aj naslinil a pricapil na miesto. Všetky ostatné, teda zvyšné tri, nechal voľne povievať vo vetre.

	„Nie,“ pokrútil hlavou Krauz.

	„Potrebuješ pomoc?“

	„Nie. Poviem vám niečo večer U Jumba, ale zatiaľ je všetko v poriadku.“

	Burger s Hanzelom si vymenili podozrievavé pohľady.

	„Ty mu veríš?“

	„Nie.“

	„Ani ja.“

	„Tak môžeme ísť.“

	„Serme naňho, poďme!“

	Vypadli.

	Krauz si sadol za stôl, poprehadzoval pár lajstier, upratal si ceruzky, odhryzol si z tatranky, ale na sladké teraz nemal chuť, znova ju zabalil a schoval pod stôl. Chcel poliať kvety, no sotva sa s krhličkou priblížil k parapete, zbadal, že ten krpatý debilný Mičurin ho už predbehol a spôsobil malú vodnú pohromu. Vrátil krhličku na skriňu a namiesto polievania povylieval vodu spod misiek, aby zachránil aspoň zvyšky koreňov ich úbohých izbovo-kancelárskych rastlín.

	Mayor mu nedal nový prípad, asi logicky predpokladal, že s ukončením tímu na Beštiu bude mať určite nejakú administratívnu robotu. Nechcel ho sklamať. Zo skrine si vybral spis a zalistoval v ňom. Neboli dokončené dve analýzy. Mal ich naplánované na koniec týždňa, ale svedomie mu nedalo. Do písacieho stroja si založil tri papiere, medzi ne dva kopiráky a začal písať. Pokazil hneď prvú vetu, sotva ju vybielil, pokazil aj druhú. Zahodil papiere do koša a založil si do valca nové. Napísal štvrť strany a odhodil aj to, nejako sa mu dnes nedarilo.

	Či jedol, či pil, či písal, či polieval, stále myslel iba na jedno. Skúsil sa poprechádzať po kancelárii, ale ani to nepomohlo.

	„Doboha! Čo som svrab? Čo sa ho bojím? Veď je to kamarát!“ rozčúlil sa do zrkadla, lebo prechádzku po kancelárii zakončil pri umývadle. Vypláchol si ústa, vyceril na seba zuby, navlhčil si vlasy a znova zanadával: „Doboha! Čo som svrab?“

	Vrátil sa k stolu, pohodlne sa zahniezdil na stoličke, pripravil si ceruzku a papier a zodvihol slúchadlo. Vytočil päť jednotiek.

	„Ústredňa.“

	„Krauz, vraždy.“

	„Počúvam.“

	„Chcel by som Brno, ústredňu.“

	„Máte povolenie na medzimesto?“

	„Nie, prepáčte, zabudol som.“

	„Šéfka je ešte u seba, tak rýchlo vyskúšajte.“

	Krauz položil a spamäti vytočil novú klapku, šéfka spojovacieho oddelenia mu tykala, lebo sa poznala s jeho otcom a Riša poznala odmalička, ale bola taká stará, že by bolo nemiestne, keby jej tykal aj on.

	„Prosím?“

	„Krauz, vraždy.“

	„Vitaj, Riško!“

	„Potreboval by som povolenie do Brna.“

	„Nová frajerka?“

	„Nie, čisto služobne! Pani Betka, čo si o mne myslíte?!“

	„Nič dobré, ako o všetkých z kriminálky.“

	„Naozaj je to služobné, môžete počúvať.“

	„Na to nepotrebujem tvoje povolenie, Riško, my vás všetkých počúvame aj tak.“

	„Ja viem, veď preto používam v služobných telefonátoch iba sprosté slová a rozprávam vtipy o prezidentovi.“

	„Ja viem, mám to tu všetko spísané na stole, iba by som ťa chcela upozorniť, že si zaspal dobu. Ty ešte rozprávaš tie o Husákovi.“

	„Aha! Tak nabudúce sa polepším.“

	„A keď sa už konečne polepšíš, počkaj dve minúty a zavolaj si ústredňu, budeš tam mať povolenie do Brna. Ako sa má tatko?“

	„Zatiaľ je zdravý. Ďakujem, pani Betka!“

	Položil a počkal dve minúty. Znova vytočil päť jednotiek.

	„Ústredňa.“

	„Krauz, vraždy.“

	„Viem, to Brno. Kam to bude?“

	„Neviem, najlepšia bude ich ústredňa.“

	„Spájam, vydržte.“

	Krauz držal. Kým niekoho spoja, v služobnom slúchadle sa dajú počuť všetky vesmírne šumy, aj ich počul. Napokon niečo cvaklo.

	„Brno, ústredňa.“

	„Dobrý deň, môžete mi spojiť odbor násilnej kriminality, Václav Nosek.“

	„Moment… moment… nemám v zozname.“

	„Je tam nový, asi vám ešte neprišla hlásenka zmien.“

	„Tak moment, zisťujem!“

	Znova zvuky z vesmíru.

	„Vydržte mi na linke, prepájam!“

	Už žiadne zvuky, iba vyzváňací tón.

	„Nosek.“

	„Ty pes šedivý!“ Krauz prešiel automaticky na češtinu.

	„Aj ja ťa rád počujem, divoch z podtatranských plání!“

	„To sa ani kamarátovi neoznámi, že si zase na kriminálke?“

	„Iba mesiac. Ešte ani nie som vybalený. Chcel som ti zavolať, keď to bude definitívne, zatiaľ tu iba obchendujem ako výpomoc.“

	„Asi nie, keď už máš vlastný prípad.“

	„Aha! Už tuším, ktorá bije!“

	„Nemám s tým nič spoločné. Zvlášť nie s jeho návštevou u vás. Vieš, z akého je oddelenia.“

	„Viem, preto som odmietol stretnutie. Nemá tu čo robiť a nemá mi čo rozkazovať. Chcel to tu riadiť.“

	„Tušil som, že mi nepovedali všetko.“

	„Určite nie všetko.“

	„Preto ti volám. Zaňho sa ospravedlňovať nebudem, nie je od nás.“

	„Viem.“

	„Je vyšetrovateľ. Navyše šéf.“

	„Viem.“

	„Nech tam povyvádzal čokoľvek, nespájaj ma s tým.“

	„Dobre, nespájam.“

	„Je to jeho brat, aj to chápeš?“

	„Dvojča.“

	„Aj to už vieš? Potom chápeš jeho iniciatívu a razanciu pri vyjednávaní.“

	„Iste.“

	„Požiadali ma o pomoc, lebo vyšparchali, že sme bývalí spolužiaci a kamaráti.“

	„Bývalí sa, dúfam, vzťahuje iba na to prvé.“

	„Dúfam aj ja. Chcú, aby som za tebou zašiel a snoril ti v spise.“

	„Kto to chce?“

	„On a môj šéf.“

	„Prečo?“

	„Lebo si vyšetrovateľovi poskytol iba priťažujúce informácie a poľahčujúce máš v skrini Nejaké lístky.“

	„Si pod tlakom?“

	„Nie, veď na mňa tlačia iba dvaja šéfovia dvoch najzávažnejších oddelení v polícii Vôbec nie som pod tlakom, cítim sa ako na Riviére, ty debil!“

	„A s čím máš problém?“

	„Hanbím sa za tebou prísť a snoriť ti v spise.“

	„Nepochodil by si.“

	„Viem, preto sa hanbím a preto ti radšej volám, aby si ma zrušil hneď teraz.“

	„Nezruším. Naopak.“

	„Nerozumiem.“

	„Pomôžem ti.“

	„Ako?“

	„Vyriešim to za teba.“

	„Ako?“

	„Pošlem ti ďalekopis. Žiadosť o spolupátranie. V ďalekopise budeš mať dátumy príchodov a odchodov autobusov z Brna k vám, do vášho mesta. Ide o…“ zaváhal.

	„O Slávku.“

	„Dobre, si v obraze.“

	„To mala byť skúška?“

	„Malá.“

	„Slabá a zbytočná.“

	„Nešpekuluj, viem, čo robím, Riško. Ide o cestovné lístky z autobusu. Ešte neviem prečo, ale odložila si ich. Bežne sa to nerobí.“

	„Jedine ak ti ich má kto preplatiť alebo ti majú niečo dosvedčiť.“

	„Presne tak.“

	„Alebo špekuluješ, že ich použiješ na nejakú prasacinu.“

	„Vydieranie?“

	„Napríklad.“

	„Aj s tým by som súhlasil. Preveríš mi, či naša osoba k vám naozaj prišla, nájdeš šoféra autobusu a vyťažíš ho, s kým cestovala. Mám aj dôkaz, že sa ubytovala v hoteli… počkaj…“ listoval v spise, „v hoteli Carlton. Na recepcii mi preveríš jej ubytovanie a styky počas ubytovania. Aspoň k vám nemusím cestovať, urobíš to za mňa celkom legálne.“

	„Rád. Ona tu za socíku študovala.“

	„Nielen to, aj u vás pracovala, aj normálne žila.“

	„Aj si od nás priniesla decko.“

	„Aj sa k vám deň pred vraždou vrátila.“

	„Perfektné informácie! Ty pes prašivý, takže ty si sa na celý prípad nevysral, ako mi tvrdil ten debil vyšetrovateľský!“

	„Riško, pozri, zavrieť sme ho museli, je toho proti nemu veľa, ale…“ Václav zaváhal.

	„Len dopovedz!“

	„Niečo tu nesedí.“

	„To milujem!“

	„Pomôžeš ty mne a ja pomôžem tebe. Už nebudeš pod tlakom a šéfovia ti dajú pokoj.“

	„Výborne! Kedy to pošleš?“

	„Už to išlo. Keby si mi nezavolal, o hodinu ma máš aj tak na drôte.“

	„Nesklamal som sa v tebe.“

	„Už to ma uráža, že si zapochyboval.“

	„Nie, to nie, Kalousovi som neveril a urobil som dobre. Veď preto ti volám. Keby som zapochyboval, nevolal by som.“

	„Viem.“

	„Ale je tu problém.“

	„Aký zase?“

	„Pošleš mi ďalekopis, ale ja potrebujem fotku. Príde mi poštou o týždeň. Ako mám vypočuť šoféra autobusu a recepčných v hoteli?“

	„Nepotrebuješ. Poslal som ti podrobný opis zavraždenej a aj markantu, ktorá je neprehliadnuteľná. Počúvaj! Pred týždňom ju trafil žehličkou do čela. Je pravák, udiera do ľavej strany tváre. Dievča má nad ľavým obočím sedemcentimetrovú vodorovnú jazvu prekrytú vankúšom z gázy a prelepenú dvoma pásmi leukoplastu. Stále s tým chodila, aj v čase smrti ju mala. Ak by si to dala počas cesty dolu, každý by si musel všimnúť zranenie, lebo ešte na pitve mala polovicu ksichtu fialovú.“

	„Aha. To mi stačí. Ale inak ju vraj ľúbil.“

	„Určite!“

	„Je to hajzel.“

	„Hajzel môže byť, vrah nie. Sme tu nato, aby sme to zistili, možno vyvrátili.“

	„Alebo potvrdili. Ty sa ho zastávaš?“

	„Iba zvažujem všetky možnosti. Neskuč, ty si taký istý.“

	„Bohužiaľ, áno. Jedna otázočka, Vaško.“

	„Počúvam.“

	„Prečo všetci hovoríte o vražde, keď zhorela v dome? Veď to môže byť nešťastná udalosť, nie?“

	„Takže nie si o všetkom informovaný! Dobre, no tieto podrobnosti by sme mali prebrať, až keď prídeš, po telefóne to nejde. Pobavíš sa.“

	„Už sa teším.“

	„Aj ja. Vyser sa na Slovákov, začni robiť pre Moravákov, my sa ti odvďačíme.“

	„Kurva, doteraz som robil na federáciu a mal som z toho hovno, teraz ma lanáriš na druhú stranu? Čo ponúkaš?“

	„Päťdesiatjeden a pol.“

	„Beriem, ale musí byť toho aspoň desať litrov.“

	„Toľko našej vysokooktánovej slivovice by ťa zabilo, Riško.“

	„Zožeň Golema a uvidíš ten fukot v demižóne!“

	„Je tu so mnou. Už sa nevie dočkať. Tak si pohni, čakáme ťa. Čau!“

	„Čau.“

	Krauz položil a neveriacky civel na telefón. Prípad sa za pár minút, počas jedného telefonátu, vyvinul úplne inak, než dúfal. Pôvodne chcel volať kamarátovi do Brna a ponížene prosíkať o informácie s tým, že sa mu ešte aj ospravedlní za vyrušovanie a zasahovanie do vyšetrovania. Odrazu bolo všetko inak. Boli kolegovia, partneri, znova robili na spoločnom prípade, presne ako sa im to podarilo v lete.

	Krauz sa musel usmiať, aj sa poplieskal po stehnách, zase ho niečo v jeho robote začalo baviť.

	Kriminalistický technik si vzdychol. Neznášal zhorené mŕtvoly, neznášal zhoreniská, vlasy mu smrdeli ešte tri dni po obhliadke miesta činu a rifle aj po druhom vypraní. Ani rakúske šampóny a pracie prášky nedokázali preraziť odporný zápach dymu.

	Na rozdiel od kolegov hasičov nemal žiadny špeciálny odev. Musel vojsť do domu tak, ako bol, v rifliach, košeli a bunde. Aj gumené čižmy, čo si vzal z auta, si kúpil za vlastné. S prácou kriminalistických technikov sa na nijakej porade vedenia polície nerátalo, chápala sa ako samozrejmosť kriminalistickej činnosti a brať na nich ohľad sa v tých časoch považovalo akoby za slabosť. Jednoducho, kto túto ťažkú, nechutnú a zle platenú robotu chcel robiť, robil ju, kto mal výhrady, bol prevelený inam. Na vrátnicu, tam je teplučko a pohoda.

	Honza si natiahol gumáky, vzal si brašnu kriminalistického technika – s kufríkom mu pomohol kolega v zácviku – a s útrpným výrazom v tvári vykročil na zhorenisko.

	Nezdržoval sa fotografovaním miestností. Už si nafotil pár záberov domu zvonka, hovorili tomu celkové zábery inkriminovanej oblasti, no s vnútrajškom si ťažkú hlavu nerobil. Všetko im príde od zisťovateľa príčin požiarov a možno ešte odbornejšie vyfotografované, než keby to robil on. Sústredil sa iba na mŕtvoly v druhej a tretej izbe. Obzrel si jednu, potom druhú v zadnej miestnosti.

	„Ani to tu nerozbaľuj, kufre by sme nevyčistili ani do Silvestra,“ upozornil kolegu v zácviku, aby neurobil chybu a niečo nepoložil na podlahu.

	Ako prišli, tak aj odišli – vypochodovali von.

	„Čo je?“ žasol šéf. „Tak rýchlo?“

	„Vnútri sa nedá pracovať, všetko je mokré alebo čierne. Pripravím si to tu na dvore.“

	Pripravil si dve čísla na plastových kartičkách: jednotku a dvojku. Na krk si zavesil fotoaparát. Vrátil sa dnu aj s asistentom a detektívom vo výjazde. Na brucho mŕtvej ženy položil kartičku s číslom jeden a odfotografoval ju z diaľky, zblízka a detail tváre. Číslo dva položil na brucho dieťaťa v postieľke vo vedľajšej miestnosti a odfotografoval ho tiež z viacerých uhlov.

	„Chceš tu zaisťovať nejaké stopy?“ spýtal sa detektíva. Vyšetrovateľ ešte nedorazil, musel sa rozhodnúť sám.

	Detektív sa rozhliadol. Na stole neboli nijaké poháre ani fľaše, vo výlevke umývadla tiež nič, na stolíku pri žene nič podozrivé, na podlahe… samá voda. Všade samá voda a sadze.

	„Vypadnime,“ rozhodol detektív. Ak tu a j bola tretia osoba, ako tvrdil zisťovateľ príčin požiaru, a zanechala po sebe nejaké stopy, buď daktyloskopické alebo trasologické, všetko zničil požiar alebo voda.

	Vyšli von.

	„To je všetko?“ zaujímal sa šéf policajtov.

	„Mŕtvoly som nafotil, fotografie celého objektu nám zašle zisťovateľ príčin požiaru, stopy sa zaisťovať nedajú,“ technik vyriekol verdikt a nebolo o čom polemizovať.

	Kým sa šéf policajtov stihol rozhodnúť, či to stačí, prifrčala sanitka. Vyskočil doktor s brašnou, šofér cúvol, aby bol od špiny čo najďalej, až potom vystúpil a zapálil si.

	„Môže sa tu fajčiť, nie? Už tu horelo, nie?“ obrátil sa na najbližšieho hasiča a uchechtol sa na vlastnom vtipe.

	Hasič sa neuchechtol, nebolo mu do smiechu, iba prikývol.

	Doktor si podal ruky s dvomi-tromi najbližšími, ich mená okamžite zabudol, a žiadal informácie. Podal mu ich šéf polície.

	„Sú tam dve mŕtvoly,“ ukázal bradou na vchodové dvere.

	„Prepáčte, že idem tak neskoro, ale mal som infarkt v Žuloviciach,“ ospravedlnil sa doktor z rýchlej zdravotnej pomoci.

	Bol to starý doktor, určite po šesťdesiatke. Starý doktor – stará škola. Praktik. Zo sanitky vystúpil v predpisovej bielej košeli, na nej predpisový biely plášť, biele nohavice a biele poltopánky. Iba brašnu mal hnedú.

	Podišiel ku vchodovým dverám a zagánil na zhorenisko. Ako sa nakláňal, noha sa mu šmykla a špička bielej topánky sa zafarbila načierno.

	„Doriti aj s tým…“ zašomral a vrátil sa späť k skupinke mužov pri múre.

	„Bol tam už váš technik alebo kriminalista?“

	„Obaja,“ súhlasil šéf.

	„Kde sú?“

	„Tu.“

	Predstúpili obaja.

	„Videli ste ich?“ spýtal sa doktor.

	„Nielen to, aj som ich odfotografoval.“

	„Sú mŕtvi?“

	„Mŕtve, sú ženského pohlavia. Určite sú mŕtve. Žena má zhorené nohy po stehná, dieťa je ružové ako zle dopečené prasiatko.“

	„To nebolo vtipné.“

	„To nebol vtip, pán doktor, iné prirovnanie mi nenapadlo, takú ružovú som ešte nevidel.“

	„Takže sú mŕtve,“ skonštatoval doktor, aby sa nezdržiaval.

	„Tep som im nemeral, ale…“

	„Sú mŕtve,“ uzavrel doktor.

	Vrátil sa k autu, sadol si tak, aby mu nohy trčali von, a pustil sa do vypisovania tlačív. Trvalo to iba pár minút. Vrátil sa k šéfovi.

	„Vy tomu velíte?“

	„Áno.“

	„Tu máte tlačivo o obhliadke mŕtvol. Dosiaľ neustálená žena presne nezisteného veku, konštatujem smrť. Dieťa dosiaľ neustálenej identity a veku, konštatujem smrť. Presnú príčinu smrti vám povie pitva. Navrhujem vykonať súdno-lekársku pitvu. Mám pôrod v Čestochoviciach, nemôžem sa zdržiavať. Týmto tu,“ ukázal bradou na dom, „už nepomôžem. Zavolajte súdneho lekára alebo pohrebnú službu. Možno oboch naraz, to už nechám na vás. Porúčam sa!“ Aj sa mierne uklonil. Stará škola.

	Keď odchádzal, zbadal, že z kriminalistického kufríka trčí snehobiela handrička.

	„Toto si môžem požičať?“

	Kto by niečo odoprel doktorovi?

	Utrel si špicu bielej poltopánky, ešte ju aj popľul a vyleštil. Handričku odhodil do kríkov, nasadol a vodičovi vydal jednoznačný pokyn – uháňajme z tohto marazmu čo najrýchlejšie, čaká nás pôrod na samote pod lesom.

	Súdneho lekára nevolali, dohodli sa, že obe telá prevezú krkavci do pitevne a obhliadne ich až tam. Nijaký lekár telá na mieste činu ani nevidel, a tak sa stalo, že si nemal kto všimnúť to, čo by si hĺbavý doktor všimnúť musel.

	Na prilbách hasičov sa ozvalo pomalé, dunivé a neočakávané cup-cup, dum-dum. Všetci pozreli nahor. Aj napriek tme, cez ktorú nemohli vidieť mraky, im bolo jasné, čo sa chystá.

	„Boha aj s tým,“ zanadával šéf policajtov.

	„Chvála pánu bohu,“ zalebedil si šéf hasičov.

	Začalo pršať.

	Kuky a Váňa vypadli z kancelárie chvíľu predtým, než sa vrátil Krauz z porady u šéfa. Z individuálnej porady. Na to sa ho ešte chystali opýtať: Čo to má znamenať, aké má so šéfom tajnosti poza ich chrbát. Nedočkali sa ho, nespýtali sa. Váňa dojedol raňajky, štyri hrubé pláty tlačenky, dve vajcia natvrdo, tri paradajky a štyri krajce chleba natreté bravčovou masťou. Vlastne nie toľko, pol krajca chleba a kúsok tlačenky dostal aj Kuky – Váňa nikdy nebol pažravá sviňa.

	Kuky zavolal bratovi do nemocnice, či je všetko v poriadku, Váňa si zbalil desiatu a vypadli do terénu.

	Od leta sa mordovali s vraždou podrezanej prostitútky. Nikto presne nevedel, či bola prostitútka, nazvali ju tak iba podľa miesta nálezu a spôsobu zabitia. Nielenže nepoznali jej zamestnanie, za tri mesiace o nej nevedeli vôbec nič. Nikomu nechýbala, nikto sa k nej nehlásil. Nepoznali meno, vek, povolanie, nič. Vek im odhadol doktor Lengyel na pitve.

	„Od trinásť do sedemnásť. Veľmi mladá.“ Ozaj hrubý odhad.

	To bolo všetko, čo z neho dostali. Vlastne ešte niečo.

	„Ostrý predmet. Tenký ostrý predmet, asi britva, možno ostrý nôž. Páchateľ zatlačil celou silou, preťal jej hrdlo až po stavce na chrbtici. Začala naraz krvácať aj z tepien, aj zo žíl. Ak to bola náhoda, tak zvláštna, ak to bol úmysel, tak to bol profík – vedel, ako sú uložené vény a karotídy na krku a ako do nich zarezať. Bola mŕtva v priebehu pár sekúnd. Nastalo masívne krvácanie von, mimo krvného obehu. Som presvedčený, že keby jej takéto poranenie spôsobil na operačnom stole, ani tím najlepších chirurgov by jej nezachránil život. Konštatujem totálne devastačné poranenie mäkkých tkanív na prednej časti krku spôsobené ostrým predmetom Kruté, bezcitné zabitie. Čo chcete viac?“

	Nič viac nechceli, iba meno vraha, ale doktor ho nevedel, tak si štrngli na rozlúčku a začali pracovať.

	Ale ako mali pracovať, keď o dievčati nevedeli nič? Iba to, že ju niekto surovo podrezal. Veď nemusíte byť špeciálne školený detektív z oddelenia vrážd, stačí, keď ste obyčajný človek používajúci logiku a zdravý rozum. V parku na chodníku pred lavičkou nájdete podrezané dievča, skoro dieťa, a nik vám k tomu nič nepovie, iba samá buzerácia zhora – kedy už budete vedieť meno vraha! Ako sa dá zistiť meno vraha dievčaťa, o ktorom nič neviete, ktoré nikomu nechýba, ku ktorému sa nikto nehlási, ktoré je totálne anonymné? Nikto v Našom Meste ho nepoznal, nik s jej vraždou nechcel mať nič spoločné.

	Ako vyriešiť takú patovú situáciu?

	Ani Kuky s Váňom nevedeli. Tri mesiace stáli na jednom mieste.

	„Keby mala pri sebe aspoň nejakú zasratú kabelku, prsteň alebo retiazku…“ skučal Kuky a vyhýbal sa výmoľom.

	„Kušuj a šoféruj! Čo mi chceš odtrhnúť ľadviny?!“ osopil sa Váňa. „Nemala pri sebe nič, oholili ju ako kačicu, tak varíme z vody, no a čo?“

	„Akože – no a čo? Výsledky chcú od nás, nie? Nás buzerujú už tri mesiace, nie?!“

	„Vrchnosť ťa pokefovala, Kuky?“

	„No.“

	„A rodil si?“

	„Nie.“

	„Tak vidíš, v podstate si na tom dobre.“

	„Ďakujem ti, parťák, za chlácholivé slová.“

	Takto a podobne si krátili cestu k parkovisku pred naftovou rafinériou, kde sa denne schádzali stáda pouličných prostitútok, ktoré si na živobytie zarábali medzi kamionistami. Kuky s Váňom ich obchádzali už tri mesiace, ukazovali fotografiu zavraždenej, vypytovali sa na jej meno. Keď ich všetky obišli, previezli sa na Šamorínsku ulicu, kde sa dievčatá menili zo dňa na deň, potom do Petržalky, potom do centra a potom…

	Na fajront už mali debilných dievčat s taxou dvesto za fajku a päťsto za full service plné zuby. Sedemsto bez gumy, ale ani jeden by to neriskol. Pri každom zastavení pri obrubníku museli odmietať lukratívne ponuky, až keď vytiahli placku, mohli sa venovať práci. Už im z toho fakt šibalo.

	„V živote som nevidel toľko kuriev,“ zúfal si Kuky.

	„Ty sa ráno neholíš?“

	„Drž aspoň hubu!“

	Pracovali v hnusnom, nakazenom prostredí, no inú možnosť nemali. Kde inde mali zisťovať totožnosť skoro sedemnásťročného dievčaťa, podrezaného v parku, kde sa po desiatej hodine boja aj policajné hliadky? Ich pátranie malo logiku, aj požehnanie zhora, dokonca aj po konzultácii s takými machrami, ako bol Burger a Hanzel, si boli istí, že idú po správnej stope, no náhoda môže všetko otočiť hore nohami, niekedy aj pátranie po vrahovi.

	Stalo sa.

	„Fénix stoosem príjem. Fénix stoosem príjem,“ ozvalo sa z palubnej vysielačky.

	Kuky zagánil na parťáka, či má okrem šoférovania obsluhovať aj vysielačku.

	Váňa pochopil a neochotne zobral slúchadlo.

	„Fénix stoosem na príjme.“

	„Fénix stoosem, vykonaj základňu Podunajské Biskupice. Majú tam niečo pre vás.“

	„Vykonám Podunajské Biskupice,“ potvrdil Váňa.

	Už boli skoro pri naftovej rafinérii, odtiaľ to mali iba na skok. Kuky zaparkoval na dvore za rodinným domom, kde sídlilo oddelenie miestnej polície. Podali si ruky s policajtom v stálej službe.

	„Počkajte, zavolám šéfa. Sadnite si.“

	Sadli si. Počkali, kým zišiel dolu. Znova s i podávali ruky. Idiotský zvyk.

	„Toto ste nám z oddelenia vrážd poslali na spolupátranie po zistení totožnosti,“ ukázal na nástenku na stene.

	Obzreli sa. Na nástenke boli špendlíkmi ukrižovaní najväčší vagabundi okresu, okrem toho nezvestné osoby a veľa ďalších fotografií osôb, o ktoré mala z rôznych iných dôvodov záujem polícia z iných okresov. Fotografiu, na ktorú ukázal veliteľ miestneho oddelenia polície, poznali veľmi dobre, aj okolnosti jej vzniku.

	Na pitvu sa ani jeden normálny policajt dobrovoľne nehlási. V lete už vôbec nie. Na súdnom lekárstve to jednoducho smrdí. Smrdí tam aj v zime, nieto uprostred leta.

	Kuky si vyberať nemohol, mal výjazd, teda dvadsaťštyrihodinovú službu, a ausgerechnet počas jeho šichty museli podrezať pouličné dievča!

	Miesto činu bolo iba krvavé, nič viac, iba krvavé, vytieklo z nej päť litrov krvi a fľak okolo mŕtvoly bol obrovský. Odfotografovali, čo sa dalo, nezaistili žiadne poriadne stopy a previezli ju do pitevne. Doktor Lengyel zistil, čo sa dalo, no ešte pred rozrezaním tela prišlo na fotografovanie tváre za účelom zistenia totožnosti, lebo pri sebe nemala nielenže doklady, nemala vôbec nič.

	Najlepší na to bol asistent Laci báči. Robil na súdnom už dlho, poznal všetky finty. Do úst mŕtveho dievčaťa vopchal chuchvalec gázy, aby sa vyduli vpadnuté líca. Umyl jej tvár od krvi, začesal vlasy, rozďavený otvor na krku prekryl zelenou plachtou.

	Najhoršie boli oči. Nech robil, čo robil, viečka jej stále padali. Prilepiť horné viečka priesvitnou lepiacou páskou nemohol, lebo deformovala obočie a sťahovala čelo, čím sa tvár menila na nepoznanie – ako keby jej tesne pred lúpežným prepadnutím banky natiahli na hlavu pančuchu.

	Žiadnu banku sa prepadnúť nechystala, lúpežne už vôbec – v takom stave, v akom ju našli, mohla byť rada, že sa vôbec udržala na pitevnom stole.

	Laci báčimu sa konečne podarilo viečka ako-tak pootvoriť.

	„Lepšie to už nebude, švihni si, kým padnú úplne,“ kývol na kriminalistického technika.

	Technik sa postavil na pogumované prenosné schodíky na boku stola a z výšky urobil dva detaily tváre. Dopredu vedel, ako jeho dielo dopadne – s prižmúrenými očami bude vyzerať, akoby tesne pred fotobleskom od strachu žmurkla, alebo akoby práve zaspávala. Žiadny fotograf amatér by si takúto fotografiu manželky do albumu nevložil, vyhodil by ju ako nepodarok, no v pitevni to bol svojím spôsobom úspech.

	Tak vznikla jediná fotografia tváre neznámeho podrezaného dievčaťa. Potom už udalosti nabrali klasicky rutinný spád.

	„Začneme,“ povedal doktor Lengyel, priložil dievčaťu ku krku veľký otvárací nôž, zatlačil, zarezal a dlhým pozdĺžnym rezom ju otvoril až po ohanbie. Akoby toho, chúďatko, doteraz nemalo dosť.

	Váňa a Kuky sa obzreli za seba na nástenku.

	„Vieme, jej fotografia tu musí visieť už dobré tri mesiace.“

	„Aj visí,“ súhlasil šéf miestneho oddelenia polície. Počkal, či kolegovia z kriminálky budú mať ešte nejaký komentár. Nemali, iba trpezlivo čakali, čo z toho bude. „Dnes od rána máme akciu na prostitútky. Vyčistili sme celé parkovisko pred rafinérkou,“ pokračoval šéf.

	Váňa s Kukym si vymenili chápavé pohľady. Už im bolo jasné, prečo bolo parkovisko prázdne, aj keby veľmi chceli, dnes nemali komu ich nepodarenú fotografiu ukazovať.

	„Zadržali sme aj ceckatú Veronu…“

	„Zase je tam?“ vzdychol s i Kuky. „Veď ju Lajo zobral dnu. Robila u Červeného žrebca.“

	„Lajo s ňou nebol spokojný, bola papuľnatá, znova ju vyhodil na ulicu,“ vysvetľoval veliteľ, lebo o svojich zákazníkoch z ulice toho vedel prinajmenej toľko čo kriminálka.

	„Aha,“ pochopili detektívi. „To môže byť celkom zábavné, keď je prostitútka papuľnatá, to by mohlo byť dobré porno,“ snažil sa vtipkovať Kuky.

	„Verona má problém,“ šéf sa nezabával.

	„To určite,“ súhlasil Kuky, už tiež vážne „v jej veku a teraz na zimu znova na ulici? Určite má problém!“

	„Nemyslel som jej rajón,“ bránil sa šéf.

	„A…?“

	„Našli sme u nej šesť balíčkov.“

	„Fíha! Šesť… to znamená…“ habkal Kuky a v duchu rýchlo rátal.

	„Ťažký trestný čin,“ predbehol ho šéf oddelenia, aby mu uľahčil robotu s prepočítavaním váhy skladačiek.

	„Tak to teda fakt má problém,“ súhlasil Kuky.

	„Keď sme jej vysvetlili, že pôjde na päť rokov dovnútra, zlomila sa a spustila vodopád sĺz. Teda, aby som bol presný, najprv nám povedala, že si tie balíčky môžeme nechať, zaželala nám dobrú chuť a že sa nenápadne zdekuje zadným východom. Keď sme nesúhlasili, sľúbila nám každému fajku až do špiku kostí.“

	„Vážne?“ žasol Váňa.

	„Presne tak to povedala, že vie vysať aj špik z kostí, len aby sme jej dali priestor a čas, a predvedie nám to rad-radom. Až keď sme ani s tým nesúhlasili, spustila vodopád a vyrobila nám tu scénu. Ani na to sme jej neskočili. Pochopila a prestala zavýjať. Až potom začala vážne. Ponúkla nám niečo iné.“

	Váňa s Kukym si opäť vymenili pohľady – napadlo im to isté.

	„Ale ak ide o grupák, my…“ ohradili sa.

	„Nie, preto som vás nevolal, na to kriminálku nepotrebujeme, niečo podobné by sme zvládli aj sami,“ mávol rukou šéf, aby sa neobávali. „Ukázala na túto fotografiu a povedala, že ak ju pustíme, niečo nám o tom dievčati povie,“ znova ukázal na nástenku za detektívmi.

	Kuky s Váňom si už pohľady nevymenili. Zmeraveli, ako keď sa rybárovi po troch mesiacoch vysedávania na brehu rybníka pohne plavák. Nie veľmi, iba ťuk a dve sústredné kružnice okolo, iba dve vlnky poskakujúce po hladine, iba náznak, že možno sa niečo deje. Každý dobrý rybár vie, že to ešte nič neznamená a nie je dôvod skákať zo sedačky. Práve naopak, treba zachovať pokoj a vyčkať na záber, na ozajstný hlboký záber, až potom sa seká s prútom a ťahá sa úlovok. Medzi rybárom a detektívom vlastne nie je žiadny rozdiel – v oboch prípadoch si úspech vyžaduje trpezlivosť, nepodľahnúť panike a neskákať predčasne zo sedačky.

	Kuky a Váňa boli dobrí rybári. Stuhli na stoličkách, ani sa nepohli, trpezlivo čakali, čo šéf oddelenia navrhne.

	„Oddelili sme ju od ostatných, dali sme ju hore do kancelárie a zavolal som operačné, aby vyrozumeli niekoho z oddelenia vrážd. Logicky predpokladám, že vy dvaja na tom prípade robíte.“

	„Logicky,“ súhlasil lakonicky Kuky.

	„Nikto s ňou nehovoril, nevypočúvali sme ju, podržali sme ju pre vás. Je vaša, vypočujte si ju, robte si s ňou, čo chcete…“

	Kukymu poskočilo obočie.

	„… myslím po služobnej línii,“ doplnil sa ľadovo presne šéf, „no po skončení chcem vedieť výsledok, na čom ste sa dohodli.“

	„Ale to je samozrejmé, bez vás by sme jej nič nesľubovali.“

	„Ďakujem za kolegialitu. Tak poďme hore,“ striktne zavelil presný šéf.

	Šéf oddelenia bol zamlada asi vojak, možno od detstva. Vyšli z miestnosti stálej služby: Na chodbe sa Váňa ešte na chvíľu zháčil.

	„Kde sú tie ostatné?“

	„Polovica je po kanceláriách, čo má od nás ruky-nohy zdravé, vypočúva a ostatné sú tu dolu v návštevnej miestnosti,“ ukázal šéf na dvere v rohu.

	„Môžeme?“ prejavil Váňa záujem.

	„Nech sa páči,“ šéf kľúčom otvoril návštevnú miestnosť.

	Váňa nazrel, sedelo tam asi desať dám. Veľa červenej farby, málo inteligencie, ešte viac smradu.

	Blondínka na kraji Váňu spoznala. Bleskovo vstala.

	„Pán kapitán, pán kapitán, vy si ma zoberte! Bude to výsluch jedna báseň! Neobanujete, bohato sa vám odvďačím!“

	Váňa jej kývol rukou, aby si sadla.

	„Agneška, len si sadni…“

	„Nicol…“

	„Dnes Nicol? Tak dobre, ako chceš, Nicol, len si sadni, dnes mám inú robotu a odmením sa sám.“

	„Škoda, mohla som byť za hodinu vonku a vy v siedmom nebi.“

	O siedmom nebi mali detektív a prostitútka celkom inú predstavu.

	„Hľadáte niekoho konkrétneho?“ spýtal sa vojensky stroho šéf.

	„Nie, iba som chcel mať prehľad, či máte všetky.“

	„A máme?“

	„Určite áno, pri vašej precíznosti by som ani iný výsledok rannej akcie nepredpokladal.“

	Usmial sa iba Kuky, nikto iný humoru oddelenia vrážd nerozumel.

	Hore na poschodí v kancelárii štyrikrát štyri našli zlomenú ceckatú Veronu. Strážili ju dvaja uniformovaní policajti – šéf nič nechcel nechať na náhodu. Detektívov pustil dnu, vošiel za nimi, kolegom v uniformách kývol, aby opustili miestnosť, a keď osameli, ukázal prstom na civilov.

	„Toto sú páni, s ktorými si sa chcela rozprávať.“

	Smutne zodvihla umučený pohľad.

	„Povedz im všetko, inak ťa basa neminie,“ zagánil šéf na umučenú obeť. „Je vaša,“ rozhodol a rázne za sebou zavrel dvere.

	Na stole pred Veronou ležalo na kancelárskom hárku šesť papierových skladačiek. Päť zabalených, jedna otvorená. Trochu bieleho prášku bolo rozsypaného na papieri.

	„Vstaň!“

	Kuky jej odsunul stoličku tak, aby bola v strede miestnosti a nemohla sa lakťom opierať o hranu stola a žiadostivo čumieť na skladačky. Obaja detektívi si vyzliekli zvrchníky, zavesili si ich na služobný vešiak za dverami. Konečne sa cítili bojaschopne a mohli sa pustiť do výsluchu ťažkého zločinca, čo pri sebe nosí takéto strašné svinstvo v takom strašnom množstve.

	Pravdupovediac, obaja detektívi dobre vedeli, že také množstvo, aj viac, sa bežne vyskytuje na hociktorom lepšom študentskom, podnikateľskom, umeleckom alebo inak solventnom žúre, to iba zákony zaspali za vývojom a neboli schopné kráčať v rytme doby. No Verone nič z toho nepovedali, práve naopak, chystali sa využiť skostnatenosť zákonov vo svoj prospech. Ťažký zločin je ťažký zločin, nech tomu verí až do konca.

	„Poznáme sa,“ začal Kuky a zagánil. Ešte neprišiel čas, aby boli kamoši.

	„Videla som vás.“

	„Kým ťa z ulice nestiahol Lajo.“

	„Vyjebanec! Stiahol, a aj vyhodil.“

	„Tvoja vec, nemáš byť drzá! A toto tu?“ ukázal bradou na stôl.

	Výsluchu sa automaticky chopil Kuky. Váňa pochopil a iba si sadol bokom, aby nezavadzal, no dosť blízko, aby mohol v prípade potreby zasiahnuť. Kuky sa sústredil na objekt, Váňa nenápadne na interiér. Sedela dosť ďaleko od okna, okrem toho jej v rozbehu prekážal stôl, takže vyskočiť nemohla. Na stoloch nebolo nič ostré, kovový vešiak bol za ňou, navyše zaťažený uniformami a ich kabátmi, takže ani odtiaľ nič nehrozilo. Pri železnej disciplíne veliteľa tohto policajného útvaru logicky predpokladal, že osobnú prehliadku jej urobili a nemá pri sebe nič, s čím by mohla zaútočiť, keby ju chytil hysák. Mohli sa pokojne venovať výsluchu.

	Nič z toho, čo Váňa skontroloval, nebola hlúposť – minulý týždeň na okrese zaútočila nafetovaná prostitútka na detektíva a doškriabala mu tvár len preto, že s ňou ostal na chvíľu sám a zahĺbil sa do písania zápisnice. Nevšimol si, ako sa na stoličke prikrčila, nahla sa dopredu a skočila. Mal doma čo vysvetľovať.

	„Prečo šesť? Viete, že môžete nosiť iba dve,“ pokračoval Kuky vo výsluchu.

	„No…“ zatiahla Verona, usmiala sa a prehodila si nohu cez nohu, aby jej cez mizerne krátku sukničku bolo vidieť gatky.

	„Ešte niečo,“ skočil jej do reči Kuky, lebo nemal náladu na divadielko. Zodvihol ruku, aby ju zastavil. „Aby sme si rozumeli. Chystáš sa klamať, no my to poznáme. Nie sme z tohto policajného oddelenia, vieš to veľmi dobre, lebo si s nami chcela hovoriť a dala si nás zavolať. My sme z oddelenia vrážd, nehráme sa na policajtov. Buď budeš hovoriť pravdu, alebo sa zdvihneme a ideme preč. Inak to pre nás nemá význam. Pre teba to má význam, a veľký, náš odchod ťa bude stáť päť rokov života v diere. Bez jebania, bez vodky…“ znova ukázal bradou na stôl, „bez tohto. Máš tri sekundy na rozmyslenie. Dve ti už ubehli pomedzi prsty.“

	Kuky sa naozaj nehral, myslel to vážne, prepaľoval ju tvrdým pohľadom a pri poslednom slove prsty tie svoje zovrel v päsť, až mu zbeleli hánky. Verona si to všimla, jej profesia si vyžadovala, aby sledovala ruky mužov v jej spoločnosti. Od postrehu záviselo, či na druhý deň bude môcť nastúpiť na pľac alebo si bude na opuchnutú fialovú tvár prikladať octanové obklady. Pochopila.

	„Dobre,“ prestala sa hlúpo vyškierať a zložila nohu na zem, ešte si aj spôsobne stiahla minisukňu, aby jej nič nebolo vidieť. „Tak cigu a ideme na to!“

	Ani jeden nefajčil. Váňa sa nahol za telefónom a vytočil tri jednotky.

	„Stála služba.“

	„Môžeš mi sem poslať tri cigarety a zapaľovač?“

	„Zariadim.“

	Váňa si párkrát brnkol prstami o stôl, Kuky ju ešte chvíľu prepaľoval pohľadom a odrazu do kancelárie vošiel chalan v uniforme. Evidentne tu bol doma, lebo sa nahol pod stôl a zo zásuvky vybral neotvorený balíček cigariet. Z vrecka nohavíc vybral zapaľovač a pridal ho k cigaretám. Chcel odísť, no Kuky ho zastavil.

	„Počkaj!“

	Zo saka vylovil služobný preukaz a z neho bankovku. Cigarety nekupoval, o cene nemal predstavu, no dúfal, že desať korún bude stačiť.

	„Keď budeme odchádzať, asi sa neuvidíme, radšej sa vyrovnáme hneď teraz.“

	„To nestojí za re…“

	„Len si vezmi,“ nástojil Kuky a vtlačil mu bankovku do dlane. Chalan kývol, že ďakuje, a odišiel. Ešte sa vrátil, chcel byť slušný: „Som vonku, keby dačo.“

	Žiadne dačo nepredpokladali, ceckatú Veronu by hádam dvaja detektívi z oddelenia vrážd mohli zvládnuť aj bez asistencie uniformy.

	Nerozpakovala sa, rozbalila si cigarety, jednu si sama zapálila. Kuky jej podal popolník, skončil v mohutnom lone. Zhlboka vdýchla dym a labužnícky vyfúkla. Konečne boli všetci ukojení, spokojní a mohli začať.

	„Prečo šesť?“

	„Niesla som aj Simonette a Nicol.“

	„Ich pravé mená ma nezaujímajú, ty… ty…“

	„Lóra,“ pripomenula im svoje umelecké meno.

	„… ty Lóra jedna… ceckatá! Prečo si sa dala nachytať?“ žasol Kuky.

	„Bola som sa vysrať v jarku pri záhradkárskom plote. Viete, né? Oproti parkovisku pre kamióny, chodíme tam stále. Akurát prišli títo debili,“ mykla bradou hore, aby zahrnula celú budovu, čím mala na mysli, že policajti z miestneho oddelenia urobili záťah v tú najnevhodnejšiu chvíľu. „Jeden z nich musel vedieť, kam chodíme šťávať. Vliezol do kríkov za mnou. Akurát som tlačila, kabelku som mala zavesenú na kríku. Nestihla som sa nákladu zbaviť, zdrapol kabelku skôr ako ja.“

	„Vieš dobre, že záhradkári spred rafinérie sa na vás stále sťažujú, že im obštiavate ploty.“

	„Nech si trhnú…“

	„Tak sa nečuduj, že vás fízli vymáknu aj na takýchto miestach, keď ste sprosté!“

	„A kde sa máme vytento!? Ja nerobím v kancelárii ako niekto!“ zagánila na detektívov.

	Obaja detektívi okamžite pochopili, že sú na tom podstatne lepšie než prostitútky, lebo to majú z kancelárie na záchod iba na skok. Prečo im teda občas slušní podnapití ľudia nadávajú do kuriev policajtských, keď je medzi nimi taký veľký rozdiel?

	„Dobre, tým máme vysvetlené, prečo ťa zbalili aj s takou bohatou nádielkou. Roznášala si dievčatám zásoby. Teraz nám niečo povedz o tom dievčati na fotografii,“ skúsil Kuky, no ani sám neveril, že to bude také ľahké.

	„Ale ja som nepovedala, že tu budem kuvikať iba tak, zadarmo. Ja som im ponúkla obchod. Povedali vám aký?“

	Už im bolo jasné, že informácie nedostanú tak ľahko.

	„Nie,“ robili sa sprostí.

	„Ja sa chcem dostať von.“

	„Dobre.“

	„Za to vám poviem jej meno.“

	„Dobre.“

	„Tak sme dohodnutí,“ súhlasila.

	Súhlasila príliš rýchlo.

	„No moment,“ zagánil Kuky, lebo rýchly a hladký priebeh obchodu sa mu zdal podozrivý. „Ty vieš o niečo viac než len jej meno,“ vystrelil naslepo.

	„Ale obchod je obchod. Ja vám poviem meno a vy ma pustíte. Viete dodržať slovo, alebo sa s vami nedá obchodovať?“

	„Dá sa a dané slovo aj dodržíme. Zvyšujem ponuku. Chcem vedieť aj okolnosti jej vraždy.“

	„Čo za to?“

	Chytila sa! Kuky v duchu zajasal. Nepoznala zásady krížového výsluchu, nedokázala kontrolovať rýchly sled otázok a odpovedí, nemala na to! Vedela niečo o vražde dievčaťa, teraz išlo iba o to, aby ju nevystrašili, nepokazili dobre rozohranú hru, aby z nej dostali čo možno najviac informácií.

	„Čo by si chcela?“

	„Toto,“ nezaváhala, jednoznačne ukázala bradou na stôl.

	„Dobre,“ súhlasil rýchlo Kuky. Tých pár pre nich bezcenných skladačiek za to stálo.

	Lóra sa usmiala, bola spokojná, biznis jej zatiaľ išiel. Zahasila a zapálila si novú.

	„Trochu vody…“ zaprosila, aby ich dráždila.

	Cigarety ju sušili, možno nielen cigarety. Každý narkoman trpí večným smädom.

	Váňa vstal a z vodovodu jej neochotne napustil pohár vody.

	„Alebo vodky…“ zapriadla ako mačka, no narazila.

	„Len nepreháňaj!“ zahriakol ju Kuky.

	„Dobre, dobréé! Spýtať sa môžem, nie?“ stiahla sa späť, pochopila, že tu niekde sú hranice ich trpezlivosti.

	Pila. Pomaly. Nebola sprostá. Nesršala inteligenciou, no nebola ani sprostá. Chvíľu sa premeriavali, škerila sa na nich ponad okraj pohára. Kuky zbadal v jej oku iskru a pochopil.

	„Ale ty vieš aj viac, však?“ zapriadol medovým hláskom. „Máš ešte niečo na predaj, nemýlim sa?“

	Zatvárila sa tajomne.

	„Ty vieš…“ nechal jej čas, aby porozmýšľala, či sa jej vyplatí hrať aj vysokú hru.

	„No?“ posmelila ho.

	„Ty poznáš aj meno vraha, nielen okolnosti jej smrti.“

	Nebola to otázka. Neodpovedala. Neprikývla. Zahrávala sa s nimi.

	„Ale za takú informáciu by ste ma museli urobiť šéfkou tohto oddelenia.“

	Mlčali. Neodpovedali. Neprikývli.

	„Radi by ste ma urobili, však?“ uškrnula sa ponad pohár. „Za takú informáciu,“ dráždila ich veľavravným úsmevom.

	Kuky znova zovrel prsty v päsť, až mu zbeleli hánky. Najradšej by jej rozbil ciferník, no keby naozaj poznala meno vraha a chcela byť za to šéfkou policajného oddelenia, v najbližších voľbách by jej pokojne dal svoj hlas.

	Krauz sa musel usmiať, aj sa poplieskal po stehnách, zase ho niečo v jeho robote začalo baviť. Telefonát s Vaškom z Brna ho vzpružil, opäť mal čím kŕmiť mozgové závity.

	Nepoužil výťah, rezko zbehol po schodoch, preletel chodbami a zazvonil na operačné stredisko.

	„Packu,“ povedala operátorka na operačnom stredisku do mikrofónu.

	„Placku som nechal hore v kancli,“ Krauz natiahol krk, aby hovoril priamo do magickej hovoriacej skrinky v stene tesne vedľa dverí.

	„Povedala som packu, nie placku!“ ozvalo sa zo skrinky.

	„To si mám rozopnúť zips?“

	„Povedala som packu, nie chudáka červíčka!“

	„Tak už sa neodej, Lucka, fakt neviem, čo mám robiť!“

	„Nestrácať zmysel pre humor! Ty nepoznáš rozprávku o kozliatkach? Keď sa k nim dobíjal vlk, chceli vidieť packu, či je biela, ako má ich mamička.“

	„Aha!“ detektív z oddelenia vrážd predstieral, že konečne pochopil.

	„Nad čím vy tamhore celý deň dumáte, keď nepoznáte staré rozprávkové heslá?“

	„No vidíš, Lucka, my sa tam otravujeme so zbytočnosťami, ako sú vraždy a podobné nezmysly, a podstatné veci, ako sú rozprávky, nám unikajú pomedzi prsty. Sám sa hanbím, ani nevieš ako.“

	„Zase kecáte, pán Krauz.“

	„Ako vždy, slečna Lucia. Ale pred dvoma týždňami v jednej garsónke vám nevadilo, keď som kecal, že máte najkrajší zadoček na celom sve…“

	„Buď ticho! Si na hlavičku? Nevieš, že tu sa všetko nahráva?“ zahriakla ho nadurdene.

	„No a…? Veď je to pravda, nech to vie aj magnetofón.“

	„Radšej vysoľ, prečo si prišiel, ty…“ odrazu ju prestalo baviť hrať sa na rozprávky.

	„Po ďalekopis z Brna,“ Krauz uznal, že každá rozprávka má na konci zvonec.

	„Musí prísť Mayor, on má oprávnenie na preberanie pošty.“

	„Otvoríš, alebo mám použiť pakľúč?“

	V zámke cvaklo a Krauz zatlačil. Vošiel do chodby oddelenej od operačného strediska sklenou stenou. Už do chodby mali prístup iba vyvolení, ďalej iba niekto. Krauz bol priamo v operačnom stredisku veľa ráz, väčšinou, keď oddelenie vrážd organizovalo väčšiu akciu s využitím väčšieho počtu zložiek polície. Vtedy bol niekto, teraz nijakú akciu neorganizoval, išlo mu iba o ďalekopis, ďalej ho nemohla pustiť ani operátorka Lucia.

	Vstala spoza riadiaceho pultu, otvorila si sklené dvere a vyšla mu v ústrety. Keď sa vlnila oproti nemu v krátkej priliehavej služobnej minisukni, pustili sa mu slinky.

	„Čo blbneš? Veď sme sa dohodli, že sem za mnou nebudeš chodiť!“

	„Nejdem za tebou. Fakt idem po ďalekopis.“

	„Fakt ti ho nemôžem dať, ďalekopisy preberá iba Mayor.“

	„Viem ho podpísať a ja ten kúsok papiera súrne potrebujem. Pochop, Šaňo je na porade, nemôžem čakať! Vie o tom, povedal som mu, že si ho zoberiem, potvrdí ti to. Ide iba o formalitu,“ klamal, ako vždy.

	„Prečo ti neverím?“

	„Lebo ma nepoznáš.“

	„Alebo naopak?“

	„Už musel prísť,“ Krauz sa tváril, že narážke nerozumel, „máme ho v priečinku. Pozri sa, prosím ťa!“

	Lucia sa vrátila do chráneného priestoru. Z priečinka označeného nálepkou oddelenie vrážd vybrala úzku doručovaciu knihu a prezrela tri čerstvé správy. Jedna bola z Brna. Vrátila sa do chodby ku Krauzovi.

	„O čo ide?“

	„Slávka Sedláková. Podozrenie z vraždy. Obec Palice u Brna. Žiadosť o spolupátranie, podpísaný Václav Nosek.“

	Lucia všetko skontrolovala.

	„Ale ak z toho budem mať zle…“

	„Už ti niekedy po spolupráci so mnou bolo zle?“

	„Ty pes jeden…“ syčala, lebo návšteva na jej pracovisku jej bola nepríjemná. Už aj tak niektorí kolegovia naťahovali krky a zízali do chodbičky, čo sa tam deje.

	Krauz prevzal ďalekopis, do doručovačky načmáral Mayorov podpis a spokojne sa zazubil.

	„…hnusný,“ dokončila Lucia vetu, no potom jej v očiach zaihrali plamienky. „Zajtra má ten môj debil nočnú – od siedmej do siedmej. Prídeš?“

	„Chystáme sa na veľkú akciu, ale ak to čo len trochu pôjde, tak určite.“

	„Z toho si mám vybrať čo? Áno – alebo nie? Noc bude dlhá a ja mám rada to svoje isté, vieš dobre,“ zagánila výhražne.

	„Ozvem sa zajtra doobeda.“

	„Vrelo ti odporúčam, inak z lavice náhradníkov beriem jedno číslo za druhým!“

	Kým zavrel dvere, ešte sa pokochal krásnou, perfektne sa vlniacou postavou a zadočkom v mimoriadne vypasovanej služobnej minisukni.

	Zhlboka si vzdychol a vykročil v ústrety inému dobrodružstvu.

	Na chodníku v bolestiach ležal vrah a nad ním sa skláňal ešte horší človek. Robil mu zle, lámal mu ruku a chystal sa aj na horšie.

	„Aúú… ty debil! Ak nie si fízel, tak nemáš dôvod! Prestaň! Rozdelím sa s tebou, dám ti polovicu!“ skučal čiernovlasý chalan.

	Modrooký muž s výrazne blond šticou prestal tlačiť na ruku. Chcel mu ju zlomiť, potom ho dobiť a obrať ho ako ľahkú korisť, ale posledné slová obete ho zaujali. Zmiernil tlak na ruku, no nepustil.

	„Akú polovicu?“

	„Čo som za ňu dostal.“

	„Ty… s i za ňu niečo dostal? Ty za to berieš prachy?“ žasol modrooký.

	„Pusti! Kurva, to bolí!“

	Muž pustil a vstal. Chalan tiež.

	„Ti jebe?“ spýtal sa chalan a naprával si vykĺbené plece. „Doriti…“ bohapusto nadával, skučal a snažil sa pootočiť rukou.

	Muž ho zdrapol, otočil si ho chrbtom, potom urobil rýchly hmat – jednou rukou ho chytil za krk a druhou za lakeť, mykol, pootočil si ho a mykol znova. Ozvalo sa prasknutie, chalan zavyl a ruka bola opäť použiteľná, ani nebolela. Temer.

	„Kur… dopi…“ syčal chalan v predklone a od bolesti nevedel dokončiť ani jedno slovo.

	„Tri minúty, potom to prejde. Ako si to myslel s tou polovicou?“

	„Dám ti polovicu prachov, ako som sľúbil, tak daj už pokoj… au…“

	Na slovo prachy modrooký vždy reagoval. Pôvodne chcel chalana iba dobiť a obrať, prípadne, ak sa ukáže, že je dosť tučná hus na šklbanie, vydierať ho a urobiť si z neho bočný zdroj príjmu – kým ho úplne nevycicia a nezbaví sa ho. Teraz zavetril ešte lepšiu príležitosť, no potreboval zopár informácií.

	„Ako si to myslel, že si ich dostal za ňu,“ spresnil otázku.

	„Čo ťa do toho? Dostal som, tak som dostal. Dám ti polovicu, ale daj mi pokoj.“

	Chalan sa snažil vystrieť a rozhýbať si ruku, stále mu v nej brnelo. Muž stál trpezlivo pred ním, čakal odpoveď.

	„Už sa nebudem opakovať. Syp, lebo…“

	„Nemôžem ti to povedať. Zabijú ma,“ chalan priznal problém a smutno sa mu zahladel do očí. Myslel to vážne.

	„Môžem ich ľahučko predbehnúť,“ usmial sa muž, lebo už tušil, že s týmto tu budú kamaráti. Zbožňoval chalanov s problémami, dali sa ovládať ako marionetky – a on rád ovládal a manipuloval.

	Chalan si vzdychol, nepochyboval, že hrozbu splní.

	„Mal som ju odstrániť, zobral som za to prachy, dám ti polovicu a sme si kvit.“

	„Koľko ich už máš?“

	„Prachov?“

	„Zárezov.“

	„Čo?“

	„Táto je koľká?“

	„Druhá.“

	„Bože môj dobrý, už druhá, a taký amaterizmus!“ zhrozil sa modrooký. „Ukáž tú ruku! Prsty! Pohýb! Fungujú?“

	„No.“

	„Okamžite sa k nej vráť! Zober jej kabelku, retiazku, ak má prstene, tak aj tie a skontroluj vrecká. Vyber všetky papieriky, čo má pri sebe, hoci aj obaly zo žuvačiek. Dávaj pozor, nestúp do krvi. Potom sa vráť, počkám tu. Švihaj!“

	Vrah našiel, čo ani nehľadal, o čom ani nesníval – učiteľa.

	Krauz si prečítal ďalekopis z Brna a urobil si poznámky. Prečítal si ho znova, skontroloval poznámky, či sa nepomýlil v opise Slávky Sedlákovej, a keď sa uistil, že nie, prečítal si ho tretíkrát. Už vedel presne, čo od neho kamarát z Moravy chce.

	Zabehol do kancelárie šéfa oddelenia vrážd. Ešte bol na porade. Skontroloval priečinok v plechovej skrini, kam sa odkladali prevádzkové knižky od služobných vozidiel. Prázdny. Všetky autá boli vonku. Nič to, nebol detektív z cukru, nepotreboval služobné auto, aby sa dostal, kam potrebuje.

	Električkou a autobusom sa odviezol na autobusovú stanicu diaľkových spojov. Prvá úloha od Vaška znela: Slávka cestovala minulú stredu jedenásteho o trinásť tridsať z Brna diaľkovým autobusom a k vám prišla o pätnásť tridsať. Václav mu napísal aj číslo spoja, z čoho vydedukoval, že našli práve tento cestovný lístok. Súvislosť s jej vraždou zatiaľ nechápal, no v plnení úlohy mu to vôbec neprekážalo – predpokladal, že zajtra sa s Vaškom stretne a dozvie sa aj detaily.

	V centrále boli celkom ochotní, v tých časoch boli vlastne všade ochotní, nie ako dnes.

	„Vy máte aj číslo spoja?“

	„Osemstotrinásť.“

	Pani prehrabala pár lístkov v registračke a usmiala sa.

	„Brno, Naše Mesto, trinásť tridsať, spoj osemstotrinásť… to je náš autobus. Jazdí na ňom Ferko Olešák.“

	„Dáte mi jeho adresu alebo telefón?“

	„Aj jedno, aj druhé, ale ak sa s ním chcete porozprávať ešte teraz, tak je v odpočivárni. O dvadsať minút ide na trasu.“

	„Kde je odpočiváreň?“

	„Musím vás pustiť tými dverami napravo, prejdite sem nabok.“

	„Vy ste zlatá!“

	„Povedzte to môjmu mužovi.“

	„Hneď ako skončím s Ferkom.“

	Pán Olešák bol chlap pred šesťdesiatkou. Starí zamestnanci radi nosili autobusárske uniformy, na svoj stav boli hrdí, aj on bol celý v modrom.

	„Robím tu už tridsaťpäť rokov,“ priznal sa Krauzovi, keď si obzrel odznak kriminálnej polície, „no kriminálka ma ešte nevyšetrovala. Dúfam, že do soboty budem doma, ideme totiž na svadbu a stará by ma zabila!“

	„Ete raz sa ospravedlňujem, že vás vyrušujem pred jazdou, ale ide o závažný prípad. Do soboty sme určite hotoví.“

	„Škoda, veľmi sami tam nechce. No čo už, tak sa pýtajte, rád pomôžem, ak môžem.“

	Krauz dúfal, že mu naozaj pomôže, lebo starí vyjazdení harcovníci si oveľa pozornejšie všímali cestujúcich – mali rokmi vycvičený postreh. O nič iné mu nešlo.

	Krauz mu stručne vysvetlil, že ide o dievčinu cestujúcu z Brna.

	„Máte fotografiu?“

	„To nie, ale viem ju opísať tak, že ju určite spoznáte.“

	„No skúste. Dáte si čaj? Kávu? Nič výdatnejšie tu nemáme,“ ospravedlňoval sa.

	V odpočivárni diaľkových vodičov okrem kávy rozvoniavali aj staré ponožky, lebo niektorí chlapi pred jazdou zaujali v kreslách čo najpohodlnejšiu polohu – vyzuli si topánky a vyložili si nohy, a smrdeli tu aj nevyvetrané prefajčené pľúca, lebo niektorí si aj zdriemli. Krauz bol zvyknutý, cítil sa tu ako vo vlastnej kancelárii, keď tri dni ťahali šnúru. Zahniezdil sa v kresle, zdvorilo odmietol kávu, aj tak ju nikdy nepil, a sústredil sa na výsluch v teréne.

	„Nasadala v Brne minulý týždeň v stredu, jedenásteho novembra o trinásť tridsať. Dievča, vek dvadsaťdeväť, vysoká, štíhla, výrazné blond vlasy až na plecia.“

	Olešák prižmúril oči, pošúchal sa pod nosom, hlavu nahol nabok. Nešlo to, nič sa mu v pamäti nevybavilo. Dostal nápad.

	„Počkajte!“

	Z brašny vybral zápisník a zalistoval.

	„Všetky jazdy si značím, jednak som sklerotik a jednak sa mi to už párkrát vyplatilo. Hovoríte streda minulý týždeň… jedenásteho… trinásť tridsať…“ šomral si s prestávkami a listoval. „Tu to máme. Mám tu poznámku, že odchod bez zdržania, takže na stanici sa nič zvláštne nestalo.“

	„Pomôžem vám, na záver to najdôležitejšie: na čele nad ľavým obočím mala nalepenú výraznú náplasť, chuchvalec bielej gázy prelepený…“

	„Ahá!“ zahulákal vodič, až sa kolega v rohu prebral zo spánku. „To ste mali hneď povedať! Jasné, že sa na ňu pamätám!“ jasal Olešák, akýže je to len chlapík s oceľovou pamäťou.

	„Výborne!“ zajasal pre zmenu Krauz, no podstatne tichšie. „Takže skúste si spomenúť, ako nastupovala, s kým išla, čo bolo počas jazdy a podobne. Zaujíma ma všetko.“

	„No…“ zatiahol vodič a dramaticky si pošúchal čelo, „nastupovala sama. Všimol som si ju hneď pri dverách, lebo išla rovno dnu a nedala mi kufor ani žiadnu batožinu. Išla iba tak naľahko, cez plece mala prehodenú kabelku, nič viac.“

	„Čo mala oblečené?“

	„Nohavice a plášť. Tmavé nohavice, svetlý plášť.“

	„Topánky?“

	„Nevšimol som si, ale určite nič výrazné, nič krikľavé.“

	„Ďalej.“

	„Upútala ma náplasť, bola veľká a ako išla okolo mňa, všimol som si, že okolo náplasti mala fialovú kožu. Viete, pasažierom so zranením býva počas cesty občas zle a so zranením hlavy skoro vždy, tak som si ju všímal, či sa nepotáca, či nestráca vedomie a hlavne, kam si sadne, aby som bol pripravený, keby dačo. Ono sa to nezdá, ale práca šoféra, to nie je iba krútiť volantom, ako si všetci myslia, ja mám za pasažierov zodpovednosť a musím ich priviezť v poriadku, ak mi rozumiete.“

	„Rozumiem. Kde sedela?“

	„Štvrtý rad, sedadlo cé, teda do uličky. To bolo dobre, keby bolo treba zasiahnuť, z uličky je to pohodlnejšie, než keby sedela pri okne.“

	„Cestovala sama?“

	„Sama. Nastúpila sama a celou cestou si čítala, s nikým sa nebavila.“

	„Počas cesty sa stalo niečo zvláštne?“

	„Nie.“

	„Pri vystupovaní?“

	„Nie… vlastne…“ zarazil sa. „Teraz, keď sa pýtate, tak…“ spomínal, habkal, usporadúval si myšlienky.

	„Máte čas, neponáhľame sa,“ uistil ho detektív.

	„Máte pravdu,“ súhlasil vodič, hoci Krauz o jej vystupovaní nič nepovedal. „Máte pravdu,“ zopakoval s prižmúrenými očami, odrazu sa prebral a razantne prikývol. „Áno! Už si spomínam! Vystúpila úplne normálne, aj sa mi trochu uľavilo, že jej neprišlo zle a nebudem musieť umývať grcky alebo niečo podobné. Zamiešala sa do davu, prešla výstupišťom a zmizla v hale. Ja som zaparkoval a išiel som sem hore na poschodie do služobných miestností. Cez zábradlie som videl dolu do haly a zbadal som ju stáť pri novinovom stánku. Náplasť na čele jej svietila ako maják, určite to bola ona, nemohol som sa pomýliť. Ešte som sa zastavil pri zábradlí a chvíľu som ju len tak pozoroval, či náhodou nepotrebuje pomoc, alebo také niečo.“

	„A čo bolo potom?“

	„Už som chcel odísť od zábradlia a nechať ju tak, lebo sa ani nepotácala, ani sa neopierala, evidentne bola v poriadku, iba na niekoho čakala. Prišli k nej dvaja muži, dali sa do reči a potom spolu odišli. Ja som išiel odovzdať kotúč z jazdy a…“

	Krauza nezaujímalo, čo všetko musí urobiť profesionálny vodič po jazde, skôr ho zaujímali tí dvaja.

	„Dobre, dobre, vráťme sa k tým dvom. Viete ich opísať?“

	„Pán detektív! Z tej výšky? Čo som mohol vidieť?“

	„Presne to by ma zaujímalo, čo ste mohli vidieť.“

	„No…“ zaváhal, lebo zase spomínal, „boli dvaja…“ A skončil.

	„Pomôžem vám,“ Krauz mal s oživovaním pamäti svoje skúsenosti. „Čo mali oblečené?“

	„Je november, tak asi kabáty.“

	„Asi?“

	„Mali kabáty.“

	„Nie bundy?“

	„No…“ zaváhal.

	„Sústreďte sa, prosím vás!“

	„Jeden mal kabát a klobúk. Ten druhý…“ krátka odmlka, potom iskierka. „Aha! Ten druhý mal bundu do pása. Mal také zvláštne vlasy, husté, prešedivené, ostrihané na ježka.“

	„Výborne, jeden mal klobúk a kabát, druhý bundu do pása a vlasy na ježka. Postavy?“

	„Ten v klobúku mal dlhý kabát, postavu nebolo vidieť, no nebol obézny alebo tak, normálka. Druhý, ten v bunde, mal široké plecia, štíhly, možno športoval.“

	„Aké gate? A topánky?“

	„Čierne. Obaja boli v čiernom alebo tmavom. Aj gate. Aj topánky.“

	„Takže slušáci?“

	„Slušáci.“

	„Určite nemali tenisky?“

	„Určite nie, tie by svietili.“

	„A vek?“

	„To nemyslíte vážne.“

	„Vážne. Sledujte ma a dopracujeme sa aj k veku. Mladi chalani okolo dvaciny a vyššie dnes nosia kožené bundy, rifle a dolu tenisky. Vyholené hlavy. Ale vy ste nič také nevideli.“

	„Nie.“

	„Videli ste klobúk, kabát, bundu, čierne gate a topánky.“

	„Áno.“

	„Robili na vás dojem serióznych pánov?“

	„Určite!“

	„Takže nemali dvadsať.“

	„Určite nie.“

	„Starší?“

	„Určite!“

	„Videli ste ich pohyby, chôdzu, gestikuláciu…“

	„Videl.“

	„Starecká? Pomalá? Bolestivá?“

	„Nie.“

	„Takže nemali dvadsať, ale ani šesťdesiat.“

	„Ja mám šesťdesiat a tiež sa nepohybujem starecky!“ skoro sa urazil vodič.

	„Nevzťahujte to na seba, viete dobre, ako to myslím. Nikoho nechcem uraziť, iba sa chcem dopracovať k veku. Dohodli sme sa, že ani dvadsať, ani…“

	„Okolo štyridsiatky. Tipol by som ich na štyridsať,“ skočil mu do reči vodič, a až keď vyslovil verdikt, uvedomil si, že ich vek vie vlastne celkom presne odhadnúť. Tento mladý detektív vo vedľajšom kresle sa teda vyznal, vedel, ako z človeka vytiahnuť informácie! Vedel vás dostať presne tam, kam chcel.

	„Vy sa vyznáte,“ pochválil detektíva. „Viete, ako na to.“

	„Teraz ide o to, aby ste s mojím odhadom nesúhlasili iba preto, aby ste mi urobili radosť alebo aby ste sa ma zbavili. Dôležité je, aby to bol váš odhad.“

	„Je to môj odhad. Celkom logicky ste ma naň naviedli, ale je to môj odhad, mohli mať asi štyridsať.“

	„Môžeme povedať, že dvaja páni v stredných rokoch?“

	„Určite v stredných rokoch.“

	„Výborne! Pokračujte.“

	„Čo mám pokračovať? To je všetko!“

	„Ani zďaleka. Viete toho podstatne viac.“

	„Hádam ma nechcete presviedčať o tom, čo viem alebo nie!?“

	„Len pokojne, pán Olešák, len pokojne. Nechajte to na mňa, dobre?“

	„Fajn, dobre, ale ja už budem musieť…“ pozrel na hodinky na zápästí.

	„Už len minútočku. Spomeňte si na moment, keď ste sa pozreli cez zábradlie.“

	„No?“

	„Slávka stála pri novinovom stánku.“

	„No.“

	„Sama.“

	„Sama.“

	„Čakala.“

	„Čakala.“

	„Čítala?“

	„Prečo by čítala?“

	„Lebo čítala celou cestou.“

	„Aha. Nie, nečítala.“

	„Čo robila?“

	„Stála…“ váhal, nevedel odpovedať.

	„Obzerala sa?“

	„Obzerala sa.“

	„Takže sa mala s niekým stretnúť.“

	„Asi.“

	„Potom prišli tí dvaja.“

	„No.“

	„Odkiaľ?“

	„Akože – odkiaľ? Z Marsu, či ako to myslíte?“

	„Nie, z ktorého smeru.“

	„Aha. No od hlavného vchodu.“

	„Výborne. Keď ste ich zaregistrovali, boli spolu, alebo sa k Slávke blížili každý z inej strany?“

	„Išli spolu plece vedľa pleca – od hlavného vchodu.“

	„Viete, čo to znamená?“

	„Nie,“ žasol vodič.

	„Že ju nehľadali. Boli dopredu dohodnutí, kde sa stretnú, a presne na tom mieste ich Slávka čakala, a presne tam si ju vyzdvihli. Teraz si spomeňte, čo sa dialo, keď k nej pristúpili.“

	„Nič.“

	„Opäť omyl. Vy poznáte fakty, iba neviete vyhodnotiť detaily.“

	„Detaily?“ Vodič nevychádzal z úžasu, s niečím podobným sa ešte nestretol, no musel uznať, že o prípade Slávky toho vie oveľa viac, než si myslel, stačilo iba odpovedať na detektívove presne cielené otázky.

	„Keď k nej pristúpili, vrhla sa im do náručia?“

	„Ani jednému.“

	„Takže neboli rodina. Keby jeden z nich bol jej brat, asi by si padli do náručia, nie?“

	„Možno to bol jej brat, ale už roky sa nenávideli,“ aj vodič sa chcel zahrať na detektíva.

	„Až takto filmovo by som vyšetrovanie nekomplikoval,“ detektív nestrácal pôdu pod nohami. „Podali si aspoň ruky?“

	Vodič sa snažil sústrediť.

	„Ani to nie. Iba k nej pristúpili a bez podania rúk sa začali rozprávať.“

	„A potom?“

	„Nič, odišli.“

	Krauz si vzdychol.

	„Vzali ju pod pazuchy? Každý z jednej strany?“

	„Vy myslíte únos!?“ vodiča až vystrelo v kresle. „Tak preto to vyšetruje kriminálka?“

	„Nie, iba sa pýtam, ako odchádzali.“

	Vodič bol dosť sklamaný, únos by ho bavil.

	„Prosím vás, sústreďte sa, čas beží… vám,“ dodal ticho Krauz.

	„Chvíľu sa rozprávali, potom sa rozostúpili a uvoľnili jej cestu. Ona vykročila k dverám. Dokonca…“ Olešák sa musel usmiať, ako funguje pamäť, keď je správne stimulovaná, „dokonca jej ten v klobúku gestom, teda rukou, ukázal cestu a mierne sa uklonil. Počkajte, počkajte! To nebola ruka! Mal ju… akúsi dlhú. No jasné! Ten v kabáte a klobúku mal paličku! Celý čas sa podopieral.“

	„Kríval?“

	„Nie, nekríval, iba sa pri chôdzi podopieral. Keď vykročili, mierne sa uklonil a paličkou ukázal smer ku dverám.“

	„Výborne. Ďalej?“

	„Potom už iba kráčali ku vchodu, otvorili je j dvere a vyšli na ulicu,“ dopovedal vodič ako v mrákotách. „Vy ste klasa, chlapče! Ani som netušil, že som taký dobrý!“ Vypäl hruď a spokojne sám sebe prikývol.

	„Takže žiadny únos, išla sama a dobrovoľne.“

	„Sama a dobrovoľne.“

	Vodič znova pozrel na zápästie a skontroloval čas na náramkových hodinkách. Kašľať na cestujúcich, chvíľu počkajú, no túto otázku si nemohol odpustiť.

	„Prosím vás, čo sa vlastne stalo, prečo toto všetko?“

	Krauz zaváhal. Nemal dôvod klamať, ani z taktického hľadiska nie.

	„Našli ju mŕtvu.“

	„Chúďatko! Také pekné mladé dievča!“ hlesol vodič. Od prekvapenia mu poskočilo obočie, zvalil sa do kresla, pevne zovrel operadlá. „Chúďatko,“ zopakoval. Odrazu si uvedomil, s kým sa rozpráva. „Ju…“ zaváhal, „zavraždili?“ našiel odvahu a dopovedal otázku.

	„Našli ju doma, v obci za Brnom, a kolegovia z Moravy ma požiadali o pomoc, lebo sa im niečo nepozdáva. Či je to vražda, naozaj neviem.“

	Olešák chápavo prikývol.

	„Aj tak ste dobrý, pán… pán… prepáčte, zabudol som…“

	„Krauz.“

	„Pán Krauz. Trieda. Vidieť, vyznáte sa. Aj ja sa vyznám, musíte uznať, však som spolupracoval jedna báseň, nie? Pamäť ako oceľový kábel, no nie? A hlavne zmysel pre detaily, to je alfa a onegin každého vyšetrovania. Mám to všetko odkukané z telky. Keď ide dobrá kriminálka, nikdy nevynechám. Najlepšie sú tie francúzske, tie s Delonom. Borsalino a podobne, samá strieľačka, samá vražda. Bohovský detektív, a dobrý je aj ten oný, ten Belmondo, ale ten zo seba občas robí šaša, a to mi vadí. Ale ináč…“

	Krauz sa usmial a vstal. Vstal aj vodič diaľkového autobusu, oveľa temperamentnejšie než zvyčajne – už naozaj meškal. Podali si ruky.

	„Ďakujem vám za pomoc.“

	„Veľmi rád.“

	Rozlúčili sa, Krauz mal naponáhlo, chudáci cestujúci asi tiež.

	Prvá časť úlohy bola splnená. Cestou do hotela Carlton sa Krauz v kuse usmieval. Koľko je takých jednoduchých ľudí, čo hodnotia ich prácu podľa Delona a Belmonda? Asi všetci. Má vôbec význam tvrdiť im niečo iné, keď si tak spokojne žijú vo svojom filmovom svete?

	Električka ho vyhodila za rohom hotela. Vošiel hlavným vchodom, no nezamieril na recepciu, tam by bez kontaktov nič nezistil, zašiel dozadu do baru.

	„Ty vyjebanec! Ty máš odvahu…!?“ zasyčala barmanka, hoci sa jej chcelo kričať, no vzbudili by zbytočnú pozornosť a na to bolo vedenie renomovaného hotela citlivé.

	„Dobre! Tak som to nestihol, no bože! Ale priniesol som ich na druhý deň, a musíš uznať, že boli prekrásne. Zdenka. No táák! Zdenka, neboli prekrásne?“

	„Ty…“ zúrila.

	Zdenke niekto zomrel, na druhý deň mala ísť na pohreb. Burger, Hanzel a Krauz, známa trojka, skončili v tú noc u nej v bare v požehnanom stave. Ako to už chodí, alkohol toho veľa nasľubuje, no málo vybaví. Krauz jej sľúbil kyticu najkrajších ruží na svete. Aj ju zohnal, no akosi si poplietol dátumy – deň po pohrebe.

	„Ty!“ prestala sa durdiť a konečne sa usmiala. „Máš jedno šťastie.“

	„A to?“

	„Že som na ten pohreb nakoniec ani nešla.“

	„No tak vidíš!“ uľavilo sa Krauzovi.

	Barmanka naliala do stopkového pohára vrchovato vodky a bez opýtania ho posunula pred Krauza. Dal si soletku zo stálej ponuky, odpil si a zagánil. Nevedel, ako začať.

	„Zase niečo potrebuješ,“ správne ho odhadla barmanka. „Vy dvaja s Edom si môžete podať ruky! Viete prikvitnúť, len keď niečo potrebujete!“

	„Krivdíš nám! Okrem toho, keď prikvitneme, vždy z toho máš niečo aj ty.“

	„Tých pár kvapiek spermií? Na tie sa ti môžem… alebo ich aj pokojne vypľuť!“

	„Ale nerobíš to. No toto som nemal na mysli. Občas dostaneš echo, kedy bude v hoteli razia, a zachránime ti pekných pár peniažkov, či nie?“

	Leštila pohár a tvárila sa, že nič nepočula. Leštila tak poctivo, až bol skoro znova žeravý, ako pri výrobe.

	„No vysielaj, o čo ide?“

	„Potrebujem sa porozprávať s chlapíkom, čo mal v recepcii službu minulú stredu jedenásteho.“

	Položila pohár, zašla do rohu baru a zodvihla vnútorný telefón. Chvíľu telefonovala, šepkala, Krauz nič nepočul. Kým telefonovala, dopil. Vrátila sa k barovému pultu.

	„Choď do fajčiarne.“

	„Čo som dlžný?“ bradou ukázal na prázdny pohárik.

	Pokrútila hlavou a zhlboka si vzdychla. „To už tie demokratické zmeny v tomto skurvenom štáte zašli až tak ďaleko, že kriminálka je ochotná v baroch platiť? Ma poser!“

	Poďakoval. Odchádzal.

	„Hej, ty!“

	Otočil sa.

	„Tie ruže tu vydržali týždeň a voňal celý bar. Každý ich obdivoval. Díky, máš to u mňa. Čo som dlžná?“

	Rozosmiali sa obaja naraz.

	Vo fajčiarni ho čakal šťúply mužíček v perfektnom čiernom obleku s motýlikom.

	„K službám,“ povedal rutinovane, hoci to určite nemyslel vážne.

	Boli sami, separé fajčiareň sa otvárala až po večeri, inak mohol celý deň každý fajčiť, kde sa mu zachcelo. Ruky si nepodali, obaja vedeli, čo sú zač a za koho kopú.

	„Streda minulý týždeň, asi šestnásť nula nula, možno niečo neskôr. Prišla sem mladá žena, tridsať, vysoká, štíhla, výrazné blond vlasy po plecia. Pekná. Na čele veľká náplasť, okolo fialová podliatina. Svetlý kabát a…“

	„Viem,“ prerušil ho mužíček. „Prišla v spoločnosti dvoch džentlmenov.“

	O tom mal Krauz už teraz pochybnosti, hoci do prípadu ešte nevidel, no nechcel sa s ním hádať. Ak ich takto odhadol, v poriadku, iba prikývol.

	„Zapísala sa riadne do knihy a predložila platný občiansky preukaz.“

	O platnosti dnešných preukazov mal Krauz tiež svoje pochybnosti, no ani s tým mužíčka s motýlikom nehodlal zaťažovať. Mlčal, počúval. Vybral si cigaretu, veď boli vo fajčiarskom salóniku, hoci oficiálne zavretom.

	Kým stihol mrknúť okom, cigareta mu horela. Mužíček schoval zapaľovač tak rýchlo a nenápadne, ako ho vytiahol, a bez mihnutia oka čakal ďalšie otázky.

	„Pamätáte si jej meno?“

	„Nie, museli by ste ho povedať vy.“

	Krauz poznal hru na preverovanie, Burger mu hneď na začiatku výcviku vysvetlil, čo tým recepční sledujú.

	„Slávka Sedláková.“

	„Áno, pod tým menom sa zapísala,“ odverklíkoval odpoveď motýlik, akoby bol mechanický a v zadku mal natiahnutú strunu.

	„Číslo izby?“

	„Dvestodva.“

	„To je dolu, to je drahé.“

	„Všetko bolo vyplatené vopred.“

	„Ako – vopred?“

	„Jeden z tých pánov tu bol už v utorok večer. Objednal izbu a zaplatil.“

	„Na koľko nocí?“

	„Na jednu.“

	„Kto ju zapisoval?“

	„Ja.“

	„Ako to prebiehalo?“

	„Normálne.“

	Krauz mal sto chutí mechanickému stroju s motýlikom rozbif ciferník, možno potom by sa pohlo aspoň jedno obočie, možno aj nejaká strunka vo vnútri.

	„Musím to z vás ťahať?“

	„Prepáčte…“

	„Tak dobre. Priviedli ju dvaja páni.“

	„Áno.“

	„Priviedli ju, alebo kráčala sama?“

	„Sama.“

	„Ako sa zapísala? Kto jej vybral preukaz?“

	„Sama, nikto jej nič nevyberal. Sama si vybrala preukaz z kabelky.“

	„Takže neboli násilní?“

	„Práve naopak, veľmi úslužní.“

	„Išli s ňou hore?“

	„Nie. Nemala batožinu. Ani náš boy nič neniesol, iba ju odprevadil do izby.“

	Krauz prikývol. Ďalej sa nemal čo opýtať. Už vedel všetko. Možno iba…

	„Pane, to je všetko, čo mi môžete povedať?“

	„Nie.“

	Krauz si vzdychol. Fakt mu krpatý mechanický stroj bez mimiky išiel na nervy.

	„Tak…?“

	„Jeden pán ostal vo foyeri. Sedel tam celú noc až do konca mojej služby. Druhý sa vrátil ešte o ôsmej večer. Priniesol papierovú nákupnú tašku pre slečnu.“

	„Čo to znamená?“

	„Že jej urobil nákup.“

	„Aj ho doručil?“

	„Nie, požiadal nás o doručenie na izbu.“

	„Čo bolo v tej taške?“

	„Prepáčte, ale my sa nesmieme prehrabávať vo veciach hostí.“

	„Nemusíte, stačí, ak mi poviete, čo bolo v tej taške!“

	„Pyžama, zubná kefka, pasta, šminky a pár hygienických potrieb pre dámu.“

	„Takže keď sa poobede zapisovala, netušila, že ostane cez noc. Nemala pyžamu.“

	„To ja nemôžem vedieť,“ priznal mechanicky motýlik.

	„Ani nemusíte, iba som rozmýšľal nahlas. Jeden išiel na nákup a druhý ju strážil až do rána?“

	„Do siedmej. Ráno o siedmej som končil.“

	„On ešte sedel vo vestibule?“

	„Sedel.“

	„A kto vás striedal?“

	„Nikto.“

	„Ako to, že nikto…?“

	„Kolega Farkaš bol v noci na pohotovosti so zubom. Nemohol ma vystriedať, vraj ťažký, bolestivý prípad. Vedúci zmeny ma požiadal, či môžem potiahnuť do obeda, až potom som skončil.“

	„Takže ste boli v recepcii aj vo štvrtok doobeda?“

	„Bol som, až do dvanástej, do obeda.“

	Krauz sa zahľadel motýlikovi do očí. Neuhol pohľadom, iba tupo civel, pohľad mu opätoval bez mihnutia oka. Detektív urobil skúšku, vybral si ďalšiu cigaretu, hoci prvá mu iba dohárala medzi prstami. Sotva si ju vložil do úst, mužíček urobil bleskový pohyb a cigareta horela. Rovnako rýchlo zapaľovač schoval – rokmi nacvičený pohyb. Vôbec nenamietal, že hosťovi už jedna horí.

	Krauz konečne pochopil. Už sa s takýmito ľuďmi stretol. Neboli to blázni, hoci nejaká duševná odchýlka tam iste bola. Psychiater by nabetón vedel stanoviť diagnózu, ale určite neboli nebezpeční. Iba svojskí, uzavretí do seba. Krauz si uvedomil, že krpatý trtko s motýlikom si z neho nerobí srandu, jednoducho je taký. Ťažký introvert, pomalý, ťažkopádny typ, plniaci si svoje povinnosti so stopercentnou spoľahlivosťou, ako stroj, ako mechanická hračka s naťahovaním vzadu.

	Detektív potlačil chuť rozbiť mu ciferník, pochopil, ktorá bije, skôr mu ho prišlo ľúto. Musel zmeniť štýl výsluchu a prestať byť naňho zbytočne zlý – títo ľudia zlobe aj tak nerozumejú. Povedia všetko a bez problémov, stačí vhodne voliť otázky a trpezlivo vyčkať, pri mučení vôbec nechápu, prečo im zhasínajú cigarety na zápästí.

	Krauz zadusil obe naraz. Motýlikovi to bolo jedno, ani brvou nehol, zákazník si môže v hoteli robiť, čo chce, je tu pán. Pokiaľ, samozrejme, neporušuje vnútorný poriadok – na to bol sakramentsky prísny.

	„Vo štvrtok ráno vás nikto nevystriedal.“

	„Nie.“

	„Boli ste tu až do obeda, do dvanástej.“

	„Bol.“

	„Ten muž, čo ju strážil, tam sedel dokedy?“

	„Do jedenástej.“

	„Čo sa stalo o jedenástej?“

	„Prišli štyria muži. Veľkí.“

	„Ako veľkí? Čo je to veľkí?“

	„Vysokí, o dve hlavy vyšší ako ja. Čierne kožené bundy.“

	„Rifle?“

	„Rifle.“

	„Čo vám povedali?“

	„Pýtali sa ma na izbu slečny Sedlákovej. Povedal som im dvestodva. Dvaja odišli hore schodmi, dvaja zašli za pánom sediacim v kresle.“

	„Vy ste im ho ukázali?“

	„Nie, vedeli, kde sedí.“

	„Kde bol ten druhý?“

	„Myslíte pána s paličkou? Ten…“

	„S akou paličkou zase,“ precedil detektív pomedzi zuby. Aj jeho trpezlivosť mala hranice.

	„Ten druhý pán mal paličku. Stále sa o ňu opieral, hoci nekríval. Čiernu vychádzkovú paličku s kovovým držadlom.“

	„To bol ten, čo Slávke priniesol pyžamu, áno?“

	„Správne.“

	„A od večera sa neukázal.“

	„Nie, neukázal.“

	„Ani doobeda.“

	„Nie, ani doobeda.“

	„Pokračujte… Čo bolo potom?“

	„Chvíľu sa rozprávali, potom všetci traja naraz odišli.“

	„Potom?“

	„Výťahom prišla slečna Sedláková aj s tými zvyšnými dvoma, odhlásila sa z hotela a odviedli ju von.“

	„Odviedli?“

	„Áno, držali ju pod pazuchy.“

	„Keď k vám prišla, nikto ju nepriviedol pod pazuchy, prišla sama?“

	„Áno.“

	„No keď odchádzala, vyviedli ju pod pazuchy.“

	„Áno.“

	„Volali ste ochranku? Alebo vedúceho?“

	Mužíček s motýlikom nechápavo pokrútil hlavou.

	„Ale oni nespôsobili žiadny rozruch, žiadne verejné pohoršenie, nikto ma o pomoc v recepcii nepožiadal a pohľadávky boli vyplatené, nebol dôvod volať ochranku ani vedenie, všetko bolo v poriadku.“

	Aj Krauzovi bolo jasné, že všetko bolo v poriadku. Jedno mu však nebolo jasné – čo všetko ešte tento úbohý mužíček vie. No nemal informácie, nepoznal podrobnosti, nevedel, na čo sa ho ešte má opýtať. Rozhodol sa, že stačilo, že chlapa nebude mučiť, skočí za Vaškom a konečne sa dozvie niečo konkrétnejšie, potom sa rozhodnú ako ďalej.

	Ceckatú Veronu za šéfku policajného oddelenia nevymenovali, dokonca ju v najbližšom volebnom období nebudú ani nominovať – muselo jej stačiť, že za to, čo detektívom prezradila, jej vrátili skladačky a prednostne ju prepustili bez vypočúvania.

	Vedúcemu sa takýto postup vôbec nepáčil, mohli mať krásny trestný spis, krásnu hrubú čiarku v štatistike objasnených trestných činov s minimálnou námahou, no na druhej strane chápal, že spolupráca s kriminálkou je základom policajnej práce.

	„Dobre, ale niečo za niečo,“ súhlasil nakoniec šéf. „Keď najbližšie v našom obvode natrafíte na nejakú hotovú vec, dáte ju prednostne nám.“

	Kuky aj Váňa synchronizovane prikývli. Bola to džentlmenská dohoda, niečo za niečo. Aj šéf bol spokojný, dobre vedel, že na chlapcov sa dá spoľahnúť a že chýbajúcu čiarku v štatistike mu bohato vynahradia.

	Chlapci z oddelenia vrážd to s vynahrádzaním mysleli naozaj vážne, lebo iba vďaka policajnej akcii miestneho oddelenia sa dozvedeli toľko zaujímavých informácií. Nie všetko, inak by ju za policajnú šéfku museli vymenovať, no dosť na to, aby si o prípade urobili ucelený obraz. Prvé, čo ich zarazilo, bol fakt, že už tri mesiace sa hnali po falošnej stope. Na scestie ich zviedlo miesto činu, zovňajšok mŕtvoly, spôsob vraždy a hlavne totálny nedostatok informácií. Konečne sa k nim dostali, pravda, nie ich pričinením, no na kriminálke sa rátalo aj s tým, a prípad sa začal črtať v celkom inom svetle.

	„Tak spusti,“ pohnal Veronu Kuky.

	„Ivica Drugovičová.“

	„To je tvoja advokátka? Alebo máme z toho pochopiť, že tak sa volá zavraždená…?“

	„Ona sa tak volá.“

	„Hovor jasne a nech všetko z teba nemusíme ťahať, dobre?“

	„Dobre. Ona sa tak volá.“

	„Teraz nám porozprávaj, čo je to za babu a odkiaľ sa poznáte“

	„Dobre, začnem od začiatku.“

	„Výborný nápad!“

	„V lete som robila v nočnom podniku Červený žrebec…“

	
 

	17

	 

	Na začiatku deväťdesiatych rokov boli dlhodobo zaužívané názory a praktiky bežných ľudí podrobované mnohým náhlym zmenám prakticky dennodenne. Roky im mozgy vymývali a masírovali socialistické médiá – tým šťastnejším to na straníckych schôdzach robili politickí pracovníci –, a čuduj sa svete, odrazu to prestalo platiť, nič z toho už nebola pravda. Zo dňa na deň nám prestala zo Západu hroziť totálna imperialistická skaza, zrazu už nehrozila tretia svetová, už sme nepotrebovali ostnaté drôty, devízové prísľuby a filcungy na hraniciach. Aj hracie automaty sa objavili, aj pepermintové žuvačky a rifle. Na obrazovke sa zjavili prvé vysokohodnotné dlhodobé seriály z Ameriky, ktoré tak verne kopírovali bežný život a každodenné problémy našincov.

	Žiadne iné odvetvie zábavného priemyslu nezažilo taký boom ako pornografia. Novinové stánky zaplavili hanbaté časopisy často ďaleko za hranicami vkusu a v tržnici sa bežne predávali videokazety s brutálnymi ukážkami toho, kam až môže človek zájsť pri ponižovaní a týraní jedinca opačného pohlavia. Alebo aj toho istého pohlavia, tie boli možno ešte žiadanejšie.

	Rozsvietili sa prvé červené lampy – otvorili sa prvé bordely – osveta zo Západu, ktorá naozaj všetkým chýbala. Napriek prvým protestným podpisovým akciám – veď kto by chcel mať taký podnik v susednom baraku? – bordely praskali vo švíkoch.

	Ladislav Varga, zvaný Lajo, pochopil situáciu a poctivo zarobené korunky sa rozhodol veľmi výhodne investovať. Aj on si otvoril jeden taký podnik. Kúpil bistro v strede parku – oceľovo-sklenú prízemnú konštrukciu zvanú Katinka, lebo to bol ruský montovaný systém, a prerobil ho na nočný podnik. Stále mal nabité, kšefty sa utešene rozhýbali.

	„To má byť zase nejaká nová?“ spýtala sa Verona kočky na vedľajšej barovej stoličke a nevrlým pohľadom odprevádzala dievča kráčajúce krížom cez bar.

	„Krava,“ okomentovala ju kočka, za viac jej nestála.

	Dievča vyzeralo na pätnásť, drobná postava, dlhé čierne vlasy – pekná. Museli uznať, že v prvé dni pôjde na dračku, chlapi budú za ňou besnieť.

	„Čaute,“ pristavila sa pri bare. „Kde je Lajo?“

	„A čo mu chceš?“

	„Ja viem a teba do toho nič! Tak kde má kanceláriu? Tam?“ bradou ukázala do rohu.

	„Bacha, ide Sliz!“ zašepkala barmanka a zastavila príval síry, ktorý sa Verona chystala vychrliť na dievča.

	„Kde v riti si!?“ osopil sa Sliz na dievča. „Už hodinu ťa čakáme!“

	„Pichla som.“

	„Tak poď už konečne!“ zdrapol ju za plece a posotil k zadným dverám.

	„Tá nech sa teší,“ zastrájala sa Verona, keď zmizli v privátnych priestoroch. „Len nech nastúpi, od prvého dňa jej tu z toho urobím peklo, krava jedna…“ zúrila.

	Ostatným to bolo jedno, čakali, kedy sa už konečne zotmie, aby prišli solventní zákazníci.

	Barmanke to jedno nebolo. Zalovila pod pultom, prehrabala kôpku s časopismi a našla, čo hľadala.

	„Pozrite sem! Lajo sa asi zbláznil!“

	Na dvojstránke boli ženy odeté v čiernej koži bohato zdobenej kovovými krúžkami, sponami a podobnými lesklými ozdobami. Odeté boli, no to podstatné bolo vidieť in natura. Cez kladky v strope boli popriväzované špagátmi a koženými popruhmi, takže pred fotografom sa vznášali pol metra nad zemou v strnulých, neprirodzených polohách. Tie, čo neboli priviazané, mali na tvárach masky s mačacími ušami a mali tie uviazané baby mlátiť bičmi.

	Verona videla niečo podobné na kazete, končilo sa to naozaj nechutne brutálne.

	„Všimli ste si, čo mala tá nová oblečené?“ zagánila barmanka.

	Dievčatá pri bare sa až teraz prebrali. Niektorým konečne začalo zapaľovať.

	„Nodoriti! To nemôže ten debil myslieť vážne! Snáď nechce, aby sme tým sviniarom robili takéto divadielko! Na to sa nedám nahovoriť! Viete, ako to bolí?“ rozčúlila sa Verona.

	Čiernovlasé dievča hľadajúce prácu malo oblečené čierne lesklé vypasované nohavice, asi kožené, čiernu, určite koženú bundu, čierne vysoké topánky s prackami.

	„Ak to sem chce zaviesť, tak ju zaškrtím,“ vyhrážalo sa jedno z dievčat, čo už s podobným štýlom sexu malo svoje skúsenosti.

	„Ja len, že Lajo sa v poslednom čase vyhrážal, že ste ako lemry, že by sa to malo niečím oživiť…“ akoby mimochodom poznamenala barmanka a schovávala časopis. „Mňa sa to netýka, ja len kvôli vám.“

	Naozaj to nebola jej vec, robila barmanku a bola na svoje postavenie hrdá, stála o stupienok vyššie než stádo unudených kuriev a nikdy sa nedala nahovoriť, aby zostúpila, hoci ponuky dostávala skoro denne. Nočne.

	Taxík s podielom na zisku priviezol troch zákazníkov. Zostava pri bare najprv zhustla, vypilo sa pár drinkov, potom zredla, lebo chlapci chceli ísť na vec. Verona ostala, o ňu zatiaľ nebol záujem.

	Využila voľnú chvíľku a sledovala dvere k šéfovi. Čas musela iba odhadnúť, lebo v bare nesmeli visieť ani jedny nástenné hodiny a dámy mali prísne zakázané nosiť náramkové hodinky, alebo akékoľvek iné hodinky ako šperk. Hosť nesmel mať pocit, že ho niekto súri, alebo že by sa mal niekam ponáhľať, napríklad domov k manželke a deťom. Práve naopak, mal sa zdržať čo najdlhšie a minúť čo najviac. V takýchto podnikoch pojem čas strácal zmysel.

	Aj bez hodiniek odhadla ich schôdzku na pol hodiny. Čiernovlasého koženého drobca vyprevádzal Sliz, nie Lajo. Zastavil sa pri bare a načiahol sa za slúchadlom. Nedočiahol, barmanka mu ho musela podať.

	„Taxi Duo? Áno? Jeden k nám na…“

	Verona sa tvárila, že najviac na svete ju zaujíma nalomený necht na ukazováku a nič naokolo nevidí ani nepočuje.

	Sliz odprevadil dievča hlavným vchodom von. Verona sa zošuchla z barovej stoličky, vzala si cigaretu a vykradla sa zadným vchodom von, akože si ide zapáliť na čerstvý vzduch, hoci dámy to mali výslovne zakázané a fajčiť mohli kdekoľvek v podniku. Aj čokoľvek.

	Čiernovlasý drobec si z motorky odopol brašnu a prilbu. Brašnu si prehodila cez plece a prilbu zasekla pod pazuchu. Odišla na príjazdovú cestu, čakala taxík.

	Sliz zhodil motorku zo stojana a zatlačil ju do prístavby za bordelom. Kým to bolo bistro, prístavba slúžila na skladovanie pivných sudov a bola tam umiestnená chladiaca technika. Teraz slúžila ako garáž, miesto na kadejaký šit.

	Sliz zagarážoval motorku, zamkol dvere, očistil si o seba dlane a rozhliadol sa po parku.

	Verona sa rýchlo schovala do dverí zadného vchodu a zahasila cigu.

	÷

	Týždeň sa neukázala. Dámam bolo jasné, že nie je konkurencia. Keby zháňala takúto prácu, s jej postavičkou a vizážou by ju Lajo hodil na pľac už na druhý deň. Nehodil, no prišla znova. Verona ju videla prichádzať. Sliz ju privítal a odviedol dozadu, no viac Verona nevidela, lebo práve vtedy bol o ňu záujem. Kým sa tlstý spotený nechuťas odbavil, dievča bolo preč. Veronu začínala štvať.

	Čo je zač…?

	÷

	Verona skončila prácu, odprevadila zákazníka a rozhliadla sa. Skoro odpadla! Dievča sedelo pri bare, popíjalo farebný džús, prstami si bubnovalo po pulte a iba tak z nudy si prezeralo bohatý sortiment fliaš za barmankiným chrbtom.

	Verona neodolala.

	„Ahoj,“ prisadla si.

	„Ahoj.“

	„Dáš si…“

	„Mám.“

	„Ja len, že čumíš na fľaše.“

	„Čumím, ale nepijem to.“

	„Ja som Verona,“ nastrčila ruku.

	„Ivica,“ prijala ruku.

	„Vtedy, pred dvoma týždňami…“

	„No?“

	„… som si myslela, že si konkurencia.“

	„Konkurencia?“ vyvalila oči.

	„Že sem nastupuješ ako nová.“

	„Aha!“ pochopila a rozosmiala sa.

	Verona už dávno nepočula taký úprimný smiech.

	„Nie, nie som konkurencia,“ uzavrela túto časť debaty a premerala si prísediacu pohľadom, akým si minister poľnohospodárstva premeriava sviňu v JRD Budmerice.

	„Tak prepáč, Ivica.“

	„Nič sa nestalo.“

	„Čosi zač?“

	„Normálka.“

	„Sa poznáš s Lajom?“

	„No.“

	„Ako?“

	„Dobre.“

	„Ty preňho pracuješ?“

	Odpovede sa nedočkala. Prišiel Sliz.

	„Vypadni,“ zasyčal.

	Verona zoskočila z barovej stoličky a zaliezla do kúta. So Slizom sa nechcela ťahať za prsty. Zapálila si, naliala si minerálku a čakala na ďalšieho zákazníka. Ako vždy, zo všetkého na svete ju najviac zaujímal jej zlomený necht na ukazováku, vopchala si ho do úst a zdĺhavo ohrýzala.

	Nič iné ju nezaujímalo, preto si ani nevšimla, ako Sliz odviedol dievča do kóje a ako si k nim z privátnych priestorov prisadol Lajo a ešte jeden muž v perfektnom obleku. Už ho tu videla, už o ňom počula, začínali mu hovoriť Boss a aj sa tak správal. Vôbec nič si nevšímala, ani jeho, iba ju zarazilo, že má nakrivo kravatu.

	Nič z ich rozhovoru nepočula, iba keď sa išla vycikať – a práve pri ich stole jej náhodou vypadli cigarety a musela sa zdržať ich zbieraním –, začula: Tento týždeň už nie, bolo by to nápadné, ale na budúci skúsime znova…

	„Čo načúvaš!? Vypadni!“ zahriakol ju Sliz a bola rada, že zdrhla bez úrazu.

	÷

	„A prečo ťa Lajo vyhodil?“ zaujímal sa Kuky. „Ešte mi povedz: Kto je to Sliz?“

	„Karolko. Bitkár Karol, robí tam biletára, a teda všetku špinavú prácu s tým spojenú. Špehuje a bonzuje Lajovi na baby.

	Nikto ho nemá rád, možno ani Lajo. Medzi kočkami sme mu nepovedali inak ako Sliz, no len keď bol dosť ďaleko.“

	„Aha. No a prečo ťa vyhodil?“

	„Lebo ma prichytil, ako mu čumím do papierov.“

	„Do papierov?“

	„Neznáša, keď mu niekto pozerá na prsty.“

	„Kto by to znášal?“

	„Ale za to ma nemusel vyhodiť na ulicu. Zarobila som mu fúru prachov, mohol byť milosrdný. Vie, že v mojom veku a s mojou postavou sa vonku ťažko uživím, navyše ide zima…“ skuhrala Verona.

	„To je od neho svinstvo. To ti nemal robiť,“ Kuky kul železo, kým bolo horúce.

	„Nemal.“

	„A… ako to bolo, čo sa stalo?“

	Verona bola rada, že sa môže pomstiť, znova sa rozhovorila.

	÷

	„Verona, máš ísť za šéfom,“ povedala barmanka a zložila vnútornú linku.

	Verona zoskočila z barovej stoličky a lenivo zamierila dozadu.

	Zaklopala. Nič. Otvorila.

	„Lajo?“

	Nič.

	Vošla. Nikoho. Ale volal ju, nebude čakať vonku! Zavrela za sebou a ostala stáť pri dverách.

	„Lajo?“ skúsila ešte raz, lebo za šéfovým stolom boli ďalšie dvere, za kanceláriou bola ešte jedna miestnosť, skúšobňa. Tam sa vykonávali ústne skúšky nových adeptiek. Občas tam šéf prespával, keď bol v takom stave, že nevládal ísť domov.

	Dnes večer ho ešte nevidela, nevedela, v akom je stave. Obišla stôl a zaklopala na zadné dvere.

	„Lajo?“

	Nič, tak otvorila.

	„Lajo?“

	Nebol tam.

	Zavrela dvere a ako sa vracala, na šéfovom pracovnom stole si všimla fotografiu. Zvláštnu – bola na nej tvár Ivice. To by nebolo zvláštne, poznala ju, no fotografia nebola na lesklom fotopapieri, ale bola prekopírovaná na obyčajnom kancelárskom lajstri. Verona už počula od zákazníkov, že v zahraničí nemusia niektoré texty prácne prepisovať ani fotografie dávať rozmnožovať do fotozberní, že majú kopírky, čo toto všetko zvládnu, a trh sa vraj onedlho otvorí aj pre nás a také rozmnožovačky budú bežné v každom úrade. Verona rečiam niektorých úchylných zákazníkov nerozumela, väčšinou pri tom ležala na chrbte alebo bola na štyroch a trpezlivo čakala, kedy prestanú básniť o práci, o dôležitosti svojich funkcií, o chujoch vedúcich, čo nevedia doceniť ich kvality, a konečne sa odbavia.

	Teraz videla takú fotografiu pred sebou na stole. Neodolala, vzala ju a pozorne si ju prezrela. Pozorne preto, lebo dievča na fotografii sa u nich už vyše dvoch mesiacov neukázalo. Za menom Ivica bolo napísané aj priezvisko: Drugovičová. Aj dátum narodenia. Nemala pätnásť, mala… Verona si to rýchlo zrátala, mala osemnásť a pol, čo by jej nikto nehádal. No riadok nižšie ju zaujal najviac. Bolo tam napísané, že trvale býva vo Viedni, ulica…

	„Ty krava jedna!“ zreval Lajo.

	Ani si nevšimla, že sa Lajo vrátil, tak ju zaujal ten zvláštny papier. Ešte si zapínal rázporok.

	„Daj to sem! Ja ťa…!“

	Zúril. Zúril tak, že aj zabudol, prečo si ju dal zavolať. Zdrapol ju za vlasy a vyhodil ju z kancelárie. O dva dni ju vyšmaril z bordelu na ulicu.

	Kuky šoféroval, Vaňa sa viezol, ako vždy.

	Váňa listoval v poznámkach. Kým sa Kuky venoval výsluchu a pozorne sledoval oči vypočúvanej ceckatej Verony, Váňa rýchlo písal. Iba tak, do zošita, nie do zápisnice.

	Informácie získané od Verony mali cenu zlata.

	„Nebola prostitútka, preto ju žiadna z tých, čo sme vypočúvali, nepoznala. Na ulici nikdy nešliapala.“

	„Uhm,“ prikývol Kuky.

	„Celý čas sme sa motali v uzavretom kruhu.“

	„Ty si sa motal, mne bolo hneď jasné, že ideme zle.“

	„Pán múdry!“

	„Samozrejme! Už po dvoch týždňoch mi bolo podozrivé, že ju nikto nepozná.“

	„A prečo si to nepovedal Šaňovi?“

	„Nechcel som ho dráždiť.“

	„Kto teba školil v týchto debilných odpovediach?“

	„Ty.“

	Váňa sa nadýchol a aj vysyčal. S krpcom sa fakt niekedy nedalo hádať, musel mať vždy pravdu.

	„Kušuj už a odvez ma hore. Idem sa pochváliť Šaňovi, čo som dnes vyšetril,“ rozhodol Váňa.

	„Až po mne.“

	Zase musel mať posledné slovo, krpec krpatý.

	Neboli sami, čo zamierili hore za Šaňom. Aj Krauz už mal odrobené, a aby sa pohol ďalej, musel sa so šéfom nejako dohodnúť.

	Predbehol ich o polhodinu, hoci sa stihol zastaviť v bufete a dať si tresku namiesto obeda. Rovno z bufetu zamieril do šéfovej kancelárie. Nebol tam, zase ho stiahli na nejakú poradu. Vyčkávať nemalo zmysel, zašil sa k sebe.

	Sotva sa zložil, prikvitli tlsťoch s krpcom, o chvíľu Burger s Hanzelom a ani Canis s Chosém na seba nedali dlho čakať.

	„Ty, počúvaj…“ načal Krauza Canis. „To čo bolo ráno na rozdelení? Ty máš so šéfom tajné kšefty?“

	„Houbeles.“

	Zlá odpoveď. Príliš krátka odpoveď. Burger s Hanzelom sa prestali prehrabávať vo fotodokumentácii a spýtavo sa zahľadeli na Krauza. Aj pohľady ostatných dvoch nabádali na vysvetlenie.

	„No dobre, dóóbre! Šéf vyšetrovačky…“

	Krauz im v stručnosti prezradil pointu, lebo mal šéfovo požehnanie. Aj bez povolenia by to spravil – partia je partia.

	„Dúfam, že si odmietol,“ zakončil debatu Hanzel. „Fušky pre šéfov sa v tejto kancelárii nerobia.“

	Krauz mlčal. Na Otovo vehementné vyhlásenie o odmietaní fušiek mal trochu iný názor, lebo už párkrát bol svedkom, že ich použili, aj zneužili, no nechcel sa hádať. Burger si ho výstražne premeral, aspoň tú časť, čo trčala nad stolom.

	„Odmietol, jasné, že odmietol, no ono sa to počas dňa trochu skomplikovalo.“

	„Ako sa môže svinská súkromná vyšetrovacia akcia ešte skomplikovať?“ žasol Kuky.

	Krauz ho mal na háku, Burgerovi podal ďalekopis z Brna a čakal verdikt. Burger čítal, potom ho podal ďalej, aby koloval. Všetci si prečítali prosbu od Václava a zvážneli.

	„Ale toto už nie je fuška, chlapci, toto je oficiálna žiadosť o spolupátranie od kolegov z Moravy a na to sa nemôžeme vykašľať,“ vážne upozornil Burger. „Ideš do toho? Veď ich tam poznáš, ste kamaráti.“

	„Poznám. Práve som sa chcel so šéfom… ehm, s vami poradiť, aký máte na to názor.“

	Chlapci rad-radom prikývli, Kuky si prečítal „žiadosť“ ešte raz a aj on prikývol. Už kolegu nepodozrieval.

	Na chodbe sa ozvalo hulákanie šéfa – jeho verbálne prejavy v stave nepríčetnosti sa nedali pomýliť s ničím, ani s revom vyhladovaného tigra, boli mocnejšie.

	Krauz počkal, kým rev zanikol v útrobách šéfovej kancelárie, a vybral sa za ním.

	„Neriskuj,“ radil Váňa. „Ešte chvíľu počkaj.“

	„Ja ho schladím, neboj sa.“

	Vykročil smelo, s pekným predsavzatím, že šéfa poteší – no pohľad, aký sa mu naskytol po vstupe do Mayorovej kancelárie, ho skoro zlomil. Šéf vraždárov stál pred chladničkou, čelom sa opieral o chladné dvere, v ruke mal horčičák plný rannej čírej tekutiny od bratanca, striedavo usrkával a búchal si čelo o biely plech.

	„Šani…“ Krauz bol pripravený pomôcť.

	„Drž hubu, aspoň kým to dopijem!“

	Krauz si bez vyzvania sadol a čakal. Šéf dopil na ex.

	„Idem z porady. Vieš, čo tí chuji tam hore zase vymysleli!?“ začal sám, hoci Krauz sa ho na nič nepýtal. „Zajtra je tretie výročie sedemnásteho novembra. Zasratá nežná revolúcia! Nejaký idiot zo spravodajskej služby spracoval informáciu, že zajtra sa chystá masová demonštrácia študentov a zdravotných sestier proti vývoju demokracie v našej spoločnosti. Mám zajtra poslať desať ľudí do opatrení! Chápeš tú debilinu!?“

	„Chápem,“ priznal sa bez mučenia Krauz, lebo vybíjanie sa kriminálnej polície na uličných opatreniach, ktoré by mala zvládnuť poriadková polícia, mu bolo proti srsti už od nástupu na kriminálku. Ako zelené ucho si takýchto neuvážených služieb užil až-až.

	„Povedz mi, kde mám zobrať desať ľudí na celodenné zbytočné vozenie sa po meste? Valí sa na nás jedna vražda za druhou…“

	Krauzovi ani nenapadlo, aby mu pripomenul, že to sú dovedna tri.

	„… jebú ma na každej porade, robíme, čo môžeme, slúžime poobedné aj nočné služby, onanujeme tu aj cez víkendy bez nároku na nadčasy, a teraz toto! Desať ľudí na celý deň a možno aj na dva! Kurva!!“ zareval nakoniec. „Ja sa na to…“ nedopovedal, tresol zošit o stôl. „Kedy už tie hovädá tamhore pochopia, že kriminálna polícia tu nie je na plátanie dier v ich nedomyslenom systéme riadenia polície!“

	Krauz trpezlivo čakal, kým sa šéf vykričí a vychladne. Vychladol a zagánil.

	„A ty čo tu chceš, načo si prišiel? Vlastne… dobre, že si prišiel!“

	Krauz tušil, čo príde, no nezľakol sa, mal v ruke argument, ďalekopis, eso, prebíjajúce akúkoľvek hlúposť riadiacich orgánov.

	„Dobre, že si prišiel! Ty teraz nemáš žiadnu vraždu, takže opatrenia ťa neminú. A nielen to, poverujem ťa zorganizovaním celého cirkusu. Zober si pero a papier, obehni celé oddelenie a do pol hodiny mi prines zoznam desiatich ľudí, ktorí sa zajtrajších opatrení zúčastnia. Povyšujem ťa na šéfa debilných policajných manévrov!“

	Mayor sa hodil do kresla. Evidentne už nevládal. Problémy v práci, problémy v rodine – naozaj mlel z posledného.

	„Zober to za mňa, Riško, ja už jednoducho nevládzem bojovať s hlúposťou.“

	„Pokojne to za teba zoberiem, aj to zajtra bez problémov celý deň odslúžim, ale…“

	„Aké ale?“

	„…veci sa trochu skomplikovali.“

	„Aké veci?“

	„To s Jirkom.“

	„Veď si Jardov návrh ráno odmietol…“

	„Odmietol, lebo to bola kovbojčina, ale medzičasom prišlo toto.“ Krauz podal šéfovi ďalekopis.

	Mayor preletel pohľadom záhlavné identifikátory, aby zistil, odkiaľ ďalekopis prišiel, a dolný riadok, aby zistil, kedy prišiel.

	„Ty si bol zase na operačnom stredisku?!“

	„Ale podpísal som ťa perfektne.“

	„Ty…“

	„Všetko je podľa predpisov.“

	„Prešlo to aspoň doručovacou knihou?“

	„Prešlo, všetko je legálne.“

	„Prečo ma chceš presviedčať, že niečo spojené s tebou je legálne?“

	„Lebo v tomto prípade je to legálne. Čítaj a neskáč!“

	Mayor sa začítal. Už po prvých riadkoch sa vystrel v kresle. Zazvonil mu telefón. Iba ho zodvihol a tresol späť. Čítal ďalej. Dočítal, usmial sa. Vystrel sa v kresle a začal bubnovať prstami po stole. Konečne niečo, čo súviselo s kriminálkou, s ich vyšetrovaním, s ich popisom práce, s ich bežnou činnosťou. Konečne problém kriminálneho charakteru, a nie porady hobľujúce duševné zdravie.

	„Tvoj názor?“ zagánil na Krauza, no nie ako šéf na podriadeného, ale ako detektív na detektíva.

	„Treba to preveriť.“

	„To viem aj bez teba, pýtam sa, či do toho ideš ty, alebo to mám niekomu prideliť.“

	„Idem ja.“

	Mayor sa pošuchoril v kresle ako kvočka po dobrej znáške. Presne takto si to predstavoval ráno, vlastne už v nedeľu v noci.

	„Na žiadne opatrenia zajtra nepôjdeš. Prideľujem ti to ako prípad a začneš na ňom robiť hneď zajtra…“

	Takže ak šéf súhlasí, netreba mu vôbec hlásiť, že začal už dnes bez povolenia, fajn.

	„… a pridelím ti Burgera.“

	„Edo robí na tom dopichanom dôchodcovi. Už to majú s Hanzelom celkom pekne rozohrané.“

	„Tak… tak… no povedz, koho by si chcel?“ habkal šéf.

	„Zoberiem si Chosého.“

	„Mladého?“

	„Canis tie debiliny s prekladmi do nemčiny a angličtiny zvládne aj sám a Chosé sa mi už osvedčil.“

	Mayor váhal.

	„Bojíš sa, že to nezvládnem? Že potrebujem starší dozor?“

	Mayor váhal, nechcel sa priznať, že Krauz ho prekukol. Potom si uvedomil, čo už Krauz na oddelení vrážd za ten krátky čas dokázal, čo urobil s Beštiou a ako si v lete poradil s Červeným kapitánom. Prikývol.

	„Tak dobre. Ako si to predstavuješ?“

	„Na fajront mi podpíšeš auto na parkovanie doma. Skoro ráno vyrazíme, aby sme o ôsmej boli v Brne. Všetko si obtelefonujem, aby ma čakali. Začneme spolupracovať. Budem ťa priebežne informovať.“

	Mayor prikývol.

	„Nemáme tam právomoci, vieš to dobre.“

	„Viem.“

	„Nie, aby si vyťahoval kvér!“

	„Nebudem.“

	„Nie, aby ste sa nechali odjebať!“

	„Nenecháme sa.“

	Iné rady už Mayor nemal. Možno keby sa zamyslel, ale zamýšľať sa mu nechcelo. Načiahol sa do plechovej skrine a vybral fungl novú prevádzkovú knihu od fungl nového žiguláka model dvetisícstosedem. Nový typ ruskej mašiny v plnej výbave – čo v praxi znamenalo, že všetky štyri okná sa dali kľukou stiahnuť aj vytiahnuť a z výfuku sa v kuse dymilo.

	„Od Igora si zober bloky na benzín.“

	Šéf podpísal jazdu do Brna a j parkovanie služobného vozidla doma a prevádzkovú knihu postrčil ku Krauzovi. Detektívovi bolo jasné, že kolega Igor bude vyskakovať, lebo na novučičké auto bol citlivý ako nitroglycerín na mixér, no asi nebude mať inú možnosť, iba poslúchnuť.

	„Rišo…“

	„No?“

	Zvážneli. Žiadne fúriky.

	„Dúfam, že vieš, že by som ťa do súkromnej fušky pre rodinu netlačil.“

	„Viem.“

	„Navrhnúť som ti to musel, rodina sa uzniesla, no netlačil by som ťa. Ak sa to celé vyvinulo takto, chcem ťa poprosiť…“ zaváhal.

	„No?“

	„Pomôž, ak môžeš.“

	Krauz prikývol, pozrel šéfovi do očí.

	„Viem, ako to myslíš, Šani. Ak ju Jirka nezabil, zistím to, ak áno, nebudem prokurátorovi klamať. Ani kvôli tebe nie.“

	Mayor si pošúchal čelo.

	„Viem. Preto tam posielam teba. Rišo, dávajte na seba pozor.“

	To bola tá najsprostejšia rada, akú môže niekto dať detektívovi.

	V Prahe sídli kriminálka na Bartolomejskej. Všeobecne známa adresa. Sídlu sršňov, čo pichajú bez výstrahy, žerú mäso a ničia škodnú, sa vyhýba celá pražská galérka. Ak slušní ľudia radšej prejdú na druhú stranu chodníka, je to ich vec, no nemuseli by. Možno pre istotu, čo keby náhodou…

	V Našom Meste poznajú budovu U dvoch levov všetci – kto má za ušami, musí počítať s problémami. Levy tiež žerú mäso, vyserú lajno a to patrí do basy.

	V Brne sídli kriminálka na Kounicovej 24. Volá sa to aj Kounicko. Moravané sú úslužní ľudia, pohostinní, ale s ich kriminálkou by sa nemal nikto zahrávať. Prvé pohladenie môže nakoniec trochu bolieť. Trochu dosť.

	Krauz vedel, kde Vaško sídli. V Brne bol na kriminálke už párkrát a ich budovu neďaleko hotela Continental našiel bez problémov.

	Podľa predpisov sa mal na vrátnici u službukonajúceho policajta v uniforme zahlásiť a požiadať, aby si ho Vašek prišiel dolu vyzdvihnúť ako návštevu. Namiesto toho prepochodoval cez vrátnicu s odzbrojujúcim úsmevom, policajtovi otrčil pred oči placku, ešte ho aj kamarátsky poplieskal po pleci.

	„Tak jak to dneska vodsejpá, kámo!“ prihovoril sa mu moravským prízvukom, a nečakajúc na odpoveď, už trielil po chodbe. Chosé za ním sotva stačil.

	Službukonajúci policajt sa zmohol iba na kývnutie, zašomral čosi ako – dnes sa to príšerne vlečie… A už sa mu stratili z dohľadu.

	Do Vaškovej kancelárie vrazili bez zaklopania.

	„Ruce vzhuru, bando líná!“

	„Vole…!“ ozvalo sa Vaškovo privítanie. Fakt sa zľakol a ako sa mykol, natrhol si jeden list v spise. „Ty blbče! Mněl si čekat ve vrátnici! K sakru, proč mne vůbec nesere, že si rovnou tady!“

	Krauz sa iba zazubil, neobťažoval sa odpovedať na zbytočné otázky. Potom bolo chvíľu ticho, lebo sa oblápali a navzájom sa plieskali po chrbte. Chosé a Vaškov kolega ich s úsmevom, a tak trochu aj so závisťou sledovali. Mlčky, aby nerušili. Veľmi dobre chápali, čo sa deje – stretli sa dvaja naozajstní kamaráti a po pár mesiacoch si stretnutie chceli vychutnať.

	Konečne skončili s oblápaním.

	„Toto je kolega, s ktorým robím na prípade Slávky. Mirek Horský.“

	Kolega vstal a podal im ruku.

	„Jozef Fischer, ale počuje iba na meno Chosé,“ Krauz ukázal prstom na kolegu.

	Zvítanie a predstavovanie už mali za sebou.

	„Sadnite si. Kým začneme, musím ho zavolať, inak by ma tými svojimi lopatami umlátil. Musel som mu sľúbiť, že mu zavolám hneď, ako sa ukážeš.“

	Krauz vedel, o kom je reč. Chosé tiež, ale iba z rozprávania. Rozleteli sa dvere a dnu sa vovalila hora mäsa, ozajstný obor.

	„Nazdááár, Golem!“

	„Vitaj, ty pes všivavý podtatranský!“

	Objímať sa s Golemom bolo také isté riziko ako objímať sa s Jumbom alebo ľadovým medveďom, no Krauz v skúške statočne obstál a so škodoradostným úsmevom sa bavil na tom, ako sa Chosé snaží vydržať podanie rúk bez bolestnej grimasy.

	Samozrejme, pracovať sa nezačalo hneď. Keď príde taká vzácna návšteva z exotickej krajiny, najprv sa niečo ponúkne, veď sme na Morave – vizovická s jeleními klobáskami – jeleňa zložil Vašek osobne. Potom sa zaspomína na staré zlaté časy, ponadáva sa na šéfov, na politiku, na hokej, na túto skurvenú dobu, ktorej, paradoxne, sa o päť rokov bude tiež hovoriť staré zlaté časy, potom niečo o rodine, ako samá Alenka, ako sa má Sylvia, čo deti a… kdesi-čosi ubehla hodina a pol. Chosé mlčal, nebol s nimi v dôstojníckej škole ani v škole detektívov, ich zážitky nepoznal, iba počúval, jedol a zapíjal. Vôbec mu to neprekážalo, necítil sa odstrčený.

	„Idem k sebe, keby dačo, volajte,“ rozlúčil sa Golem. „Začnite konečne niečo robiť, banda amatérska!“

	Vašek spratal zo stola.

	„Ešte stále je na autíčkach?“ Krauz ukázal bradou k dverám, za ktorými zmizol Golem.

	Domáci sa rozprávali, pochopiteľne, po česky, aj Krauz mohol sypať češtinu, ešte stále rozprával celkom obstojne, no bral ohľad na Chosého a hovoril po slovensky. Nikomu to neprekážalo, Slováci a Moraváci medzi sebou nikdy nepotrebovali tlmočníka.

	„Stále,“ prikývol Vašek. „Skúšali sme to s ním, no na prvej pitve odpadol a muselo ho zdvíhať päť chlapov. Po druhej to vzdal sám, jeho odpor ku krvi je neprekonateľný, asi naveky stvrdne na krádežiach áut. Na násilnú kriminalitu nemá, ale keď potrebujeme hrubú silu, vždy príde pomôcť.“

	„Viem, už si mi to spomínal.“

	Vašek rozložil na stôl spis a fotodokumentáciu.

	„Môžeme začať, nie?“

	Prikývli. Krauz si dlhým nechtom na malíčku vyšparchával zaseknutý loj medzi zubami, Chosé si utieral mastné prsty do toaletného papiera, Mirek hasil pálenie slivovice v žalúdku sódou z chladničky, no v podstate boli všetci bojaschopní.

	„Niečo sme si už povedali po telefóne, ale aby boli aj ostatní v obraze, zopakuj nám, čo vám váš šéf vyšetrovačky nakukal o Kalousovi.“

	„Počkaj, počkaj, aké nakukal? Sám si povedal, že máte v rukách nejaké fakty spochybňu…“

	„Moment,“ Vašek mu nedal dohovoriť a razantným zodvihnutím ruky Krauza zastavil. „Takto by sme sa nikam nedostali. Najprv sa budeme baviť tak, že Jirka Kalous je vrah a my vám vysvetlíme, prečo sme ho zavreli. Vy nám poviete svoj názor a čo vám povedal vyšetrovák. Až keď si ujasníme tieto východiskové, takpovediac oficiálne pozície a verzie, začneme sa baviť trochu inak.“

	Krauz prikývol. Chosé tiež. Viesť odbornú debatu s kriminalistom na ich úrovni, nech bol odkiaľkoľvek, nebol problém – dobre rozumeli, čo znamená baviť sa trochu inak. Nie všetky informácie boli vhodné do spisu, ale pre ich uši vhodné boli, lebo boli kriminalisti. Určite sa dozvedia veľa zaujímavého.

	Krauz stručne zhrnul, čo sa dozvedel od dvojčaťa Jardu.

	„Podľa neho je nevinný, zbalili ste ho unáhlene, nepreverili ste si všetky fakty, nedali ste mu možnosť obrany ani obhajoby. Vraj nemá s policajnými praktikami skúsenosti, posral sa, nevedel správne odpovedať, nevedel reagovať, nevedel sa brániť, a vy ste to využili a zašili ste ho.“

	„Myslel som si to,“ prikývol Mirek. „Presne pre toto sme s ním odmietli hovoriť, on má na celý prípad zaujatý názor. Povedal vám, ako ju ten jeho nevinný brat mlátil? A prečo?“

	Krauz musel uznať, že to nepovedal.

	„Takže vám posunul iba polovicu pravdy,“ prikývol Vašek, veď aj s tým počítali. „My vám dopovieme tú druhú.“

	Dvere na krčme sa rozleteli a dnu vpadol Kalous. V montérkach a čiernych gumákoch. Bolo iba osem hodín večer, no už bol riadne pod parou. Nikto v krčme sa nepohoršoval, stávalo sa mu to často. Iba pár starých známych mu kývlo na pozdrav, väčšina si ho nevšímala.

	Prisadol si ku trom kamarátom.

	„Hospodóó! Jeden, dva, tri, štyri… štyri zelené a štyri pivá!“

	Cizák by okamžite dostal po papuli a miestni štamgasti by ho vyhodili, no Jirka si mohol dovoliť aj vyhukovanie po krčme bez rizika úrazu. Metrákový krčmár sa iba usmial, chápavo pokýval hlavou a roztočil štyri pivá.

	Kalous počkal, kým ho obslúžil.

	„Na demokraciu!“ zodvihol frťana zelenej a hodil ho tam.

	Chlapom za stolom sa veľmi nechcelo. Niežeby nemali chuť na zelenú, no dobre vedeli, že potom bude nasledovať prednáška z marxizmu-leninizmu o výhodách socializmu, o výhodách jednotného roľníckeho družstevníctva a o skaze, čo sa na moravské vesnice ženie zo strany súkromného kapitálu a všivavých developerských chamtivých gigantov.

	Jirka vypil zelenú a zalial ju hltom piva.

	„Čo je, neberie vám?“

	Radšej vypili, nechceli provokovať.

	Jirka si utrel pery od peny a chystal sa prehovoriť. Kamarát po pravici si všimol dve kvapky krvi na jeho krku. Kamarát bol triezvy, prišiel pred chvíľou a zatiaľ mal iba jedno pivo s panákom. Kalousa odhadol, že ešte nie je pod obraz a dá sa s ním hovoriť celkom rozumne. Skúsil to.

	„Jirko…“

	„No?“

	„Máš na krku krv.“

	„Kurva…“ strhol sa Kalous. Bol si istý, že sa utrel poriadne. Asi nie. „Kde?“

	„Tu,“ kamarát sa mu dotkol krku.

	Kalous si rýchlo poutieral prstami krk, akoby ho tam uštipla včela. Dva-trikrát si pošúchal postriekané miesto a skontroloval si končeky prstov. Červené – bola to krv.

	„Prečo ju mlátiš?“ spýtal sa sklamane kamarát, lebo poznal Jirku aj z lepšej strany, z tej starej, keď si ešte zaslúžil úctu. „Prečo stále slopeš? Prečo jej to robíš? Veď za to, čo sa ti stalo, ona nemôže. Nič ti nespravila…“

	„Že nie?“ zašepkal, lebo hulákať sa neodvážil. Krv je krv a nebol taký opitý, aby si neuvedomoval, že pre tú ho chlapi môžu zdrapnúť za šosy a vyniesť von ako smradľavé vrece zemiakov. Všetci poznali Slávku, bola rodáčka, z ich dediny, ktokoľvek sa jej mohol zastať a mohlo ho to bolieť.

	Všetci poznali jej príbeh… ale iba on jediný ho poznal celý a dopodrobna, no práve tu v krčme a práve teraz, keď mal vypité, nebol vhodný čas na rozprávanie. Neprišiel sem rozprávať, prišiel piť a otázky kamaráta ho hnevali.

	„Jirko,“ pokračoval kamarát, „nehnevaj sa na mňa, ale ja s tebou sedieť nebudem. Ak je to jej krv, tak už nechcem.“

	A j dvaja prísediaci sa narovnali na stoličkách, že si radšej odsadnú.

	„Čo sa to s tebou robí? Veď si bol taký férový chlap! Vyser sa na tú funkciu, predsedu národného výboru si aj tak nemohol robiť do smrti, tak ser už na to!“

	„Aj na Mariku sa mám vysrať? Ani ju som nemohol mať do smrti!?“ vrazil obe päste do stola.

	„To je iné, smrť tvojej ženy bola tragédia, všetci sme ju mali radi, všetci sme plakali… ale aj to je vôľa Božia. Nič z toho už nevrátiš.“

	„Ešte štyri zelené a štyri pivá!“ zahulákal Kalous k výčapu.

	Kamarát po pravici pozrel ku krčmárovi, a keď sa im stretli pohľady, iba nenápadne pokrútil hlavou. Krčmár chápavo prikývol

	„So Slávkou nemôžeš takto zaobchádzať. Už sa o tom šepká v celej dedine. Nechcel som ti nič hovoriť, veď sme kamaráti odmalička, spolu sme vyrastali, ale toto už preháňaš. Buď si ju zober, sprav jej ešte aspoň tri deti a zveľaďuj si hospodárstvo, veď si gazda, robiť na grunte vieš, alebo ju nechaj na pokoji. Nie ste si nič dlžní, nemáte žiadne záväzky, tak ju nechaj na pokoji. Ale takto ďalej nemôžeš – nemôžeš ju stále mlátiť! Nemôžeš mať jej krv na krku. Nie každý týždeň, znova a znova!“

	„Nemôžem, hovoríš? Čo vy viete, čo ja môžem a čo nie? Čo vy viete, čo ona môže a čo nie? A že sme si nie nič dlžní!? Čo ty môžeš vedieť, kto je komu čo dlžný?“

	„Nehulákaj, Jirko, upokoj sa, sú tu ľudia. Slávka si svoje vytrpela, nemala to v živote ľahké, aj s otcom aj s mamou, potom to decko a teraz ty. Namiesto aby si jej pomohol, ešte ju aj ty týraš!“ dohováral mu kamarát.

	Ostatní prikývli. Naozaj to v poslednom čase preháňal a ľudia v dedine všetko videli a začali si šepkať.

	„Ježišukriste!“ Kalous sa zdrapol za vlasy na čele a navalil sa na stôl. „Dokedy to budem ešte počúvať!? Dokedy budete takí zaslepení? Vraj Slávka si svoje vytrpela… A viete vy vôbec, koľko som si s ňou vytrpel ja? Čo všetko som s ňou musel preskákať? Koľko som jej dohováral, aby prestala, aby si ma vzala, aby sme spolu konečne žili ako rodina…“

	„Ale veď ju stále mlátiš!“

	„Ale prečo!? Viete vy vôbec prečo?“

	Kalous si prestal šklbať vlasy a navalil sa na operadlo.

	„Tak kde v riti je to pivo!? To ma tu už nikto ani neobslúži!?“

	Kalous schmatol nedopité pivo po pravici a vypil ho na tri dúšky.

	Kamarát vstal. Zhrozene zagánil na skrachovaného predsedu.

	„Ale toto by už stačilo! Poď von, pôjdeš domov! Vyspi sa a zajtra uvidíme, či ti ešte dovolíme sedieť pri našom stole.“

	„Vy hajzli…“

	Vstali všetci traja. Zdrapli ho za monterkovú blúzu. Začal sa metať. Od vedľajšieho stola vstali štyria. Mocní chasníci. Vyniesli ho von ako pierko, ale nepohodili – bol to bývalý predseda.

	Odstrčili ho od dverí. Čakali, kedy odíde. Potácal sa a šomral si popod nos.

	„Takto pekne ste ma odsúdili, vy bývalí kamaráti! Keď som to tu viedol, bol som vám dobrý, teraz ma vyhadzujete z krčmy! Mňa, chlapa bez viny! Najprv ste ma zbavili predsedovania, potom ste mi zabili ženu a teraz ma vyhadzujete z krčmy. Vy chudáci, hovno o mne viete. Hovno o nej viete! Je chorá, potrebuje moju pomoc, potrebuje vašu pomoc, nie jalovú ľútosť…“

	Konečne našiel ulicu, konečne našiel smer domov. Vykročil, neisto, no asi nesprávnym smerom.

	„Nenechám ju takto žiť, ani tú malú, radšej ich zabijem a potom aj seba. Tie jej pojebané piatky sa musia raz skončiť. Nenechám ju takto žiť, to vám garantujem, zabijem ju a vás všetkých tiež, nenechám ju…“ žvatlal si popod nos a potácal sa ulicou.

	Odprevadili ho pohľadmi a zabuchli za ním dvere. Ale počuli všetko.

	Krauz a Chosé pozorne počúvali.

	„Vypočuli sme siedmich svedkov, čo ho vynášali von. Všetci sa zhodli, že sa ju chystal zabiť, a malú tiež,“ dokončil rozprávanie Vašek.

	„Ale bol opitý,“ namietol Chosé.

	„U nás na Morave zatvárame do basy aj opitých vrahov. U vás ste na tom ako?“

	„Neskáč,“ zastavil ho gestom Krauz. „Chosé to myslí tak, že pod vplyvom alkoholu človek povie akúkoľvek hlúposť, akúkoľvek vyhrážku, a nemyslí ju vážne. Ale ak ste ho zavreli, asi máte aj niečo viac než len banálne opilecké reči, nie? Čo to malo byť s tým piatkom a s tou jej chorobou? Zistili ste niečo?“

	Vašek zalistoval v spise a vybral pár výpovedí.

	„Toto je jeho výpoveď, toto sú chlapci z krčmy.“ Vašek porozkladal zápisnice po stole. „Všetko si môžete prečítať. Ak budete chcieť, dám vám aj kópie, ale nebudú vám nič platné. Všetko podstatné som vám povedal. Toto…“ zaváhal a vybral inú zápisnicu, „je veľmi dôležité. Chcete si ju prečítať, alebo vám mám povedať obsah?“

	„Radšej rozprávaj.“

	Keď prišiel Vašek a Mirek na miesto činu, už svitalo. Z domu sa ešte dymilo, ale hasiči ich ubezpečili, že takto sa bude dymiť až do obeda, no nebezpečenstvo rozšírenia požiaru už nehrozí. Policajti, ktorí boli na mieste od začiatku, informovali kriminálku o všetkom, čo doteraz zistili, aj o výroku zisťovateľa požiarov, aj o odbornom posudku lekára.

	Telá už v zhorenisku neboli, odviezla ich pohrebná služba a šéf oddelenia zariadil promptnú súdnu pitvu – bude sa pitvať ešte v sobotu ráno. Vašek vedel, že súčasne pracujú dva tímy a každý má zodpovedne získať čo najväčšie množstvo informácií. Jeden tím na pitve, druhý na mieste činu. Večer sa stretnú hore v kancelárii šéfa a budú konfrontovať zistené fakty. Vašek dostal na starosť miesto činu a nechcel pred kolegami vyzerať ako neschopák, zvlášť potom, čo si ho šéf násilky vyžiadal z oddelenia v Holešove späť na vraždy. Toto bol jeho tretí prípad, dva dopadli dobre, a práve teraz nechcel sklamať. Pristupoval k miestu činu a k vyšetrovaniu veľmi zodpovedne.

	Mal šťastie, náhodné šťastie, aj s tým sa v kriminalistickej praxi počíta. Miestny hasič ho gestom privolal nabok.

	„Vedľa bývajú starí Hermannovci, stáli pri nás celú noc a kontrolovali, ako chladíme ich strechu, ale o dom ďalej býva Pokorná.“

	„A…?“

	„Boli najlepšie kamarátky v dedine – spolužiačky od základky, spolu vyrastali. Každý piatok jej varovala decko. Má rovnako veľkého syna Pavlíka.“ Hasič sa otočil a ako všetci ostatní venoval sa čisteniu a baleniu techniky. S políciou už nechcel mať nič spoločné. Mal to vnútri rozhárané ako všetci v tom čase – s políciou nechcel mať nikto nič spoločné, ešte stále im nevedeli zabudnúť staré hriechy. Nechcel byť bonzák, no pomôcť chcel. Urobil, čo musel, zodpovednosť nechal na nich.

	Vašek kývol na kolegu. Konečne vedel, kde začať. Zazvonili, potom zabúchali. Žena mohla mať tak tridsať, škaredá, tlstá, neupravená – vôbec nie prekvapená.

	„Prosím?“ vystrčila hlavu z dverí.

	„Kriminálna polícia,“ otrčili jej pod nos odznaky.

	„A…? Bože…“

	„Radi by sme sa s vami porozprávali, pani Pokorná.“

	„Môžete prísť, keď bude doma manžel?“

	„Kedy bude doma?“

	„Práve odišiel na sobotnú šichtu, robí dvanástky, doma bude až večer okolo ôsmej.“

	„Ale my nemôžeme čakať do večera, musíme vyšetrovať teraz.“

	„Dobre, tak vyšetrujte. Ako vám môžem pomôcť?“

	„Tak, že by ste nám odpovedali na pár otázok.“

	„Dobre, pýtajte sa.“

	Hlavu mala vytrvalo chránenú z jednej strany zárubňou, z druhej krídlom dverí. Určite nechcela túto pozíciu opustiť. Vašek musel niečo vymyslieť.

	„Ale takéto dôležité výsluchy vykonávame tesne po požiari u nás na oddelení v Brne, takže by som vás chcel poprosiť, keby ste sa obliekli a išli s nami. Odvezieme vás, nemusíte sa báť, aj vás privezieme naspäť.“

	Vyvalila oči.

	„Ale ja tu mám malé dieťa! Manžel o ničom nevie! A nie som oblečená!“ Rozčúlila sa, štekala jeden argument za druhým.

	Vašek pozrel na kolegu. Pokrčil plecami. Vašek tiež.

	„No… pani Pokorná… existuje taká možnosť…“ naťahoval čas, aby mohla premýšľať.

	„Aká?“ zavyla zúfalo.

	„Že by sme ten výsluch urobili u vás doma a nemuseli by ste nikam chodiť.“

	„Ale to nejde, manžel nie je doma!“

	„Tak ho zavoláme z práce. Kde pracuje? No asi nebude nadšený, lebo za dnešnú zmenu nič nezarobí. Bude sedieť pri vás v kuchyni a počúvať náš rozhovor. Myslíte, že sa poteší? Vy budete rada? Peniaze vám nebudú chýbať?“

	„Prečo by ste to robili?“

	„Lebo ste najlepšia kamarátka Slávky Sedlákovej. Nebohej Slávky. Musíme sa s vami porozprávať. U nás na kriminálke alebo u vás doma…“

	Uvažovala. Zmienka o peniazoch ju zaujala. Vašek kul železo zahorúca.

	„Ak vám ani to nevyhovuje, zoberieme vás k nám a dieťa zatiaľ dáte k známym. Máte tu známych, nie? Pavlíkovi sa tam bude určite páčiť… celú sobotu…“

	Skúste žene matke povedať, že ide o jej dieťa. Že ju odlúčite od dieťaťa. Postaví sa na zadné ako levica. Každá normálna žena chráni svoje dieťa ako levica. Táto bola normálna, Vašek ju dobre odhadol, a už aj boli v kuchyni.

	„Prepáčte, ja si len niečo na seba hodím…“ odbehla.

	Keď sa vrátila v rifliach a tričku, ponúkla im kávu a koláč. Oni jej cigaretu. Lady sa pohli. Už bola ochotná aj bez manžela. Aj takto ťažko sa kriminálka dostáva k ľuďom, ktorí ani netušia, ako môžu pomôcť, iba majú predsudky – a preto sa bránia. Pritom porozprávať sa s kriminálkou vôbec nebolí. Občas.

	„Slávka zomrela…“ začal Vašek a odkašľal si do zovretej päste.

	„Bože dobrý… Bola som v noci vonku, videla som oheň, celú tú tragédiu, ale stále som dúfala…“

	„Našli ju v zhorenisku.“

	„Chúďatko.“

	„Aj malú.“

	Tú informáciu nekomentovala, rozplakala sa. Počkali, kým sa vysiaka a utrie si oči.

	„Vy ste boli najlepšie kamarátky.“

	Vašek si odhryzol zo slivkového koláča a musel uznať, že takúto pochúťku jedol maximálne trikrát v živote. Mirek skúsil tiež a na spýtavý kolegov pohľad iba súhlasne prikývol. Koláč zapili kávou s mliekom. Také raňajky by prijali aj častejšie, škoda, že v Paliciach nehorí každý týždeň.

	„Boli sme.“

	„Čo by ste nám mohli o Slávke povedať?“

	„No… čo by som mohla…“ zaťahovala. Naozaj nevedela, čo by mohla povedať.

	Vašek veľmi dobre vedel, že je to najhlúpejšia otázka, akú môžete položiť človeku, od ktorého chcete dôležité informácie. Vašek nebol hlúpy, proces výsluchu ovládal do detailov, preto Mirek ani nezdvihol oči od hrnčeka s bielou kávou a vychutnával si magickú vôňu a chuť domova. Dobre vedel, ako bude kolega postupovať – teraz ho nebude potrebovať. Napriek tomu neustále sledoval jej ruky, a keby dačo, bol pripravený.

	„Ako by ste ju charakterizovali?“

	Ďalšia idiotská otázka. Vašek ju iba rozohrieval, iba sa snažil, aby sa dostala na prevádzkovú teplotu, a potom udrie.

	„No… ako by som ju charakterizovala…“ habkala, snažila sa sústrediť, „viete, boli sme kamarátky, od detstva, vyrastali sme spolu, po strednej odišla z dediny… Ale ináč sme boli stále dobré kamarátky. Charakterizovať ju… Ako by som ju mala charakterizovať? Vôbec netuším ako…“

	„Vrátila sa s dieťaťom.“

	„Ale o tom nikdy nehovorila!“ postavila sa na zadné. Zjavne nechcela, aby sa výsluch uberal týmto smerom.

	„S dcérkou.“

	Narážku ignorovala.

	Vašek váhal, či má tvrdohlavo trvať na detailoch, pátrať po otcovi dieťaťa a riskovať, že sa zasekne, alebo sa tváriť, že to nie je ani také dôležité, odkloniť sa od jasného zámeru, získavať jednu informáciu za druhou, hoci aj ťažkopádne.

	„Vy ste malú v poslednom čase varovali každý piatok,“ preskočil detaily.

	„No každý…“ hodila rukou. „Akože – čo je to každý…?“

	„Tak nie?“

	„No…“ zatiahla, chystala sa klamať.

	Dvoma prstami si pretrela nos, zahľadela sa Vaškovi pod nohy, odkašľala si, prudko si potiahla z cigarety a popol neodklepla naraz, ale päť, šesťkrát za sebou udrela cigaretou o popolník. Chystala sa klamať, vysielala jasné signály.

	„Starali ste sa jej o dieťa každý piatok – alebo nie? To je celkom jasná otázka.“

	„Nie každý piatok. Slávka si občas potrebovala odskočiť do mesta, tak som jej pomohla a povarovala som jej malú, ale nie každý…“

	Václav dojedol a dopil. Hrnček postavil na stôl tak nemotorne, že nim tresol. Domáca pani sa mykla. Zahľadel sa jej do očí. Uhla.

	„Pozrite sa na mňa, pani Pokorná. Tak. Presne takto. A pozerajte sa mi do očí stále. S veľkou vďakou a úctou k vám sme prijali vaše pohostenie. Ďakujeme vám za kávu aj koláče, ale to neznamená, že už nebudeme policajti a že nám môžete klamať. Skôr ako sme prišli k vám, popýtali sme sa v okolí. Viete, že bývate v dedine, kde sa nič neutají. Toto je malá dedina, všetci sa navzájom poznáte. Za vami sme už prišli s hotovou vecou. My už všetko vieme, od vás sme iba chceli, aby ste nám to potvrdili. A vy na nás takto… ale no táák… pani Pokorná…“ sklonil hlavu nabok ako šašo. Ako klamársky šašo.

	Zahasila cigaretu. Ďalšiu si nevzala. Preplietla si prsty, dlane zasekla medzi stehná. Dobré znamenie. Dnes sa niečo dozvedia.

	„Ak vám to nevyhovuje u vás doma, stále platí, čo som povedal – môžeme sa previezť k nám na kriminálku.“

	„Tak dobre, ja vám to teda poviem, aj tak by vám to susedia vyzvonili…“

	Krauz počúval, Chosé si písal poznámky. Nechali Vaška, nech im Slávkin príbeh dopovie do konca.

	„Z výpovede pani Pokornej vyplýva, že Slávka začala hrať automaty ako decko na základke. Keď boli v dedine hody alebo iné dedinské oslavy, vždy prišiel aj vagón s automatmi. Slávka vo vagóne strávila celý víkend. Petra ju ťahala von…“

	„Petra?“

	„Pani Pokorná. Kamarátka. Celým menom sa volá Petra Pokorná, rodená Uherská.“

	„Aha.“

	„Ťahala ju von, raz sa aj pobili. Na strednej to bolo so Slávkou ešte horšie, zistila, kde v okolí sú hody, a za automatmi dochádzala autobusom. Bola nimi fascinovaná, neskôr, bohužiaľ, posadnutá.“

	„Ale to stojí peniaze,“ namietol Chosé.

	„Veľa peňazí. Petra… teda pani Pokorná… nám povedala, že Slávka si požičiavala. Už na základke. Keď ju veritelia pritlačili k múru, požičiavala si ďalej, aby mohla splatiť prvé pôžičky. Párkrát aj vyhrala a najdrzejším deckám rozdala pár korún, aby ich umlčala. Mala šťastie, vždy jej to nejako prešlo. Neskôr, keď bola na strednej, našla si nový zdroj príjmov. Na púti alebo na hodoch sa namotala na podnapitých mužov a dala sa vydržiavať. Bola pekná, výrazne pekná blondínka s perfektným telom, muselo jej to ísť jedna báseň.“

	„Kurvila sa?“

	„Ak nebolo inej možnosti, tak aj, ale vraj ich bola schopná okradnúť, skôr než k niečomu došlo. Viete, ako to vyzerá na púti, stačí zájsť za atrakcie niekam bokom do lesíka, urobiť pár rýchlych hmatov a peňaženka je v čudu, ale podnapitý nadržaný pytlík ostane plný.“

	„Takže nebola profesionálna kurva.“

	„Nie. Iba šikovná gamblerka.“

	„A čo povedala Pokorná o Kalousovi?“

	„Slávka sa jej zverila, ako ho zneužíva. Pokorná bola proti, vyhovárala jej to.“

	„Čo?“

	„Aby s ním tak točila. Chlap prišiel o prácu, o postavenie, o úctu v rodnej dedine, o manželku, prakticky o všetko, ostali mu iba prachy, barak a pozemky. Nahovno taký osamelý život obalený prachmi. Našiel si fľašu a potom oslovil poštárku. Peknú poštárku. Mladšiu o vyše desať rokov, no prítulnú a príťažlivú. Aj sa k nemu nasťahovala. Veľmi rýchlo zistil, čo je zač. Aj ju vyhodil. Aj ju zbil. Aj jej odpustil a rozhodol sa ju zmeniť a pomôcť jej. Aj sa znova nasťahovala… Nikto v dedine nechápal, čo sa medzi nimi deje. Raz hore, raz dolu. Pokorná vedela veľmi dobre, čo sa medzi nimi deje. Vždy, keď ju pustil do bytu, vymámila z neho peniaze. Tisíckrát sa pred ňou dušoval, že to bolo naposledy, že jej už nedá, no ona dala a napokon, keď bol namäkko, dal aj on. Dal, hoci dobre vedel, že v piatok pôjde na automaty a všetko prehrá. Vyhnal ju, potom sľúbila, že sa polepší, vzal ju späť, znova ho obrala. Zmlátil ju. Odpustil jej. Udrel ju žehličkou. Stále dokola tá istá pesnička. Tá žehlička bola v utorok, štyri dni pred vraždou.“

	Krauz s kolegom si vymenili spýtavé pohľady.

	„Slávka sa nám začína celkom pekne rysovať,“ poznamenal Chosé.

	„Poďme ďalej,“ Krauz nebol spokojný. „Čo tie piatky?“

	„Vydržala pracovať celý týždeň, no v piatok večer musela ísť za svojím koníčkom. Decko odniesla k Pokornej, sadla na autobus a odviezla sa sem do mesta. Hrala iba v jednej herni, už sme tam boli, poznajú ju ako piatkovú krásavicu. Prehrala, čo mala pri sebe, sadla na autobus a vrátila sa domov. Každý piatok, ako bumerang.“

	„Mala tam problémy?“

	„Mala. Skúšala sa nalepiť na solventných koreňov, ale v herni to nefunguje ako na púti. V herni nie je lesík za vagónmi, tam sú iba hajzle a všade sú vyhadzovači. Fajku jej prekazili a vyhodili ju. Potom ju omilostili, vzali ju späť, no s výstrahou. Vraj ukázala prachy v hotovosti a zase patrila k stálym zákazníkom.“

	„To ste preverili?“

	„Riško, kamarát, nebol som doma od soboty rána. Ani on,“ ukázal bradou na Mirka, „a šesť našich je na tom rovnako. Robíme v kuse bez prestávky, veľa sme už zistili, veľa nám ešte chýba. Herňu sme preverili, chodila tam pravidelne. Všetko sme preverili, a čo nie, v tom nám pomôžete vy.“

	Krauz prikývol – bez debaty, nato sme tu, a opäť sa zahľadel na kolegu. Chosé prestal písať a pochopil, že hľadá pomoc. Pokrčil plecom, nevedel mu pomôcť, žiadna rozumná otázka mu zatiaľ nenapadla.

	Krauz si pošúchal čelo, potom hornú peru.

	„Hrala automaty…“ zašepkal, aby naťahoval čas. Potreboval premýšľať.

	Vašek sa mu pokúsil pomôcť.

	„Hrala, Riško, hrala. Hrala tak, že posledné dva mesiace už nerobila ani na pošte. Dievčatá museli ťahať aj za ňu. Vyhodili ju. No na automaty mala stále. Odkiaľ, to nám bolo záhadou, až kým sme nenašli…“

	„No čo? Hovor!“

	„K tomu sa dostaneme nakoniec, nepredbiehajme.“

	Krauz si iba šúchal peru a prikyvoval, aby Vašek videl, že ho počúva a že s ním súhlasí. Vašek poznal detaily, on musel vedieť, ako viesť vyšetrovanie.

	„No dobre, kamoško, tak sa už konečne prepracujme k jadru veci. Prečo ste ho zavreli?“ vystrelil Krauz, lebo začínal byť netrpezlivý.

	„Po zistení, že Slávka bola problematická, že hrala automaty, že sa s ňou Kalous pokúšal žiť, že im to nešlo, že sa jej vyhrážal zabitím, sme v sobotu doobeda zašli ku Kalousovi domov. Bol evidentne po opici, no bol schopný aj komunikovať aj chodiť. Nič strašné, nebol bezvládny a bol pri zmysloch, na rybačke sme ráno vyzerali aj horšie, Riško.“

	„To musíš hovoriť pred mojím kolegom?“

	Vašek sa škodoradostne usmial. Chosé si nedal ujsť nahrávku na smeč.

	„Ja som tušil, že si sviňa ožranská!“

	„Nekomentujem, pokračujem vo vyšetrovaní,“ bránil sa Krauz.

	„Keď sme sa k nemu vlámali…“

	„Prečo?“

	„Na zvonenie neotváral, no susedia tvrdili, že musí byť doma. Mali sme podozrenie, či sa neobesil.“

	„Aha.“

	„Ležal v obývačke na gauči. V montérkach, Smrdel od benzínu. Celý bol nasiaknutý benzínom.“

	„No a?“

	„Vyšetrovateľ príčin vzniku požiaru nám povedal, že ako iniciátor požiaru bol použitý benzín,“

	„Asi v ten deň tankoval, nie?“

	„To mohol, Riško, ale Kalous má Fiat Uno a to je diesel. Tankuje naftu.“

	„Je v tom nejaký rozdiel?“

	„Veľký. Podľa pachu to rozpozná aj vyšetrovateľ od požiarnikov, aj náš pes. Máme cvičeného psa na požiare, použili sme ho v sobotu ráno. Vyštekal nám benzín, nie naftu. Už máme z dvoch zdrojov potvrdené, že na mieste požiaru páchateľ použil benzín, nie naftu ani nič iné. Prečo Kalous smrdel od benzínu? Urobili sme pachovú skúšku pred vyšetrovateľom, pes ho jednoznačne označil, že je obliaty benzínom.“

	„To má byť všetko?“ nedal sa Krauz. „Jedna pachová skúška?“

	„Nie. Pri domovej prehliadke sme v pivnici našli dvadsaťlitrovú kanistru. Skoro prázdnu. Na dne bol liter a pol. Labáky zistili, že je to benzín. On doma nič na benzín nemá, ani elektrický agregát, ani auto, ani motorku ani kosačku… nič! Okrem šrotu za garážou – stará škodovka, no roky do nej netankoval.“

	„Dobre, a to vám stačilo?“

	„Nie. Nasledoval výsluch. Nevedel nám vysvetliť, prečo smrdí od benzínu, prečo má v pivnici kanistru a kde bol o polnoci. Na nič sa vraj nepamätá. Okrem toho ju pravidelne bil, pred svedkami sa jej vyhrážal, že ju zabije. Čo sme s ním mali urobiť? Pozvať ho k Tadeášovi na pivo? Čo by ste u vás spravili s takýmto týpkom?“

	Vaško sa hodil na sedadlo s pocitom, že nadnes má odrobené. Krauz počkal, kým si Chosé dopíše poznámky. Stretli sa im pohľady. Chosé iba zvraštil čelo. Krauz musel kapitulovať.

	„No dobre. Uznávam, že na základe takto zistených a zoradených faktov by som podozrivého zavrel aj ja. Už sa vám nečudujem. Lepšieho vraha by sme ani my nenašli.“

	Krauz s i zapálil cigaretu. Vašek chcel niečo povedať, no Krauz ho zastavil kývnutím ruky, Potreboval chvíľu na premýšľanie. Stačila mu iba chvíľa. Napil sa vody, odklepol popol, prehodil si nohu cez nohu, znova sa napil.

	„Teraz by sme sa radi dozvedeli,“ Krauz ukázal bradou na kolegu – množné číslo nepožil iba tak, čo Chosé pochopil a hlboko prikývol, že aj on by sa rád niečo dozvedel, „prečo sa tu bavíme o vražde. Pre mňa je to stále iba požiar a nešťastné úmrtie spojené s požiarom,“

	„Konečne sa dostávame k meritu veci,“ ožil Václav. „Na, tu máš,“ zo spisu vybral pár listov spojených strojovou sponkou a podal ich Krauzovi. „Predbežná pitevná správa. Tú ti komentovať nebudem, viem, že sa v tom vyznáš asi najlepšie z nás. Iba ti poviem, že pitvu inicioval šéf kriminálky a chcel ju mať hotovú ešte v sobotu. Chlapci robili celú noc z piatka na sobotu aj v sobotu doobeda. Keď zistili podozrivé fakty, zastavili pitvu a aj mňa stiahli z miesta činu, aby som to videl na vlastné oči. Videl som. Čítaj!“

	Krauz fajčil a čítal. Individuálne štúdium lekárskej latinčiny a nadštandardný kontakt so súdnymi lekármi sa mu teraz vyplatili. Nemusel sa nič pýtať, skôr mohol vysvetľovať. Nemal chuť vysvetľovať, prekvapene čítal.

	„Kurva,“ povedal, keď dočítal a položil správu na stôl. „O čo sa tu hráme, o fazuľky? Veď tu je to napísané jasne!“ tresol dlaňou po správe. „Žiadna nešťastná náhoda, žiadny náhodný požiar! Je to vražda!“ rozhodol Krauz.

	Václav od šťastia až poskočil.

	„Ja som ti to hneď hovoril, veď preto som ťa zavolal.“

	„Mohli by ste aj mne…“ zaprosil Chosé. „Alebo vám mám skočiť po kávičku? Na to si ma sem ťahal?“

	Krauz podal správu partákovi, aby sa necítil ako piate koleso na voze. Václav zatiaľ vysvetľoval.

	„Chosé, začiatok môžeš smelo preskočiť, je to iba vonkajšia obhliadka. Začni na druhej strane. Keď jej doktor na súdnom začal prezerať hlavu, všimol si dve zvláštnosti. Po prvé, v tvári mala modrú masku a…“

	Chosé prestal čítať a správu mu vrátil.

	„Vieš čo, Vašek, nebudem to čítaf, radšej mi to takto pekne vysvetli. Pokračuj.“

	Vašek si vzal správu ako noty a pohľadom kontroloval, čo hovorí.

	„Pokračujem. V tvári mala modrú masku, to znamená, že v okolí nosa a úst došlo k vyblednutiu kože, ktorá na lícach a čele prechádzala do svetlomodrej farby. To ho upútalo a urobil druhú skúšku. Nadvihol jej viečka. V očiach mala petechiálne škvrny.“

	„To je jasný dôkaz asfyxie,“ doplnil Krauz.

	„Čo po našom znamená…“ vzdychol si Chosé.

	„Sú to drobné krvné výrony v očných spojovkách, ktoré vznikajú pri dusení,“ vysvetlil Krauz.

	„Správne,“ súhlasil kolega s notami. „Doktor sa vrátil k vonkajšej obhliadke tela a poriadne jej umyli ruky. Nohy až po panvu sa obhliadať nedali, koža aj podkožné tkanivo bolo devastované plameňom, no ruky sa dali. Na oboch zápästiach našiel podkožné výrony. Vtedy zastavil pitvu a vyžiadal si našu asistenciu.“

	„Boli to obranné poranenia,“ doplnil Krauz.

	„K tomu sa ešte dostaneme. Z Palíc do Brna to máme tridsať minút, my sme boli v pitevni za pätnásť.“ Vašek zagánil na kolegu.

	„Jazdím rely motokáry, baví ma to,“ ospravedlňujúco sa usmial Mirek.

	„A jazdí ako blázon!“ zahulákal naňho Vašek.

	„Ty si povedal, aby som si švihol, nie ja! Vraj je to dôležité, tak som si švihol…“ bránil sa relista.

	„Varujem vás,“ Vašek ukázal prstom na návštevníkov, „keby vás ťahal do auta, skontrolujte si platnosť životnej poistky a dobre sa pripútajte!“

	Všetci sa uškrnuli, Krauz ukázal Mirkovi vztýčený palec – rád spolupracoval s profíkmi.

	„Doktor nám ukázal, čo vyvolalo jeho podozrenie, technik všetko odfotografoval a išli sme do nej. Dusenie nám potvrdili nielen krvné škvrny v spojovkách, ale aj tmavá tekutá krv v cievach orgánov ako pečeň, slezina a obličky. Navyše pod popľúcnicou sme našli krvné výrony.“

	„To je blana na povrchu pľúc,“ vysvetľoval Krauz Chosému.

	„Už nám bolo všetko jasné, no doktor ešte neskončil. Otvoril priedušnice – povrch mali bledoružovej farby, bez prítomnosti sadzí. Otvoril nos a nosohltan, tiež bez sadzí. Hrtanová príklopka…“

	„Epiglottis.“

	„… správne, pán kolega, bola tiež bez sadzí. Napriek tomu, že toxikológiu nám ešte robia, jej výsledok, teda nulový obsah oxidu uhoľnatého a kyanidov v krvi, nás nijako neprekvapí, záver si môžeme urobiť už teraz. Slávka bola mŕtva skôr, než začalo horieť. Niekto ju zadusil.“

	Všetci stíchli. Prvý sa prebral Chosé.

	„A dieťa? Tie isté stopy násilia?“

	Vašek ho odstrelil ukazovákom: „Výborný postreh, pán detektív! Spravili sme aj dieťa. Pitvať dvojročné dieťa…“

	„Podrobnosti si nechaj!“ Krauz neznášal pitvy malých detí.

	„Plné pľúca sadzí. Malá Slávka sa zadusila dymom.“

	Krauz si zapálil ďalšiu cigaretu – dnes mu išli, večer bude zase chraptať. Aj Chosé si gestom jednu vyžiadal. Vážna debata o smutných veciach sa lepšie znáša s cigaretou v ústach.

	„Logické,“ mykol Krauz plecom. „Bol piatok, nemala byť doma, mala byť u susedy. Ju nebolo treba zabíjať, lebo vrahovia o nej ani nevedeli. Mali Slávku odsledovanú, poznali jej piatkové návyky. Dieťa malo byť u susedy, preto ho ani nehľadali, ani nezabili.“

	„Prečo hovoríš vrahovia? Prečo množné číslo?“

	„Matka mala úchopové obranné poranenia zápästia. Otvorili ste ich?“

	„Čo si myslíš, že som pitval prvý raz?“

	„Tak otvorili?“

	„Otvorili. Podkožné podliatiny. Hlbšie štruktúry tkaniva neboli zasiahnuté.“

	„Neboli zasiahnuté tlakom! Dopovedz celé! Vieš, čo to znamená?“ Krauz nečakal na odpoveď a pokračoval. „Ak sa jeden páchateľ rozhodne zabiť svoju obeť zadusením vankúšom…“

	„No moment! Moment! Ty si jasnovidec? Ako môžeš tvrdiť, že vankúšom?“

	Krauz zalistoval vo fotodokumentácii, našiel detail postele a posunul ju pred Vaška.

	„Našli ste handričku s chloroformom? Našli ste pri nej niečo podozrivé? Niečo, čo sa dá na dusenie použiť? Zámerne hovorím na dusenie, lebo strangulačné ryhy na krku pitva nepotvrdila, takže nebola zaškrtená, ale zadusená. Nehľadáme povraz, hľadáme niečo na zadusenie. Našli ste?“

	„Nie.“

	„Ale na fotografiách vidieť tri malé vankúšiky pod hlavu. Tu a tu,“ ďobol ukazovákom.

	„Sú na posteli, vidím.“

	„Vašek, ak sa jeden páchateľ rozhodne zabiť svoju obeť zadusením vankúšom, musí ju buď omámiť chloroformom alebo nadrogovať nejakou chemikáliou, alebo jej odpor zničiť hneď v zárodku úderom do temena alebo spánkovej kosti. Inak ju sám nezvládne. Obranné poranenia na rukách obete by boli rozsiahlejšie a hlbšie. Pod nechtami by mala páchateľovu kožu, vlasy, možno vlákna z odevu Pýtam sa, pozreli ste jej svaly na tvári? Urobili ste výškrab spod nechtov?“

	„Pozreli. Doktor jej stiahol aj skalp aj tvárovú kožu. Pozorne sme prezreli všetky tvárové svaly.“

	„Boli tam poškodenia od úderov?“

	„Na čele…“

	„Ale, Vašek! Rana na čele je od žehličky, o tej vieme. Nám ide o tie ostatné. Boli tam?“

	„Nie. Ani pod nechtami sme nič nenašli.“

	„Takže ju neudrel. Neuspal ju úderom do brady ani do temena, ani do spánkovej kosti. Páchateľ jej odpor neprekonal žiadnym úderom do hlavy ani chemikáliami a na ruky netlačil veľkou silou… ale to znamená, že sám by to nezvládol. Keby bol sám, metala by sa, bránila by sa a zovretie zápästí by bolo také silné, že by zanechalo podstatne väčšie devastačné poranenia. Na brániace sa ruky netlačíš v oblasti zápästia veľkou silou iba vtedy, ak ti niekto pomáha. Jeden ju držal za ruky a druhý ju zadusil vankúšom. Vrahovia boli dvaja.“

	„Alebo traja.“

	„Vaško, ak ideš zabiť osamelú babu v dome na kraji dediny, neberieš si na to celé komando. Nepotrebuješ špecialistu na otvorenie dverí, druhého špecialistu na otvorenie okna, tretieho na držanie rúk, štvrtého na dusenie, piateho…“

	„Dobre, dobre!“

	„Čím viac osôb, tým väčší rachot. Boli dvaja, verte mi.“

	„Veríme.“

	„Na pitve ste zistili, že ide o vraždu. Ako ste postupovali ďalej?“

	„Vrátili sme sa na miesto činu. Už bolo svetlo. Začali sme pátrať v okolí. Zistili sme informácie o Kalousovi a zatkli sme ho.“

	„Výborne! Vôbec vám nenapadlo, že musel mať pomocníka?“

	„Ani nie…“

	„Vaško, Vaško, čo vás to naučil v Holešove na kriminalistike major Skažupa? Fakt nič?“

	„Ja som vtedy chýbal.“

	„Aha, takže keď sa preberali dvaja páchatelia, vy ste chýbali, chlape! Potom to celé vyšetrovanie aj tak vyzerá!“

	Vaško sa iba zazubil.

	„Mozog ti ešte funguje, Riško, postreh máš dobrý, no stále nevieš všetko. My sme na mieste činu, lebo už sme vedeli, že je to miesto činu, našli aj niečo iné, veľmi dôležité.“

	„A to…?“

	„Po zatknutí Kalousa sme sa do domu museli večer vrátiť a urobiť obhliadku nie ako pri náhodnom požiari, ale ako pri vražde. Hľadali sme dôkazy proti nemu.“

	„A našli ste?“

	„Našli…“

	Václav a Mirek dobre vedeli, že sami si nepomôžu. Zašli na miestny úrad. Ústami nového starostu požiadali o pomoc – koho iného ako dobrovoľných hasičov. Všetci boli na futbalovom ihrisku, okresná súťaž dobrovoľných hasičov v sobotu doznievala, no pár triezvych a ochotných sa našlo.

	„Chlapi,“ začal Václav a bez rozpakov dojedal z papierovej tácky klobásu s horčicou. Dostal ju zadarmo, aj Mirek – hasiči sú fajn chlapi, majú veľké srdce a pochopenie pre kolegov v službe. S plným žalúdkom sa Václavovi hneď lepšie riadila činnosť na mieste činu. „Situácia sa skomplikovala. Nemôžeme vylúčiť, že nejde iba o úmyselne založený požiar, možno ide aj o iný trestný čin. Možno násilný. Pomôžte nám. Ideme dovnútra. Už nebudeme iba fotografovať, musíme pootvárať aj skrine a všetko prezrieť.“

	„Čo hľadáme?“ konštruktívne sa spýtal mladý hasič, zjavne najtriezvejší.

	„Keby sme to vedeli, tak vás nepotrebujeme, zodvihneme si to zo zeme sami a ideme domov. Hľadáme všetko podozrivé, čo do domu nepatrí, alebo čo by mohlo súvisieť s násilným…“

	„Slávku niekto zavraždil?“ spýtal sa ten istý podozrivo triezvy hasič – dobrák.

	Nemalo zmysel klamať.

	„Nemôžeme vylúčiť ani takú možnosť.“

	„Vy odpovedáte ako tí jebnutí politici v televízii. Nech sa ich spýtate na čokoľvek, nič nemôžu vylúčiť, ale rozumné slovo z nich nevypáčite. Tak zabil ju, alebo nie?“ dobiedzal hasič. Otravný triezvy hasič.

	Nemalo zmysel klamať, teraz už vôbec nie. Ak chceli ich pomoc…

	„Asi áno.“

	„Viete čo…?“ hasič sa znechutene otočil na opätku a chcel odísť.

	„Áno,“ zastavil ho rýchlo Vašek, „Zabil ju.“

	„Chlapi, tak poďme na to, musíme im pomôcť! Už zatkli Kalousa, Slávka si to zaslúži!“

	Všetci sa pohli. S Kalousom, bývalým predsedom národného výboru, si to chcel vybaviť každý.

	Jeden hasič sa nenápadne vytratil z dvora, Vašek si to všimol. Neskoro, aby ho zastavil, ufujazdil autom a Vaškovi bolo jasné, čo bude nasledovať.

	Prišli tri autá hasičov. Ten blbec im vykvákal, že už majú vraha a teraz hľadajú dôkazy. Pivo už nikoho nezaujímalo, toto bolo oveľa napínavejšie.

	„Vy choďte na bok domu a na poľnú cestu, hľadajte odtlačky pneumatík,“ zbavil sa tých najaktívnejších.

	Paradoxne množstvo hasičov a detektívov na zhorenisku prinieslo svoj efekt, nezavadzali si, nič nezničili, nič nerozšliapali, ale našli poklad.

	„Kde je ten detektív!? Héj! Kde je detektív? Niečo som našiel!“ reval hasič z prvej miestnosti, kam sa oheň ani nedostal. Čupel za kachľami a čakal na pomoc.

	Vašek si išiel nohy polámať.

	„Našli sme toto,“ Vašek zalovil pod stolom a vybral priesvitné igelitové vrecko. Hodil ho na stôl.

	Krauz zaváhal, či môže. Aj Chosé sa nahol bližšie.

	„Môžeš. To vrecko je naše, nie pôvodné, len ho neotváraj.“

	Krauz vzal igelitové vrecko a otáčal ho vo výške očí sem a tam. Videl dve obálky, nejaké úradné lajstrá, nejaké cestovné lístky.

	„Mirek!“ kývol Vašek na kolegu.

	Mirek oddelil zo spisu na stole vrchnú vrstvu a podal ju Václavovi, ten Krauzovi. Krauz vrátil vrecko na stôl a vzal si časť spisu. Bol to oranžový tvrdý dvojhárok s oficiálne znejúcim nápisom v strede: FOTODOKUMENTACE.

	„Nemôžeš vrecko otvoriť, lebo celý obsah pôjde na daktyloskopiu, my sme to fotografovali v rukaviciach. Celý zázračný nález máš detailne nafotografovaný tu v dokumentácii. Toto je vaša časť spisu, môžete… ehm, musíte si ho nechať, je robený pre vás. S týmto začnete. Tam je podstata vašej spolupráce s nami.“

	Krauz si iba narýchlo prelistoval fotodokumentáciu a podal ju Chosému.

	„Ty si si celý čas zo mňa robil prču?“

	„Nie…“

	„Vy tu máte poklad z miesta činu a mňa si nechal iba tak tliapať o hlúpostiach?“

	„Nie…“

	„Zabil som ťa už niekedy?“

	„Nie…“

	„Tak sa priprav, nadišiel správny čas, vole!“

	„Netliapal si o hlúpostiach, Riško, iba sme nechali pracovať tvoju fantáziu a pracuje ti stále výborne.“

	„Skúška?“

	„Teba skúšať? Si na hlavu? Iba sme chceli vedieť, ako celý prípad vezmeš. Báli sme sa, že budeš nainfikovaný od vášho šéfa vyšetrovačky a budeš nám vymýšľať nové verzie. Fajn, sme spokojní. Berieme ťa.“

	„Chosé! Balíme! štartuj! Serieme na takú skúšobnú komisiu! Oni by nás možno brali, no my ich neberieme!“

	„Zavolám Golema!“

	„Chosé, neštartuj, tomu by sme neušli.“

	Chlapi v kancelárii sa rozosmiali. Krauz si znova prezrel obsah vrecka, potom ho hodil Vaškovi.

	„No, kámo, tak dopovedz! Čo to tu na stole máme za zázrak?“

	„To bolo tak…“

	
 

	27

	 

	Nielen Krauz sa potreboval v pondelok po fajronte vážne porozprávať so šéfom, aj iní pracovali a mali vážne problémy. Krauz skončil, vrátil sa do kancelárie s podpísanou knihou jázd do Brna, po ňom nastúpili Kuky s Váňom. Aj oni mali jasnú predstavu, čo by chceli na druhý deň robiť.

	„Čau, môžeme?“

	Mayor zagánil na odchýlené dvere.

	„Je to nutné!?“

	„Nie, iba sme ti chceli povedať, že už vieme jej meno… Ale prídeme neskôr…“ zašomral sklamaný Kuky.

	„Sem poď! Kurva! Po troch mesiacoch sa dopracujete k menu – a chceš odísť!? Ty krpec krpatý, keby si nebol karatista, takú ti jednu…!“

	„Môžeš aj tak, si šéf.“

	„Zatiaľ…“ zašepkal Váňa a drgnutím pupka vtlačil krpca do kancelárie.

	„Aj to som počul, ty tučniak!“

	„Šani, to ja len tak…“ Váňa sa usmial na šéfa odzbrojujúcim úsmevom. „Chodíš z tých porád taký uštvaný…“

	„Nevyhováraj sa! Sadajte! Vysielajte!“

	Povedali mu o ceckatej Verone a ako sa dostali k informáciám. Šéf pozorne počúval.

	„Takže zase Červený žrebec. Lajovi sa to nejako zbiera,“ šéf sa zatváril záhadne.

	„Ale máme to iba od Verony.“

	„To nevadí, aj to sa ráta. Podstatné je, že ste tie informácie získali. Obaja si vypíšte tlačivo na informátora, vyplatím vám…“

	Spozorneli.

	„Po päťsto korún.“

	Bingo! Jedna ludra za tisíc sa oplatí, lebo z peňazí neuvidí ani korunu. Aj tak nebude škodovať, veď jej vrátili skladačky.

	„Ako budeme postupovať?“

	„No…“ zatiahol Váňa. „Šéfe, my ich u toho Žrebca začneme počúvať.“

	Šéfovi sa navrhovaný postup nepáčil, lebo z porád vedel, aká je na odposluchoch situácia. Zdvihol telefón. Vošli ďalší dvaja detektívi.

	„Teraz nie!“ Mayor ich zastavil natrčenou dlaňou.

	Bez slova vypadli.

	„Ahoj! Máme jedno miesto voľné? Nie? Kedy? To je neskoro.“

	Ešte chvíľu počúval, potom položil.

	„Chalani, nič sa počúvať nebude, nemáme voľnú linku.“

	„Šani,“ nedal sa Váňa, „ale po tom, čo sme zistili, ich počúvať musíme! Nemôžeme tam iba tak nabehnúť s kvérmi a zaveliť: Ruky hore! Jednak by všetkým zákazníkom padli gate, jednak by nás na konci akcie vysmiali. Ak chceme vybieliť Červeného žrebca, musíme ich chvíľu počúvať, získať dôkazy a až potom udrieť. Vieš to veľmi dobre!“

	Šéf to vedel veľmi dobre.

	Nehádal sa s nimi, znova zdvihol telefón.

	„Pán riaditeľ, na porade ste mi povedali, že pre zlepšenie situácie na oddelení vrážd urobíte všetko… áno, mám požiadavku… nie, mám ju premyslenú a opodstatnenú… môžem prísť osobne, ale toto sa dá vybaviť aj telefonicky. V poriadku, poviem vám, o čo mi ide. Potrebujem jedno miesto na odposluch telefónnej linky. Áno, už som tam volal, všetko je obsadené. Začala fungovať protidrogová jednotka a všetky voľné miesta ste im už pridelili.“

	Mayor chvíľu počúval.

	„Ide o vraždu toho dievčatka z parku koncom leta. Už vieme jej meno aj okolnosti vraždy.“

	Zase počúval.

	„Nemáte k čomu gratulovať, pán riaditeľ, iba sme začali. Tak môžeme počítať… áno, ďakujem pekne, pán riaditeľ.“

	Mayor položil.

	„Nič nie je voľné, chlapci, ale pre nás sa jedno miesto na odpočúvanie nájde. Riaditeľ mesta to zariadi. Na poslednej porade sa mlátil do pŕs, že pre zlepšenie stavu na vraždách urobí čokoľvek, tak teraz nech ukáže, či to myslel vážne,“

	Váňa a Kuky sa usmiali. Šéfovi sa dalo veriť, vedel si poradiť.

	„Chlapci, spracujte administratívu a ideme na to!“

	Ideme na to. To sa šéfovi ľahko povie, no horšie sa to robí. Zariadiť odpočúvanie telefonickej linky znamená vypísať tristo zbytočných tlačív a žiadostí. Šéf ich iba podpíše, no treba ich napísať, potom rozniesť na prokuratúru a odôvodniť, prečo práve túto linku, potom na súd a znova odôvodňovať, potom na technické oddelenie polície a znova hľadať najjednoduchšie riešenie… Je s tým veľa písačiek.

	Chlapci z kriminálky sa vždy smiali na filmoch, kde si režisér nedal ani najmenšiu námahu, aby zistil, ako sa technicky zabezpečuje odpočúvanie telefónu. Režisérom stačí jedna dodávka odstavená na ulici, v dodávke dvaja černosi so slúchadlami na ušiach, točiace sa kotúče veľkých magnetofónov a kečup stekajúci po prstoch hlavných hrdinov. Kečup väčšinou vyteká z hamburgera alebo z hotdogu. Scéna ako vyšitá z amerického detektívneho filmu, v skutočnosti blbosť najhrubšieho zrna.

	Váňa s Kukym v žiadnom americkom filme nehrali, keby áno, možno by zarobili milióny, no v našej polícii iba pár tisícoviek, aj to ešte v korunách.

	V pondelok poobede začali písať žiadosti na odpočúvanie telefónu vo vykričanom bordeli. Po fajronte ich všetci kolegovia z kancelárie opustili, no oni dvaja ostali. V utorok chceli mať všetko pripravené, tak písali do jedenástej v noci. Dobre vedeli, čo ich v najbližších dňoch čaká, najnudnejšia, najotupnejšia činnosť detektívov na kriminálke – odpočúvanie telefónu. Napriek tomu písali do noci, lebo inak s prípadom ďalej nepohnú.

	Dobrovoľný hasič si prezrel steny v prvej miestnosti, potom skrine, no nechcelo sa mu v nich prehrabávať. Policajtov tam bolo dosť, nech si ich prezrú oni. On bol odborník, hasič, jeho zaujímali odborné veci, odborné problémy.

	V rohu izby zbadal kachle. Každé kachle na tuhé palivo predstavujú požiarne riziko. Obišiel ich koldokola, otvoril dvierka, skontroloval úložisko dreva, rúru až po sopúch, potom začal prešľapávať dosky na podlahe. Vŕzgali. Teplo požiaru ich pokrivilo. Šliapal ďalej. Jedna za kachľami sa pod váhou jeho chodidla prepadla. Zdvihol ju a nazrel do diery v podlahe.

	„Kde je ten detektív?“ zavolal hasič.

	„V jednej obálke je dvadsaťtisíc korún,“ pokračoval Vašek. „Obálka nie je zalepená. Je ako nová. V druhej je sedemtisíc tristo. Je staršia, obdratá, používaná. Obálky sú čisté, bez loga nejakého podniku alebo firmy,“ vysvetľoval. Z napätého výrazu v jeho očiach Krauz usúdil, že nálezu prikladá mimoriadnu vážnosť. Radšej sa zdržal vtipkovania, Chosé tiež prikývol, že obsah vrecka ho vážne zaujíma. „Toto sú lístky na autobus. Na základe ich analýzy som ti telefonoval, lebo cestovala k vám. No je v tom chaos, niektoré chýbajú. Jej celá cesta minulý týždeň sa podľa nich vystopovať nedá. Potom je tu správa z vyšetrenia z gynekológie, stará tri roky. A… napokon list. To je všetko. Všetky písomnosti a peniaze boli vložené do nepremokavého igelitového vrecka a celý balík bol zamotaný do tohto kúska celty.“

	Vašek vybral spod stola druhé igelitové vrecko. Krauz sa ani nemusel pozrieť zblízka, bol to kus vojenskej nepremokavej celty, akú bežne používali na čundroch na postavenie stanov, alebo ako podložku pod spacák, aby nevlhli od zeme.

	„Prečo to tak poctivo zabalila?“ žasol Chosé.

	„Malo to pre ňu veľký význam,“ vysvetlil úplne zbytočne Vašek.

	„Naozaj veľký, určite nechcela, aby sa písomnosti zničili, ani aby ich niekto našiel,“ pritakal Krauz.

	„Tak si to rozoberme na drobné. Čo tie prachy? Mohla ich vyhrať v kasíne?“

	„Nie, chlapci, túto verziu sme preverili v herni. Už dávno nehrala automaty, poskočila o triedu vyššie. Hrala ruletu alebo Black Jack. Majiteľ herne ju dobre pozná, zvlášť od toho incidentu v záchode. Stačilo ukázať fotku a hneď vedel, o koho ide. Slávka patrí do triedy nulových hráčov.“

	„To je čo?“

	„Nejdú na pôžičky, hrajú iba s tým, čo majú. Keď to prehrajú, idú domov, no nepožičiavajú si. Hrajú vždy iba na nulu, nikdy nejdú do mínusu.“

	„To je normálne? Myslel som, že bola chorá gamblerka.“

	„Richard, hráčska závislosť má niekoľko stupňov. Nie každý závislák musí byť aj blázon. Niektorým stačí na ukojenie iba napätie z hry, z možnosti výhry, z rizika prehry, no ďalej ako po nulu nejdú. Slávka k nim patrila. Majiteľ si spomenul, že jej dva či tri razy ponúkol pôžičku, vždy keď všetko stavila na jednu farbu a šmahom ruky prehrala celovečernú výhru. Nikdy pôžičku nevzala, vstala a odišla domov. Niežeby bola slušne vychovaná, bolo už nadránom a nemala ani fuka.“

	„Aha, takže určite nevyhrala.“

	„Nie, určite nie.“

	„Ani zarobiť ich nemohla, tak dobre poštárky nezarábajú. Musela ich od niekoho dostať.“

	„Veľmi správne, a keď si prečítaš list, zistíš, odkiaľ vietor fúka.“

	„No daj ho sem, nech som múdrejší!“

	„List nechaj vo vrecku, na, tu máš jeho odpis.“

	Krauz si vzal odpis listu a začítal sa.

	÷

	Vážená pani Sedláková,

	konečne nadišiel dlho očakávaný deň, na ktorý sa tak veľmi teším. Všetko som Vám vysvetlil na našom poslednom stretnutí, takže viete, čo máte robiť. Ešte raz apelujem na Váš zdravý rozum, teraz už necúvnite, vydržte a dôverujte mi až do konca. Uvedomte si, že konám aj vo Vašom záujme, ide mi aj o Vašu bezpečnosť. Zariaďte si čas tak, aby ste v stredu 11. boli o pol štvrtej u nás na autobusovej stanici. Autobusy som skontroloval, minimálne jeden spoj vás privezie včas. Stretneme sa v hale pri novinovom stánku. Všetko je zariadené, všetko je pripravené, od Vás chcem iba jedno, aby ste prišli a v pravý čas povedali celú pravdu. Určite nebudete škodovať, naša dohoda platí, ešte v ten deň dostanete druhú splátku a v piatok sa vyrovnáme úplne. Nesklamte ma! Viete, čo všetko je v stávke.

	÷

	S úctou a vďakou ŠB

	 

	P. S.: Tento list radšej spáľte, čím menej stôp po sebe zanecháme, tým lepšie. Nedôverujte nikomu.

	÷

	„Vďaka ti, Slávka, že si neposlúchla,“ Krauz poďakoval listu a vrátil ho Vaškovi. „Máš viac šťastia ako rozumu.“

	„Prečo?“

	„Ja mám svedka, čo toho ŠB videl na vlastné oči.“

	„To myslíš vážne!? Tak teraz zase skúšaš ty mňa, nie?“

	„Nie.“

	„Akože nie? Prečo si nám to ešte nepovedal?“

	„A mal som kedy? Veď od začiatku melieš pántom iba ty! Okrem toho sám si navrhol, že najprv budete referovať vy a potom vám my povieme, čo sme zistili.“

	„Chlapci…“ napomenul ich Chosé.

	Krauz iba mávol rukou, aj keď s Vaškom na seba kričali, nič to neznamenalo. Krauz im podrobne rozpovedal výsledok jeho vyšetrovania na autobusovej stanici a v hoteli Carlton.

	Teraz ostali pre zmenu zaskočení Vašek s Mirkom.

	„To znamená, že ŠB je štyridsiatnik v dlhom kabáte so špacír štangľou. A z hotela ju o jedenástej odviedli dvaja ramasáci. Ale to nám perfektne pasuje!“

	„Čo?“

	„No diera v cestovných lístkoch. Už sa jej cesta k vám a späť dá stopovať krok za krokom. Všimnite si fotodokumentáciu.“

	Poslúchli ho, znova si prezreli fotografie lístkov.

	„Prvý je zo stredy jedenásteho dvanásť tridsať z Palíc do Brna. V Brne je o trinásť desať. Má dvadsať minút čas na prestúpenie. Druhý je trinásť tridsať z Brna k vám. U vás je o pätnásť tridsať a pri novinovom stánku sa stretáva s ŠB. Zavezie ju do hotela a ubytuje o šestnásť nula nula. Všetko je zaplatené, všetko je pripravené. Akcia sa má zjavne začať až na druhý deň vo štvrtok, lebo ju iba ubytujú a nikam von ju neťahajú. ŠB jej prinesie pyžamu, je možné, že s nocľahom ani nepočítala, lebo s detailmi akcie ju vopred neoboznámil. ŠB odchádza, no jeden ju celú noc stráži v hotelovej hale. Vo štvrtok o jedenástej doobeda sa niečo stalo, prišla iná partia chlapcov, dvaja sa postarali o strážcu a dvaja Slávku odviedli. Teraz je tu diera, s ktorou sme si nevedeli rady, chýba lístok od vás do Brna. Je tu až lístok z Brna do Palíc s odchodom o trinásť štyridsať. Otázka znie – ako sa dostala od vás do Brna? Lístok určite nestratila, ak si vedela tak precízne odložiť a schovať tri, prečo by neschovala aj štvrtý?“

	Neodpovedal nikto, uvažovali.

	„Za dve hodiny štyridsať sa od nás mohla do Brna dostať buď autom, alebo autobusom, alebo aj vlakom, akokoľvek,“ uvažoval Chosé nahlas. „Aj stopom.“

	„A to bude jedna z vašich úloh, chlapci, a hneď si ju aj píšem do plánu práce,“ organizoval Vašek. „Ozaj, aj vy u vás musíte písať tieto debilné plány… Musíte.“ Stačil mu letmý pohľad na ich kyslé ksichty a vedel si odpovedať aj sám.

	Aj Chosé si do zošita poznačil ich prvú úlohu nazajtra – zistiť, ako Slávka cestovala.

	„Moment, moment, aby sme sa nezaplietli!“ Krauz zodvihol ruku, aby zastavil chaotické prideľovanie úloh. „Najprv si v tom urobíme poriadok, potom si budeme rozdeľovať úlohy. Tak najprv tie peniaze. Máme dve obálky, staršiu, používanú, a novú, nepoužitú. Z listu vieme, že ŠB jej platil, tým by sme mali vysvetlenú ich existenciu, no stále nevieme, za čo jej platil.“

	„Píšem si, len pokračuj, Riško.“

	„Potom máme ten list. Z neho vyplýva, že musíme zistiť totožnosť ŠB.“

	„Správne,“ súhlasil Vašek, „a keď to zistíš, ja ti od neho zistím, za čo platil Slávke,“ uškrnul sa ako lasička v kuríne.

	„Ozaj, a známku ste skontrolovali? Odkiaľ bol list poslaný a kedy?“

	„Riško! Fakt nás máš za učňov? Keby sme to vedeli, už dávno by sme vám to povedali. List nemá známku, niekto jej ho doručil osobne alebo na tajnáša hodil priamo do schránky.“

	„Aha. Ale na daktilky ho pošlete!“

	„Keď bude s čím porovnávať, tak určite.“

	„Dobre. Až teraz prichádzajú na rad lístky. Úloha pre nás – vysvetliť dieru v jej cestovaní, zistiť, ako sa dostala do Brna.“

	„Mám napísané.“

	„Aj ja,“ prikývol Chosé.

	„Moment…, moment,“ Krauz si pošúchal imaginárne fúziky. „Teraz mi napadlo… Páni, a kde bola malá Slávka v stredu a vo štvrtok? Pýtali ste sa na to susedky?“

	„Ehm…“ odkašľal si Vašek a zagánil na kolegu. Mirek pokrčil plecami.

	„Chosé, kto tu pred chvíľou spomínal učňov?“

	„No bóže! Sám veľký Richard Krauz! Neomylný, nikdy na nič nezabudol!“ teatrálne rozhadzoval rukami Vašek, aby odľahčil situáciu.

	Novú úlohu si rýchlo poznačil do poznámok.

	„Posledné je to lekárske tlačivo z gynekológie.“

	„To sme si už vzali na starosť my. Je to z pôrodnice neďaleko od nás, tam vás predsa nebudeme posielať, keď je to v našom rajóne. Na lekárskej správe je podpísaný doktor Gerhát. Už sme mu telefonovali, zajtra ráno s ním máme stretnutie.“

	„Výborne!“

	„Ešte niečo?“ uškrnul sa Vašek na neomylného detektíva.

	Neomylný detektív Krauz uvažoval a kamaráta opäť prekvapil.

	„Prezreli ste trasologické stopy v okolí domu? Nejaké podozrivé pneumatiky…“

	„No, čakal som zákernejšiu otázku. Aj nám napadlo, že páchateľ asi neprišiel na koni. Bohužiaľ, zaúradovala príroda. Sotva chlapci zahasili, začalo pršať. Pravda, hasiči mali radosť, no okolo domu sú iba polia a poľné cesty, o hodinu už boli neprejazdné a všetko sa zmenilo na blato.“

	„Škoda.“

	„Spokojný?“

	„Ešte nie. Prečo si ma poslal do hotela Carlton? Nikde nevidím účet, žiadne potvrdenie, že tam bola ubytovaná. Lístky z autobusu si odložila a doklad o ubytovaní nie? Ako si mohol vedieť?“

	„Geniálna dedukcia.“

	„Neblbni!“

	„Sám si povedal, že ŠB jej večer priniesol igelitku s osobnými vecami. My sme ju našli v skrini ešte nevybalenú. Pochopiteľne, že až doteraz sme netušili, odkiaľ pochádza, no našli sme v nej uterák s veľkým nápisom hotel Carlton. Všetky veci boli nové, na niektorých ešte nalepená cenovka, no uterák bol použitý. Keď sme našli lístky a zistili, kam išla, napadlo mi, že možno prespala práve v tomto hoteli. Bol to výstrel do tmy, no vyšlo to.“

	„Slušná dedukcia. Každý normálny človek aspoň raz v živote niečo ukradol z hotela, prečo by nie ona?“

	„Ešte niečo?“ zagánil Vašek, lebo si bol istý, že už prebrali všetko. Ale to nepoznal Krauza.

	„Posledná vec.“

	„Som náramne zvedavý.“

	„Čo s tým Kalousom?“

	Vašek prikývol. Na vraha vo väzbe úplne zabudli.

	„V sobotu bol pre nás podozrivý číslo jeden. Kým sme neurobili analýzu písomností z vrecka za kachľami, boli sme si istí, že je iba otázkou času, kým sa zlomí. Keď sme si prečítali list, spočítali peniaze a zoradili cestovné lístky, bolo nám jasné, že prípad sa komplikuje. Do toho prikvitol jeho brat a začal robiť dusno. Ani sme s ním nedebatovali, iba by nás stresoval a zdržoval, radšej sme vyšetrovali. Hneď nato si volal, informoval som ťa o ďalekopise. Už len z toho, čo si včera za jeden deň zistil, je jasné, že som urobil dobre. Prípad presahuje hranice nášho okresu, musíme spolupracovať.“

	„No dobre, ale čo s ním? Šéf sa nás bude pýtať.“

	„Vyžiadame si povolenie na výsluch vo väzbe a ešte raz za ním skočíme. Ak vierohodne vysvetlí ten benzín na šatách a bandasku, oboznámime vyšetrovateľa s nálezom a prepustíme ho. Zatiaľ nech je tam, pár dní na vytriezvenie mu nezaškodí. Okrem toho, ak má páchateľ vzťah k Paliciam, nech sa od ľudí dozvie, že Kalous je za mrežami a prípad je vyriešený. Nech skutočný vrah stratí ostražitosť, tým skôr sa k nemu priblížime a lepšie sa nám bude chytať.“

	Krauz aj Chosé museli súhlasiť.

	„No…“ zaváhal Vašek, „v konečnom dôsledku ani nález za kachľami nie je dôkazom Kalousovej neviny. Je to zaujímavý nález, zamotáva nám prípad, ale Slávkina cesta k vám a ani ten list nemusia s vraždou vôbec súvisieť a vraždu mohol v opitosti spáchať Kalous. To musíte uznať.“

	Obaja detektívi prikývli, naozaj to mohlo byť aj takto.

	Do kancelárie bez zaklopania vrazil udýchaný muž v okuliaroch.

	„Nazdar! Nesiem tie fotky, tu mi to podpíšte. Bežím, mám dnes toho tony! Nazdar!“ A bol preč.

	„Dali sme si na technike rozmnožiť jej fotografie z občianskeho preukazu. Rovno vám dve – radšej štyri – dám, keby tam u vás chcel niekto pomôcť.“

	Krauz si vzal šesť, možno naozaj niekto pomôže, hoci pri tom návale, čo doma zažívali…

	„Je čas obeda, zabehneme na pivo?“ nadhodil Vašek.

	Krauz spýtavo zagánil na Chosého. Skontroloval čas na svojich hodinkách a kývnutím uznal, že naozaj je čas obeda.

	„Na jedno môžeme, ale nie viac, ešte dnes by sme chceli niečo dotiahnuť.“

	Vašek ich vzal do pivárne U Tadeáše.

	„Štyri bahná,“ rozkázal Vašek.

	Krauz si vo výčape všimol päťlitrovú zaváraninovú fľašu.

	„A mne dvoch utopencov.“

	„Aj mne,“ pridal sa rýchlo Chosé.

	„Chlapci, hádam tu nebudete jesť utopencov. Pozývam vás, dajte si rízeček.“

	„Vašek, rezeň s majonézovým šalátom si u nás môžeš dať v ktorejkoľvek krčme, ale takých utopencov, akých robia v Brne, u nás nezoženieš.“

	Mirek sa spokojne usmial, bol rád, že návšteve sa v ich meste páči.

	Dojedli utopencov, vypili brnianskeho draka, nechali Vaška, nech sa realizuje s peňaženkou, keď tak veľmi pozýval, hrdinsky odmietli druhé, lebo by riskovali aj tretie, aj štvrté, poďakovali a vypadli. Naozaj chceli do prípadu ešte niečo porobiť.

	Chosé nejazdil rely motokáry, no aj tak mu cesta z Brna netrvala viac ako hodinku a pol. Krauz sa viezol a prezeral si fotografie, čítal záznamy z obhliadky miesta činu a záznamy z prvotného šetrenia.

	„Naozaj neviem,“ odpovedal sám sebe.

	„Čo? Nič som sa nepýtal.“

	Chosé ho vytrhol zo zamyslenia.

	„Nič, prepáč, iba uvažujem nahlas.“

	„Tak povedz aj mne.“

	„Že naozaj neviem, ako spolu súvisia cestovné lístky, peniaze, list a lekárska správa. Nech to obraciam zhora nadol, zboka nabok, nič mi to nehovorí.“

	„Možno tam žiadna súvislosť nie je.“

	„Musí byť. Chosé, normálny človek si odkladá iba dôležité lajstrá, a takto schovať pár papierov, to musí mať naozaj závažný dôvod. Ak ich dala spolu do vrecka a zahrabala pod podlahu, niečo v tom musí byť.“

	„Prídeme na to, neboj sa. Kam zamierime? Naozaj chceš ešte pracovať?“

	„Najprv za Kalousom, potom sa uvidí. A nepredbiehaj tak bláznivo! Pozri na toho idiota! Zatrúb, doboha!“

	„Nechytaj volant, radšej čum do tých lajstier…“

	Riaditeľ vyšetrovačky bol u seba. Sekretárka ich nemusela ohlásiť, dvere mal zo sekretariátu dokorán a videl ich prichádzať.

	„Len poďte ďalej, poďte!“ vítal ich žoviálne. „Sem si sadnite. Dáte si kávu, niečo lepšie…“

	„Nie, ani jedno, ani druhé, sme na pochode. Ideme z Brna…“

	„Viem, Šaňo mi volal, že si sa predsa len rozhodol.“

	„Ideme z Brna a máme dve otázky. A nerozhodol som sa, chlapci poslali žiadosť o spolupátranie, tak sme tam zabehli. Oficiálne!“

	„Dobre, dobre, podstatné je, že sa tomu venujete vy dvaja, aspoň mám záruku…“

	„… že sa všetko objektívne vyšetrí!“ dokončil Krauz.

	„Správne! Tak som to aj myslel!“

	„Teda… spomínal si, že Slávka u nás študovala.“

	„Áno.“

	„Kedy a kde?“

	„No…“ zatiahol a zamyslel sa. „Keď sa v deväťdesiatom vrátila domov, už mala novorodenca, študovala asi dva roky, teda…“ znova sa zamyslel, počítal, konečne sa dopracoval k výsledku. „Musela nastúpiť v osemdesiatom siedmom.“

	„Kde?“

	„Na ekonomickej.“

	„Akde si jej našiel robotu?“

	„Bola to brigáda, ani nie pol pracovného úväzku. V podniku zahraničného obchodu, Omnia Export Import.“

	„Kedy?“

	„Začiatkom osemdesiateho ôsmeho.“

	„Vieš niečo o tom, prečo skončila? Tam aj tam?“

	„No školu nechala pre dieťa, nie? A tým, že sa vrátila domov, skončila aj s prácou, nemohla dochádzať.“

	„Aha! Ale nič bližšie o tom nevieš.“

	„Nie, nikdy som sa o ňu až tak nezaujímal.“

	„Cez koho si jej vybavil brigádu? Koho tam poznáš?“

	„Inžinier Lopatka, vedúci oddelenia drahých kovov. Je to rodinný priateľ,“ Kalous odpovedal automaticky, no odrazu sa zháčil. „No moment! Počkajte! Vy chcete za ním ísť osobne?“

	„Len ak to bude nevyhnutné,“ zaklamal Krauz.

	„Iba zbierame prvotné informácie, veď to poznáš,“ Chosé sa ponáhľal kolegovi na pomoc a drzo nielen zaklamal, ale aj zatykal šéfovi, s ktorým si vôbec nepotykali.

	Kalous iba nasucho prehltol, nemohol im povedať nič, on potreboval ich, nie oni jeho.

	„Dobre, tak to by sme mali,“ plesol sa Krauz po kolenách a vstal. Chosé nelenil a okamžite vstal aj on.

	„No moment! A čo Jirka!?“ žasol jediný sediaci. „Načo ste tam boli?“

	„Aha, ehm,“ zaodŕhal Krauz, no nemal srdce nechať šéfa bez informácií o bratovi. „Jirka. Zatiaľ ostane vo väzbe. Ber to tak, že si ho tam nechali na vytriezvenie. Medzi nami, pár dní natriezvo mu určite len prospeje. Chlapci za ním ešte raz zabehnú, vypočujú ho k tomu benzínu… vieš, o akom benzíne hovoríme!“

	„Viem.“

	„Ale mne si ho nespomenul.“

	„No…“

	„V poriadku, my sme sa dnes dozvedeli aj iné veci. Chlapci ho ešte raz vypočujú a dohodnú sa s vyšetrovateľom. Podľa mňa sme na dobrej ceste a Jirko bude z toho von. Jedine, že by sa niečo skomplikovalo, ale to poznáš sám, akí sú dnes prokurátori…“ Krauz nechal myšlienku otvorenú.

	„To sú dobré správy,“ pokyvkával Kalous, „nie najlepšie, ale dobré. A čo také zvláštne našli chlapci v dome, že s tým robia toľko tajností?“

	„S tým by som ešte počkal, až keď sa oni rozhodnú. Môžem ti garantovať, že nič sa nestratí a vyšetrovateľ bude mať všetko k dispozícii.“

	„To som rád.“

	„Prečo si rád?“

	„Že mi to môžeš garantovať.“

	Krauz nemal chuť začínať nové kolo vojen medzi kriminálkou a vyšetrovačkou, tváril sa, že narážku nepochopil.

	„Mám tam zavolať? Môžem nejako pomôcť, potlačiť?“

	„Nie, len to nie. Ak to spravíš, už ťa nebudeme informovať. Žiadni kriminalisti nemajú radi, ak im niekto nazerá ponad plece do spisu, ani brnianski. Ak budeš tlačiť na ich vyšetrovačku, podrazíš nám nohy.“

	Nevedeli, či ho presvedčili, no prikývol, tak im to možno vyšlo.

	Rozlúčili sa podaním rúk, vojnová sekera bola opäť zakopaná.

	Do skončenia pracovného času ostávali ešte dve hodiny a obaja sa dohodli, že pre zmenu ich využijú pracovne, veď pivo im neutečie.

	Odviezli sa na Vysokú školu ekonomickú, no dávku šťastia na ten deň zrejme vyčerpali. Na študijnom visel oznam, že všetci sú na demonštrácii, zajtra fungujú normálne.

	„Bože, veď dnes je sedemnásteho, tretie výročie nežnej revolúcie! Jasné, študenti a ich prívrženci sú zase na námestí!“ vzdychol si Chosé. „Dnes tu teda fakt nič nevybavíme.“

	V Omnii sa dozvedeli, že inžinier Lopatka sedí v lietadle z Paríža a v kancelárii bude až zajtra. Aj to sa môže stať dvom policajtom, ktorým sa z nepochopiteľných príčin chce pracovať.

	Sekretárku požiadali, či si môžu zatelefonovať.

	„Mayor!“

	„Krauz. Počúvaj, šéfe, sme ešte v teréne, nemáme šťastie, zháňame nejakých ľudí, asi nestíhame rozdelenie.“

	„Nevadí, len robte!“

	„Dobre. Po fajronte si zase zoberiem auto domov, zajtra mi dodatočne podpíšeš parkovanie a ráno ťa budeme informovať.“

	„Súhlasím, uvidíme sa ráno.“

	Slušne sa sekretárke poďakovali a odišli.

	„Mám návrh, poďme na pivo. Výčapníčka od Jumba v lietadle z Paríža sedieť nebude, dúfam,“ navrhol Chosé v aute.

	„Túto úlohu by sme určite splnili na výbornú, ale ja mám nadnes iný plán. Chcem prekvapiť Sylviu, využijem, že môžeme skončiť skôr a že mám auto, zaskočím po decká do škôlky a po dlhom čase si urobíme pekný rodinný večer.“

	Chosé vyvalil na parťáka oči.

	„Aj ty, Brutus? Necháš ma v tom samého?“

	„Dnes výnimočne áno.“

	„Tak ma vyhoď niekde v centre a choď si opatriť ten svoj hárem.“

	Rozišli sa v centre mesta s tým, že zajtra ráno pokračujú. Dúfali, že budú mať viac šťastia.

	Kuky s Váňom mali šťastie už dnes. Krátko pred fajrontom vpochodovali do kancelárie a naradostene si mädlili ruky.

	„Páni, nebudete veriť, ale podarilo sa nám vybaviť odposluch za jeden deň. Pravda, administratívu sme spracovali včera, ale dnes sme všetko obehali a pred chvíľou nám technika zahlásila, že už fungujeme! Neuveriteľné!“

	Naozaj neuveriteľné. Na odpočúvanie pevnej linky bolo treba toľko podpisov, že niekedy im trvalo tri dni, kým sa s odpočúvaním reálne začalo.

	„Počul som, že máte stopu. A kohože ste to napichli?“

	Vaňa sa poobzeral po kancelárii, akoby sa chcel na sto percent uistiť, že tajomstvo sa dozvedia iba Burger s Hanzelom. Burger sa mohol pýtať, Hanzel tiež, obaja boli zárukou, že tajné ostane tajné.

	„Laca Vargu z Červeného žrebca,“ zašepkal Váňa, akoby poznal anatomicky nezmyselné príslovie, že aj steny môžu mať uši.

	„Lajko!“ hlesol Burger. „Ten si to teda naozaj zaslúži. Mám informácie, že v poslednom čase sa nevie vmestiť do kože. Akosi mu príliš narástli krídelká. Prajem vám, chlapci, dobre ostré nožnice, aby ste mu ich riadne pristrihli!“

	Auto sa krokom posúvalo krížom cez parkovisko pred Červeným žrebcom. Vodič sa nakláňal, kontroloval autá zaparkované kolmo na priečelie. Čítal si poznávacie značky. Prišiel na koniec a s kontrolou bol zrejme spokojný, lebo nezastal a nevystúpil, zahol za roh na zadné súkromné parkovisko vyhradené pre zamestnancov, a pochopiteľne, pre majiteľa. Vystúpil, zamkol auto a poobzeral sa. Kríky, stromy, hlboký lesopark na okraji sídliska, no opatrnosti nikdy nie je dosť – niektoré chodníky pre verejnosť perfektne maskovala zeleň, no boli tak nebezpečne blízko, že sa z nich dala odpozorovať aj poznávacia značka, dokonca aj tvár. Nechcel, aby si ho niekto všimol.

	Evidentne to tam poznal, mal to obšliapané.

	Nezabúchal, jednoducho vošiel zadným vchodom a zaklopal na dvere s veľavravným nápisom PRIVÁT. Lajo niečo podobné videl v nejakom filme, strašne sa mu nápis páčil, nevedel si ďalej predstaviť svoje dvere bez tak záhadne znejúceho označenia.

	„Ideš skoro, ešte nie je ani jedna,“ pozdravil Lajo.

	„Ponáhľam sa. Je tu Lucia?“

	„Je.“

	„Pošli mi ju na sedmičku.“

	Jednoduchá konverzácia, jednoduché pokyny, každý vedel, čo má robiť. Aj Lucia.

	Muž znova zaklopal na privát. Tentoraz nečakal a rovno vošiel. Lajo vyvalil oči.

	„To čo má znamenať? Slabá polhodinka?“

	„Hovorím, že sa ponáhľam! Čo som dlžný?“

	„Nič, ako vždy, pokiaľ platí naša dohoda.“

	„Platí.“

	„Takže?“ Lajo zatajil dych a čakal verdikt.

	Muž sa bavil, vychutnával si ho. Nahol sa k zrkadlu, upravil si viazanku, dvakrát si pohladil sako na pleci, prehrabol si husté čierne vlasy s prímesou šedín. Keď si šediny všimol prvý raz, utekal do drogérie po farbu, dva roky sa farbil, kým k nim nepribudol nový kolega s takým istým problémom, no s iným riešením – pokrývku hlavy vo farbe korenie a soľ nosil s gráciou. Vyskúšal to aj on, a hľa, baby sa mu nevysmievali, naopak, zazerali s ešte zvodnejším úsmevom. Bol na svoj zovňajšok hrdý, citlivý a hrdý, lebo príroda ho obdarila – nielen na hlave. Občas mu niektorá zašvitorila do uška, že vyzerá ako Freddie Mercury z Queen.

	Aj teraz si pozorne skontroloval zovňajšok, uhladil si čierne fúziky a musel uznať, že naozaj vyzerá ako Freddie, no s jeho sexuálnou orientáciou sa nestotožňoval, práve naopak.

	„No?“ netrpezlivo dobiedzal Lajo.

	„Nie si,“ znel verdikt. Muž sa prestal zaujímať o zrkadlo. „A kým som tam, ani nebudeš.“

	„Dá sa na to spoľahnúť?“

	„Už som ti stokrát vysvetlil, že v momente, keď ti napichnú telefón, budem o tom vedieť. Mám tam svojich ľudí. Lajko, už som ťa niekedy sklamal?“

	„Nie, to nie!“ ponáhľal sa s odpoveďou, aby sa hosť nedajbože neurazil. „Všade máš svojich ľudí, ja viem. Chcel som sa ešte opýtať…“

	„No?“

	„… vieš o nejakej plánovanej akcii?“

	„Nie, nič sa neplánuje. Nie si odpočúvaný a akcia v bordeli sa nechystá.“

	„Môžem urobiť dve mašiny ešte tento týždeň?“

	„Ak budú dobré a niečo to hodí, pokojne.“

	„Budú dobré, to ti garantujem! Perfektné tvary, nie sú staré, vôbec nie sú ojazdené.“

	„V každom prípade ich privez sem, posúdime, uvidíme.“

	„Koncom týždňa sú tu obidve. Ďakujem ti za požehnanie.“

	„Výborne! Tak, to by sme mali, no isto vieš, že každá informácia niečo stojí, Tento týždeň si ešte neplatil.“

	„Viem, viem…“ Lajo zalovil v zásuvke, „viem, čo sa patrí,“ a podal mužovi dve bankovky s tromi nulami.

	Podali si ruky, aby sa utvrdili, že sú priatelia a že ich priateľstvo je na osoh každému z nich.

	Muž sa pohol k dverám, no ešte si to rozmyslel, otočil sa na Laja a namieril prst, akoby ho chcel odstreliť.

	„Aby som nezabudol! Lucia buď starne, alebo si dala dvojitú dávku, no v každom prípade by si ju mal na chvíľu odstaviť a poslať na pár týždňov von, nech sa vyvetrá. Dnes bola mľandravá ako z plastelíny. Aj minule. Neznášam, keď sú ako z plastelíny!“

	„Prepáč, pozriem sa na ňu.“

	Tým bol problém vybavený. Muž odišiel, opatrne vycúval, opustil parkovisko a zaradil sa do premávky. Odbočil do stredu sídliska, zaparkoval pred budovou s honosným nápisom: Okresné riaditeľstvo polície. Na vrátnici sa nelegitimoval, poznal ho každý. Vybehol po schodoch na druhé poschodie, prešiel chodbou a zastal pri dverách s ceduľkou: zástupca riaditeľa oddelenia násilnej kriminality kpt. Igor Lajčák.

	Vybral kľúče, otvoril si kanceláriu, sadol si za stôl, prehodil pár papierov sem a tam, zodvihol telefón.

	Začal úradovať, veď bol v práci.

	Muž s nebezpečne modrými očami a nápadne blond šticou dofajčieval tretiu cigaretu. Na zastrčenej lavičke v parku sedel na drzáka, zadok mal na operadle a topánky tam, kde normálne sedávajú dôchodcovia. Teraz, o pol tretej v noci, tu nebol ani jeden, čo by ho napomenul – aj tí, čo nemohli po nociach spávať, sa sem v túto nočnú hodinu neodvážili. Vlastne do tohto mestského parku sa v noci neodvážil nikto, aj policajné hliadky tu končili o desiatej, preto sem tak rád chodieval.

	„Prečo ti hovoria Sliz?“ spýtal sa chalana vedľa seba.

	„Daniel, nemal si tam za mnou chodiť!“

	Muž s nebezpečne modrými očami a nápadne blond šticou už mal meno.

	„Prečo, veď je to verejnosti prístupný bordel, žiadny privatklub pre vyvolených.“

	„Ja viem, ale pracujem tam, bolo mi to výslovne nepríjemné. Zvlášť keď som videl, ako ste sa zvítali s Lajom. Vy sa poznáte?“ neskrýval prekvapenie.

	„Už sme sa stretli,“ vysvetlil Daniel slovami, ktoré nič nevysvetľovali. „Karol, neodpovedal si mi.“

	„Kedy?“

	„Keď som sa spýtal, prečo ti hovoria Sliz.“

	„Aha. To len tie kurvy všivavé, Lajo mi tak nehovorí. Nadávajú mi, lebo sa ma boja. Som na ne prísny, chcem mať na rajóne poriadok, a im to vadí. Občas niektorú vyplieskam, pred všetkými, na výstrahu, ale iba ak sa naozaj nevie vpratať do kože. Držia spolu, nenávidia ma a za chrbtom mi vymýšľajú takéto prezývky.“

	Daniel bol s vysvetlením spokojný. Aj Lajo mu naznačil, že má na rajóne perfektného bachara, na ktorého sa môže vo všetkom spoľahnúť.

	„Vo všetkom?“ chytil sa slovíčka Daniel.

	„Vo všetkom,“ prikývol Lajo a myslel to doslova. Ani netušil, ako doslova myslel svoju otázku starý známy.

	Karol dofajčil, odfrčkol ohorok a zoskočil z lavičky.

	„Budú tri, musím sa vrátiť. Nemôžem byť dlho preč z rajónu, tie kravy si to hneď všimnú a nalejú sa v bare jak telce.“

	„Ako chceš,“ prepustil ho Daniel kývnutím.

	Karolovi sa nechcelo.

	„Daniel?“

	„No?“

	„Už sa poznáme dva mesiace – a nič.“

	„Čo nič?“

	„Sľúbil si, že ma vezmeš na ozajstnú ranu a naučíš ma, ako na to. Zatiaľ iba vysedávame po nociach v parku a vypytuješ sa ma na detstvo, na Laja, na kurvy… a nič.“

	„Povedal som ti, že si ťa najprv vyskúšam, až potom ťa vezmem na ozajstnú ranu za ozajstné prachy. Ak sa chceš stať profíkom, musíš byť trpezlivý. Nič nie je pre profesionála také dôležité ako trpezlivosť.“

	„No tak ma už konečne vyskúšaj!“

	„Vydrž, aj to má svoj čas.“

	Karol mu mávol, nasrdene sa otočil a odchádzal do tmy.

	„Počkaj!“ zastavil ho Daniel.

	Z hĺbky parku začul kroky. V tme sa rysovali dve siluety. Rýchlo sa približovali. Dvaja mládenci, možno študenti, jeden mal cez plece prehodenú študentskú brašnu, druhí niesol puzdro na gitaru.

	„Vráť sa rýchlo sem, nech ťa nevidia!“

	Karol sa zvrtol ako lasička a schoval sa za lavičku.

	„Chcel si skúšku? Tak tu ju máš! Som zvedavý, ako rýchlo a čisto zložíš k zemi tamtých dvoch.“

	Karol pochopil, usmial sa. Ak toto má byť skúška, už teraz ju zložil s vyznamenaním.

	Počkal, kým prišli bližšie. Vykročil spoza kríkov a pár krokov im vyšiel v ústrety.

	„Nemáš oheň?“ spýtal sa Karol.

	Ostali zarazene stáť. Doteraz bol pred nimi iba prázdny chodník, tmavý, no prázdny, už sa videli vonku z parku, a odrazu toto. Váhali iba okamih, potom zhodne vyhodnotili situáciu vo svoj prospech – boli dvaja na jedného.

	„Nie, nefajčím a odpáľ!“

	Zlá odpoveď, zlý odhad.

	Karol udrel krátkym švihom na bradu, chalan s gitarou odletel a roztiahol sa na zemi. Gitara dopadla tvrdo na asfalt, až zadunela. Druhý chalan neváhal, strhol si z pleca brašnu a roztočil ju. Chcel ju použiť na obranu ako kyjak, aspoň kým kamarát nevstane. Urobil chybu, remeň chytil príliš ďaleko a brašna začala opisovať priveľké kruhy. Karol počkal, kým mu preletela pred nosom, potom pohodlne prikročil k chlapcovi a jednu mu vrazil. Odletel, spadol, ale gitarista už bol na nohách. Trochu sa potácal, no rozhodne vykročil, odhodlaný bojovať. S pouličnou bitkou nemal skúsenosti, kráčal príliš rýchlo a robil pridlhé kroky. Karol počkal, kým stál iba na jednej nohe, a kým stihol došliapnuť aj druhým chodidlom, priskočil mu v ústrety a rýchlym kopancom ho trafil do rozkroku. Natiahnuté ruky a zovreté päste mu vtedy už neboli na nič. Schúlil sa do klbka a skučal. Druhý chalan iba namáhavo vstával, Karol mu nakopol rebrá, zohol sa k nemu, dvoma rýchlymi údermi mu vyrazil predné zuby a zlomil nos. Okamžite ho zalialo červené more. Pochopil a ostal ležať vo vlastnej kaluži. Gitarista bol zvinutý do klbka a chránil si tvár – pritískal bradu na prsia. Dostal pár kopancov do ľadvín a prestal sa zvíjať.

	Karol sa vystrel a skontroloval okolie. Nikde nič, iba tma. On jediný na celom bojisku stál, ostatní ležali – tým považoval skúšku za skončenú. Pobehol do kríkov za lavičkou.

	„No?“

	„Obstojné. Fakt si nikdy nič netrénoval?“

	„Strávil som polovicu života v decáku, to je najlepší tréning. Ak sa chceš najesť, v pohode vyspať a hrať sa s obľúbenou hračkou, musíš sa obracať. Hentí,“ hodil hlavou ku krvavému chodníku, „by sa u nás nenažrali dva týždne.“

	„Padáme!“

	„A vyhodnotenie? Tak obstál som, či nie?“

	„Dodržuj zásady, čo som ťa už naučil! Nikdy sa zbytočne nezdržuj na mieste činu a v okolí, kde na teba vidieť,“ rozhodol učiteľ a žiak musel poslúchnuť. „Ty tam, ja tam.“

	Obaja sa rozbehli každý svojím smerom.

	V stredu ráno v kancelárii stoštyridsaťjeden nebola žiadna zábava. Váňa nejedol, Kuky študoval spis o zavraždenej prostitútke spred polroka. Bol sám.

	„Kde ho máš?“ spýtal sa Krauz a vložil si desiatu do chladničky. Včerajšie popoludnie aj časť noci sa Sylvii náramne páčili – po dlhom čase zase mala manžela doma a užili si jeden druhého. Za to si dnes vyslúžil aj desiatu.

	„Koho?“

	Krauz ukázal bradou na Váňovu prázdnu stoličku.

	„Už je dolu na uchu,“ odvetil Kuky a znova sa začítal.

	Krauzovi bolo jasné, že Váňa už počúva nahrávky Lajových telefonátov z dnešnej noci.

	Prišiel Chosé.

	„Čaute, banda! Kde sú všetci?“

	„Váňa počúva, Burger s Hanzelom už vypadli, Canis dnes nepríde, ja som tu – a henten,“ Kuky ukázal bradou na Krauza, „je tvoj parťák, ten by ti mal stačiť. Mohli by ste už kušovať? Potrebujem čítať!“ znova sa pohrúžil do spisu.

	„Chudák Šaňo, dnes bude na rozdelení skoro sám,“ skonštatoval Chosé, lebo bolo iba sedem desať a všetci už boli rozlezení v práci.

	Krauz zašiel za šéfom, vysvetlil mu, čo v Brne zistili a na čom sa s kolegami dohodli, dal si podpísať knihu prevádzky od služobného vozidla a odporúčal sa. Nikým a ničím nerušení s Chosém sa v pohode naraňajkovali a tiež odišli, aby mal krpatý študent pokoj pri čítaní.

	Zvolili opačný postup – najprv inžinier Lopatka, potom škola, nakoniec autobusár. Báli sa, že Lopatka im pred nosom zase nasadne do lietadla, chceli ho chytiť hneď ráno.

	Chytili. Raňajkoval tvarohového lupáčika a zapíjal horúcou kávou.

	„Sekretárka mi povedala, že prídete, ale tak skoro?“ prekvapene zodvihol obočie. „Bude vadiť, ak budem pokračovať?“ ukázal im nahryznuté raňajky.

	„Ani najmenej, dobrú chuť.“

	„Mám ešte jednu, keby…“

	„Nie, my sme už po a tiež po vojensky, pekne v kancelárii,“ odmietol Krauz.

	„Sadnite si. Počúvam. Ako vám môžem pomôcť?“

	Krauz sa nahol a podal mu fotografiu.

	„Toto dievča u vás pred tromi rokmi brigádovalo.“

	Inžinier si vymenil okuliare a zahľadel sa na fotografiu. Stačil okamih, usmial sa a fotografiu vrátil.

	„Á, Slávka, zase…“ odhryzol si. „Čo vyviedla?“

	„Mala niečo vyviesť?“

	„Pri nej by som sa nečudoval…“ zatváril sa záhadne Lopatka.

	Krauzovi sa začiatok nepáčil, ničomu nerozumeli.

	„Takto by sme sa asi nikam nedostali, pán inžinier. Povedzte nám jej príbeh od začiatku.“

	„Nebolo to pred tromi rokmi, vtedy sme ju vyhodili, robila tu pred štyrmi, nastúpila v osemdesiatom ôsmom.“

	„Do akej funkcie?“

	„Do žiadnej, bola študentka, mohla iba brigádovať. Študovala ekonómiu, mala výborný strojopis, slušný tesnopis a dohodla sa aj po nemecky, a to sa u nás cení. Vzali sme ju a celkom sa osvedčila.“

	„Kto ju odporučil?“

	„No…“ zaváhal a premeral si ich ponad rám okuliarov.

	„Pomôžeme vám, my sme s kolegom Kalousom hovorili. Nevolal vám?“

	„Nie.“

	Krauz sa usmial, Chosé sa aj uškrnul.

	„No vážne nie!“

	„Dobre, veríme vám.“

	„Jarda je priateľ, Slávka bola z ich dediny, poznal ju od detstva. Keď tu začala študovať, potrebovala peniaze, tak sa prihovoril. Vzali sme ju, a ako hovorím, zo začiatku sme boli spokojní.“

	„Čo robila?“

	„Prácu sekretárky. Prepisovala, písala diktáty… ehm, to ako listy diktované priamo do pera…“

	„Vieme.“

	„… telefonovala, vybavovala bežnú agendu.“

	„Robila samostatne?“

	„Nie, to nie! U nás išlo vždy o milióny, brigádnik musel mať nad sebou dozor.“

	„Robila na niečom zvláštnom?“

	Prestal jesť. Zarazil sa.

	„Čo je to zvláštne?“

	Chosé vedel, kam kolega smeruje. Hľadal motív, prečo by niekto zabíjal ženu s dieťaťom, a v ich podniku išlo vždy o milióny. Milióny sú motív, na vraždu často stačí aj omnoho menej.

	„Niečo mimoriadne, čo inde nie je.“

	„Všetko u nás bolo mimoriadne. Toto bol podnik zahraničného obchodu, Omnia Export-Import. Za socializmu podniky nesmeli obchodovať s kapitalistickou cudzinou, všetko išlo cez nás. Konkrétne ja som robil s drahými kovmi, so šperkmi, so sklom. Vyvážali sme jabloneckú bižutériu, český krištáľ, naše zlato, ale aj vianočné gule. O všetko, na čom sa podpísali naše zlaté ručičky, bol vonku enormný záujem.“

	„A dnes už nie je?“

	„Je, ale socializmus padol. Všimli ste si, nie? Podniky budú obchodovať priamo, my sme zanikli, transformujeme sa na akciovku, ktovie, ako to dopadne po rozdelení.“

	„Dobre,“ zastavil ho Krauz, lebo prednáška o vnútropodnikových problémoch ich nezaujímala. „Takže sama nemala prístup k ničomu dôležitému? K peniazom, zmluvám…“

	„Ešte to! K peniazom…“

	„Prečo ste ju prepustili?“

	„Vyhodili, neprepustili. V jej prípade je to rozdiel. Kradla,“ dodal úsečne.

	Krauz s Chosém si vymenili rýchly pohľad – kolegovia z Brna mali teda pravdu.

	„Môžete nám to vysvetliť bližšie?“

	„Pamätáte sa na tie pohnuté časy v novembri osemdesiatdeväť? Nikde sa poriadne nerobilo, všade to vrelo, ľudia utekali z kancelárií a podnikov, každý deň o tretej boli na námestí. Aj u nás. Dvere pootvárané, nikde nikoho, kto ostal, nič nerobil, iba sa chodilo z kancelárie do kancelárie a diskutovalo…“

	„Pamätáme sa.“

	„Využila situáciu. Stále sa tu motkala, nikto si ju nevšímal, až sa naraz začali strácať peniaze. Pristihli ju s peňaženkou v ruke, ani nezapierala, iba plakala, že sa dostala do ťažkostí, aby sme ju nevyhadzovali, že všetko vráti…“

	Stíchol, spomínal.

	„Volal som na políciu. Viete, čo mi povedali do telefónu? Či nepozerám televízor, či neviem, čo sa deje vonku, či si myslím, že práve teraz sa niekto bude zaoberať nejakou peňaženkou! Museli sme si pomôcť sami, v konečnom dôsledku ani my sme nechceli zbytočne rozmazávať podnikové problémy. Vyriešili sme to promptne, vyhodili sme ju, a bolo. V podstate išlo o malé sumy, o stovky, iba jednej kolegyni ukradla tisícku, tak som jej napísal odmenu zo zvláštnych fondov a bola odškodnená.“

	Krauz si pošúchal bradu.

	„Ak dobre rozumiem, vyhodili ste ju v novembri osemdesiatdeväť.“

	„Vtedy,“

	„Lebo kradla.“

	„Správne.“

	„Keď som vám ukázal fotografiu, preto ste sa spýtali, čo zase vyviedla?“

	„Áno. Veď inak by ju stále nevyšetrovala polícia, nie? Logicky som predpokladal, že zase niečo vyviedla.“

	„Počkajte, aká polícia? Veď ste povedali, že polícia vás odbila.“

	„Vtedy, ale pred dvomi týždňami nie.“

	„Vy ste volali na políciu aj pred dvomi týždňami? Po toľkých rokoch?“

	„Nevolal, sám prišiel.“

	Krauz s kolegom si znova vymenil pohľad, teraz spýtavý, bezradný.

	„Moment, moment…“ Krauz zodvihol dlaň, aby inžiniera zastavil, „Ja vám nerozumiem!“ Naozaj strácal niť.

	„Ale hovorím vám to jasne! Asi pred dvoma týždňami sem prišiel váš kolega a vypytoval sa presne na to isté ako vy.“

	„Na Slávku?“

	„Áno.“

	„Mal fotografiu?“

	„Nie, ale vedel jej celé meno a že tu robila. Chcel vedieť, kedy a prečo sme ju prepustili a kde je teraz.“

	„Chcel vedieť, kde býva?“

	„Áno, Kde študovala, kde tu bývala a kde býva trvalo, prípadne, či nevieme, kde sa teraz zdržuje.“

	„Povedali ste mu?“

	„Nie, my o nej už tri roky nič nevieme, ani sme sa o ňu nezaujímali.“

	„Takže ste mu adresu nepovedali?“

	„Ako, keď ju neviem? Ale… čo sú to za otázky? Niečo sa stalo? Mali by sme o niečom vedieť?“

	Krauz sa musel rýchlo rozhodnúť, či by mali o niečom vedieť. Chosé nenápadne prikývol. Ani Krauz nevidel dôvod niečo tajiť.

	„Zavraždili ju,“ vystrelil.

	Inžinier onemel, odložil šálku kávy, aby si neoblial papiere na stole.

	„To… hádam nie!“

	„Ale áno. Teraz, keď viete, o čo ide, vás prosím, aby ste sa sústredili. Spomeňte si, ako ten policajt vyzeral.“

	„Vysoký asi ako vy,“ spomínal, „starší, asi päťdesiatnik, športovec bez pupka. Krátke prešedivené vlasy ostrihané na ježka, husté, drôtené, bez kútikov, bez plešiny. Pohyboval sa svižne, rýchlo. Aj rozprával rýchlo.“

	„Čo vám ukázal?“

	„Čo by mi mal ukazovať?“

	„Mal som na mysli preukaz. Čím sa legitimoval?“

	„Mal odznak kriminálnej polície.“

	„Takýto?“ Krauz mu ukázal svoj.

	Inžinier si zase vymenil okuliare.

	„Presne taký.“

	„A služobný preukaz? Mal takýto?“

	„Nie, ukázal mi iba odznak a hneď začal vyšetrovať.“

	„Skúste si čo najpresnejšie spomenúť, čo ho zaujímalo.“

	„Ako som už povedal, chcel vedieť, odkedy dokedy tu robila, čo robila, s kým to robila, s čím tu prichádzala do styku, prečo sme ju vyhodili, kam od nás išla, či sme jej dali nejaké odporúčanie, či neviem, kde bývala, kam odišla, kde je teraz a tak.“

	„Ale nepovedali ste.“

	„Čo som vedel, tak áno, presne ako vám, ale kam odišla a kde je teraz, ani netuším.“

	„A po jej odchode ste nezistili, že by tu s niektorou kolegyňou udržiavala styky? Nejaké telefonáty.“

	„Nie, určite nie.“

	Krauz ukázal prstom na stôl.

	„Môžem?“

	Inžinier mu posunul trhacie papieriky na rýchle poznámky. Krauz jeden odtrhol, pero mal vlastné.

	„Napíšem vám číslo k nám priamo do kancelárie. Keby ste si ešte na niečo spomenuli, alebo keby sa ten náš kolega vrátil, hneď nám dajte vedieť. Napíšem vám aj naše mená, pýtajte si jedného z nás.“

	„V poriadku, rád vám pomôžem. A… kto ju zavraždil?“ nechápal inžinier.

	Ešte hodnú chvíľu po ich odchode sedel ako obarený.

	Zaliezli do auta, no Krauz nenaštartoval.

	„Chápeš to?“

	Chosé nechápal.

	„Vieš, na koho sa ten opis hodí?“

	„Aj tebe hneď napadol Jožo Posúch?“ prikývol Chosé.

	„Ale to mi nedáva zmysel! Jožo robí ekonomickú kriminalitu, prečo by sa zháňal po Slávke!?“

	„Možno ho niekto poslal.“

	„Aha!“ Svitlo aj Krauzovi. „Takže ten pes Kalous hrá na dve strany!“

	Chosé sa poplieskal po stehnách. Bol rád, keď sa s padákom takto dopĺňali. Odrazu stuhol.

	„No počkaj, Rišo, to je blbosť! Ako mohol Kalous pred dvoma týždňami vedieť, že v piatok trinásteho jeho vydarený braček dobije a zabije Slávku? Prečo by posielal Posúcha vyšetrovať niečo, čo sa stane až o dva týždne?“

	Krauz si požmolil oko. Jednak ho svrbelo, jednak aj jemu došlo, že je to blbosť.

	„Ja tomu fakt nerozumiem, Chosé.“

	„No tak poďme hore a spýtame sa rovno Joža.“

	Krauz uvažoval.

	„Vieš čo, Chosé? Jožo nám neutečie. Keď sme už vonku, dotiahnime do konca tú jej školu a autobusára a potom si podáme nášho vydareného kolegu z ekonomiky. Si za?“

	„Tak švihaj, už sa neviem dočkať!“

	Krauz si švihol, ani on sa už nevedel dočkať.

	Na študijnom bolo ako v úli. Museli použiť odznak, aby sa dostali k vedúcej, a slušne požiadať, aby zavrela dvere na kancelárii, inak by ich stále niekto rušil. Vedúca mala pochopenie.

	„V osemdesiatom siedmom k vám nastúpilo toto dievča. Slávka Sedláková.“ Krauz ukázal naraz fotografiu aj služobný preukaz.

	„Zase Slávka?“ usmiala sa vedúca a na fotografiu sotva fľochla. „Ešte som jej študijný výkaz neodniesla do archívu, mal by tu…“ hrabala sa v spisoch na skrinke za sebou, „… tu niekde… aha! Tu je!“

	Detektívi tušili, prečo povedala zase Slávka.

	„Ja viem, bol tu už náš kolega.“

	„Bol, asi pred dvoma týždňami.“

	„Vysoký vyšportovaný päťdesiatnik.“

	„No.“

	„Prešedivené husté vlasy ostrihané na ježka.“

	„Presne.“

	„Viete, on robí na inom oddelení ako my.“

	„V poriadku, čo by vás zaujímalo?“

	Dozvedeli sa presne to isté čo od inžiniera Lopatku. Aj v škole využila pohnuté novembrové časy a aj tu mala smolu. Políciu nevolali, školská rada nechcela kompromitovať akademickú pôdu a hneď na začiatku tretieho ročníka ju bez milosti vyšmarili. Poškodení študenti nenamietali, nechceli opletačky s políciou, dokonca sa našli aj takí, evidentne nakazení eufóriou z námestia, čo navrhovali, aby pre ňu urobili zbierku a prijali ju späť do ročníka. Dekan sa len chytal za hlavu: „Deti, deti, veď vás to rýchlo prejde… Zlodeji medzi slušných ľudí nepatria, musia byť spravodlivo potrestaní!“ Ani netušil, akú historickú pravdu vyriekol, no v druhej časti výroku sa fatálne pomýlil.

	O Slávke toho vedeli dosť, skôr ich zaujímal kolega z ekonomickej kriminálky.

	„A… ehm,“ zaodŕhal Chosé, „ten náš kolega spred dvoch týždňov…“

	„Áno?“

	„On čo chcel vedieť?“

	„Vyšetrujete Slávku – alebo kolegu?“

	„Slávku, samozrejme, no, viete, u nás panuje medzi oddeleniami vnútorná rivalita. Chceli by sme vedieť, kam sa už chlapci odvedľa dostali,“ klamal Chosé, no asi vierohodne, lebo bez reptania pokračovala.

	„Povedala som mu to, čo vám, potom chcel ešte vedieť, kde bývala počas štúdia a kde bývala trvalo. Povedala som mu, zapísal si to a odišiel.“

	„Čo ste mu povedali? Akú adresu?“

	Zalistovala v Slávkinej zložke.

	„Tu bývala na intráku v Družbe a trvalo na Morave, Palice u Brna.“

	Takže Jožo už vedel adresu.

	„Zapísal si ju a odišiel?“

	„Správne.“

	„Bez ďalších otázok?“

	„Bez.“

	„Ale ja by som ešte jednu mal. Máte tu zoznam Slávkiných spolužiakov?“

	„Samozrejme! Tu ste na študijnom oddelení, my tu o našich študentoch vieme všetko.“

	Vedúca sa v ničom neprehrabala, ani za chrbtom, ani na stole, pretože mala vo veciach poriadok a dobre vedela, že požadovaný zoznam v kancelárii nemá. Zdvihla telefón, vydala pokyny a kolegyňa jej priniesla hrubý fascikel. Vedúca zalistovala, skontrolovala pár strán odborným okom, prikývla a podala ho Chosému. Chvíľu sa trápil sám, potom hrdinsky priznal porážku.

	„Prepáčte, ale je to viac strán, ako som dúfal, a celé je to popreškrtávané a podopisované…“ bezmocne jej vrátil hrubý fascikel.

	„Ak mi poviete, čo hľadáte, pomôžem vám.“

	„Hľadám jej spolužiaka, čo má iniciálky ŠB.“

	Krauza až myklo. Navonok nedal nič znať, no vnútorne sa hanbil ako pes. Úplne na list od ŠB zabudol. Nebyť Chosého už by výsluch v teréne ukončil.

	„Každý list je jedna študijná skupina, súbor všetkých listov tvorí jeden ročník. Mená sú dopisované preto, lebo niektorí študenti prestúpili z inej školy, škrtnuté mená sú mená tých, čo zanechali štúdium po prvom či druhom semestri,“ vysvetľovala vedúca. „Hovoríte ŠB. B, ŠB…“ šomrala si vedúca a prehadzovala strany. „Simona Bohúnska,“ povedala a vzhliadla, či stačí.

	„Nie, musí to byť mužské meno, a nie SB, ale ŠB.“

	„ŠB, ŠB… Šimon Betliar!“

	„Výborne!“

	„Moment! Moment… tu mám poznámku… aha! To je tá autonehoda v prvom ročníku. Bohužiaľ, pred tromi rokmi ho zrazilo auto. Takže pokračujeme…“

	Pokračovala, ochotne, no nenašla nič. Kombinácia mien na Š a B sa medzi takmer stovkou mien nevyskytovala. Aj to bol výsledok.

	Chosé skončil, kývol na kolegu. Krauz sa chcel uistiť ešte o niečom.

	„A… ukázal vám ten náš kolega takýto služobný preukaz?“

	„Nie, odznak. Počkajte…“ vedúca študijného bola bystrejšia než inžinier zo zahraničného obchodu, nekládla hlúpe otázky o vrahovi, zato položila jednu veľmi presnú: „Vy si myslíte, že to nebol policajt? Falošný odznak? Ale veď sami ste povedali, že tu bol váš kolega. Asi ho poznáte, nie?“

	Krauz bol rád, že mu odpoveď sama nadiktovala.

	„Poznáme, isteže poznáme, žiadny falošný policajt! Ďakujeme za ochotu, aj my už pôjdeme.“

	Radšej rýchlo vypadli, skôr než by ju začal zaujímať pravý účel ich návštevy.

	Krauza svrbeli prsty na volante a Chosé sa až zvíjal na sedadle od zvedavosti, no chceli splniť aj tretiu úlohu. Veď o nič nešlo, iba sa popýtať vodiča autobusu zo štvrtka, či si niečo nepamätá.

	Pani na dispečingu si Krauza pamätala.

	„Vy ste tu boli v pondelok, nie?“

	„Bol – a som tu zase.“

	Vysvetlil jej, že teraz by ho zaujímal štvrtok, odchod z Nášho Mesta do Brna medzi jedenástou a dvanástou doobeda. To, že vtedy vyviedli Slávku z hotela dvaja ramasáci, jej nepovedal, to ju naozaj nemuselo zaujímať.

	Dispečerka zalistovala v kartičkách a zistila im spoj a meno vodiča. Šťastie z pondelka ich opustilo, vodič nespal v odpočivárni, dokonca ani nebol v práci.

	„Má voľno.“

	„Má telefón?“

	„Všetci majú, akoby sme ich stiahli na záskoky?“

	„Môžeme si od vás zatelefonovať?“

	Bol doma, užíval si voľno spôsobom, akým si ho užívajú všetci diaľkoví vodiči – spal. Našťastie býval v paneláku v centre, a nie na sídlisku v okrajovej štvrti. Pozval ich ďalej, bol to slušný človek a s políciou na chodbe nevyjednával.

	Usadil ich v obývačke, ponúkol kávu, čaj, vodku, pivo… potom sa na nich vykašľal, čo by ešte nechceli? Stačila im cigareta, spýtali sa na to, lebo na konferenčnom stolíku bol preplnený popolník.

	Krauz fajčil a vysvetľoval. Po prvých slovách mu autobusár skočil do reči.

	„Nemusíte sa namáhať, už to poznám.“

	Krauz zmrazil kolegu výstražným pohľadom. Ako sa mohol Jožo dopracovať k menu autobusára? Blbosť! Veď Jožo vyšetroval pred dvoma týždňami a autobusár jazdil minulý štvrtok. Krauz nechápavo pokrútil hlavou – prečo mu to práve dnes tak pomaly myslí? Pre istotu sa aj tak spýtal: „Už bol niekto od nás za vami? Odkiaľ to poznáte?“

	„Od vás,“ usmial sa vodič.

	Teraz už tomu vôbec nerozumeli.

	„V pondelok ste boli za kolegom v odpočivárni. Za Ferom.“

	„Bol som.“

	„Ja som ten, čo ležal kúsok za vami s novinami na ksichte. Mal som spať, ale iba som sa robil. Všetko som počul. Aj som sa potom s Ferom o vás rozprával. Aj ja si pamätám mladú ženu s nápadnou náplasťou na čele. Išiel som vo štvrtok jedenásť tridsaťtri. Prišla na poslednú chvíľu. Dvaja takí silnejší chlapíci jej pomáhali, rýchlo ju naložili a išiel som.“

	„Určite si to pamätáte?“

	„Určite. Stratil som veľa času usádzaním chlapíka s nohou v sadre. Sadol si do stredu a zasekol sa. Musel som mu pomôcť a presadiť ho dopredu. Pani, čo tam sedela, nechcela ísť dozadu. Chvíľu trvalo, kým som situáciu zvládol, a vtom prišiel druhý invalid s náplasťou na čele. Chorých a postihnutých musíme sledovať, lebo nám môžu ošabľovať…“

	„My vieme, prečo ich máte v merku.“

	„Preto si ju pamätám.“

	„Vedeli by ste ich opísať? Tých dvoch, čo jej pomáhali?“

	„Normálka. Dvaja chlapi asi okolo dvadsaťpäť, maximálne do tridsať. Silní.“

	„Ako to myslíte? Tuční?“

	„Nie, plecnatí ramasáci. Čierne bundy, rifle, ťažké topánky. Bez problémov ju nasadli.“

	„Čo je to nasadli?“

	„Priviedli ju k dverám, vtlačili ju dnu, jeden mi ukázal lístok, skontroloval som ho, druhý ju posadil do tretieho radu na sedadlo v uličke, a už aj boli vonku.“

	Krauz chvíľu váhal, Chosé tiež premýšľal. Mali pocit, že im práve povedal niečo dôležité, k čomu by sa mali vrátiť, skôr než položia ďalšiu otázku. Ale čo to bolo?

	„Ešte raz vás prosím,“ požiadal Chosé. „Ako to bolo? Jeden ju odprevadil až k sedadlu a usadil ju, druhý vám ukázal lístok…“

	„No áno. Lístok mala zakúpený v kase. Ukázal mi ho, skontroloval som ho, strčil si ho do bundy a čakal na kolegu. Ten ju usadil a spolu vystúpili.“ Autobusár nechápal, čo je na tom také zvláštne.

	„Vložil si ho do bundy,“ zopakoval Chosé.

	„Presne!“ konečne trklo aj Krauza. „Strčil si ho do bundy, takže ho nedal tej cestujúcej!“

	Vodič autobusu prižmúril oči.

	„Vidíte! Ani som si to neuvedomil! Veď ona celú cestu cestovala načierno!“

	„Určite jej ho nedal?“

	„Určite nie! Mám to pred očami, akoby to bolo pred hodinou.“

	„Prečo sa vám to tak vrylo do pamäti?“

	„Lebo… lebo… robili taký čudný dojem, taký…“ nevedel nájsť slová. „Ako polovojenská eskorta,“ konečne našiel prirovnanie.

	„Prečo ste nezavolali pomoc?“

	„Ale oni jej nevykrúcali ruky, ani ju nedržali pod krkom, ani sa nemetala, nebránila, nekričala…“

	„Ani náznakom, ani žmurknutím nenaznačila, že potrebuje pomoc?“

	„Nie, vôbec nič. Pokojne si sadla, počkala, kým odišli, a celý čas pokojne cestovala. To s tou eskortou, aby ste mi rozumeli, to bol iba taký dojem, neviem, ako by som vám…“

	„V podstate vám rozumieme,“ prikývol Chosé.

	Krauz bol spokojný, konečne mali záhadu chýbajúcej cesty z Nášho Mesta do Brna vyriešenú. Slávka si nemohla odložiť cestovný lístok, lebo ho nemala. Všetky si odložila, no tento nemala, hoci cestovala. Prečo si ostatné lístky odložila, čím bol jej posledný výlet do Nášho Mesta výnimočný, stále netušili.

	„Dobre, to by sme mali,“ Krauz zadusil cigaretu. Predpokladal, že na dnešok to bude všetko. Pre istotu sa spýtal: „To bude všetko?“

	„Nie,“ schladil ho vodič.

	Už žiadne otázky nemali, stíchli a nechali ho rozprávať, keď sa mu tak veľmi chce.

	„Pohol som sa, no výjazd z nástupišťa mi zablokoval kolega, niečo vybavoval s druhým vodičom. Nemá význam vytrubovať, trpezlivo som čakal. Tí dvaja neodišli, stáli na chodníku a trpezlivo čakali. Evidentne chceli vidieť, ako odchádzame. Odrazu k nim prišiel chlapík a dosť temperamentne sa dali do reči, skoro až do hádky. Dokonca jeden ho strčil do pleca a odsotil. Chlapík odišiel za roh a tí dvaja poctivo striehli, kedy sa pohnem. Konečne sa uvoľnila cesta, vyrazil som. Vyšiel som na hlavnú, zahol som sa roh a videl som toto chlapíka na chodníku s policajtmi.“

	Rozprávanie vodiča autobusu nedávalo detektívom zmysel, no keby ho prerušovali otázkami všetko by iba zbytočne komplikovali. Mlčali, čakali, aké šidlo sa vykľuje z vreca

	„Viete, kde máme výjazd zo stanice?“

	„Poznáme to tam.“

	„Na hlavnej hneď oproti pivárni vedie cez cestu priechod pre chodcov. Dlhý cez štyri prúdy. Tento chlapík parkoval na chodníku a polovicou auta drzo zasahoval aj do priechodu. Ako som prechádzal okolo, akurát ho riešila policajná hliadka, kútikom oka som zazrel v ich rukách lístky, presnejšie, bločky, takže asi platil pokutu. Dobre mu tak, parkovanie na priechode je čistá drzosť.“

	„Asi prišiel na poslednú chvíľu, ponáhľal sa a nemal čas hľadať iné miesto na zaparkovanie,“ rozmýšľal nahlas Chosé.

	„Prepáčte, ale to nikoho neoprávňuje robiť si parkovisko z priechodu pre chodcov,“ ohradil sa profesionálny vodič.

	Chosé si uvedomil, že profesionál berie priestupky v doprave citlivejšie.

	„Iste, máte pravdu. Ako ten chlapík vyzeral?“

	Krauz už bol pripravený na najhoršie, ak aj tento začne s plecnatým päťdesiatnikom s vlasmi na ježka, tak…

	„No mohol mať tak do päťdesiat, vyšportovaná postava, plecnatý. Vlasy mal ostrihané nakrátko, ale inak husté, prešedivené, žiadna lysina.“

	„Oblečenú mal bundu do pása, čierne nohavice a poltopánky.“

	„Ako viete?“

	„Tak nejako by som si ho predstavoval ja.“

	„Veľmi presná predstava.“

	„Aké mal auto?“

	„Biele. Zahraničné, no nie nové. Viete, teraz sem začali voziť všetky možné vraky z Rakúska a Nemecka, kto sa v tom má vyznať? Naše poznám, toto nie. Biele s čiernymi puklicami.“

	„Poznávacia značka?“

	„To som v tej rýchlosti nemal šancu…“

	Verili mu. Aj tak im dosť pomohol. Poďakovali a slušne sa rozlúčili.

	Ani Vašek s Mirekom nelenili, sľúbili, že vypočujú gynekológa, a tak zašli do pôrodnice. Nemali šťastie, akurát rodil, aspoň tak im jeho pozíciu vysvetlila sestrička.

	„Doktor Gerhát rodí.“

	Sadli si v čakárni a bavili sa o zvláštnostiach českého jazyka.

	„Prečo používajú výraz, že doktor rodí? Neznie to tak trochu proti prírode?“

	„Už som to počul, asi nejaká medicínska skratka. Kým by nám mala vysvetľovať, že asistuje pri pôrode ženy, ktorá práve rodí novorodenca, skrátene povie, že doktor rodí, a každý normálny chlap by tomu mal rozumieť,“ zagánil Vašek na kolegu.

	„Pochopil som, už ťa nebudem otravovať zbytočnými postrehmi zo života hmyzu.“

	Mlčky čakali takmer hodinu. V nemocnici primeraný čas. Doktor vyšiel z oddelenia pôrodných sál, premeral si čakajúcich na chodbe a neomylne zamieril k dvom sediacim v kúte – na prvý pohľad ich odhadol. Sestrička mu ohlásila návštevu z polície.

	„Doktor Gerhát. Vy ma hľadáte?“

	Vstali, prikývli. Doktor urobil na prvý pohľad dobrý dojem. Distingvovaný muž v stredných rokoch, sotva štyridsiatnik, vysoký, štíhly, určite hral tenis ako všetci jeho kolegovia. Okuliare v tenkom kovovom ráme a pokročilá lysina, ktorej sa milosrdne hovorí vysoké čelo, mu dodávali učený výraz. Urobil čelom vzad, ruky vrazil do vreciek na bielom plášti a bez slova ich odviedol do lekárskej izby.

	Legitimovali sa. Prikývol, mávol rukou, že to nie je vôbec dôležité, bradou ukázal na kreslá. Sadol si, zahalil sa do plášťa, slastne si prehodil nohu cez nohu. Pohýbal hlavou, aby si ponaprával krk – evidentne bol celý deň na nohách, rozlietaný, možno dnes ešte ani poriadne nesedel.

	„Vyšetrujeme závažný prípad násilného charakteru a v súvislosti s tým sa nám dostala do rúk lekárska správa s vašou pečiatkou a podpisom.“ Vašek otvoril dvojhárok a doktorovi podal jeho správu.

	Doktor skontroloval podpis, potom dátum, nakoniec sa začítal.

	„V poriadku,“ povedal a vrátil im správu.

	„Pamätáte sa na to vyšetrenie?“

	„Nie, to sa nedá. Sú to takmer tri roky, neviete si predstaviť, aké množstvo pacientok sa tu premelie za taký dlhý čas.“

	„Ale je to váš podpis.“

	„Určite, aj pečiatka je pravá.“

	„Môžete nám vysvetliť, čo je to za správu?“

	„Je to lekárska správa z gynekologického vyšetrenia. Konštatujem v nej, že všetky vnútorné orgány sú v norme, bez podozrivého nálezu, bez akýchkoľvek deformácií.“

	„Inak povedané, tá žena bola zdravá?“

	„Úplne.“

	„Ale prečo vás teda navštívila?“

	„Práve preto, aby sa v tom utvrdila. Niekedy si takéto vyšetrenie vyžiadajú mladé páry pred svadbou, niekedy staršie páry, keď nemôžu otehotnieť, niekedy kolegovia z iných oddelení, aby mali celkový zdravotný obraz o pacientke chystajúcej sa povedzme na chirurgický zákrok a podobne. My tu nielen liečime, my aj konštatujeme, že pacient je zdravý. Buď už, alebo zatiaľ.“

	„A táto prečo žiadala…“

	„Už som vám povedal, netuším.“

	„Ale nejaká evidencia predsa existuje, nie? Jej spis, zdravotná karta…“ nadhodil Mirek.

	Doktor zagánil. Pochopil, že tak ľahko sa ich nezbaví. Vstal, podišiel k stolu pri okne, začal telefonovať.

	„Sestra? Príďte ku mne,“ vydal úsečný pokyn.

	Prišlo dievča v rovnošate. Pekné, modrooké, so silnými dioptriami.

	„Prineste mi kartu Slávky Sedlákovej. Rodné číslo…“ pozrel na Vaška.

	Vašek nadiktoval rodné číslo z lekárskej správy. Sestra odišla.

	„Môžem vám niečo ponúknuť?“ doktor chcel byť zdvorilý.

	Aj oni, tak odmietli. Kým stihli načať tému o počasí, sestra sa vrátila.

	„V kartotéke takú pacientku nemáme,“ oznámila a ostala stáť pri dverách. Logicky predpokladala, že situácia sa bude ďalej vyvíjať a možno od nej ešte niečo budú chcieť.

	Doktor si ju pokojne vypočul, prikývol a pozrel na detektívov, čo s tým chcú robiť. Opätovali mu prekvapený pohľad, čo s tým chce robiť on!? Zjavne nič, s výsledkom bol v podstate spokojný

	„Ako je to možné?“ trpezlivo vyšetroval Vašek.

	„Veľmi jednoducho. Niektoré pacientky od nás odchádzajú a zoberú si so sebou aj dokumentáciu. Zrejme ide o takýto prípad.“

	„Ale a j v takom prípade existuje niečo ako mŕtva evidencia, teda evidencia bývalých pacientov,“ zariskoval Mirek, lebo evidencia obyvateľov, ktorí už zomreli, na polícii existuje.

	„Áno, máte pravdu,“ súhlasil doktor a znova zagánil ku dverám.

	Sestrička pochopila a bez ďalšieho pokynu išla pozrieť evidenciu bývalých pacientok.

	„Máme tu veľký pohyb,“ vysvetľoval doktor, no viac-menej iba zabíjal čas. Aj to tak chápali, nereagovali. „Niektoré sa presťahujú, iné sa vydajú a podľa rajonizácie sa potom hlásia k novému gynekológovi.“

	Nechceli mu povedať, že mu v podstate veria, ale nejakú evidenciu by v nemocnici mali mať. Našťastie sestra sa vrátila a pokrútila hlavou.

	„Nie je tam.“

	Doktor prikývol a urobil grimasu – bohužiaľ, ale viac vám nepomôžeme. Z výrazu ich tvárí mu bolo jasné, že takýto výsledok im nestačí.

	„Dobre som si všimol dátum? Január deväťdesiat?“

	Vašek prikývol.

	„Dva mesiace po revolúcii, viete, aká bola doba. Všetky sestričky s hercami štrngali na námestiach, do práce mi vtedy chodila sotva polovica a aj tie namiesto roboty zakladali bunky Občianskeho fóra. Dokumentáciu niekde zapatrošili, nezaložili kartu, dnes sa to už nedá zistiť.“

	Sestra pri dverách prekvapene zagánila na doktora, nechápala, prečo jej pred návštevou takto podráža nohy – a nielen jej, všetkým. Veď musí dobre vedieť, že to bolo presne naopak – doktorom vtedy šibalo, každý chcel byť novým primárom, nikto nič nerobil, iba intrigoval a chod celého oddelenia nechali na sestrách. Nebyť ich, ženy by rodili v suteréne do kýbľa!

	Toto všetko bolo obsiahnuté v krátkom nenávistnom pohľade vyslanom ponad hrubý rám okuliarov. Rýchlo sa spamätala, no Vaškovi nič neušlo.

	Doktor mávol k dverám a sestru prepustil. Urazene sa zvrtla a utekala žalovať babám, aký je ten Gerhát kus vola. Už ich počula: „A na to si prišla až teraz? Veď taký je odjakživa, Kožak plešatý! Arogantný, nadutý skoroprimár.“

	„Ak by som vám mohol ešte nejako pomôcť…“ ponúkol sa doktor a zložil si nohu, aby dal najavo, že pomáhať sa mu vôbec nechce, lebo má aj inú prácu.

	Vašek už mal na jazyku uštipačnú otázku, prečo hovorí ešte nejako, keď im zatiaľ vôbec nepomohol, no zdržal sa a vstal. Reálne zhodnotil situáciu a pochopil, že tu určite nepochodia.

	„Ďakujeme, to je všetko, nebudeme zdržiavať.“

	Ruky si nepodali.

	Doktor počkal, vrátil sa do kresla, vybral si cigaretu, fajčil a gánil na krútiaci sa dym. Premýšľal. Vstal, zadusil cigaretu, sadol si za stôl, zodvihol slúchadlo, vytočil číslo. V polovici si to rozmyslel a slúchadlo položil. Vybehol o poschodie vyššie na röntgen. Kolega si práve bral novú pacientku, iba mu gestom naznačil, že si od neho zavolá – odkýval mu, nech si robí, čo chce, a neotravuje, dnes má plnú čakáreň a nevie, kam skôr skočiť.

	Doktor Gerhát za sebou pozorne zavrel a znova vytočil číslo. Chvíľu čakal.

	„Prosím…“

	„To som ja.“

	„Dobrý deň, pán doktor.“

	„Zase tu boli!“

	Muž na druhom konci neodpovedal, čakal na vysvetlenie.

	„Hovorím, že tu boli zase! Pred dvoma týždňami ste mi sľúbili, že urobíte opatrenia, aby sa to už neopakovalo!“ syčal rozzúrený, vystrašený doktor. „Zistili ste aspoň, prečo ma vyšetrovala slovenská polícia? Prečo bol za mnou policajt od vás? A prečo dnes boli za mnou miestni? A stále tie isté otázky!? Zistili ste niečo? Urobili ste vôbec niečo aj pre mňa!?“ ku koncu mu od napätia a bezmocnosti preskočil hlas.

	„Len pokojne, pán doktor,“ hlas na druhom konci znel ľadovo pokojne, akoby sa doktorovi vysmieval, bavil sa na jeho utrpení. „Čo som sľúbil, aj dodržím. Už som zistil, odkiaľ vietor fúka, a urobil som opatrenia. Už vás kvôli nej nebudú otravovať, ani ona už nebude otravovať. Od vás chcem iba jedno – aby ste nikomu nič nepovedali a vydržali až do konca, presne, ako sme sa dohodli. Nič na nás nemajú, nikto nič nevie, a tých, čo niečo tušia, postupne eliminujem, nebojte sa. Sme dohodnutí?“

	Doktor chvíľu fučal do slúchadla, uvažoval. Veľa možností nemal, iba mu veriť.

	„Dobre.“

	„Sme dohodnutí!?“ dôrazne zopakoval hlas.

	„Sme dohodnutí.“

	„Dôverujte mi, doktorko, a nepodceňujte ma.“

	„Nepodceňujem, iba ma to otravuje a znervózňuje.“

	„Vydržte ešte týždeň a všetko dám do poriadku na všeobecnú spokojnosť.“

	„Môžem sa spoľahnúť?“

	„Na mňa sa môžete vždy spoľahnúť, vždy dodržím slovo.“

	„Tak dobre… ehm, tak teda dobre. Dovidenia.“

	Doktor položil a chvíľu gánil na telefón, akoby mu mal sám od seba pošepnúť nejaké riešenie. Posledným slovám nerozumel, ako to myslel – všetko dá do poriadku na všeobecnú spokojnosť?

	„Ale s týmto sa neuspokojíme, nie? Zájdeme na riaditeľstvo?“ spýtal sa Mirek cestou po schodoch.

	Vašek sa zastavil na podeste.

	„Hovoríš riaditeľstvo?“

	„Uhm,“ súhlasil Mirek a bol rád, že kolegovi sa jeho nápad páči.

	„Už si niekedy zažil, aby policajtom pomohol nejaký riaditeľ?“

	„No…“ zaváhal.

	„Tak vidíš! Ale tvoja narážka na riaditeľstvo mi niečo pripomenula. Nechoďme hore, poďme presne opačným smerom.“

	„Opačným?“ Mirek zagánil dolu schodmi.

	„To bola metafora, nie po schodoch, vo vyšetrovaní.“

	„Boh ti rozumej!“

	„Všimol si si reakciu tej sestričky, keď doktor brýzgal na pracovnú morálku po revolúcii?“

	„Nie.“

	„Išla ho prepáliť očami. Iba chvíľu, potom sa spamätala a zháčila, no stačil aj krátky okamih, všimol som si to. Nemá ho rada, možno všetky, možno im pije krv, možno…“

	„Dobrý nápad, poďme za ňou!“

	„Vydrž!“ Vašek chytil kolegu za rukáv. „Tu nám nič nepovie, všetky baby uvidia, že s nami debatuje, možno aj doktor. Sekne sa. Spravíme to inak…“

	Napriek Mirkovmu prekvapeniu sa vrátili na pôrodnícke oddelenie. Vašek sa oprel o stenu a trpezlivo čakal. Konečne sa jedna objavila – niesla antikorový podnos s nástrojmi.

	„Dobrý deň…“ usmial sa Vašek.

	„Dobrý…“ usmiala sa sestra.

	Sľubný začiatok, usmiala sa.

	„Prosím vás, slečna… ehm, slečna alebo pani, aby som neurazil.“

	„Slečna!“

	„Samozrejme, že slečna! Taká pekná mladá sestrička musí byť slečna! Načo si kaziť mladosť vydajom, treba si užiť, nie?“

	„Moja reč,“ znovu sa usmiala a chlapíka si premerala trochu inak. Celkom obstojný, stál by za hriech.

	„Prosím vás, potrebujeme pomoc.“

	„A čo sa stalo?“

	„Tuto kamarátovi,“ Vašek ukázal bradou na kolegu, „sa narodil syn…“

	Zagánila na šťastného otca, no dojem to na ňu neurobilo – na pôrodníckom oddelení sa syn občas pritrafí.

	„… a o jeho ženu sa starala taká sympatická sestra, blondínka, modré oči, silné dioptrie v kostenom ráme…“

	„Zdenka.“

	„Áno! Zdenka Malíková!“ zajasal Vašek.

	„Nie, Zápotocká! Malíková u nás ani nepracuje.“

	„Vlastne Zápotocká, jasné! Viete, kamarát by sa jej chcel osobne…“

	„Štvrté dvere vpravo, je na izbe sestier,“ vzdychla si smutne, lebo pochopila, že žiadne neočakávané rande dnes nebude. Vlastne z týchto dvoch pre ňu nekukalo vôbec nič, zase si smotanu zlizne Zdena!

	Počkali, kým sa im stratila z dohľadu za dvojkrídlovými dverami s nápisom Pôrodné sály.

	„Padáme!“ Vašek drgol do kolegu a upaľoval dolu schodmi.

	Zastavili sa až na vrátnici. Starší pán vykukoval z okienka s veľavravným názvom: INFORMÁTOR. Aj oni by potrebovali nejakého dobrého informátora, ale nie takéhoto. Slušne sa pozdravili, niekedy to zavážilo viac ako služobák či odznak, a požiadali o telefón.

	„Ale, páni, kam by sme prišli, keby všetci oteckovia telefonovali odtiaľto? Nech sa páči, tam za rohom, a je tam aj vnútorný telefónny zoznam.“

	Za rohom bola miestnosť na sedenie a štyri telefóny. Bola to veľká pôrodnica, veľa oteckov sa chcelo dovolať hore na oddelenia, kam ich nechceli pustiť osobne, občas boli všetky štyri telefóny v plnej prevádzke a ešte sa čakalo aj v rade.

	Dnes nie, jeden bol voľný. V telefónnom zozname si našli Zdenku Zápotockú, za jej menom bolo niekoľko veľkých písmen, ktoré nevedeli identifikovať, no pochopili, že je to zrejme označenie pôrodníckeho oddelenia.

	Vašek vytočil číslo.

	„Slečnu Zápotockú, Zdenku Zápotockú. Ďakujem, počkám. Slečna Zápotocká? Mzdové oddelenie. Tak vám prišla tá poistka, príďte si po peniaze. Alebo, viete čo, nemusíte ísť až k nám, ja mám teraz cestu do vášho pavilónu, stretneme sa dolu na vrátnici, ako sú informácie.“

	„Prosím?“

	„Že tu máte tú poistku!“

	„Akú?“

	„Viem ja akú? Prišli vám z poisťovne peniaze, štyristodvadsať korún, vy by ste mali vedieť za čo.“

	„Ale ja som žiadnu poistku…“

	„Tak to mám poslať späť? Nechcete si to prevziať a reklamovať udalosť sama?“

	„No dobre, idem dolu.“

	Postavili sa tak, aby mali na vrátnicu dobrý výhľad. Pribehla ako namydlená. Stála pri vrátnici kúsok od informátora a bezradne sa obzerala. Podišli k nej obaja odrazu. Obzerala sa, pohľad jej padol aj na nich, ale letel ďalej, no iba chvíľu, potom sa vrátil a spoznala ich. Odrazu jej došlo, že dnes si o žiadnych štyristodvadsať korún neprilepší.

	„Prepáčte mi tú malú fintu,“ začal bez okolkov Vašek, „ale mal som pocit, že by sme sa s vami mali porozprávať bez doktora Gerháta. Nevedel som, ako vás vytiahnuť z oddelenia, tak som si vymyslel poistku. Hneváte sa veľmi?“

	Nadýchla sa, vydýchla, zmrazila ich pohľadom, no napokon sa usmiala.

	„Škoda, celkom by bodli, som švorc.“

	„Chceli by sme sa vás niečo spýtať.“

	Odkašľala si, lebo debata s policajtmi priamo na vrátnici pred všetkými sa jej neveľmi pozdávala. Aspoňže neprišli v uniformách.

	„Nie, tu nie, poďte za mnou.“

	Zbehli ešte o poschodie nižšie, previedla ich niekoľkými chodbami a ocitli sa vzadu na dvore pri kontajneroch.

	„Sem chodíme s kamoškou fajčiť, tu sa zašívame.“

	Mirek okamžite vybral škatuľku a ponúkol. Neexistuje lepší spôsob, ako nadviazať rozhovor s fajčiarom – stačí ponúknuť cigaretu.

	„Ďakujem.“

	„Ešte raz sa ospravedlňujem, no zdalo sa nám, žeby ste nám mohli pomôcť. Možno sa mýlime, možno vás zbytočne otravujeme, no keby ste len trochu chceli, boli by sme vám zaviazaní. Viete, prečo sme prišli, veď ten doktor vás kvôli nám dvakrát prehnal. Už sme si zistili, že Gerhát nemá na oddelení najlepšie meno,“ blafoval Vašek. Naschvál nepoužil titul doktor, iba priezvisko, aby jej naznačil, že ani oni ho nemajú radi.

	Prikývla, narážka zabrala.

	„Hľadáme zdravotné záznamy Slávky Sedlákovej. Ide o závažný prípad, každá pomoc dobrá. Nerozumieme, ako sa mohli stratiť.“ Vašek nevedel sformulovať konkrétnu otázku, lebo netušil, s čím tu majú do činenia, preto sa spýtal iba tak všeobecne a skôr očakával, že sa chytí a rozhovorí sa sama.

	Nechytila sa.

	„Ale ja tu robím iba krátko.“

	„To nevadí, my netvrdíme, že to, čo nás zaujíma, ste museli zažiť na vlastnej koži. Ale určite sa po oddelení niečo šušká…“ zase jej nechal priestor.

	„Iste, čo-to sa šušká.“

	„Môžeme vedieť čo?“

	„Ale to by som nemala.“

	„Čo?“

	„Vynášať z oddelenia. Čo keby ma niekto s vami videl?“

	„Nebude to vynášanie, bude to pomoc.“ Vašek sa teatrálne poobzeral. „A nikde nikoho nevidím, sme tu len my, sami.“

	Aj ona sa placho poobzerala. Zbytočne, dobre vedela, že s kamoškou si našli na zašívanie perfektný flek – nebolo sem vidieť.

	„Toto nie je prvýkrát, čo Kožakovi chýba dokumentácia.“

	„Kožak…?“

	„My mu tak hovoríme. Vraj sa podobá na toho herca, čo hrá inšpektora Kožaka. Mne tak nepripadá, ale prezývka je prezývka.“

	„Aha. A kedy mu chýbala dokumentácia?“

	„Mal problémy už za totáča, ale nič mu nedokázali, nezavreli ho, iba ho odniekiaľ vyhodili a dali k nám. Zo začiatku sa vyzúril na každom, aj na kolegoch, potom vychladol a začal zarezávať. Gynekológ je vynikajúci, perfektný odborník, to mu treba nechať, jeden z najlepších pôrodníkov, no ako človek…“ nedopovedala, zadusila, pozrela im do očí, či ju počúvajú. „Ako človek je sviňa.“

	Počúvali.

	„Tak ja už pôjdem.“

	„Počkajte ešte moment. Koľko bolo takých prípadov? Kedy to bolo?“

	„Koľko? Neviem. Naposledy ho riešili na riaditeľstve minulý rok. Všetko hodil na vrchnú, na pani Vernerovú. Chudera, chcela ešte slúžiť, no vyhodili ju. Kožak sa zachránil a ostal.“

	„Vrchnú, to ako vrchnú sestru?“

	„No.“

	„O čo išlo pred rokom?“

	„Tiež nejaké stratené dokumentácie. Nejaká žena vraj zomrela, predtým bola u nás na vyšetrení, odrazu o nej nebola u nás ani čiarka a riaditeľstvo to nemohlo zamiesť pod koberec, museli začať oficiálne vyšetrovanie a vrchná si to odskákala. To je všetko, čo viem. Ale ja už naozaj budem musieť ísť, budú ma hľadať.“

	„V poriadku, nechceme, aby ste mali na pracovisku nepríjemnosti. Ďakujeme vám za pomoc, a aby ste nepovedali, že policajti nie sú ľudia…“ zalovil v služobnom preukaze a podal jej stovku.

	Bola taká prekvapená, že si ju vzala. Odrazu si uvedomila, čo spravila, a strčila im bankovku späť.

	„To predsa nemôžem!“

	„Môžete, naozaj môžete. Nebojte sa, to nie je z môjho rodinného rozpočtu. Polícia počíta s tým, že niektorí úprimní ľudia si za svoju pomoc zaslúžia odmenu. Štyristodvadsať to nie je, no poteší, nie?“ znova jej vtisol bankovku do dlane.

	Už nepoďakovala, vybehla hore schodmi ani sa od hanby neobzrela.

	Detektívi hore schodmi nevybehli. Riaditeľstvo bolo vo vedľajšej budove. Nemuseli sa radiť, aby vedeli, ako postupovať ďalej. Zašli na personálne oddelenie a zistili si celé meno vrchnej sestry Vernerovej a jej adresu.

	„A prečo vlastne odišla?“ iba tak od boku vystrelil Mirek.

	„No… viete… bolo to na vlastnú žiadosť…“ habkala úradníčka. Okrem nej tam sedeli ešte tri, takže nemohli očakávať, že sa dozvedia pravdu.

	Ani nečakali, sadli do auta a po informácie išli priamo ku zdroju.

	Chvíľu sa viezli mlčky.

	„Vieš, čo je na doktorovi Gerhátovi najzaujímavejšie?“ nevydržal Vašek.

	„Nesympatický ksicht?“

	„Nie.“

	„Nadradenosť a arogancia?“

	„Nie.“

	„Vzdávam sa.“

	„Mirek, nevšimol si si, že sa ani raz neopýtal, prečo hľadáme Slávku Sedlákovú?“

	Kolega sa zamyslel.

	„Vieš, že máš pravdu?“ uznal. „Prečo asi?“

	„Buď sme ho prekvapili, alebo…“ Vašek zaváhal.

	„No!“

	„… nemusel sa pýtať, vie prečo.“

	„Ten chlap mizerný nám niečo tají,“ pripustil Mirek. „Mám taký nepríjemný pocit, že s pánom doktorom sme ešte neskončili.“

	Ďalej sa mlčky viezli za informáciami.

	Pani Vernerová bývala v rodinnom domku na predmestí. Malý učupený prízemný domček, pekne vyfarbený, pekne upravená, príjemne zladená predzáhradka. Ideálne miesto na prežitie jesene života. Pánu Vernerovi sa vôbec nepáčilo, že jeho manželku chce niekto otravovať, polícia už najmenej. Ako vždy, domáca pani ho musela usmerniť.

	„Dobre, budem u seba, keby si potrebovala, len zavolaj,“ zagánil na policajtov, aby im bolo jasné, kto je tu pánom, keby chcel, tak ich môže pokojne aj vyhodiť…

	„Prepáčte, manžel je od smrti nášho syna trochu labilný, ale inak dobrák od kosti.“

	Radi verili, lebo pani Vernerová bola na prvý pohľad milá mladá dôchodkyňa. Čakali starú ženu, naozaj dôchodkyňu, no keby Hollywood hľadal herečku na stvárnenie Kleopatry po štyridsiatich rokoch, mali ju tu. Čierne rovné vlasy mala určite prifarbené, no štíhla postava a svieža pleť umelé neboli. Neodmietli čaj, ani trochu rumu do čaju, a keby si doň napľula, ani to by neodmietli, lebo dobre poznali zásadu získavania dôvery v prvých minútach osobného kontaktu. A dôveru dnes budú potrebovať, na ňu stavia všetko.

	Na terase bolo zima, sadli si v kuchyni. Usmievala sa, sŕkala čaj, čakala, s čím prišli.

	„Vykonávame šetrenie do závažného prípadu…“ začal oficiálne Vašek a automaticky odverklíkoval prvé vety, ako podomový obchodník predávajúci najkvalitnejší krém na topánky odverklíkuje reklamné slogany. „Preto sme boli v nemocnici,“ zakončil úvod. „Od doktora Gerháta sme sa prakticky nič nedozvedeli, iba konštatoval, že zdravotná dokumentácia Slávky Sedlákovej sa stratila v chaose po revolúcii.“

	„A prečo ste prišli za mnou?“ Už sa neusmievala, už aj trochu ľutovala, že ich nenechala v opatere manžela – mohla mať pokoj.

	„Lebo sme sa popýtali kade-tade a dozvedeli sme sa, že s vaším odchodom na vlastnú žiadosť to nebolo celkom fér. A doktor Gerhát v tom zohral úlohu veľkej svine.“

	Vzdychla si. Fakt by bola rada, keby odišli, nechcelo sa jej v tom znova rýpať.

	„Myslíte si, že len preto budem kydať na svojho bývalého zamestnávateľa? Pre pocit ukrivdenia? Zle ma poznáte, vlastne vôbec. Strávila som v nemocnici tridsaťpäť rokov a odišla som do dôchodku na vlastnú žiadosť. Bodka.“

	„Nepríjemné spomienky?“

	Už mala na jazyku uštipačnú odpoveď, aby nevyskakoval, aby nerýpal, že ani netuší, o čom hovorí, no bol to policajt, asi musel rýpať, aspoň on, ak sa na to celé vedenie nemocnice vykašlalo.

	„O čo vám ide? Chcete ma vyprovokovať?“

	„To nie. Vieme odhadnúť ľudí, je to naša práca. Vy nie ste ten typ, čo by sa dal vyprovokovať. Pýtate sa, o čo nám ide? Poviem vám všetko a vy zvážite, či je to dosť na to, aby ste nám pomohli. Ak vás nezlomí ani naša úprimnosť, poviete nie a my okamžite odídeme.“

	Férová ponuka. Prikývla. Vašek odložil šálku, mal strašnú chuť na cigaretu, no nikde nebol popolník a v dome necítil tabak – evidentne nefajčiarska rodina. Aspoň si odkašľal, iba tak nasucho, chystal sa na veľký herecký výstup.

	„Slávku Sedlákovú niekto zavraždil. Aj jej dvojročnú dcérku.“ Vašek sa rozhodol, že určite nič nepokazia, ak budú výnimočne naozaj úprimní. Vabank, no možno sa risk vyplatí. „Spravili to rafinovane, najprv ju zadusili vankúšom, potom celý dom podpálili, aby zahladili stopy. Náhodou zhorela iba časť domu a nám sa podarilo zaistiť stopy svedčiace o násilnej smrti zavinenej cudzou osobou. Dieťa zomrieť nemalo, vôbec nemalo byť v dome, nešťastná náhoda. Slávka si do tajnej skrýše v dome schovala pre ňu asi najdôležitejšie listiny na svete, cestovné lístky do Nášho Mesta, dve obálky s peniazmi, list od neznámeho muža s iniciálkami ŠB a lekársku správu spred troch rokov, podpísanú doktorom Gerhátom. Vôbec netušíme prečo, zatiaľ sme nezistili nič, čo by tieto listiny spájalo a dávalo celej veci nejakú logiku. Kolegovia z Nášho Mesta pátrajú po lístkoch a zisťujú, prečo bola dva dni pred vraždou u nich. My sme sa zamerali na lekársku správu. Keď si ju doktor Gerhát prečítal, tvrdil, že si na nič nespomína, no klamal. On nie je férový človek a rozhodli sme sa naňho trochu popýtať. Našli sme sestru, čo nám bola ochotná pomôcť, no je mladá, je tam iba krátko, veľa toho nevedela, iba chodbové reči. Vedela o vašom nedobrovoľnom odchode do dôchodku, vraj vás vedenie nemocnice obetovalo a zachránilo doktora Gerháta. Vašu adresu sme si zistili na personálnom a so sestrou sme rozprávali skrytí v suteréne pri kontajneroch, takže nikto na oddelení nevie, že sme tu. Nekompromitovali sme vás a ani nebudeme. Ak sa rozhodnete rozprávať, nikto sa nikdy nedozvie, odkiaľ máme informácie, ak sa rozhodnete svedčiť na súde, zabezpečíme vám ochranu, ak sa rozhodnete mlčať, budeme vaše rozhodnutie rešpektovať.“

	Počúvala, ani brvou nehla, iba stískala šálku. Vašek pochopil, že je to málo, že ešte musí pridať.

	„Ak má doktor Gerhát niečo za ušami, sám od seba nám to nepovie. Lekára nemôžeme iba tak predviesť k nám a iba tak ho z niečoho obviniť, musíme mať v rukách dôkazy. Tá mladá sestrička bola na oddelení iba krátko, no vy ste tam strávili tridsaťpäť rokov. Ak sa na pôrodníckom oddelení niečo udialo, alebo deje, kto iný ako vy by o tom mohol a mal vedieť? Teraz ide iba o to, či sme vás presvedčili, alebo nie, no otvorene vám hovoríme, že bez vašej pomoci sa nikam nedostaneme. Ak nie, doktor Gerhát ostane vo svojej funkcii a ďalej bude robiť to, čo robil doteraz, vrátane špinavostí, z ktorých ho podozrievame, no nevieme ich zatiaľ definovať ani dokázať. Vy si budete ďalej užívať zaslúžený dôchodok, sestry budú ďalej chodiť do práce, vedenie sa bude usmievať, všetko bude v najlepšom poriadku, každý bude v podstate spokojný. Iba my dvaja budeme mať z celého prípadu hlavu v smútku, no na nás v podstate nezáleží, vypočujeme si hubovú polievku od šéfa, znesieme narážky na neschopnosť detektívov vyšetriť banálny prípad požiaru, celý spis zviažeme, založíme do archívu a o rok-dva si na nejakú Slávku Sedlákovú a jej dvojročnú dcérku nikto ani nespomenie. Ak sa stotožňujete s takýmto vyriešením prípadu, navštívili sme vás zbytočne, ale ak máte kúska citu a aspoň trochu odvahy, prehovorte.“

	Mirek po očku zagánil na kolegu, heroický výkon! Ani Cicero by sa nemusel hanbiť. Ak ani toto s ňou nepohne, potom je tvrdšia než žula.

	Pekná dôchodkyňa Vernerová nebola tvrdšia než žula, z kútika oka sa jej spustila slza a skotúľala sa cez celé líce až na špičku brady. Neodpadla, zasvrbela, opakom ruky si ju utrela.

	„Idete rovno z nemocnice?“ hypnotizovala kút kuchyne, kŕčovito zvierala šálku.

	„Áno.“

	„Takže tú lekársku správu máte pri sebe.“

	Vašek nelenil.

	„Áno, tu je.“

	Prestala hypnotizovať, vstala, z kredenca si priniesla okuliare a začítala sa. Keď si okuliare zložila, iba si vzdychla a schovala si tvár do dlaní. Detektívi mlčali, teraz sa rozhodovalo, teraz ju nemohli rušiť. Rozhodnutie záležalo iba na nej.

	„Bože môj dobrý, ďalšia nosnica,“ zašepkala, keď im opäť ukázala tvár. Z jej výrazu im bolo jasné, že to bude ťažké rozhodnutie. „Nič z toho, čo vám poviem, sa nesmie objaviť v žiadnej zápisnici.“

	Pochopili, že vyjednáva podmienky. Prikývli takmer súčasne.

	„Nebudete ma nútiť, aby som svedčila na súde.“

	„V poriadku,“ iba prikyvovanie sa Vaškovi zdalo nemiestne.

	„Okrem vás sa o tom nikto nedozvie.“

	Vašek pokrútil hlavou.

	„Chceme hrať fér. Máme kolegov z Nášho Mesta, ktorí na tom spolupracujú s nami. Sú dvaja. Ak vaše informácie budú dôležité a budú smerovať k zatknutiu vraha, budeme im musieť niečo povedať. Možno nie všetko a možno nie tak, ako nám to poviete vy, ale niečo predsa.“

	Chvíľu si hľadeli do očí. Odhadovala ich, váhala. Úprimné priznanie fešáčika od polície ju napokon presvedčilo.

	„Ale okrem nich nikto.“

	„Dobre.“

	„O mne sa nedozvedia ani oni. Nikto.“

	„Dobre.“

	„Nikto!“

	„Dobre!“

	„Moju rodinu z toho vynecháte. Nebudete otravovať ani môjho manžela, ani dcéru.“

	Netušili, že okrem mŕtveho syna má aj živú dcéru. Pokojne mohli súhlasiť.

	„Ešte trochu čaju?“

	Nastrčili šálky.

	„A rum?“

	Postavila na stôl tri frťany, načo kaziť čaj.

	„Boli ste na klinike, kde sa nielen rodí, ale aj pomáha, aby sa rodilo. Máme… ehm, pre mňa je to už minulý čas, mali sme najlepšie výsledky v republike, možno v celej Európe. Oddelenie výskumu nám závideli všetci, naozaj všetci. Profesor publikoval aj v zahraničí, iba žasli. Tu začínal doktor Gerhát, vo výskume. Vypracoval sa. Stal sa z neho vynikajúci vedecký pracovník, v odbore umelého oplodňovania bol špička, ale keď pochopil, že prerástol svojich kolegov, zatúžil aj po inom, nielen pochvalnom ocení svojej práce. Chcel peniaze. Pýtate sa, odkiaľ môžem poznať jeho genézu? Náš bývalý primár doktor Miller mu pomohol, Gerhát bol jeho zať. Primár už zomrel, od hanby, ale to by som predbiehala. Viete, čo je to umelé oplodnenie?“

	„Samozrejme,“ prikývol Mirek.

	Dôchodkyňa sa trpko usmiala.

	„Takto reagujú všetky nové sestry po skončení školy. Hneď im je všetko jasné, lebo o tom čítali v skriptách aj v stoplusjednotke.“

	Nechceli ju zbytočne prerušovať a upozorniť ju na nenápadný rozdiel, že oni nie sú nové sestry.

	„Viete o tom guľové. Je za tým obrovský kus práce, roky výskumu, neúspechov, utrpenia, zbytočne sklamaných nádejí. Ja som tým dvom hľadela do očí, často som čítala ich prosby, vždy nové, zakaždým iné oči, no stále tie isté prosby. Veľa očí. Veľa dvojíc očí. Prosiacich očí. Menili sa iba vzhľadom, časom, prosba o pomoc bola vždy rovnaká. Tie prosiace oči nemohli mať deti a veľmi chceli, urobili by všetko, vytrpeli by všetko, vlastnou krvou by podpísali úpis, lebo to, čo si doteraz vytrpeli v bezdetnom manželstve, bolo horšie než peklo. A zaplatili by. Boli ochotní zaplatiť čokoľvek. Na to začal počúvať náš doktor Gerhát.“

	„Bral úplatky,“ pochopil Mirek.

	„Ešte stále tomu nerozumiete. Umelé oplodnenie spočíva v tom, že žena, ktorá má v poriadku maternicu, ale nemá v poriadku vajcovody, teda neznáša vajíčka, sa dá umelo osadiť vajíčkom z inej ženy oplodneným jej manželom, plod donosí aj porodí. Stane sa matkou, lebo rodí. Okrem toho sa to dá aj inak.“

	Počkala. Nemali dosť odborných vedomostí na to, aby jej kontrovali alebo kládli otázky.

	„Sú aj ženy, ktoré nemajú v poriadku ani vajcovody, ani maternicu a plod by neudržali. Vtedy treba nájsť…“

	Viseli jej na perách.

	„… nosnicu. Ženu, čo toho krpca za nich donosí a dieťa im predá za ťažké peniaze.“

	„Ale to je nelegálne!“

	„Konečne ste to pochopili!“

	Vzali si rum a vypili. Ona pila rum ako čaj, sŕkala. Treskli pohárikmi o stôl, všimli si, ako pije ona, a trochu sa zahanbili.

	„Doktor Gerhát…“ postrčil ju Mirek.

	„Všetko sa naučil vo výskume. Roky strávené v laboratóriu ho katapultovali do výšin. Keď pochopil, aký je to biznis, stratil sebakontrolu. Začal kšeftovať s vajíčkami a s technológiou. Vytipoval si solventné neplodné páry, poradil im postup a zabezpečil takzvané liečenie v zahraničí. V skutočnosti nešlo o liečenie, išlo o súkromnú kliniku, kde sa urobilo umelé oplodnenie nosnice. Začal zarábať.“

	„Moment. Aký tam bol postup?“

	„Nešťastná dvojica potrebovala dievča, čo buď dá vajíčko alebo donosí celý plod.“

	„On dohadzoval dievčatá na oplodnenie?“

	„Nie, on dievčatá nedohadzoval, nahovoril pár, aby si sami našli nejakú nosnicu podľa svojich predstáv a potom všetko zorganizoval. Dievča mu museli priniesť, on ho vyšetril, a keď bolo zdravé, mladé, schopné a ochotné, všetko zariadil.“

	Vašek sa zahľadel na lekársku správu na stole. Začínal chápať. Už to dostávalo kontúry, už iba vyfarbiť. Rozhodol sa počkať, neskákať jej do reči, pokiaľ rozpráva sama.

	„Prvý problém mal v osemdesiatom ôsmom, niekedy koncom roka. Na riaditeľstvo nemocnice prišiel muž so sťažnosťou. Narodil sa mu černoško. Manželka sa podrobila zákroku na klinike v Rakúsku, ale materiál bol od nás, aj rodila u nás. Muž bol pracovník švédskeho veľvyslanectva v Prahe. Od Švéda by černoška nikto nečakal. Doktora Gerháta prvý raz vyšetrovali. Policajti tomu nerozumeli, všetko nechali na odborné posudky. Posudky dopadli podľa očakávania, biela mafia zaúradovala, vrana vrane oko nevykole. Sviňa Gerhát sa obhájil, náš primár na pôrodníckom mu pomohol, ako vedel, veď boli rodina, no riaditeľstvo rozhodlo, že z výskumu a od skúmaviek musí odísť.“

	„Ako sa obhájil?“

	„Zmizla zdravotná dokumentácia, nič sa oficiálne nestalo, v čase oplodnenia ženy bol doktor Gerhát legálne v Rakúsku na prednáške, vyfasoval si aj diéty, v čase pôrodu u nás mal náhodou službu a na všetko dozrel, akurát nesedela farba pokožky, inak by boli všetci spokojní.“

	„Vyšetrovaním sa nič nepreukázalo.“

	„Nič. Primár Miller si ho vzal k sebe, doktora Gerháta preradili k nám na pôrodnícke oddelenie. Pol roka vystrájal a hral sa na veľkého výskumníka nadradeného nad všetkých, potom sklapol a začal zarezávať, lebo aj tu si našiel miesto na kšeftovanie.“

	„Ešte lepšie, nie?“

	„Ešte lepšie, lebo bol priamo pri zdroji.“

	„Takže neprestal?“

	„Iba začal.“

	„Odkiaľ mal kontakty na Rakúsko?“

	„Tri –, možno štyrikrát do roka tam prednášal. Okrem toho vycestoval von, kedy chcel, keď mal dohodnutý zákrok. Vzhľadom na jeho vedeckú činnosť nemal problém s vízami ani s devízovým prísľubom. Po revolúcii už nepotreboval ani to.“

	Detektívi sa prebrali z letargie, už tušili, odkiaľ vietor lúka, zavetrili stopu, už sa odvážili klásť otázky, lebo vedeli o čom, a chúďatko obeť ani netušila, ako hlboko pod kožu sú ochotní zájsť.

	„Preradením doktora Gerháta priamo na pôrodnícke sa nič neskončilo. Pokračoval.“

	„Pokračoval,“ súhlasila, no rozprávať sa jej už nechcelo. Myslela si, že už im povedala dosť. Čo nepovedala, to naznačila, no detektívi z kriminálky sú aspoň také svine ako doktor Gerhát. Keď si niečo zaumienia, musia to dosiahnuť. Na rozdiel od neho im o prachy nešlo.

	„Slávka Sedláková bola nosnica?“

	„V čase vyšetrenia mala dvadsaťsedem rokov, ideálna na zákrok.“

	„Bola nosnica?“

	„Neviem.“

	„Poznali ste ju?“

	„Nie. Nikto ich nepoznal. Nikto nepoznal Gerhátove nosnice. Pracoval sám, bol vyškolený, vycvičený, bol odborne vedený k samostatnej práci, vedel, ako má všetko vybaviť a zariadiť.“

	„Ale zdravotnú dokumentáciu sám nezlikvidoval, na to potreboval niekoho, kto sa vyznal v administratíve oddelenia.“

	Pekná predčasná dôchodkyňa si usrkla z rumu.

	„Ako to bolo s tou zmiznutou dokumentáciou Švédky? Vy ste to zariadili?“

	„Už sa chytáte, už kladiete otázky ako policajt. Idete tvrdo na vec, nutne potrebujete vinníka, však?“

	„Je to tvrdá vec, zabili ženu a dieťa. A niekto je vinný, niekto ponesie zodpovednosť, alebo to necháme tak?“

	„Aha, takto by ste ma chceli…“ nedopovedala, ani si nesrkla, už nebolo čo.

	„Vás nie. Ak ste jej vyslovene nedržali vankúš na tvári, tak vás nie, vieme si vážiť a chrániť našich… našich…“

	„Informátorov, len to dopovedzte! Bonzákov!“

	„Nie, my to tak neberieme, to iba vy, čo pozeráte detektívky. Slušne sme prišli, slušne sa pýtame a slušne aj odídeme, to vy samu seba urážate.“

	Musela uznať, že má pravdu, vytočila sa úplne zbytočne.

	„Prepáčte, nie je pre mňa jednoduché znovu sa v tom rýpať. Jej meno mi nič nehovorí, nepoznala som ju, nemala som dôvod jej ublížiť. Bolo ich veľa.“

	„A tá dokumentácia?“

	Objala prázdnu šálku a prikývla.

	„Požiadal ma o pomoc. Ani neviem prečo, ale… asi mi išlo o meno nemocnice, renomé oddelenia, určite nie o tých všivavých pár korún…“ Zhrbila sa, nahla sa nad stôl. Prázdnu šálku stále stískala. „Deň pred policajným vyšetrovaním prípadu Švédky som vybrala karty podľa zoznamu, čo mi dal, a vyhodila som ich do vreca na skartovanie.“

	„Koľko?“

	„Dvadsaťdva.“

	„Pracovitý doktor, ten všivák Gerhát!“

	„Bolo ich oveľa viac. Niektoré páry si dali komplet vyšetrenie, zákrok aj pôrod urobiť v cudzine, o takých u nás nebola v záznamoch ani čiarka, no stali sa.“

	Vašek prikývol, veril jej, že ich bolo oveľa viac.

	„Prečo sa nezamestnal vonku? Píše sa rok deväťdesiatdva, už dávno mohol legálne robiť vonku.“

	„Tam je taká istá legislatíva ako u nás. Zákroky, keď cudzia žena vynosí cudzie dieťa za peniaze, sú aj tam zakázané. Keby tam robil trvalo na niektorej zo súkromných kliník, časom by na seba pritiahol pozornosť lekárskej komory alebo polície, takto, keď stále pendloval, miatol stopy. Majú to dobre premyslené. Doktor Gerhát v tom nie je sám, je to celá… celá…“

	„Mafia?“

	„Je ich veľa, je to biznis, mimoriadne lukratívny biznis, je to rozbehnutý priemysel.“

	Chvíľu iba mlčky sedeli.

	„Budeme sa tam musieť vrátiť,“ zauvažoval nahlas Mirek.

	„Zbytočne. Kým tu sedíme, doktor Gerhát kontroluje kartotéku, či všetko, čo malo zmiznúť, je preč, a či to, čo malo ostať, je na svojom mieste. Ak sa vrátite a začnete klásť otázky, okamžite sa to roznesie po celej klinike. Zomknú sa, uzavrú sa do ochranných obalov, do svojich krvavo snehobielych plášťov a už sa nikdy nič nedozviete. Iba rozvírite vodu, ale nič nezistíte.“

	„To predsa nie je možné, nejako sa na nich musí dať udrieť!“

	„Vaše rozhorčenie je určite nefalšované, uznávam, no vzhľadom na to, že lekárske prostredie trochu poznám, vám hovorím, že pri tomto stave legislatívy s tým nespravíte nič. Neberte to osobne, určite ste dobrí policajti, ale vstupujete na neprebádanú pôdu, ani netušíte, na akú bahnitú. Nespravíte nič.“

	V duchu s ňou súhlasili, ona tam bola doma, nie oni, ona poznala prostredie a podmienky, nie oni, no prikývnuť nemohli, bolo to proti ich presvedčeniu. Iba sedeli a bezmocne zvierali pery.

	Mirek sa chcel pohnúť ďalej.

	„A ten minuloročný problém? Prečo ste museli…“

	„Išla som dobrovoľne!“

	„Prečo ste museli dobrovoľne odísť?“

	„S vami je ťažká debata.“

	„Fízli,“ vzdychol si Vašek a pohľadom prepálil kolegu. V skutočnosti mu ďakoval, že tak pohotovo zareagoval.

	„Pri pôrode zomrela žena. Manžel mal styky, podal sťažnosť, začalo sa vyšetrovanie. Pri pôrode mal byť doktor Gerhát, bol to jeho prípad, on vkladal vajíčko, všetko sledoval od začiatku, no v deň pôrodu odišiel na prednášku do zahraničia.“

	„Na takú prednášku?“

	„Určite na takú. Zabezpečil za seba náhradu, no zastupujúci lekár sa o tom nedozvedel, po šichte odišiel domov.

	Rodil obyčajný službukonajúci doktor, ktorý o zdravotnom stave rodičky nič nevedel. O vysokej cukrovke, o krvnom tlaku, o polohe plodu ani o priťažujúcich okolnostiach. Nechali ju vrieskať na sále, kým sa doktor flákal v izbe lekárov. Keď konečne prišiel, už bolo neskoro.“

	Počúvali, pozorne ju sledovali.

	„Doktor Gerhát tvrdil, že zabezpečil za seba informovanú náhradu, náhrada tvrdila, že o ničom nevedela. Keby vyšetrovací orgán išiel do hĺbky, začali by zisťovať, na akej prednáške to doktor Gerhát bol, prečo mu to vrchnosť dovolila práve v tom čase, prečo sa o záskoku nedozvedel druhý lekár, prečo… prečo… prečo!“

	„Čoby sa dozvedeli, keby sa pýtali prečo?“

	„To, že doktor Gerhát si povolenie od vrchnosti nepýtal a jednoducho zdrhol. Kolegovi nechal na stole lístoček, odkaz, ktorý iný kolega omylom zakryl spismi. To, že mladý pár si celý čas platil nadštandardnú starostlivosť, no v poslednej fáze sa im nedostala ani len základná – že zlyhal celý systém a bude ho treba prekopať. To sa nesmelo stať!“

	„A vy? Ako ste do toho spadli vy?“

	„Minulý rok som dovŕšila dôchodkový vek. S vedením som mala ústne dohodnutú zmluvu, že ostanem šéfovať sestrám ešte dva roky. K podpísaniu zmluvy malo dôjsť pár dní po incidente. Doktor Gerhát si ma zavolal bokom a vysvetlil mi, že ak to zoberiem na seba, že ja som neodovzdala odkaz, nebudem ľutovať.“

	Sledovali jej oči. Keď skončila, trochu ich privrela. Pohľad jej skĺzol zo šálky pod stôl.

	„Ale to nebolo všetko.“

	Mlčala.

	„Iba tak by ste tridsaťpäť rokov služby nezahodili za hlavu.“

	Mlčala.

	„Čo v tom bolo naozaj?“

	Neodpovedala.

	„On vás vydieral?“

	Neodpovedala.

	„Čo na vás vedel v skutočnosti?“

	Neodpovedala.

	„Nechcete to ďalej rozoberať.“

	„Žiadosť o predĺženie pracovného pomeru som stiahla a podala som si žiadosť do dôchodku. Tým sa to pre mňa celé skončilo.“

	Pochopili. Načo rúbať do zoťatého stromu.

	Vašek považoval vyšetrovanie za ukončené – čo chcela a mohla, to im povedala, zvyšok ostane navždy jej tajomstvom. Takto to chcela, a oni ju budú rešpektovaťť, aj tak im pomohla najviac zo všetkých.

	Načiahol sa, pritiahol si lekársku správu. Chcel ju schovať do fascikla, poďakovať za pomoc a odporúčať sa. Zahľadel sa na stránku popísanú latinčinou a iba tak, aby naťahoval čas, sa akože začítal. Chcel naťahovať čas, chcel jej dať možnosť, aby k svojej výpovedi niečo dodala, aby im ešte niečo zo svojho tajomstva prezradila.

	Pohľad mu padol na dátum vpravo hore. Január deväťdesiat. Tesne po revolúcii, po zmenách, po chaose, vlastne uprostred najväčšieho chaosu. Odrazu si uvedomil, že viac sa sústredili na bývalú vrchnú sestru než na podstatu prípadu. Okrem charakteristiky doktora Gerháta a priblíženia jeho aktivít od nej chceli aj nejaké pseudopriznanie, a tak sa naň sústredili, že na Slávku úplne zabudli.

	„Ešte som sa chcel… ehm,“ zaodŕhal. „Povedali ste nám, že doktor Gerhát robil posledné vyšetrenia nosníc krátko pred zákrokom.“

	Prestala civieť na podlahu pod stolom. Spamätala sa. Pozrela na poháriky a šálky, všetky prázdne.

	„Prepáčte, som ja ale hostiteľka!“

	Doliala čaj aj rum. Zmena témy jej evidentne vyhovovala.

	„Slávka si túto lekársku správu dôkladne uschovala. Bola dôležitá. Ak predpokladáme, že bola nosnica, mohla sa prehliadka robiť tesne pred zákrokom?“

	„Samozrejme.“

	„Bola to najdôležitejšia prehliadka, ktorá ju predurčila na funkciu nosnice?“

	„Bola.“

	„Ale potom…“ Vašek hodil očkom po kolegovi. „Počítajte so mnou. V januári deväťdesiat vyšetrenie. Jej dcérka Slávka sa narodila…“ nevedel. Ani Mirek to z hlavy nevedel. Vašek sa prehrabal v spise. „Dvadsiateho ôsmeho októbra. To znamená…“ Vašek použil prsty. Deväť prstov. „To znamená, že k oplodneniu došlo začiatkom februára deväťdesiat.“

	„No a…?“ nechápal Mirek.

	„Ale kto by jej zaplatil za umelé oplodnenie a narodenie Slávky? Veď ju mala stále doma! Nikam ju nepredala!“

	Vrchná sestra sa usmiala.

	„Od polovice našej debaty som vás mala za obyčajných policajných trtkov, teraz ste sa rehabilitovali. Konečne vás môžem niekam nasmerovať.“

	Nechápali. Báli sa jej skočiť do reči, aby si to nerozmyslela.

	„Pri umelom oplodnení sa často rodia dvojičky.“

	Aj tretiu rundu vypili na ex.

	
 

	40

	 

	Muž s nebezpečne modrými očami a nápadne blond šticou dofajčieval tretiu cigaretu. Na zastrčenej lavičke v parku sedel na drzáka, zadok mal na operadle a topánky tam, kde normálne sedávajú dôchodcovia. Teraz, o pol tretej v noci, tu nebol ani jeden, čo by ho napomenul – aj tí, čo nemohli po nociach spávať, sa sem v túto nočnú hodinu neodvážili. Vlastne do tohto mestského parku sa v noci neodvážil nikto, aj policajné hliadky tu končili o desiatej, preto sem tak rád chodieval.

	„Prečo sa stále stretávame tu v parku a práve o pol tretej?“

	„Sliz, dávaj si pozor na zbytočné a hlúpe otázky!“

	„Daniel, už som ťa aspoň stokrát prosil, aby si mi nehovoril Sliz.“

	„Prepáč, Karol, zase mi to ušlo.“

	„Tak prečo tu a o pol tretej?“

	„Nechám si to pre seba.“

	„Ale prečo? Ty sa ma stále niečo vypytuješ, vieš o mne všetko, ja o tebe nič, tak prečo…“

	„Neskuč! Vypytujem sa ťa, aby som zistil, či si schopný, či môžeš byť zasvätený, či máš na to…“

	„A mám?“

	„… či s tebou môžem počítať!“

	„A môžeš?“

	Daniel odťrčkol ohorok.

	„Mám pre teba dobrú správu, Karol. Skúšobné obdobie sa ti skončilo. Prešiel si na dvojku.“

	„Prečo na dvojku?“

	„Lebo baba, čo si jej mal šlohnúť kabelku, sa ubránila.“

	„Musela trénovať karate alebo nejaké podobné svinstvo. Nevieš si predstaviť, ako to bolelo, keď ma udrela do ohryzka.“

	„Viem. Aj ja tam rád bijem. Každý, kto sa vyzná, tam rád bije a každý, kto to pozná, sa vie chrániť.“

	„Dobre, vysvetlil si mi to hneď po akcii a už si na to dávam pozor, tak prečo na dvojku?“

	„Lebo si na to neprišiel sám.“

	„To je logika! Myslel som si, že ma máš učiť.“

	„Aj to robím, či nie?“

	„No áno, ale tá dvojka…“

	„Drž už hubu, dobre? Prešiel si. Teba viac zaujíma dvojka ako dobrá správa?“

	„Nie, to nie. Tak hovor, aká je tá dobrá správa?“

	„Ideme na akciu. Mám robotu. Je to pre dvoch.“

	„Jupíí…“

	Daniel ho zdrapol pod krkom.

	„Ti drbe!? Uprostred noci!?“

	„Prepáč…“

	„Mám ti dať trojku?“

	„Nie, prepáč, to ja len tak, od radosti.“

	„Musíme doriešiť nejaké technické záležitosti.“

	„Počúvam.“

	„Potrebujeme sa dostať asi stodvadsať kilometrov od mesta. Rýchlo tam a rýchlo späť.“

	„Ty nemáš auto?“

	Daniel si vzdychol.

	„Dobre, dobre,“ skočil mu do reči Karol, skôr ako by mu znížil známku na štvorku. „Vlastné autá sa na akciu nepoužívajú, viem, né!“

	„Museli by sme niečo ukradnúť, ale cesta je dlhá a my sa musíme aj vrátiť, a to je najhoršie. S ukradnutým autom pri návrate stúpa riziko, krádež už môže byť hlásená.“

	Karol ponúkol cigaretu, chvíľu mlčky fajčili.

	„Vedel by som, ako na to.“

	Daniel ho nechal, nech sa prejaví.

	„Mám možnosť zohnať motorku. Rýchlu a čistú.“

	„Je november.“

	„To nevadí. Mám perfektné oblečenie, môže byť aj do dažďa, hoci ak máme byť rýchli, lepšia by bola suchá cesta. Ak máme možnosť celú akciu naplánovať, treba sledovať predpoveď počasia a nájsť suchý deň.“

	Daniel uvažoval. Nápad s motorkou sa mu páčil.

	„Máš oblečenie aj pre mňa?“

	„Samo.“

	„Ale ja na motorkách nejazdím.“

	„Na väčšinu motoriek sa zmestia dvaja. Na tú, čo mám na mysli ja, určite.“

	„A ty vieš jazdiť?“

	„Roky jazdím.“

	„Kedy by sme si mohli dať skúšobnú jazdu?“

	„Zajtra?“

	„Opravujem ti výsledné hodnotenie na jednotku. Ak to klapne, okrem vysvedčenia dostaneš aj slušnú odmenu.“

	„Koľko?“

	„Ostáva dvojka, si nenažratý a to je prvý schod na ceste do pekla!“

	Krauz a Chosé boli vďační za každú informáciu, ktorú z autobusára vytiahli, no ku koncu už boli netrpezliví. Viac ako čokoľvek iné ich zaujímalo, prečo sa im kolega z ekonomickej kriminálky mieša do remesla a ako je možné, že ich stále predbieha a chodí pred nimi.

	Ani sa nezastavili v bufete, rovno vybehli o poschodie vyššie. Slušne zaklopali, hoci mali chuť do dverí kopnúť.

	„Vitajte, vajčáci!“

	Jozef Posúch bol detektív pred dôchodkom. Cvičil gymnastiku a chodil na základku, cvičil gymnastiku a študoval na gymnáziu, cvičil gymnastiku, aj keď sa dvakrát nedostal na výšku, cvičil aj na vojne, aj v policajnej škole a cvičil aj ako detektív. Ako išli roky, opustil bradlá aj kruhy, lebo staré kosti a šľachy na gymnastickom náradí trpia, no neostal ležať na pohovke pri televízore, náradie vymenil za činky v posilňovni. Jozef mal po päťdesiatke, no postavu mal ako tridsiatnik, aj sa tak pohyboval, aj sa tak usmieval, lebo sa tak aj cítil. Jeho šéfovi chodilo každý rok písomné upozornenie od služobného lekára, že ani tento rok kapitán Jozef Posúch nebol na povinnej preventívnej prehliadke. Ako každý rok šéf ekonomickej kriminálky ho prečítal na rannom nástupe do zamestnania a ako každý rok sa všetci dobre pobavili. A ako každý rok si z toho Jozef nič nerobil, nebol u lekára dvadsať rokov a najbližších dvadsať sa nechystal.

	Ale opisu zodpovedal, lebo ramená mal ako gorila, nosil koženú bundu do pása a vlasy si strihal na ježka – samozrejme, vzhľadom na vek už boli dosť poznačené bielou farbou, no aj to zodpovedalo opisu.

	„Sadajte! Práve som skončil posledný výsluch do spisu ľahké vykurovacie oleje alias nafta, ideme ho s vyšetrovateľom zbaliť a zaslať na prokuratúru. Tak trochu oslavujem – odkiaľ ste to vedeli? Vlastne vy na vraždách viete všetko, nie?“

	Žartoval, usmieval sa a bol rád, že má kus poctivej roboty za sebou. Spod stola vylovil tri poháriky, fľašu s názvom, ktorý sedláci z vrážd nevedeli ani prečítať. Nalial a zodvihol.

	„Na úspešne skončené vyšetrovanie!“

	Kým ho odovzdajú inšpekcii a pôjde na desať rokov do lochu, môžu si s ním pripiť, prečo nie?

	„Mňamky, mňamky! To mi priniesol jeden inžinierik z vysokých kruhov. Hrozilo mu osem rokov za spreneveru. Dvanásťročná whisky z Írska. Strašná dobrota. Čo vy na to?“

	Vypili a vystrúhali grimasu odporu. Väčší hnus ešte nepili. Samé mydlo a horká dubová kôra. Niet nad poctivú ruskú vodku!

	„Fúúj!“

	„Dajte sem poháriky, hovno vám druhý raz nalejem! Neháčte perly sviniam, svine to nežerú…“ hral urazeného.

	Na úvod pokazili, čo mohli, a to ešte netušili, ako to pohnoja na záver.

	„Kde si bol minulú stredu?“

	„Čo vás po tom?“

	„A štvrtok,“ pridal sa Chosé, aby podporil kolegu.

	„Šibe vám?“

	„Prečo sa zaujímaš o Slávku Sedlákovú?“

	„O koho?“

	„Prečo chodíš o krok pred nami a nám nič nepovieš? Odkiaľ berieš informácie?“

	„O Slávku…?“

	„Strážil si ju v Carltone celú noc zo stredy na štvrtok. Vieme všetko!“

	Krauz mu pred oči otrčil fotografiu.

	„Fešanda. Stála by za hriech.“

	„Čo s ňou máš? Prečo si ju v stredu vyzdvihol na autobusovej stanici?“

	Jozef zodvihol slúchadlo a vytočil číslo. Predpokladali, že advokáta.

	„Psychiatria? Mám tu dvoch celkom zrelých, ponáhľajte sa, kým im nerozbijem ciferník!“ Tresol slúchadlom.

	„Vtipné!“

	„Už vám nenalejem. Ak s vami takto zamáva jedno poldeci kvalitného moku, čo by ste robili po dvoch?“

	„Jozef, je to vražda, to nie je sranda!“

	Usmial sa ešte širšie. Jozef sa rád smial.

	„Tak vážne, chlapci, o čo ide?“

	„Vyšetrujeme jej vraždu. Minulú stredu bola u nás v meste, na autobusovej stanici ju vyzdvihol chlapík ako ty, opísali nám ho celkom presne. Ty si zobral nejakú fušku pre súkromníka?“

	„Nie.“

	„Aké máš auto.“

	„Stále toho červeného žigulíka. Prečo?“

	„A to biele?“

	„Nemám biele.“

	„Zahraničné biele.“

	„Nemám také. Počkajte, povedali ste minulú stredu a štvrtok?“ Vstal a otvoril dvere do vedľajšej kancelárie. „Peťo, poď sem.“

	„No?“

	„Kde sme boli minulý štvrtok a piatok?“

	„Jozef, ty nikdy nechodíš k lekárovi, ale už by si mal. Ak sa nepamätáš, čo si robil pred necelým týždňom, mal by si, lebo skleróza je pomalý zabijak.“

	„Nie pre mňa, im to povedz.“

	„Boli sme v Košiciach na školení.“

	„Ďakujem.“

	Kolega sa vrátil do svojej kancelárie a opatrne zavrel za sebou dvere. Duševne postihnutí sú citliví na hluk.

	„V utorok som skončil pracovnú rehabilitáciu. Dva týždne som makal na kuchyni, mám ju nádhernú, úplne novú. Sotva som sa vrátil, poslal ma šéf na školenie do Košíc. Vyrazili sme v stredu na obed, celý štvrtok a piatok sme sa tam drbali o ničom, vrátili sme sa v piatok v noci.“

	Krauz chňapol po fotografii a schoval ju do spisu.

	„A teraz by som rád vedel, z čoho ma oddelenie vrážd podozrieva,“ gymnasta zagánil na detektívov, ešte sa aj postavil. Týčil sa nad nimi ako Diskobolos nad zdochlinárskymi muchami, len sa zahnať a pričapiť.

	Museli mu všetko rozpovedať od začiatku, inak hrozilo, že k vyšetrovaniu sa vrátia až po dvoch týždňoch maródky.

	Kancelária bola zamknutá, Chosé si na kľučke skoro zlomil zápästie.

	„Doriti! Kde sú všetci?“

	Museli použiť kľúč. Krauz tresol spis o stôl, Chosé triasol boľavou rukou a skučal.

	„Au.“

	„Nepredbieha nás policajt.“

	„To už viem aj ja,“ súhlasil Chosé.

	„Tak kto to, doboha, je?“

	„A o čo mu ide?“

	Sadli si na svoje miesta. Krauz ukradol Váňovi z chladničky uhorku, Chosé si vzal včerajší pagáč.

	„Chosé…“

	„No?“

	„Chodíme v kruhu ako debilkovia a nič podstatné nevieme. Jedna partia ju doviezla a odprevadila do hotela, druhá partia ju ráno uniesla a naložila na autobus, potom sa priplichtí ten blbeček s ježkom na hlave…“

	„Zúriš?“

	„A nie? Ako sa v tom máme vyznať? Kde robíme chybu? Prečo nenapredujeme k niečomu konkrétnemu?“

	„Nikde nerobíme chybu, iba nás zdržuje fakt, že sme sami. Keby sa vražda stala v našom rajóne, jedna dvojica by si vzala na paškál autobusárov, druhá Omniu, tretia školu, štvrtá doktora, piata hotel a za pol dňa by sme vedeli toľko, čo my prácne zisťujeme tri dni. Richard, nič nerobíme zle, iba sme pomalí.“

	„Asi máš pravdu,“ prikývol Krauz, no zlosť ho ani po logickom vysvetlení neprechádzala. „Čo budeme robiť?“

	„Zavolaj do Brna.“

	„A načo? Aby sme im povedali, akí sme neschopní? Že nič nemáme?“

	„Čo si myslíš, čo majú oni? Ani oni nie sú géniovia, keby sa niekam dostali, už by volali.“

	„Aj tak sa nebudem strápňovať. Nie je dôvod volať, nech zavolajú oni.“

	Na telefonovanie naozaj nebol dôvod. Krauz sa prehrabával v spise, Chosé si čítal posledné poznámky.

	„Iba obiehame svedkov, počúvame nesúvislé výpovede, dozvedáme sa nič nehovoriace informácie, ktoré aj tak nevieme zatriediť… nikam nesmerujeme,“ šomral si popod nos Krauz.

	Chosé prevrátil jednu stranu späť, niečo ho upútalo.

	„Kompl?“

	„No?“

	„Prestaňme obiehať a začnime robiť ozajstnú policajnú robotu.“

	„Geniálny nápad!“

	„Myslímto vážne!“

	„Súhlasím. Kde začneme?“

	„Tu,“ Chosé ďobol do poznámok. „Čo nám povedal autobusár?“

	„Veľa informácií.“

	„Na záver. To najdôležitejšie.“

	„Neviem, ty si si písal, tak čo tam máš?“

	„Už starneš. Pred dvadsiatimi rokmi by si si to všimol a zapamätal.“

	„Pred dvadsiatimi rokmi som mal desať a našťastie som ťa ešte nepoznal.“

	„Tvoja smola. Počúvaj, povedal nám, že videl, ako muža s ježkom na hlave pokutujú pri zle zaparkovanom bielom aute.“

	„Možno pokutujú, povedal – možno pokutujú, iba si myslel, že policajtom v rukách videl bloky.“

	„Berme to ako hotovú vec, načo by tam inak boli. Ak ho pokutovali, alebo priestupok riešili len pohovorom, možno vypísali káočko…“

	Krauz si pošúchal čelo.

	„Bože, som ja ale…“

	„Dopovedz, urob mi radosť.“

	„Chosé, neblbni a volaj. Skús, je to dobrý nápad!“

	Káočko je malý papierik veľkosti dlane, je to úradný papier s oficiálnym názvom kontrola osoby. Vypisuje sa pri každej bežnej kontrole, keď si policajný orgán pýta od občana doklad totožnosti. Do predpísanej kolónky sa vypíše meno a priezvisko, dátum narodenia, trvalé bydlisko, čas, miesto a dôvod kontroly. Po skončení zmeny sa spolu so záznamom zo služby odovzdajú vedúcemu a ten kontrolné lístky založí do kartotéky. Na prvý pohľad zbytočná administratívna blbosť a mnohé hliadky k tomu aj tak pristupujú. V skutočnosti je to dôležitá písomná informácia, ktorá mapuje pohyb bežných ľudí v teréne. Ak sa na nejakej ulici stane trestný čin, vyšetrujúci detektívi si zistia, aké policajné hliadky sa v inkriminovanom čase na ulici pohybovali, stiahnu si od nich káočká a majú okruh prvých svedkov, ktorí mohli niečo vidieť. Ak sa v okruhu prvých svedkov nájde aspoň jeden taký, čo naozaj niečo podstatné videl, predvedú ho k vyšetrovateľovi a z obyčajného káočka je odrazu riadna svedecká výpoveď platná na hocijakom súde.

	O svedeckú výpoveď im v tejto fáze vyšetrovania nešlo, stačili by údaje o vodičovi bieleho zahraničného auta – ak si hliadka splnila svoje povinnosti, ako mala.

	Chosé vedel, že sú iba tri výkonné útvary, ktoré mohli pri autobusovej stanici operovať, mali oprávnenie kontrolovať osoby a udeľovať blokové pokuty. Najprv zatelefonoval dopravákom. Vedúcemu dennej zmeny vysvetlil, že potrebuje zistiť pohyb ich motohliadok v okolí autobusovej stanice minulý štvrtok krátko pred poludním. Potreboval by všetky záznamy o udelených pokutách a lístky z kontroly osôb.

	„Chvíľu to bude trvať.“

	„Nevadí, počkáme, zavolaj mi sem na klapku aj v negatívnom prípade.“

	Potom zavolal na útvar pohotovostnej motorizovanej jednotky. Zase musel vysvetľovať a aj oni si vyžiadali čas na preverenie všetkých záznamov. Do tretice zatelefonoval zástupcovi veliteľa miestneho oddelenia polície, kam autobusová stanica územne spadala. Keď položil, pohodlne sa oprel a prsty si preplietol na pupku ako po dobre vykonanej namáhavej práci.

	„Počkáme. Ak motyka vystrelí, možno sa dnes pohneme o kúsok dopredu.“

	Aj Krauz dúfal, že konečne narazia na rýchlopalnú motyku.

	Prví zavolali dopraváci.

	„Vo štvrtok sme mali celokrajskú akciu, ale pri autobusovej stanici sme nemali ani jednu hliadku.“

	„Ďakujeme za pomoc.“

	Potom pohotovostná motorizovaná jednotka.

	„V centre sme mali štyri motohliadky, jazdili aj okolo stanice, jedna mala kontrolný bod pred hlavným vchodom o dvanásť tridsať, ale nikoho nekontrolovali ani nepokutovali.“

	„Ďakujeme z a pomoc.“

	Z miestneho oddelenia polície nevolali.

	„Mám ich posúriť?“

	„Vydrž, Chosé, určite sa na nás nevybodli, nedráždi ich zbytočne.“

	Oplatilo sa byť trpezlivý. Napokon zavolali.

	„Tak sme vám to našli. Hliadka číslo štyri v zložení podpráporčík Molnár a nadstrážmajster Vítek, volací znak Atlas stoštyridsaťosem. Vo štvrtok dvanásteho o jedenásť päťdesiatpäť udelená bloková pokuta päťdesiat korún za parkovanie na priechode plus kontrola osoby. Podal niekto sťažnosť? Mám informovať šéfa?“

	„Nie, nikto sa nesťažoval, my máme záujem…“

	„Aha! Záujem! No, chlapci, ale ak je pán…“ Chosé počul šušťanie papiera, „pán Bogár váš kamarát, tak ste mali volať skôr! Je streda, všetky kontrolné ústrižky z minulého týždňa sú odovzdané a pokuty zaprotokolované, už sa s tým nedá nič robiť. Tých päťdesiatkorún mu môžete akurát tak preplatiť zo svojho.“

	„Nie, nie je kamarát, nechceme nič vyžehliť.“

	„Tak potom o čo ide?“

	„Mohol niečo vidieť, čo nás zaujíma. Potrebujeme ho nájsť a vypočuť.“

	„V tom prípade si píš, kolega.“

	„Píšem.“

	„Igor Bogár, narodený sedemnásteho júna tisícdeväťstotridsaťdeväť, trvale bytom Konvalinková dvadsaťosem, kontrolovaný, ako som už povedal, dôvod – riešenie dopravného priestupku. Vozidlo biely Ford Cortina, poznávacia značka Norbert Michal nula sedem osemnásť.“

	Keby sa dali pusinky posielať po drôte, jedna veľká aj s mľasknutím by pristála zástupcovi vedúceho na čele, Krauz rátal na prstoch: „Narodený v tridsiatom deviatom… To znamená… že má päťdesiattri rokov. Toby sedelo.“

	„Ideme?“

	„Chosé, nemáme prečo vyčkávať, on jediný pozná pozadie celého prípadu, lebo chodí na tie isté miesta ako my, ibaže je vždy o krok pred nami.“

	Konvalinková ulica bola uprostred sídliska, pre istotu použili mapu. Dvadsaťosmička bol vchod na rohu osemposchodového paneláka. Kúsok zeme medzi chodníkom a vchodom nechali nájomníci zarásť trávou, žiadne okrasné kriky, žiadna skalka, žiadna snaha trochu si skrášliť okolie. Zrejme tu bývali normálni panelákoví ľudia.

	Vychádzkovou rýchlosťou prešli celú ulicu až za roh, potom späť, potom dve bočné uličky za križovatkou. Všade sa dalo pozdĺžne parkovať pri obrubníku a ešte stále by bol majiteľ auta dosť blízko od domu.

	„Ďalej to nemá význam,“ Chosé kývol Krauzovi, aby sa vrátili. „Auto tu nemá.“

	„Nemusí byť jeho, môže byť firemné.“

	„Mohli sme ho aspoň vylustrovať a vedeli by sme, či ho má prihlásené.“

	„Múdry! Tak načo si sa tak ponáhľal?“

	„Ja? Kto skoro spadol so stoličky, keď mi kolega z miestneho začal diktovať jeho meno?“

	Doťahovali sa a vracali sa k dvadsaťosmičke. Zaparkovali kúsok bokom, aby nesvietili rovno pred vchodom. Brána bola otvorená – buď sa tu ešte nekradlo, alebo nájomníci boli úplne hnilí niečo pre seba urobiť.

	Na schránke bolo meno, rímska dvojka a malé p s bodkou. Vybehli na druhé poschodie, skontrolovali si pištole a uvoľnili zabezpečovací popruh. Chosé zazvonil. Krauz zaklopal. Zopakovali to aspoň desaťkrát.

	Otvorili sa dvere oproti.

	„Prepáčte, ak sme búchali hlasno, hľadáme pána Bogára,“ ospravedlnil sa Chosé.

	„To nič,“ prikývla staršia pani v župane. Ešte starší pes bez župana prestrčil hlavu pomedzi jej nohy a zvedavo zavetril. Ďalej si netrúfol, možno ani nevládal, tučný bol ako vietnamské prasiatko.

	„Neviete, kedy chodí domov?“

	„Vôbec ho nevídam.“

	„A kde pracuje?“

	„Odkedy odišiel z armády, videla som ho párkrát, ani netuším, kde pracuje.“

	„On bol vojak?“

	„Bol, teraz je na dôchodku, ale či pracuje, neviem. Možno si niekde stavia chatu, lebo doma je málokedy.“

	„Spomínal vám, že si niečo stavia?“

	„Nie, iba si to myslím.“

	„Kúpil si nové auto?“

	„Má teraz také biele, ale nie je nové.“

	„Pani manželka?“

	„On je vdovec, dcérka sa vydala niekam až na východ, za Michalovce, ale už dávno.“

	„Má nejakú známosť, chodí ho niekto navštevovať?“

	„Vôbec nikto. Nikoho si nevodí, stále je uňho ticho.“

	„Ďakujeme vám za pomoc. Dovidenia.“

	„Dovidenia… A kto vlastne ste?“

	„Z miestneho úradu zo sociálneho odboru. Neprevzal si doplatky k penzii, tak nás poslali zistiť, či ešte vôbec žije.“

	„Žije, žije, určite žije.“

	„Prečo? Videli ste ho dnes – alebo včera?“

	„Nie, ale to by smrdela celá chodba…“

	Museli uznať, že na to, aká bola spomalená, mala celkom logický úsudok.

	Sedeli v aute a zvažovali situáciu. Mali dve možnosti: prebehnúť sa po poschodiach a vyzváňať, zháňať o ňom informácie, zbuntošiť celý dom a riskovať, že mu niekto dá echo, alebo sa vrátiť hore, vylustrovať si ho, zistiť, čo je zač, potom sa podvečer vrátiť a urobiť si naňho postriežku. To prvé bolo pohodlnejšie, no hlúpejšie. To druhé prácnejšie, lebo večerná postriežka znamenala, že sa tak skoro domov nedostanú.

	„No?“ spýtal sa Krauz.

	„Závisí od teba. Koho doma čaká hárem? Mňa určite nie.“

	„Do…“ Krauz prehltol nadávku, no aj tak dobre vedel, čo si po telefóne zlizne.

	Vrátili sa hore, Chosé zatelefonoval na evidenciu obyvateľov, potom vozidiel a nakoniec zbraní. Krauz išiel za šéfom.

	Mayor si ho pozorne vypočul.

	„Takže konečne horúca stopa? Výborne!“

	„Počkáme si ho, preplatíš nám nadčasy?“

	„Mám dosť peňazí, preplatím.“

	„Tak mi podpíš knihu aj na noc. Aj parkovanie doma. Ideme po ňom.“

	„Ale, chlapci, bacha! Nepodceniť! Ak je to bývalý armaďák, bohvie, kde všade slúžil.“

	„Je to päťdesiattriročný starý páprda, nedaj sa vysmiať.“

	„Ako myslíš. Držím palce, aby ste mi zajtra ráno mohli referovať len samé pozitívne správy.“

	Chosé si ho medzitým preklepol.

	„Riško, tak trvalý pobyt má iba tam na Konvalinkovej, prechodný pobyt nemá, auto má riadne zahlásené v evidencii, okrem toho má dve legálne pištole, jedno malé Duo a jednu čezetu, devinu.“

	„To nevadí, všetci vojaci a policajti si na dôchodok kupujú pištole. Podstatné je, že má iba jeden byt a že auto je jeho.“

	Burger zložil noviny a zadusil cigaretu. Kým sa Krauz dohadoval so šéfom, vrátili sa aj s Hanzelom do kancelárie. Blížil sa fajront, vrátili sa aj Kuky s Váňom.

	„Vy idete na nočnú akciu?“ spýtal sa Burger.

	„Nie, iba si ideme počkať na chlapíka, čo sa nám furt motá pod nohy. Žiadna akcia. Keby sedel doma na riti, už by sme ho mali poobede zmäknutého, takto sa musíme terigať v noci.“

	„A nepotrebujete helfnúť?“

	„Edo! My sa ho nechystáme ani zatknúť, ani predviesť. Ak bude rozumný a pozve nás k sebe, vybavíme to uňho v obývačke. Ide nám iba o informácie, nič viac.“

	„No ako myslíte, ochota bola.“

	„Aj my by sme prijali trochu ochoty,“ zamiešal sa Kuky.

	Všetci spozorneli.

	„Už tri dni počúvame toho nášho žrebca. Je to čím ďalej tým zaujímavejšie. Práve sa chystáme za šéfom vybaviť sledovačku. Ak ma tušáky nesklamú, o pár dní na nich udrieme. Niečo sa tam chystá, nejaká veľká rana. Potom vás budeme potrebovať všetkých.“

	„S nami môžeš počítať,“ potešil sa Hanzel, lebo robota na dopichanom dôchodcovi im nijako nešla. Obaja, aj Burger, by celkom radi prijali oživenie.

	„Aj s nami,“ pridal sa Chosé, „len musíte dať vedieť dopredu, aby sme v tom čase nemali naplánovanú služobku do Brna.“

	Váňa prijal ich ponuky s uspokojením, prikývol a v duchu sa usmial. Bol rád, že partia zo stoštyridsaťjednotky stále drží pokope.

	Kancelária spustla. Krauz dojedol predčasnú večeru – zvyšok tresky a rožok. Váňovi ukradol z chladničky ešte jednu uhorku. Chosé čakal iba na to, pozrel na hodinky, potom von oknom.

	„Je päť, už sa stmieva. Kým tam prídeme, bude úplná tma.“

	Krauz tiež pozrel von oknom.

	„Myslel som, že skočíme na pivo a k nemu zájdeme až v noci.“

	„Dobre,“ súhlasil Chosé. „Iba pre istotu sa tam prevezieme, okukneme terén, potom môže byť to tvoje pivo, a večer ho dorobíme.“

	S týmto plánom súhlasil aj Krauz.

	Cesta do stredu sídliska im trvala o niečo dlhšie, išli v dopravnej špičke. Vyšli spoza rohu a kontrolovali autá. Bielych ako maku, no žiadna fordka.

	„Tam!“ ukázal Chosé.

	Biela fordka práve prirazila k obrubníku. Vodič si niečo vyberal spoza tienidla. Otvoril dvere…

	Krauz pristál pri obrubníku krížom cez cestu. Vodič sa nahol späť do auta, ukázal im iba zadok, no aj tak si stihli všimnúť koženú bundu do pása a na ježka ostrihané prešedivené vlasy. Prikročili k nemu.

	„Pán Bogár…“

	Vojak vo výslužbe sa bleskovo zvrtol a päsťou vrazil Chosému doprostred tváre. Sila úderu sa ešte znásobila tým, že Chosé práve došľapoval, takže sa pohyboval vpred. Akoby sa na päsť napichol. Nohy mu vyleteli do vzduchu a celou váhou dopadol na asfalt.

	Krauz siahol k opasku. Dôchodca k nemu svižne priskočil, objal ho okolo krku a nasadil mu zverák. Stlačil Krauza do predklonu a pritiahol. Krauz udrel voľnou rukou, no zluftoval. Bogár ešte viac zatlačil. Krauzovi zahučalo v ušiach. Pokrčil kolená, aby sa stabilizoval, preniesol váhu na jednu nohu, druhou prudko vykopol. Snažil sa útočníka podkopnúť, no akoby kopol do kameňa, dôchodca sa ani nepohol. Fyzická námaha zvýšila hlad po kyslíku, no toho sa mu nedostávalo, k hučaniu sa pridali fialové kruhy pred očami. Chcel ešte raz kopnúť, no noha už neposlúchala, fialové kruhy sa zmenili na čierne, strácal vedomie.

	Tesne pred odchodom do krajiny polomŕtvych útočník zovretie povolil a zvalil Krauza na cestu. Kľakol si mu na hruď – akoby na detektívovi pristál vrtuľník. Bogár mu siahol za opasok, vzal mu pištoľ a strčil si ju dozadu za svoju. Sklonil sa až tesne k jeho tvári.

	„Už o vás dvoch viem, vy zmrdi zasraní! So mnou to nebudete mať také ľahké ako s ňou, povedzte vášmu chlebodarcovi, že som pripravený a čakám. Toto je posledné varovanie, ak sa ešte raz priblížite, zabijem vás ako škodnú!“

	Víťaz nasadol, z radu áut vyparkoval tak, aby im neprešiel nohy, a bez zamávania ufujazdil.

	Na bojisku ostali dvaja pešiaci naznak. Krauz sa zhlboka nadýchol, potom znova. Až teraz ustalo hučanie v ušiach, čierne kruhy sa zmenili na fialové, fialové sa roztancovali do tisíc hviezdičiek, tie sa rozptýlili do vesmíru, až ostala iba jedna. Prižmúril oči. Nebola to hviezda, bola to pouličná lampa a svietila mu rovno do tváre. Prekoprcol sa na bok a rozkašľal sa. Oči už mal v poriadku, uši tiež, no krk ho bolel, akoby sa hral baran, baran, buc s parným valcom.

	„Chosé…“ zachroptal Krauz.

	Parťák ležal s naširoko rozhodenými rukami a nohami. Čistá mŕtvola. Krauz sa pokúsil vstať, no neudržal rovnováhu a pristál na štyroch. Štvornožky sa dotackal ku kolegovi.

	„Doboha!“

	Z nosa a hornej pery sa mu valil vodopád krvi. Líca, bradu a krk mal celé červené.

	„Ježišukriste!“

	„Ne… skuč,“ zašepkal. „Ži… jem, ale iba trochu.“

	Na balkón prvého poschodia kúsok nad nimi vyšiel dobrosrdečný nájomník.

	„Héj, chlapi, všetko som videl, všetko vám dosvedčím! Idem volať políciu aj sanitku, len tam ostaňte a vydržte!“ volal, no dolu nezišiel.

	Panelákoví ľudia radi pomáhajú z bezpečnej výšky svojich balkónov. Vďaka aj za to málo, mohol sa pokojne bez zavolania vrátiť k rozpozeranému futbalovému zápasu.

	O deviatej večer sedelo u šéfa celé osadenstvo stoštyridsaťjednotky okrem Chosého, ten ostal v nemocnici na pozorovanie. Krauza práve priviezol Kuky, dali mu na krk plastový golier a poslali ho domov, nech si ho pozoruje manželka. Ale svrab zbabelý sa domov bál, radšej sa dal odviezť do práce.

	„Ako je s ním?“ zaujímal sa Mayor.

	„Zlomený nos, roztrhnutá horná pera, otras mozgu. Nič vážne, iba dva stehy. Hneď po zašití sa chabral do roboty,“ referoval Krauz.

	„Potom to bude vážne silný otras mozgu,“ skonštatoval Burger.

	Mayor oboma rukami zvieral hranu stola, až mu obeleli hánky.

	„Hovoril si mi, že je to starý zaslintaný páprda. Päťdesiatročný starček. Načo je vám celá sebaobrana aj s telocvikom, aj s previerkami, na ktoré aj tak nechodíte!? Načo vám stále prízvukujem, aby ste sa navzájom kryli a nepodceňovali žiadnu situáciu!? Ja by som ťa najradšej…“ soptil šéf. „Toto si ešte vydiskutujeme, keď budete kompletní a prejde ma zúrivosť! Ďakujte pánubohu a všetkým svätým, že sme vás odtiaľ dostali, skôr než prišli hyeny s kamerami a mikrofónmi!“

	Krauz by a j zahanbene sklopil zrak, ale golier mu držal hlavu hrdo vztýčenú.

	„Tvoj parťák mohol prísť o život alebo skončiť na vozíčku!“ hulákal Mayor. „Debili!“

	„Kašľať na vozíček, šlohol mi pištoľ,“ zašomral previnilec.

	„Počul som. Ďalší prúser!“

	Nikto sa neopovážil šéfovi kontrovať, museli počkať, kým vysyčí.

	„Dobre,“ pustil sa stola a chopil sa pera. „Máme čo riešiť, tak počúvam,“ silene sa usmial, aby bolo jasné, že výčitiek už bolo dosť, teraz treba začať pracovať.

	Mlčali. Mayor využil krátke zaváhanie a pokračoval.

	„Dobre, tak začnem ja. S veliteľom miestneho oddelenia som sa dohodol – záznamy hliadok, čo zasahovali na mieste, pozdrží, ako dlho budeme potrebovať. Bol som na operačnom stredisku, dohodol som sa s nimi, že na moju zodpovednosť zatiaľ šéfa kriminálky ani riaditeľa mesta vyrozumievať nebudú, nechajú to na mňa. Hlásenie o udalosti zaradia do zvodky až ráno ako posledný odsek. Inšpekcia o ničom nevie. Máme čas do rána, aby sme niečo vymysleli. Ak bude treba ľudí, sú pripravení prakticky všetci, sedia doma na telefóne a čakajú. Toľko ja, teraz vy.“

	„My dvaja sme si ho zatiaľ preklepli,“ hovoril Burger aj za Hanzela. „Volal som kamarátovi, viete kam. Bogár odpracoval v armáde tridsaťpäť rokov, v pätnástich nastúpil do strednej vojenskej školy. Venoval sa výcviku, ovláda bojové umenia, končil ako veliteľ výsadkového výcvikového strediska v hodnosti plukovníka.“

	„Drbem aj takého pedagóga,“ bolestne precedil cez zuby ranený detektív a poškrabal si krk pod golierom, kam dosiahol. Burgerovi zobral pero a strčil ho pod golier, lebo ho svrbelo aj hlbšie.

	„Po revolúcii odišiel do dôchodku. Kamarát nevie, čomu sa teraz venuje, podľa neho si užíva dôchodok, čo asi, ako sme zistili, nie je celkom pravda.“

	Ozvalo sa klopanie a bez vyzvania vošiel Ivan Canis.

	„Sorry, skôr som nemohol,“ ospravedlnil sa a ticho si prisadol. Zagánil na Krauzov krk a nechápavo, trochu vyčítavo pokrútil hlavou.

	„Dobre, toľko o Bogárovi z vonkajších zdrojov. Rišo?“

	„Spolupracujeme na tej vražde z Moravy. Viete o prípade. Vašek nám dal za úlohu preveriť hotel, školu, pracovisko a príchody poškodenej. Narazili sme na chlapíka, čo tieto inštitúcie pobehal už pred dvoma týždňami a minulý týždeň v stredu ju vyzdvihol na stanici spolu s nejakým elegánom s paličkou, strážil ju cez noc v hoteli a vo štvrtok o jedenástej ho dosť nedobrovoľne vystriedala iná partia – Slávku odviedli na stanicu a nasadli na autobus späť. Zjavne nesplnila to, prečo prišla, jej odchod bol predčasný a násilný. Náš dôchodca sa jej snažil pomôcť ešte aj na stanici, no nepodarilo sa. Autobusár si všimol, že ho pokutovala hliadka za parkovanie na priechode, podľa káočka sme ho ustálili ako Bogára. Poobede nebol doma, chceli sme ho vymáknuť podvečer, a ako sme sa mu prihovorili, zaútočil. Bezdôvodne a nepochopiteľne. A nepochopiteľné je aj to, čo mi povedal.“

	„On ti niečo povedal?“

	„Áno, šéfe. Zložil ma na zem a šplechol mi do tváre, že už o nás dvoch vie, že je pripravený, vraj to s ním nebudeme mať ľahké, a aby sme svojmu chlebodarcovi odkázali, že ak sa ešte raz priblížime, zabije nás ako škodnú. To posledné slovo som citoval, tak to povedal. Šani, koho mohol myslieť tým chlebodarcom? Teba? Šéfa kriminálky? Veliteľa mesta?“

	„Ministra?“ doplnil ho Mayor. „Hrabe ti? Čo som ti ja za chlebodarcu?“

	„Možno to myslel ako metaforu.“

	„Na tvoje fóry sa môžem zvysoka!“

	Krauz radšej sklapol.

	„Počuli ste podrobnosti,“ pokračoval Mayor. „Návrhy?“

	„My dvaja skočíme do terénu za ľuďmi. Viem, kam armádni dôchodcovia chodia na pivo a na šachy. Pred polnocou sa mám stretnúť s chlapíkom, čo ho poznal osobne, dúfam, že niečo vyhrabeme.“

	„Dobre, Edo s Otom idú do terénu,“ poznačil si Mayor. „Vy dvaja…“ zaváhal a ukázal bradou na Kukyho a Váňu. „Chlapci, potrebujeme postrážiť jeho byt, keby sa nenazdajky vrátil. Sledovačku použiť nemôžeme, nie je to oficiálne, musíme si ho podržať sami.“

	Kuky odul pery, dobre vedel, čo ich čaká. Podržať byt znamenalo presedieť celú noc v aute a čumieť na vchod do paneláka. Nudná, otupná robota, robil to už veľakrát.

	„Nedá sa nič robiť, chlapci,“ chlácholil ich šéf. „Zapamätajte si, budete iba pozorovať! Nič viac! Kuky!“

	„Áno, šéfe.“

	„Nie, aby si išiel zisťovať, kto z vás je lepší karatista!“

	„Nie, šéfe“

	„Na ulici už nechcem žiadne incidenty! Ak sa vráti, necháte ho vojsť do bytu a zavoláte vysielačkou. Postrážite ho, aby neodišiel, a ja zatiaľ vybavím zásahovku. Už som im volal, dnes v noci majú v pohotovosti osem chlapcov, to by malo stačiť. Vyberieme ho rýchlo a čisto, nikto nemusí nič vedieť. Plán je jednoduchý. Do rána ho musíme dostať, inak budeme musieť s farbou von. Pochopil každý?“

	Prikývli.

	„Ja by som tiež vybehol do terénu,“ zodvihol ruku Canis. „Tiež mám vonku jedného človeka, čo všeličo vie.“

	„Škoda, Ivan, myslel som, že my dvaja postrážime búdu, ale ak by to malo niečo priniesť, tak radšej choď, ja si stiahnem dvoch chlapcov z domu, aby som tu mal vozidlo aj s vodičom, keby dačo.“

	„Ja by som postrážil…“ zašvitoril nesmelý hlások.

	„Ty drž hubu! Kuky, naložíte invalida a cestou na stanovisko ho vyhodíte doma, nech sa s ním poteší aj manželka!“

	„Ale, šéfe…“

	„Rišo! Ak sa nám ho do rána nepodarí chytiť a budem musieť ísť referovať riaditeľovi, určite dokážem obkecať veľa vecí, ale že som ťa po zranení nechal v službe, to by som na inšpekcii neobhájil, chápeš?“ dodal už normálne Mayor.

	„Chápem,“ pripustil Krauz. „A čo s tou mojou pištoľou? Prečo mi ju vôbec vzal?“

	„Aby ťa ponížil,“ vysvetľoval Canis. „Je to starý zvyk z podsvetia. Zmlátiť fízla a vziať mu pištoľ, to je pre vagabundov najväčšia pasia a pre poliša najväčšie poníženie.“

	Burger s Hanzelom prikývli, poznali tento zvyk, no nemali srdce takto otvorene to povedať svojmu žiakovi.

	„Ak mu išlo o poníženie, tak sa mu to teda podarilo parádne,“ pripustil Krauz. „Ale on nepatrí k podsvetiu.“

	„A vieš ty, čo robil posledné dva roky?“ nedal sa Canis.

	Všetci museli uznať, že má pravdu.

	„O pištoľ sa nestaraj, uvidíme zajtra, ako to budeme hrať. Všetko závisí od dnešnej noci. Ak ho chytíme, bude z toho útok na verejného činiteľa, ublíženie na zdraví a prišijeme mu aj tú pištoľ. Ak ho nedostaneme, môže to byť aj strata zbrane, dostaneš percentá a nejako to zahladíme.“

	Krauzovi sa nepáčilo ani jedno šéfovo riešenie, no nebol v takej pozícii, aby vyjednával.

	„Ešte niečo? Nie? Tak poďme na to! A… pre boha vás prosím, žiadne blbosti, aby sa už nikomu nič nestalo!“

	Domov sa dostal krátko po desiatej. Sylvia pozerala televíziu.

	„Čo tak skoro, dnes ste neskočili na pivo?“ vyšla mu v ústrety až na chodbu. „Kriste…“ zaskučala, keď zapálila svetlo.

	„Ticho! Tichučko. Deti už spia?“

	„Spia.“

	„To je dobre. Nič to nie je, iba prevencia.“

	„Vy ste havarovali? Chosé…“

	„Nehavarovali, Chosé je v nemocnici, no je v poriadku.“

	„Čo sa vám…“

	„Nííč, čo by…? Dostali sme sa do bitky, bolo ich veľa, mali sme čo robiť, no ubránili sme sa. Chosé jednu schytal, tiekla mu z nosa krv a mne stlačili krk, ale nič to nie je. Bol som v nemocnici, zröntgenovali ma, prezrel ma neurológ, nič sa mi nestalo. Toto je iba pre istotu, taká prevencia dozajtra.“

	Privinula sa k nemu a dala mu pusu. Od úľavy sa mu chcela zavesiť na krk, no radšej ho objala okolo pása – tam bol o niečo mocnejší.

	„Poď, ty môj ranený hrdina, dám ti večeru, ešte je teplá.“

	Najedol sa, osprchoval sa, ako sa len dalo, a potichučky, aby nezobudil deti, vhupol za manželkou do postele. Nežne sa k nej odzadu pritlačil.

	„Počúvaj, miláčik, už si niekedy súložila s invalidom?“ zašvitoril.

	„Včera.“

	„Ja to myslím vážne!“

	„Aj ja.“

	„Srdiečkoo…!“

	„Dobre, tak ešte nie.“

	„A nechcela by si si to vyskúšať?“

	„Ak ti stlačili len krk, tak by sme mohli…“

	Krauz sa prevalil na manželku, s predohrou sa veľmi nezdržiaval, sám bol zvedavý, ako to bude fungovať s kusom umeliny na krku. Išlo to. Po chvíli otvorila oči.

	„Prepáč, ale tá vec ma znervózňuje, mám pocit, že ti každú chvíľu odpadne hlava a rozbiješ mi čelo! Radšej sa vymeňme.“

	Sylvia išla hore, Krauz si užil. Pod sprchou vážne uvažoval, že si taký golier kúpi na doma.

	O tretej v noci u Krauzovcov zazvonil telefón. Nacvičenými pohybmi vyrazil z postele, a hoci potme, bez jediného zaváhania vybral zákrutu do chodby aj ostrý roh komody. Po druhom zazvonení už mal slúchadlo v ruke.

	„Prosím?“ zašepkal Krauz.

	„Stojíš alebo sedíš?“

	Bol to Mayor.

	„Stojím.“

	„To je vlastne jedno, veď máš brnenie. Tak toho vášho Bogára máš po smrti, dostali ho pred barakom. Posielam ti motohliadku, cestou si priprav nejakú rozprávku pre šéfov. Je ti, dúfam, jasné, že teraz už nič nezatušujeme!?“

	„Áno,“ povedal Krauz hluchému slúchadlu, lebo Mayor na odpoveď nečakal.

	Plukovník vo výslužbe Igor Bogár prechádzal ulicou na druhý rýchlostný stupeň, neponáhľal sa, sledoval autá zaparkované pozdĺž ulice. Bol si istý, že ten, čo dostal do ciferníka, dá pár dní pokoj, no musel rátať s tým, že druhý bude mať lepšiu výdrž. Podľa neho ich dostatočne vystrašil, no bol zvyknutý počítať s každou eventualitou.

	S prehliadkou bol spokojný, na prelome noci a nového rána bola ulica ľudoprázdna. Zastal pred domom, vystúpil, no motor nechal bežať. Odstúpil od auta a rozhliadol sa po trávniku a neďalekých kríkoch. Našťastie priamo pred vchodom nič nerástlo, mičurinské pokusy baby z tretieho poschodia skrachovali krátko po vysadení, takže na vchod mal nerušený výhľad.

	Nikde žiadny pohyb, nikde nič podozrivé.

	Neďaleké kríky už boli bez lístia, ako úkryt mu pripadali dosť naivné, no pre istotu sa prikrčil, aby ich skontroloval aj od zeme. Spokojne si zahmkal. Vonku bolo všetko v poriadku, no v bráne bude musieť byť zvlášť opatrný, niekto by mohol čakať na schodoch, ale to bude riešiť až v bráne. Nasadol a pohol sa ulicou. Hľadal miesto na zaparkovanie. Stále kontroloval autá, či v nich niekto nesedí.

	Zahol za roh. Hneď kúsok od križovatky bolo pri obrubníku jedno miesto voľné. Už otočil volantom, no vtom si to rozmyslel. Niečo sa mu nepozdávalo, nevedel čo, ale odrazu ho premklo podozrenie. Zaradil rýchlosť, strhol volant a otočil sa priamo v križovatke. Pomaly sa vracal ulicou, ešte raz skontroloval autá, chodníky, bezlisté kriky, celý panelák. Prešiel až k druhému bloku, už bol spokojný. Otočil sa a zamieril k parkovaciemu miestu.

	Predkom by sa nevmestil, miesto bolo priúzke, zacúval na dvakrát, vypol motor. Z tienidla nad hlavou odopol fotografiu a pobozkal ju.

	„Ďakujem, miláčik, aj dnes všetko dobre dopadlo, zase si nado mnou držala ochrannú ruku.“

	Fotografiu manželky nikdy nenechával na noc v aute. Ráno bez nej nevychádzal, no na noc ju nenechával samu. Zastrčil si ju do vnútorného vrecka na bunde, skontroloval sa v spätnom zrkadielku, pohladil si strnisko na hlave a konečne vystúpil. Nahol sa ešte do auta, aby si uhladil trdelník. Nikdy ho nenechával na noc pokrčený, mať pri práci teplo odspodu bolo v jeho veku dosť dôležité.

	Od chrbta sa ozval rev motorky. Práve sa chystal zabuchnúť dvere. Mozog vyslal varovný signál. November, hlboká noc, motorka – pozor, niečo tu nesedí!

	Otočil sa za zvukom. Dvaja čierni muži na čiernej motorke. Vodič nemanévroval, pevne držal riadidlá, motorka išla hladko, priamočiaro, ako keď sa bežec zipsu rozbehne po asfaltovo čiernej bunde. Rýchlo sa priblížila. Spolujazdec natiahol ruku. O niečo dlhšiu, než býva bežne. Hrot ruky sa mu zameral na hruď, a aj keď sa motorka hýbala, hrot vytrvalo ostával v stabilizovanej polohe.

	„Do…“ nedopovedal, lebo si uvedomil, že za jazdy na motorke dokáže takto stabilizovať zámernú iba profesionál.

	Vyslúžilý dôstojník zašmátral rukou za opaskom. Jeho posledný obranný ťah bol prvý raz v živote pomalý.

	Ozval sa prvý výstrel, plukovník na dôchodku pocítil úder do pŕs a po celom tele sa mu rozstrekla bolesť, bolelo od končekov nakrátko ostrihaných vlasov až po prsty na nohách. Prvý úder ustál bez zapotácania.

	Ozval sa druhý výstrel, teraz zbadal aj plameň šľahajúci z neprirodzene dlhej čiernej ruky. Druhý náraz do hrude mu podlomil kolená a vrazil ho späť do pootvorených dverí.

	Ozval sa tretí výstrel, už nič necítil, sadol si na asfalt, chrbtom sa oprel o podbehy, jedna ruka mu ostala na sedadle vodiča, druhá sa zasekla na držadle dverí.

	Kým vodič motorky zaradil štvrtý rýchlostný stupeň, plukovník na dôchodku zomrel.

	Dvojica detektívov z oddelenia vrážd bola na postriežke už päť hodín. November bol milosrdný, dažde ustali, vrátilo sa južné prúdenie, ale noci už boli aj tak chladné.

	„Boha, Váňa, nechráp!“

	„Nechrápem!“

	„Zase s i zachrápal, mám si ťa nahrať na diktafón?“

	„Maj pochopenie pre starého človeka…“

	„Máš sledovať, nie chrápať, ty starý človek!“

	Váňa sa pomrvil, bradu zložil na prsia a o chvíľu zase stuhol.

	Kuky si vzdychol. Keď sa blížila tretia hodina, nadišiel Váňov čas. Robili spolu už dosť dlho, poznali sa. S Váňom sa dalo robiť celý deň do tretej nadránom a potom celý deň od rána od piatej, ale medzi treťou a piatou si musel zdriemnuť, krízu nedokázal zvládnuť.

	„Kurváá!“ Kuky vrazil lakeť do kolegovho boku.

	„Auu! Čo je zase!?“

	„Teraz si si usral! Váňa, choď do riti, kto to má vydržať!? Uvedom si, že tvoje hrubé črevo je štyrikrát dlhšie, než má normálny človek! Vieš, aká je to sila? Tvoje prdy by zabili aj hasičov v maskách. Normálne ma štípu oči!“

	„Nie si trošku precitlivený? Možno mi jeden taký malý prdík ušiel, no bože, ale toľko kriku pre nič?“

	„Prdík! Uvedom si, že jeden tvoj malý prdík sa vyrovná stádu zdochnutých tchorov! Keby bolo aspoň leto, že si otvorím okno, ale v tejto zime? Slúžiť s tebou je fakt lotéria, hop, alebo trop, buď skapem na otravu plynmi alebo zmrznem. Jebem na to!“

	Kým stihol Váňa vymyslieť niečo na obranu, na konci ulice sa objavil kužeľ svetla.

	„Ja…“

	„Kušuj! Tam niekto ide!“

	Auto mali zaparkované za múrikom so smetiakmi, no aj tak sa prikrčili.

	„Pozor, biele auto.“

	„Kuky, to je fordka!“

	Auto prešlo ulicou, zastalo pred sledovanou bránou. Vodič vystúpil a rozhliadal sa, aj si čupol.

	„To je on!“ zasyčal vzrušene Váňa.

	„Hlavne teraz krič, ty tlko!“

	Vodič nasadol a zmizol za rohom.

	„Ideme?“

	„Váňa, nepočul si šéfa? Nezasahovať! Sledovať! Hlásiť hore vysielačkou!“

	„Myslel som si, že by si s i udrel…“

	„Ak neprestaneš, tak jedine do teba, ty… Ticho! Vracia sa!“

	Auto sa vracalo, prešlo na koniec ulice, kam zase nedovideli, no kým sa stihli rozhodnúť, či naštartujú a idú po ňom, alebo ostanú a v prípade, že sa už nevráti, nikomu nič nepovedia, prešlo znova popred nich.

	Zahlo za roh.

	„Hľadá miesto na zaparkovanie. O chvíľu zalezie a je náš.“

	Ozval sa rachot motorky.

	„To musí byť ale debil! V novembri na motorke! Nechcel by som mať jeho kolená v päťdesiatke. Určite…“

	Kým Váňa dopovedal svoju veštbu, ozval sa výstrel, potom druhý, vzápätí tretí. Motorka sa rozrevala a hluk zanikol medzi panelákmi.

	„Petardy?“ dúfal Váňa

	„No, bratku, ak toto boli silvestrovské petardy, tak zajtra ráno máš na stole nefalšované šampanské a deň voľna.“

	„Ideme peši alebo autom?“

	Kuky váhal, nevedel odpovedať, rýchlo zvažoval, čo je väčšie riziko.

	„Chvíľu počkáme, či sa nebude vracať,“ navrhol Váňovi.

	Nočným sídliskom sa ozvalo hysterické ženské jačanie.

	„Tak autom,“ pripustil Kuky zmenu situácie.

	Keď Krauza priviezla motohliadka na roh Konvalinkovej ulice, pripadal si ako žiačik, čo prišiel do školy, no zabudol si do zrkadielka zapísať, že dnes sa vyučovanie začína o hodinu skôr – už tam boli všetci.

	Okolo auta pobehoval technik s pomocníkom a vyšetrovateľom, za autom stála skupinka okresných funkcionárov, pred autom skupinka funkcionárov z riaditeľstva mesta, naokolo niekoľko uniformovaných policajtov, obďaleč taxikári – už chýbala iba hudba ministerstva vnútra a miestny hasičský zbor.

	Uprostred trávnika na boku auta stála skupinka, čo tu bola ozaj pracovne.

	„Čaute,“ pozdravil Krauz.

	Mayor, Kuky, Váňa, Burger, Hanzel, Canis – kruh sa rozostúpil – a Krauz. Konečne boli kompletní, chýbal len ten, čo ležal v nemocnici.

	„Došľaka, jak to svrbí…“ ošíval sa ranený detektív. „Nemáte pero alebo lineár?“ snažil sa vopchať končeky prstov pod golier.

	„Písací stroj by si nechcel?“

	„O čo tu ide?“ ignoroval vtipného Canisa a začať vyšetrovať.

	„Si drbnutý? Zastrelili ho, nevidíš?“

	„Je to vôbec on?“

	„Auto sedí, opis osoby sedí, občiansky sme mu ešte nekontrolovali. Ale môžeš sa ho spýtať.“

	„Robí niekto obhliadku miesta činu?“

	„Nie,“ odpovedal Mayor. „Dnes má mestský výjazd vyšetrovateľ z ekonomiky a býva mimo mesta, nemôžeme ho stiahnuť, neberie telefón. Okresný vyšetrovateľ nechce začať, vraj nie je príslušný. Má pravdu, je to vražda jak vyšitá, no funkcionári soptia.“

	„To je dobre…“

	„Ti šibe?“

	„To je dobre, že ešte nevliezli do auta.“

	„Prečo?“

	„Potrebujem tam byť prvý.“

	„Prečo? Kam ideš? Ja toho chlapa zabij…“

	Krauz sa pramálo staral o to, čo by s ním šéf najradšej urobil, jemu išlo o percentá z platu a o mladú rodinu, ktorú musel živiť.

	„Hej, ty si technik?“ spýtal sa Krauz, keď podišiel k autu.

	„No.“

	V skupinke funkcionárov z mesta to zabzučalo ako v úli, kam sa nedopatrením dostal sršeň. Na miesto činu beštiálnej vraždy na objednávku boli citliví ako nos vlčiaka na čierne korenie. Jeden zo skupinky sa oddelil a podišiel k autu.

	„Pane…“

	Krauz sa robil, že nepočuje.

	„Pane! Vy! Mestský riaditeľ sa pýta, kto ste a prečo pristupujete k autu.“

	„Poručík Krauz, oddelenie vrážd, poslal ma sem môj šéf, kapitán Mayor. Je to naša vec, je to vražda, navyše mi ju práve pridelil. Je to môj prípad, budem to vyšetrovať. Počkám na príchod výjazdovej skupiny, ale zatiaľ si to obzriem. Povedzte mu, že si viem obzrieť miesto činu bez toho, aby som zničil stopy. Keby sa chcel priučiť, nech príde, počkám.“

	Chalan v perfektnom obleku s perfektne zladenou viazankou, asi trtko z vnútorného, zaváhal.

	„To posledné mu asi nepoviem.“

	„Radšej nie. Nerýp, aj tak sú dosť vytočení.“

	Chalan s viazankou sa vrátil ku skupinke funkcionárov a podal raport. Všetci naraz sa obzreli na Krauza, potom sa zomkli do kruhu a pokračovali v preberaní vážnejších problémov, než je obyčajná vražda, riešili otázky týkajúce sa stratégie bezpečnosti mesta na najbližšiu štvrťstoročnicu. Našťastie pre Krauza.

	„Máš rukavice?“ spýtal sa Krauz technika.

	„Na,“ otvoril kufrík a jedny mu podal.

	Krauz si natiahol chirurgické rukavice. Poobzeral sa. Priamo pri aute boli teraz iba traja.

	„A ty si?“

	„Podporučík Valér, násilná, okres. Mám dnes výjazd.“

	„Ja som Krauz, vraždy.“

	„My ťa poznáme, čo si?“ odul sa detektív z okresu, akoby ho urážalo, že niekto pochybuje, že by chlapci z okresu nepoznali esá z oddelenia vrážd. „Čo to máš s krkom?“

	„Angína. Kde je vyšetrovateľ?“

	„Hentam, dohaduje sa s vedením okresu, či má začať obhliadku sám alebo počkať na vášho vyšetrovateľa.“

	„Výborne. Idem k mŕtvole.“

	„Počkaj, to by sme nemali, mali by sme počkať na vášho vyšetrovateľa a na súdneho lekára a…“ ohradil sa podporučík Valér.

	„Peťo…“

	„Vlado.“

	„Vlado, neskuč a postav sa tak, aby si ma kryl od šéfov z mesta.“

	Krauz počkal, kým ho technik s detektívom z okresu zakryli, potom si kľakol k sediacej mŕtvole a rýchlo jej prezrel opasok a všetky vrecká na bunde.

	Nič.

	„Poďme z druhej strany.“

	Obišli auto k dverám spolujazdca. Krauz sa poobzeral. Ešte nevzbudili pozornosť funkcionárov.

	„Sem sa postavte,“ rozmiestnil si komparz.

	Krauz otvoril dvere na spolujazdcovej strane, nahol sa dnu, otvoril odkladací priestor a prehrabal hŕbu papierov. Tlačivá, prospekty, servítky…

	„Kurva…“ soptil Krauz.

	Na samom spodku priečinka narazil na niečo tvrdé.

	„A…“ zajasal. Vybral čiernu pištoľ.

	Pozrel si ju zboku, zaujímal ho vzor. Prikývol. Schoval si ju pod bundu.

	„Toto tu nebolo, rozumiete? Toto nepatrí k obhliadke miesta činu!“

	„No počkaj…“ zaváhal detektív z okresu.

	Na mieste činu už videl všeličo, videl, ako kolega ukradol videokazetu s perfektným porno filmom, videl, ako policajti ukradli kartón tvrdého alkoholu z vylámaného baru, videl aj vykradnutý stánok PNS, odkiaľ policajti ukradli tri kartóny cigariet, ale aby detektív z oddelenia vrážd ukradol z miesta činu vraždy pištoľ, to je sila! To je na inšpekciu! Radšej sa otočil chrbtom.

	Bol to mladý, začínajúci okresný detektív – veľa toho ešte nevidel.

	„Zatiaľ sa ničoho nedotýkajte,“ Krauz vydal pokyny a chcel odísť. Zrazu sa otočil. „Alebo, ešte lepšie, choďte od auta preč! Ak budete spolupracovať, zaručím vám, že o rok sa dostanete na oddelenie vrážd.“

	Pozreli na seba s neskrývaným prekvapením.

	Krauz sa vrátil k svojim na trávnik.

	„Kto má baterku?“

	Kuky zasvietil na pištoľ. Na uzávere bolo vyrazené číslo 880666. Krauz si zasunul pištoľ do puzdra na opasku a začal sa modliť: „Anjeličku, môj strážničku, ďakujem ti, že aj napriek tomu, že som bezbožník a sviňa okovaná, máš nado mnou rozprestreté ochranné krídla a vrátil si mi moju pištolečku.“

	„To je debil!“ vzdychol si Canis.

	„Je, ale jeden problém je vyriešený,“ uľavil si Mayor.

	„Si dobrý, šlohnút pištoľ z miesta činu vraždy za prítomnosti mestského veliteľa polície a všetkých ostatných potentátov je umenie hodné ocenenia. Aj napriek tomu golieru som na teba hrdý,“ ohodnotil Krauzov výkon Burger.

	Mayor iba obracal oči stĺpkom.

	„Raz aj tak skončí vo väzbe a inšpekcia si ho vychutná,“ prorokoval budúcnosť Krauzovi.

	„Poďme robiť,“ navrhol Hanzel. „Je zima a bude aj horšie.“

	„Idem na to, lebo hentá banda darmožravých exhibicionistov bude čakať na televízne kamery do aleluja a my sa nikam nedostaneme.“

	Odpojil sa z kruhu a podišiel k funkcionárom. Chvíľu niečo vysvetľoval, jeden za druhým začali prikyvovať, potom sa posunuli o kúsok ďalej od auta. Mayor si s nimi podal ruky, lebo musel, a vrátil sa.

	„Ideme na to, máme súhlas. Použijeme technika z okresu, súdny lekár je na ceste. Vyšetrovateľ sa s vedením nevie dohodnúť, kto je kompetentný, zatiaľ si urobíme obhliadku sami, potom ju odovzdáme nášmu.“

	„Ak ho niekto nájde. Má dosah, má byť na telefóne,“ zavrčal Burger.

	„Toto budem hlásiť jeho šéfovi – aj hore, nech si to vyriešia medzi sebou.“

	„Hovno vyriešia, vieš to veľmi dobre.“

	„Edo, začnime robiť,“ Mayor priznal porážku. „Tam v aute má motohliadka ženu, ktorá to videla. Asi nemôže spávať, lebo bola vonku so psom. Kuky a Váňa, choďte za ňou a zistite, čo videla. Burger a Hanzel začnú písať obhliadku miesta činu, Krauz a Canis sa potom presunú na pitvu.“

	Viac ľudí ani nepotrebovali, ostatní dostanú úlohy o pol ôsmej, ak bude čo vyšetrovať.

	Odfotografovali auto zo všetkých možných uhlov a začali rozkladať čísla k jednotlivým stopám. Sotva položili prvých desať, prišiel súdny lekár.

	„Dobré ráno,“ vyslovil želanie a podali si ruky.

	„Že ťa huba nebolí…“ odzdravil Burger. „Dobré dnes môže byť čokoľvek, len toto ráno nie.“

	Súdny lekár to mal dnes jednoduché, tri dierky v košeli hovorili za všetko. Iba tak naoko ho zbežne prehliadol.

	„Môžem konštatovať smrť zavinenú cudzou osobou. Príčinou smrti je strelné poranenie hrudníka, v dôsledku čoho došlo k zlyhaniu životne dôležitých orgánov. Táto,“ ukázal prstom na stred hrudníka, „zasiahla srdce, táto pravú časť pľúc, táto je o niečo nižšie. Smrť nastala okamžite, bližšie informácie až po pitve.“

	„Chrbát si mu pozrel?“

	„Pozrel, Edko, pozrel. Všetky tri guľky sú v ňom.“

	„Výborne. Ešte si ho odfotografujeme aj s detailmi a prevezieme ti ho hore na súdne. Potrebujeme ho urobiť čo najskôr.“

	„V poriadku, idem k sebe a pripravím si stôl.“

	Obhliadka miesta činu mohla pokračovať. Okolo prešiel prvý ranný autobus, sedelo v ňom iba pár driemajúcich cestujúcich, no množstvo policajtov a pootvárané auto pri obrubníku ich okamžite prebralo. Nacapení na oknách sa snažili zistiť, čo sa asi stalo.

	Súčasne s pohrebnou službou prišlo aj prvé auto z televízie. Reportérov prenechali funkcionárom, postarali sa o mŕtvolu a Krauz s Canisom sa rozlúčili.

	Pitva nebola žiadny hlavolam, nebolo čo skúmať, v podstate bolo všetko jasné na mieste činu. Nad bezprostrednou príčinou smrti nemuseli špiritizovať. Hlavným cieľom pitvy bolo zaistiť všetky tri strely v čo možno najlepšom stave. Kým sa doktor vnáral do hĺbky Bogárovej duše, detektívi sa zamerali na oblečenie. V bunde našli peňaženku, fotografiu ženy, kľúče, vyskakovací nôž, dve vreckovky, ústrižok zo zaplatenej poštovej poukážky, načatý balíček solených arašidov.

	Peňaženka bola najzaujímavejšia. Okrem bežných vecí ako pár bankoviek, niekoľkých drobných mincí, pár lístkov na autobus a podobne našli aj vizitku. Jednoduchým písmom na nej stálo: Igor Bogár, súkromný detektív. Detektívna kancelária HOLMES.

	„Prebohaživého,“ hlesol Krauz. „Aký originálny názov, koľko invencie! Vraj Holmes, komu by to napadlo!“

	Názov sa mu nepozdával, no vizitka sama osebe bola poklad, ukazovala smer, ktorým sa dnes vyberie.

	Do antikorovej misky cinklo niečo kovové. Detektívi sa vrátili k pitevnému stolu.

	„Máme prvú,“ hlásil doktor.

	Pozorne si prezreli strelu, bola v perfektnom stave. Druhá skončila na chrbtici a bola mierne sploštená, tretia bola tiež v poriadku – chlapci na balistike budú mať čo robiť. Pokiaľ však nenájdu pištoľ, z ktorej boli guľky vystrelené, bude to iba polovica dôkazu.

	„Je to devina, asi Luger,“ konštatoval Canis.

	„Balistika nám to povie presne.“

	Počkali, kým asistent odvážil všetky orgány a doktor ukončil pitvu

	„Môžem diktovať.“

	Krauz si pripravil poznámky.

	„Ako som už konštatoval na mieste činu, bezprostrednou príčinou smrti bolo strelné poranenie hrudníka. Jeden projektil zasiahol pravú komoru srdca, v dôsledku čoho došlo k masívnemu zakrvácaniu do hrudnej dutiny. Zvyšné dva perforovali pľúca. Všetky detaily budete mať v lekárskej správe, toto by vám zatiaľ na začatie trestného stíhania malo stačiť. Guľky sme našli a zaistili, hlavné poslanie sme dnes splnili.“

	Slušne poďakovali, pozbierali igelitové vrecia so šatami nebohého, dohodli sa s technikom, kedy bude hotová fotodokumentácia, a pobrali sa kadeľahšie.

	„Je osem, dáme niečo do žalúdka?“ navrhol Canis. „Nejedol som od včerajšieho obeda.“

	Zastavili sa na Štúrovej vo vývarovni. Dali si horúcu držkovú s rožkom. Vôbec im neprekážalo, že v polievke plávajú kusy žalúdka, podobné, aké videli pred chvíľou v pitevni.

	Po práci v teréne vždy nasleduje administratíva, zaistené šaty a projektily museli spísať a zapracovať do dožiadania na kriminalisticko-expertízny ústav, a samozrejme, stopy im doručiť na skúmanie. Zabili celé doobedie.

	Hneď po obede sa vybrali do nemocnice, navštívili pacienta so zlomeným nosom a Krauz si dal odstrániť nepohodlný golier. Cítil sa, akoby mu z pliec zložili vrece cementu.

	„Chalani, nech ma už pustia,“ skuhral Chosé.

	Mali iný názor, bol naňho hrozný pohľad – celý nos polepený až na líca a obe oči podliate modro-fialovou farbou. Hornú peru mal odutú ako nigérijský prístavný robotník.

	Sestrička ho počula. „Ste na pozorovaní pre podozrenie z otrasu mozgu, aspoň dozajtra to musíte vydržať,“ usmiala sa a ponaprávala mu vankúš.

	Nežne jej pohladil ruku, tak nežne, až sa zľakla a cukla. Radšej odišla a nechala chlapov samých.

	„Erika,“ vysvetľoval pacient, „dnes má nočnú, tak ešte ostanem, ale zajtra ráno padám, aj keby som mal vyskočiť z okna.“

	„Nič mu nie je,“ mávol rukou Canis, „keď už balí sestričky, nič mu nie je, hajzlovi simulantskému!“

	Informovali ho, čo je nové, do skrinky mu dali banány a pomaranče a nechali ho napospas personálu.

	Chosé sa liečil, Krauzovým novým parťákom sa automaticky stal Canis. Detektívnu kanceláriu Holmes našli podľa adresy na vizitke, prenajali si priestory v centre mesta na prvom poschodí. Predtým to bol bežný byt, teraz dve kancelárie, z chodby urobili čakáreň. Veľký záujem o detektívne služby vtedy ešte nebol, čakáreň bola prázdna. Ani si nestihli sadnúť, v ústrety im vyšiel tučný šesťdesiatnik.

	„Vitajte, vitajte! Prejdite ďalej!“

	Kancelária bola zariadená vojensky stroho, cítili sa ako na oddelení, možno iba kvetov mali o niečo viac.

	„Volám sa Bičan, som majiteľom detektívnej kancelárie Holmes. Ako vám môžeme pomôcť, páni?“ Posadil sa za šéfovský stôl, pripravil si pero a papier na poznámky.

	Ukázali mu odznaky, predstavili sa. Od prekvapenia mu poskočilo obočie.

	„No nie! Kriminálka – a rovno oddelenie vrážd! Ako sa má Edko, žije ešte?“

	Teraz boli pre zmenu prekvapení detektívi.

	„To je jednoduché, ešte za totáča som pár rokov pracoval na násilnej spolu s Burgerom. Vy ste ešte ani neboli v polícii. Potom mi operovali hrubé črevo a ostali mi trvalé následky, na kriminálke som ostať nemohol. Penzie som sa dočkal na pasovke, pekne v teplučku služobnej úradovne. No čo už, taký je život, ale kriminálka mi stále chýbala. Pred rokom som sa rozhýbal a založil som si detektívnu kanceláriu. Predpokladal som, že sa o mňa budú kolegovia zaujímať, že raz určite prídu na kontrolu, aj som sa na tú chvíľu tešil, no že práve oddelenie vrážd, to som netušil.“

	„My sme neprišli na kontrolu.“

	„Takže rovno spolupráca? Predstavte si! No poďme na to – čo by vás zaujímalo?“

	„Aký je predmet vašej činnosti?“

	„Tento biznis sa ešte len rozbieha, veľký záujem o naše služby nie je. Dvom zákazníkom sme odfotografovali neverné manželky in flagranti, jednému otcovi sme našli zatúlanú dcéru až hen niekde pri Děčíne, trikrát sme poskytli osobnú ochranu, to je asi tak všetko. Ja viem, nie je toho veľa, no ako som povedal, iba sa rozbiehame. Na ozajstný veľký prípad ešte len čakáme.“

	Krauz mu zatiaľ nechcel prezradiť, že jeden ozaj veľký prípad práve zažívajú, a ak ho nos neklame, budú v tom zainteresovaní aj oni.

	„Koľko máte ľudí a koho zamestnávate?“

	„Oslovil som troch bývalých kolegov na dôchodku, všetci traja súhlasili. Okrem toho sa k nám pridal jeden vyslúžilý armaďák. A vyslovene na dohodu za hotové s nami spolupracuje jeden profesionálny fotograf, jeho hlavnou devízou je, že má vlastné technické vybavenie aj s tmavou komorou. Kde by sme my na to vzali?“

	„Ten vyslúžilý vojak sa volá Igor Bogár? Plukovník vo výslužbe?“

	Prikývol. Prestal sa usmievať. Premkla ho zlá predtucha.

	„Stalo sa niečo?“

	„Je po smrti.“

	„Ale,“ usmial sa a hodil rukou, „nie je! Ešte včera večer o jedenástej sme boli spolu, to musí byť nejaký omyl!“

	„Dnes nadránom o pol tretej ho zastrelili pri aute. Vystupoval pred domom.“

	Už nehodil rukou ani sa neusmial. V ich očiach nebol ani náznak žartovania, mysleli to naozaj vážne. Radšej uveril.

	„Bože, takže tí dvaja neprestali…“

	„Akí dvaja?“ chytil sa okamžite Krauz.

	„Včera v noci sme sa stretli. Tu, sedel predo mnou ako vy teraz. Povedal mi, že ešte nemôže ísť domov, lebo má obavy, že ten posledný prípad, čo som mu dal, sa nejako komplikuje, a že musel zmlátiť dvoch otravných smradov, čo po ňom išli.“

	„Jeden z tých otravných smradov sedí pred vami, pán Bičan. Ten druhý, môj parťák, leží s otrasom mozgu v nemocnici. Pevne verím, že máte pre nás nejaké uspokojivé vysvetlenie.“

	Od prekvapenia mu skoro vyliezli oči z jamôk. Iba nechápavo krútil hlavou, ničomu nerozumel.

	„Skúste to rozpovedať od začiatku, možno nám doplníte chýbajúce miesta v mozaike a aj my vám budeme môcť čo-to vysvetliť.“

	Bol to jediný rozumný návrh, ako sa pohnúť ďalej.

	„Prepáčte, ale ešte skôr…“ zohol sa pod stôl a bez okolkov si nalial pohárik rumu. Nefalšovaný pravý tuzemák. Vypil a vydýchol si ako po ozaj ťažkej fuške. „Prepáčte,“ ospravedlnil sa a vyložil ešte dva poháriky. Vôbec nepredpokladal, že by sa mal spýtať, či si dajú. „Vypite!“

	Poslúchli. Nalial znova a odložil fľašu.

	„Tak Igor je mŕtvy… Ako…?“

	„Najprv vy, potom my.“

	„Dobre. Dostali sme celkom zaujímavú, lukratívnu robotu. Naozaj lukratívnu. Začiatkom októbra k nám prišiel veľmi distingvovaný pán s požiadavkou, aby sme mu našli jednu ženu.“ Vstal, z poličky za sebou si vzal rýchloviazač a vybral tenkú zložku. Vrátil sa na miesto, zalistoval a prikývol. „Tu to mám. Volala sa Slávka Sedláková, vedel o nej, že pred tromi rokmi študovala na Vysokej škole ekonomickej a ako brigádnička pracovala v podniku zahraničného obchodu Omnia Export Import. Na prípad som nasadil Igora. Chvíľu mu trvalo, kým sa zorientoval, potom ju našiel. Bývala na Morave, obec Palice u Brna. Ale prípad sa tým neskončil, zákazník nás požiadal o ďalšiu spoluprácu a vyžiadal si vyslovene Igora, asi sa mu jeho štýl práce pozdával.“

	„Spolupracoval s ním aj minulý týždeň?“

	„Áno. Igor mal zabezpečiť jej cestu k nám a ubytovanie v hoteli. Bolo to v stredu a vo štvrtok minulý týždeň.“

	„Prečo, o čo išlo?“

	„O rodinné záležitosti, nič bližšie nám nepovedal. Ani nemusel, my sa do súkromia zákazníkov nemontujeme, iba ak je to v záujme úlohy, čo nám dajú.“

	„Ten distingvovaný pán nosí paličku?“

	„Stále.“

	„Ako sa volá?“

	Zaváhal.

	„No… ehm, súkromie zákazníkov je pre nás posvätné…“ ošíval sa.

	„A čo vám hovoria pojmy útok na verejného činiteľa, ťažké ublíženie na zdraví, neoprávnené užívanie služobného odznaku a napokon vražda? Smrť vášho zamestnanca pre vás nie je posvätná?“

	Prikývol.

	„Máte pravdu, tu idú žarty bokom. Volá sa Šomo Breznitz.“

	„ŠB,“ zašomral Krauz.

	„Prosím?“

	„Nič, to ja len tak pre seba. Čo je zač?“

	„Nasadal do čierneho mercedesu s označením CD. Viete, keď od nás zákazník odchádza, pošlem za ním očko, aby sme si ho trochu preklepli. Keď ide o chúlostivé záležitosti, všetci klamú. Aby sme mohli splniť všetky požiadavky zákazníka, musíme vedieť pravdu, tak sledujeme nielen objekt, čo nám zadajú, ale aj objednávateľa. Už sa nám to párkrát oplatilo. Zistili sme si, že Šomo Breznitz pracuje v diplomatických službách, na holandskom veľvyslanectve. Je jedným zo synov magnáta, čo obchoduje so šperkami. Je to holandský štátny občan, no korene má tu, u nás. Bližšie sme sa k nemu nedostali, lebo sme nepátrali, viac sme sa venovali jeho požiadavkám. Ženu sme našli a dopravili sem. Veľmi slušne zaplatil. Viac ako slušne.“

	„Ale tým sa to neskončilo.“

	„Nie. Igor mi hlásil, že nastali problémy. Vo štvrtok, skôr ako si ju v hoteli vyzdvihol zákazník, prišla iná partia a Slávku odviedli. Igora spacifikovali vo vestibule a vyhrážali sa mu likvidáciou. Aj tak sa mu ju podarilo dostihnúf na autobusovej stanici, no z autobusu ju už nedostal, zase mu v tom zabránili.“

	„Čo to boli za ľudia?“

	„To sa nám nepodarilo zistiť.“

	„Pátrali ste ďalej?“

	„Nie. V utorok tento týždeň tu bol pán Breznitz naposledy, vyplatil nás a všetko zrušil. Bol prítomný aj Igor. Pán Breznitz nám otvorene povedal, že sa mu veci vymkli z rúk a už nechce pokračovať. Igora varoval, aby odovzdal všetky zápisky mne a už nepokračoval, lebo má informácie, že niekto z jeho známych si najal dvoch profesionálov, aby mu prekazili jeho plány. Vraj je to vážne, také vážne, aby si teda Igor dával na seba pozor. Upozornil ho, že ak bude pokračovať, hrozí mu nebezpečenstvo.“

	„Igor pokračoval?“

	„Pokiaľ viem, tak nie, no nespovedajú sa mi, možno na vlastnú päsť… možno chcel niečo dotiahnuť do konca. Možno niečo zistil, čo z neho urobilo terč, neviem. V každom prípade včera večer prišiel sem a povedal mi, že tí dvaja zaútočili, že ich spacifikoval, ale nechce ísť domov, vraj tu chvíľu ostane. Sedeli sme skoro do polnoci, povedal mi, že sa ešte prevezie po meste a až potom pôjde domov.“

	„Bol vystrašený?“

	„Ani nie, iba opatrný.“

	„Málo. Tých dvoch nespacifikoval, zneškodnil dvoch detektívov, čo mu chceli pomôcť. Nás. Tí ozajstní si ho počkali a o pol tretej ho zastrelili pri aute, keď vystupoval. Videla to pani so psom. Prirútili sa na motorke a za jazdy ho odstrelili ako vysokú.“

	„Ježišukriste…“

	„Kde nájdeme pána Breznitza?“

	„Netuším.“

	„Akože nie? Vy ste si nevymenili kontakty?“

	„Nie. Ak si to zákazník neželá, tak nie. On si to neželal, povedal mi, že si ma nájde, veď vedel, kde máme kanceláriu. Ani Igor nevedel, kde býva, vždy sa stretli vonku v teréne.“

	„Bol opatrný.“

	„Veľmi. Nikdy nepovedal viac, ako bolo nevyhnutné. Veľmi opatrný.“

	Canis zatiaľ mlčal, nepoznal detaily prípadu, tak sa nechcel kolegovi miešať do vyšetrovania. Teraz sa ozval: „Čo sa odznakov týka, povedzte vašim ľuďom, nech ich prestanú používať, je to nelegálne. Ak sa to bude opakovať, mohli by sme zabudnúť, že ste náš bývalý kolega.“

	„Viete,“ pokrčil plecami, „mňa zaujímajú výsledky, ako sa k nim dopracujú, to je ich vec.“ Videl, že takáto odpoveď im nestačí, tak rýchlo dodal: „Ale, samozrejme, upozorním ich na to. Nevedel som, že Igor má falošný odznak kriminálky, preverím si aj ostatných a zakážem to.“

	Teraz boli spokojní, zberali sa na odchod.

	„A… čo mám teraz robiť? Treba niečo vybaviť s pohrebom alebo…“

	„Určite áno, pokiaľ viem, tak je vdovec a niekde na východe má dcéru, keby ste ju vedeli vypátrať a dali jej vedieť, pomohli by ste nám. Aj jemu.“

	„Zariadim, to je pre nás maličkosť, naozaj je to to posledné, čo môžeme pre Igora spraviť.“

	Rozlúčili sa podaním rúk, veď boli kolegovia.

	„Richard, rozdeľme sa,“ navrhol Canis v aute.

	Krauz tušil, koľká bije.

	„Viem, ako získame informácie o Breznitzovi.“

	„Už aj ja tuším. Skočíš za vašimi?“

	„Viem, že ti to nevonia, ale skočím. Poznám človeka, čo pracoval v Holandsku. Ak je Breznitz taká vychýrená šperkárska veľmoc, určite niečo zistím.“

	„Bože, tí tvoji veční kamaráti zo Štátnej bezpečnosti! Kedy už dáte pokoj?“

	„Ešte sme ani nezačali, iba driememe na vavrínoch!“

	„Musíš ma nasierať?“

	Canis sa len zazubil, rád provokoval mladšieho kolegu, lebo vedel, že nemá so štátnou najlepšie skúsenosti.

	Rozdelili sa, Krauz vysadil kolegu v centre mesta. Privítal zmenu, alebo aj on mal niečo za lubom. Zamieril do Omnie.

	„Áa… aká nečakaná návšteva!“ privítal ho inžinier Lopatka. „Dnes sám?“

	„Kolega je indisponovaný.“

	„Aj piť treba vedieť.“

	„Nie tak, leží v nemocnici. Pracovný úraz.“

	„Ach tak, potom pardon, nechcel som uraziť.“

	„Neurážate, okrem pracovania aj pije.“

	„S vami je večná sranda. Sadnite si. Máte šťastie, zajtra odlietam do Dubaja, desať dní by ste ma nenašli.“

	„Ani by som vás tam nehľadal, kto by mi preplatil diéty? Idem za vami s konkrétnou otázkou. Čo vám hovorí meno Breznitz?“

	„Všetko. Čo máte na mysli?“

	„Tiež všetko.“

	„To by bolo nadlho.“

	„Kto je to?“

	„Firma ABD je naším dlhoročným dodávateľom, ale aj odberateľom.“

	„ABD…?“

	„Anatolij Breznitz Diamond. Vyznáte sa aspoň trochu v diamantoch?“

	„Ani trochu.“

	„Tak vás nebudem zaťažovať odborným výkladom, poviem vám ich históriu v skratke. Mekkou obchodu s diamantmi je Amsterdam. Ak celosvetový legálny obchod s drahými kameňmi riadi povedzme desať najmocnejších rodín, tak Breznitz patrí medzi nich. S Anatolijom sa celkom dobre poznáme, veľakrát sme spolu v Amsterdame rokovali, uzavreli sme nespočetne veľa obchodov, ešte za socíku. Teraz sa vrátili.“

	„Moment, moment, je to trochu chaotické.“

	„Je to jednoduché, krátko po vojne žila celá rodina u nás, v Našom Meste, tu sa starému… Počkajte, ten už musí mať dobre cez osemdesiat, možno aj viac, tak starému Anatolijovi sa narodili dvaja synovia – Anatolij a Šomo. Vyrastali tu, vedia perfektne po slovensky, no po štyridsiatom ôsmom sa u nás ťažko podnikalo, zbalili sa a odišli do Amsterdamu. Za necelých štyridsať rokov vybudoval starý Breznitz diamantové impérium, my ako podnik zahraničného obchodu sme s nimi obchodovali s drahými kovmi a dovážali sme diamanty, aj šperkárske aj investičné. By ste sa čudovali, ako tí naši červení vodcovia robotníckej triedy bažili po cingrlátkach. Do ničoho sa tak neoplatí vraziť prachy ako do diamantov a niektorí červení mali za socíku prachov až no!“

	„Ako ste to mysleli, že teraz sa vrátili?“

	„Už v deväťdesiatom, sotva pol roka po revolúcii, sa mi ozval Anatolij, nie starý, ale jeho syn Anatolij, že tu idú podnikať, že sa vracajú. Neskôr vysvitlo, že mladší syn Šomo sa dal na diplomatickú dráhu a už pár rokov pracuje na holandskom veľvyslanectve. Využili jeho styky, znalosť prostredia, kúpili si vilu pod Slavínom a presunuli sem časť obchodu, vraj pre lepšie daňové podmienky a čosi – kdesi. Syn Anatolij v tom čase už naplno prebral firmu po otcovi, starý si už iba užíva, ak je ešte medzi živými. Ale je, musí byť, veď by mi to povedali, dokonca by som mu zašiel aj na pohreb, veď sme starí obchodní partneri. Určite ešte funguje.“

	„Dobre, dobre, mňa skôr zaujíma tá vila. Kde to majú?“

	„Pod Slavínom, adresu neviem, nikdy som tam nebol. Viete, oni sú veľmi citliví na súkromie, je to kasta, s nami sa nemiešajú Obchodujú, to áno, ak vás potrebujú ako obchodného partnera, vedia sa aj usmievať, ale tým sa to končí. Nikoho si nepustia bližšie k telu.“

	„A kde majú sídlo firmy?“

	„Prosím vás! Vy ma nepočúvate? Oni neobchodujú s riflami z Maďarska alebo s lacnou elektronikou z Rakúska, to je celosvetový biznis, svetový trh, oni nemajú predajne ani otvorenú lokálku niekde na vidieku. Obchodujú iba vo veľkom a s odberateľom rokujú iba osobne, drobným predajom sa nezaoberajú.“

	„Tak ako ste obchodovali?“

	„Vždy prišli sem, vyhovuje im obchodnícke prostredie, aké panuje u nás. Pardon, panovalo, teraz je to na… No možno sa pretransformujeme a zažijeme aj lepšie časy. Vždy sme rokovali u nás.“

	Krauz sa zamyslel.

	„Takže sa tu mohli stretnúť aj s brigádničkou Slávkou?“

	Inžinierovi poskočilo obočie.

	„Zvláštne premostenie. Tak o ňu vám ide?“

	„Aj.“

	„Nielen mohli, a j sa určite stretli. Robila zápis z rokovaní, prepisovala zmluvy, bola osobne pri uzatváraní obchodov, ak bolo treba tesnopis. Samozrejme, že sa poznali.“

	„Máte vedomosť o tom, že aj po jej odchode od vás udržiavali styky?“

	„No moment!“ razantne sa ohradil inžinier. „Po prvé, ona neodišla, museli sme ju vyhodiť…“

	„Viem, viem, kradla.“

	„… po druhé, ja som o žiadnom udržiavaní stykov nehovoril!“

	„Prepáčte, použil som termín bežne zaužívaný v našej praxi, pre vás to asi znamená niečo iné.“

	„Samozrejme, že niečo iné! Ak v obchodnej brandži začne niekto udržiavať styky, je to začiatok konca dobrého obchodu.“

	„Tak som to nemyslel.“

	„Žiadne styky som nepostrehol, ak vám ide o to, a keby aj, z lojality k obchodnému partnerovi by som mlčal.“

	„Ale teraz nemusíte byť lojálny.“

	„Nemusím, naozaj sa nič nedialo. Uvedomte si, sú to štyridsiatnici, ženatí slušní páni, navyše z komunity, oni sa s našincami neradi miešajú, ako som už podotkol.“

	„Takže žiadny sex?“

	„Páni moji!“ vyvrátil oči. „Také plytké! Naozaj neviete, o kom hovoríte. Vy si myslíte, že Anatolij alebo Šomo tu zbadali mladú vysokoškoláčku, zamilovali sa a tak ďalej, a tak ďalej? Prosím vás! Nič ste nepochopili. Viete, ako vyzerá milión dolárov?“

	„Ani nie,“ priznal sa Krauz, ani milión korún ešte nevidel, nieto dolárov.

	„Takto,“ inžinier naznačil kôpku na stole, „ak je poskladaný zo stoviek. A viete si predstaviť desať melónov? Tiež nie. A sto? Ich imanie sa ráta na stovky. Keby chceli tú najkrajšiu herečku na svete…“

	„Ornelu?“

	„Hoci aj Ornelu, zavesia jej na krk taký šuter, že bude pred nimi kľačať na kolenách dva dni v kuse. Slávka… no, bola síce pekná, ale…“

	„O triedu nižšie.“

	„O päť.“

	„Takže týmto smerom sa nemám vydať?“

	„Určite nie!“

	Krauz mu nechcel prezradiť, že videl list podpísaný iniciálkami ŠB, ktorý svedčí o niečom inom. Nechcel mu prezradiť ani starú kriminalistickú zásadu, že za každou vraždou treba hľadať ženu alebo peniaze. U Breznitzovcov sa tieto dva motívy snúbili.

	„Ďakujem sa vysvetlenie. Hovoríte, že dva týždne s vami nemám počítať?“

	„Desať dní.“

	„Škoda, možno vás ešte budem potrebovať.“

	„Potom som vám k službám.“

	Detektív chcel odísť.

	„Počkajte. Ani neviem prečo, ale ste mi sympatický. Výsluch od vás mi nepripadá taký nepríjemne ostrý ako vo filmoch, ste… ako by som to…“

	„Sympatický. Už ste to povedali.“

	„No! Toto vám dám ako darček.“

	Vstal, zo skrine za sebou vybral fľašu. Krauz mu nazrel ponad plece, bolo ich tam neúrekom.

	„Chivas…“ hláskoval Krauz.

	„Whisky, originál. Osemnásťročná. Nech vám padne na úžitok.“

	„A čo vám dám ja? Obušok som nechal hore…“

	„Pokoj?“

	„Nesľubujem.“

	Krauz sa viezol uličkami mesta a premýšľal. Mieril hore do kancelárie, chcel si pozrieť staré záznamy. Za posledné dva dni nazbieral toľko informácií, že už by z toho mohol niečo poskladať, už by sa mal začať orientovať, no stále sa mu nedarilo utvoriť si ucelený obraz. Jednotlivé diely skladačky začali do seba zapadať, ale stále mu chýbal kúsok zo stredu, kúsok, ktorý by dal celej záhade nejaký zmysel – a hlavne smer.

	Doktor Gerhát skončil dlhú dennú o ôsmej večer, no domov nešiel. Odovzdal službu kolegovi z nočnej zmeny a zašil sa v kancelárii. Ešte raz skontroloval kartotéku. Pre istotu. Bola čistá, čo bolo treba zničiť, už zničil aj bez tej kravy vrchnej sestry, ktorá tak zbabelo vycúvala z problémov. Dobre, trochu jej pomohol, ale aj tak to bola roztrasená zbabelá krava, natrela by ho pri prvom výsluchu. Iba jej trochu pomohol, aby sa zorientovala, nič viac, napokon, aj tak neobišla naprázdno. Všetko ešte raz skontroloval, ďalší prúser si už nemohol dovoliť, už by mu to vrchnosť nezožrala a vyhodili by ho. A potom koniec s prednáškami v Rakúsku, koniec biznisu, koniec s peniažkami Aj tak mu už išli po krku, slepá závisť zničí každý talent, aj ten jeho bol ohrozený. Nechápal to, veď tým nešťastníkom pomáhal, tak prečo?

	Zamkol kanceláriu a zbehol na parkovisko. Nasadol do modrého favorita. Do roboty používal bežnú škodovku, naozaj musel dávať pozor na závistlivé pohľady kolegov, na cesty do Rakúska aj ďalej používal strieborného bavoráka. To bola mašinka! Vo Viedni bol za hodinku aj niečo. Ale cez deň ho mal schovaného v garáži.

	Naštartoval a pohol sa smerom k Masarykovej štvrti. Príjemná časť Brna. Príjemná vila, zdedil ju po svokrovi. Zomrel zbytočne, priveľmi sa rozčuľoval a bral jeho prešľapy osobne, no v podstate zomrel včas, akurát, aby si vilu upravil podľa seba.

	Prešiel pár križovatiek a začalo mu blbnúť rádio. Preladil, no nič poriadne nechytil. Naskočila zelená. Pohol sa. Na ďalšej zelenú nestihol, znova červená.

	Odzadu prišla motorka. Zastala tesne vedľa. Čierna motorka, dvaja čierni jazdci.

	Neuveriteľné, čo sú to za debili – v novembri na motorke! Chcel by vidieť ich röntgen dolných končatín o dvadsať rokov. Chlapci si neuvedomujú, ako hazardujú so zdravím.

	Zadný spolujazdec si rozopol bundu, zašmátral za opaskom a natiahol ruku.

	Do Prčic, to rádio dnes nebude hrať!?

	Doktor Gerhát sa nahol bližšie k panelu, aby videl na frekvenciu, čo ho tak vytáčala.

	V tom momente sa ozval výstrel. Bočné okienko na aute sa rozletelo a zrnká skla poškriabali doktora na krku.

	„Boha!“ zanadával, ale vôbec si neuvedomil, že niečo povedal, bola to pudová reakcia, presne ako tá, čo nasledovala.

	Cez rozbité okno zbadal pištoľ. Mierila mu na hlavu. Hodil sa na volant, ozval sa druhý výstrel. Zacítil teplo na líci, hluk výstrelu mu takmer roztrhol bubienok. Hneď nato sa ozvalo tupé cvaknutie, potom druhé prázdne cvaknutie – oprava, no nevyšla. Motorkár stiahol zbraň a začal ňou myksľovat.

	Doktor Gerhát zaradil rýchlosť a vyrazil vpred. Nevyrazil vpred, iba chcel, zaradil spiatočku, vrazil do auta za sebou a na plný plyn ho začal tlačiť. Gumy pišťali, dymili, no doktor nedokázal povoliť, dostal kŕč zo šoku a iba neovládateľne tlačil na plynový pedál. Odtlačil auto za sebou dva metre dozadu, a až keď vrazili do tretieho, ostali stáť. Až teraz sa začal ovládať, až teraz dal nohu dolu z plynu.

	Svine na motorke sa ho pokúšajú zabiť! Uvedomil si realitu a odrazu sa prebral zo šoku. Sviňa Anatolij! To bude jeho robota! No počkaj, ty kurva hnusná! Toto mám za svoju dobrotu?!

	„Ty kurvááá!“ zreval ako ranené zviera.

	Premkla ho zlosť, čo zlosť, zúrivosť, šok bol tatam! Nabral odvahu aj odhodlanie. Začal bojovať.

	Zaradil jednotku a volant natočil na motorku. Spolujazdec sa musel otočiť dozadu, úplne sa vytočiť dozadu, inak naňho nevidel. Motorka nedokáže cúvať tak rýchlo ako auto. Nahol sa do záklonu a znova zamieril. Doktor Gerhát pustil spojku a ľahol si na sedadlo spolujazdca – bojoval o život.

	Ozval sa ďalší výstrel. Predné sklo na favorite pokryla hustá pavučina. Auto vyrazilo vpred. Spolujazdec tresol vodiča po ramene. Motorka poskočila. Favorit minul jej zadný blatník iba o centimetre, neriadene pokračoval do protismeru.

	Zľava spoza rohu vyšlo obchádzkovou rýchlosťou policajné auto. Hliadka práve nastúpila do služby, čakala ich celá noc, nemali sa kam ponáhľať.

	„Pozri toho debilááá… au!“

	Favorit ich nabral presne na stred. Policajti vyskočili z auta.

	„Ty hovado ožraté, toto si odserieš!“ zúrili.

	Motorka vyrazila vpred, rachot silného motora sa postupne strácal v diaľke.

	Keď Krauz prišiel v piatok ráno do kancelárie, chlapci tam už boli. Autobus sa zdržal v zápche pre dopravnú nehodu. Vždy chodil pred siedmou, dnes meškal.

	Na Krauzovom mieste sedel kripel so zalepeným nosom a práve skladal telefón. Ako ho zbadal vo dverách, zareval do slúchadla: „Počkaj! Už prišiel, dám ti ho!“

	Krauz pribehol ku stolu a vyvalil oči – malo to znamenať: Kto je to?

	„Vašek,“ zašepkal Chosé.

	Vzal si slúchadlo, ani si neodložil kabelu.

	„Nazdár, stará vojno!“

	„Koľko ti bude trvať, kým prídeš sem?“

	„Dve hoďky? Prečo?“

	„Doktor Gerhát nás požiadal o ochranu a je ochotný rozprávať. Včera večer sa ho niekto pokúsil zastreliť. Dvaja maníci na motorke.“

	„Za hodinu som tam.“

	„Sklapni, nesiľ to, stačí o dve, podržíme si ho tu. Hlavne, aby ste došli zdraví.“

	Krauz sa zahľadel na Chosého oblepený nos a krvavé oči.

	„To ťažko, Chosé je ranený už teraz, a to sme ani nevybehli na diaľnicu.“

	Tento týždeň sa Krauz na rannom rozdelení nezúčastnil ani raz. Okrem pondelka. Aj také bývajú týždne na oddelení vrážd. Vrazil k šéfovi…

	„Výborne! Ani netušíš, ako dobre ideš! Chce sa s tebou rozprávať riaditeľ. Vražda súkromného detektíva začína rezonovať v médiách a tú vašu bitku som tiež nedokázal zahladiť. Chce počuť súvislosti a…“

	„Sem mi podpíš jazdu do Brna a riaditeľovi povedz, že mu všetko vysvetlím poobede. Šaňo, včera večer sa niekto pokúsil zastreliť doktora Gerháta. Dvaja chlapci na motorke. Majú ho na oddelení, je ochotný spievať. Rýchlo, čakajú iba na nás!“

	Krauz mu strčil knihu od vozidla na stôl. Mayor váhal, nevedel sa narýchlo rozhodnúť, riaditeľ je riaditeľ, mal by mať prednosť pred všetkým. Krauz mu zdrapol zápästie a priložil mu ruku ku knihe jázd.

	„Sem! Do tejto kolónky! Podpis! Rýchlo! Ďakujem!“

	Vybehol.

	„Počkaj, a čo riadi…“

	Krauz to nechal tak, nejako sa už dohodnú, veď sú funkcionári.

	Doktor Gerhát mal krk omotaný obväzmi a na ľavom líci veľkú náplasť. Krauz sa sústrastne usmial, vedel, ako sa cíti. Krk je citlivá časť tela, za posledných dvadsaťštyri hodín mal možnosť presvedčiť sa o tom na vlastnej koži. Aj Chosé vedel, ako chutí náplasť na citlivých miestach, no neusmial sa ani v duchu.

	„Pán doktor zmenil názor,“ začal Vašek.

	÷

	Hodinu pred výsluchom doktora si sadli vo vedľajšej kancelárii. Krátka rýchla koordinačná porada. Vymenili si informácie.

	„Takže Slávka bola nosnica,“ skonštatoval Krauz, keď mu Vašek stručne zreferoval obsah výpovede vrchnej sestry.

	„A vrchná ho kryla. Pomáhala mu zničiť dôkazy. Preto musela odísť. Zaplatil jej slušné odchodné.“

	„A ja som si naivne myslel, že vo vzťahu Breznitz – Slávka je iba sex. Starý páprda a mladá vysokoškoláčka. Blbost, zase pôjde iba o prachy.“

	„Až také jednoduché to nebude.“

	„Zistili ste, kde bola malá počas Slávkinho výletu u nás?“

	„Vo vedľajšej dedine má Slávka tetu, je to sestra jej mamy. Tam bola v stredu aj vo štvrtok. Suseda nám potvrdila, že ju nevarovala každý piatok, keď Slávka išla hrať, iba občas. To občas znamená, že ju varovala aj teta. Pre vyšetrovanie to však veľký význam nemá. Skôr by som ocenil vaše zistenia. Ste fakt dobrí, tie informácie o súkromnom očku a stopa na firmu Breznitz…“

	Krauz mu zreferoval všetko, čo sa zatiaľ dozvedeli od majiteľa detektívnej kancelárie Holmes a od inžiniera z Omnie.

	„Perfektné,“ užíval si Vašek. „Poďme na doktora, je v sračkách, musíme ho vyžmýkať!“

	Krauz prikývol, Chosé chcel tiež, ale každý pohyb hlavy hore-dolu ho bolel. Neprikývol, iba súhlasne zažmurkal, ale aj to bolelo.

	Odhliadnuc od zdravotného stavu niektorých zúčastnených, rozhodli sa udrieť priamo do stredu. Už žiadne fintičky. Doktor im musí poskytnúť informácie, nech by to vyžadovalo akékoľvek úsilie. Boli odhodlaní.

	÷

	„Pán doktor zmenil názor,“ zopakoval Vašek.

	„Nič som nezmenil! Trvám na svojej nevine! Chcem policajnú ochranu! Pokúsili sa ma zabiť!“ ziapal doktor.

	„Páni, môžem vás poprosiť, aby ste nás nechali s pánom doktorom chvíľu samých?“ vzdychol si unudene Krauz. Začiatok výsluchu pána doktora sa mu vôbec nepáčil, chcel si ho upraviť po svojom. Mal to byť kľúčový výsluch, musí vziať opraty do svojich rúk.

	Vašek s Mirkom odišli. Doktor Gerhát sedel v strede kancelárie na tvrdej stoličke, niektoré kriminalistické praktiky sú univerzálne použiteľné v každej kancelárii. Nechápavo zazeral na dvere. Nemali odísť, sľúbili mu ochranu! Čo chcú títo dvaja cudzinci?

	Krauz zdrapol doktora za sako pod krkom, zdvihol ho zo stoličky a vrazil ho na plechovú skriňu. Zvukový efekt bol oveľa väčší než bolesť, o to išlo. Krauz mu predlaktím zatlačil na ohryzok. Počkal, kým sa začal dusiť. Chosé sa postavil k dverám, oprel sa o ne chrbtom. V tejto fáze výsluchu nepotrebovali asistenciu.

	„Pán doktor, teraz ma dobre počúvajte! V mojom rajóne zabili súkromného detektíva, a to ma serie úplne najviac, nie vaša ochrana! Ak vraždu nevyriešim, nedostanem na Vianoce odmeny a moja rodina bude mať o pol metra nižší stromček. Vražda súvisí s Breznitzom a ty tiež súvisíš s Breznitzom,“ spontánne prešiel na tykanie, aby umocnil silu slov. Psychologický efekt náhleho tykania poznal zo základnej policajnej školy, vždy fungoval. „Ak sa ti nepáči výsluch na kriminálke v Brne, zoberieme ťa k nám a na tento výlet do smrti nezabudneš. Dáme ťa do väzby a postaráme sa, aby si sa cítil ako v koncentráku. Nemám chuť sa s tebou hrať, lebo si sviňa a s takými u nás zaobchádzame po svojom. Dám ti desať sekúnd na rozmyslenie. Buď začneš spievať, alebo ťa naložím do auta. Si vysokoškolsky vzdelaný vagabund, veľmi dobre vieš, že legislatíva mi umožňuje, aby som ťa predviedol pred nášho vyšetrovateľa, tak sa nezahrávaj. Dávaj pozor, ponuka sa viac nezopakuje, máš iba jednu možnosť, doktorko.“

	Krauz vrazil doktora späť na stoličku. Muselo to bolieť.

	„Auu…“

	„Osem, deväť, desať!“

	Chvíľu počkali, aby sa spamätal, aby pochopil, že hrať sa už nebudú.

	„No?“

	Doktor zalapal po vzduchu, ešte váhal, Vôbec nechápal zmenu, ktorá nastala. Chcel od nich ochranu, veď sa ho pokúsili zabiť! A teraz taký podraz!

	Krauz využil moment prekvapenia.

	„Toho súkromného detektíva u nás zložili z motorky. Kolega ti vysvetlil okolnosti. Zložili ho z čiernej motorky, jeden čierny vodič a jeden čierny strelec. Uvedom si jedno – oni neprestanú. Určite neprestanú. Vážne nie! Je to vražda na objednávku. Sú zaplatení a neprestanú, kým robotu nedokončia – také sú pravidlá v podsvetí. Si na listine. Ty debil, nič ti to nehovorí? Tí tvoji dvaja boli modrí, zelení, alebo ružoví? Čierni, však! Boli to tí istí čo u nás! Zametajú stopy a idú po tebe. Ak chceš prežiť a dostať od nás ochranu, musíš nám vysvetliť pozadie, inak ťa nemôžeme ochrániť.“

	„Vodu.“ Žmolil si boľavý krk.

	Krauz mu nalial. Napil sa.

	„Vyprosujem si, aby ste mi tykali a hovorili so mnou takýmto tónom!“

	„Kým sme tu sami, môžem si s tebou robiť, čo chcem! Keď sa vrátia kolegovia, budeme si zase vykať. Desať sekúnd ubehlo, chcem počuť jasnú odpoveď.“

	Doktor prikývol.

	Krauz žmurkol k dverám, Chosé otvoril, chlapci vošli. Vašek a Mirek sa usmievali. Zbožňovali spoluprácu so slovenskými detektívmi.

	„Cigaretu…“

	To bol najlepší začiatok. Kto si na kriminálke vypýta cigaretu a dostane ju, je na najlepšej ceste, aby si uľavil.

	„Môžete sa aj sťažovať, pán doktor. My vašu sťažnosť posunieme hore, budú sa ňou zaoberať asi dva týždne. Je to dosť dlhý čas, aby si vás znovu našli a dokončili, čo rozbehli. Alebo môžeme začať spolupracovať,“ dorobil ho Vašek.

	Viac mu nebolo treba.

	„Počúvame, pán doktor,“ nedal mu na výber Krauz.

	Doktor si šlukol, napil sa vody, prikývol a zahľadel sa na koberec. Už bol rozhodnutý, ide mu o život, a títo fízli, nech sú, akí sú, by mu mohli pomôcť, aby prežil.

	„Pán Anatolij Breznitz ma oslovil začiatkom roka tisícdeväťstodeväťdesiat, hneď v januári. Prišli aj s manželkou.“

	„Sem do Brna?“

	„Nie, vyhľadali ma vo Viedni. Ja som im odporučil našu kliniku, lebo pani potrebovala odborné vyšetrenie, na aké som vo Viedni nemal podmienky. Výsledok bol katastrofálny, nielenže mala nepriechodné vajcovody, ale aj deformovanú maternicu. Tehotenstvo neprichádzalo do úvahy, ani umelé, jedinou možnosťou bolo použiť… použiť inú ženu.“

	„Nosnicu, viem, ako ich nazývate.“

	„Priviedli si dievča…“

	„Slávku Sedlákovú.“

	„Slečnu Sedlákovú. Vyšetril som ju, bola v poriadku a so všetkým súhlasila.“ Zasekol sa.

	„Ak premýšľate nad podrobnosťami zákroku, nemusíte, tie nás nezaujímajú. Pre nás je podstatné, že je to nelegálne. Viete o tom vy, vieme o tom my. Slávka dochádzala na pravidelné kontroly?“

	„Nie, nebolo treba. K zákroku došlo vo februári. Keď bolo isté, že zákrok sa podaril, pán Breznitz zariadil súkromné sanatórium vo Švajčiarsku. Slávka strávila pol roka v luxusnom prostredí s opaterou ako princezná, pán Breznitz všetko zariadil a zaplatil. Ja som dochádzal na pravidelné kontroly. Pôrod sa uskutočnil tam, koncom októbra, narodili sa dvojičky. Pán Breznitz si podľa dohody vzal syna, dostal meno Anatolij a vybavili mu švajčiarske občianstvo. Dcéra ostala Slávke…“ opäť zaváhal. Asi ďalšie chúlostivé miesto v jeho výpovedi.

	„Aj malá dostala švajčiarske občianstvo?“

	„Nie. Pán Breznitz zariadil prevoz k nám na kliniku, ja som vybavil prijatie a vypísal som papiere, aby to vyzeralo, že rodila u nás. Dievčatko dostalo naše občianstvo.“

	„Ale tie papiere už nenájdeme.“

	„Nie, nenájdete, všetko som musel zničiť.“

	„Prečo – musel?“

	„Dva roky bol pokoj, asi pred mesiacom sa mi z ničoho nič ozval pán Breznitz a upozornil ma, že nastali komplikácie. Jeho brat začal niečo tušiť, začal sa núrať v dva roky starých záležitostiach. Pán Breznitz ma požiadal, aby som všetky písomnosti zničil a pripravil sa na možnosť, že ma bude vyšetrovať polícia. Stalo sa. Volal som Breznitzovi, upozornil som ho, že máte v rukách moju lekársku správu, že nie ste spokojný s mojím vysvetlením a neprestanete. Upokojoval ma, že má všetko pod kontrolou a všetko zariadi, ja mám iba mlčať a vydržať. Vraj všetko zariadi…“ vyprskol. „Vtedy som netušil, ako to myslí! Dnes ráno ste mi prezradili pravý dôvod vašej návštevy u mňa na oddelení – slečna Sedláková zomrela aj s dcérkou za podozrivých okolností. Hrozné, ani som netušil! Teraz hovoríte, že zabili nejakého súkromného detektíva, mňa sa pokúsili zastreliť ako psa uprostred ulice! Kristepane! Ten človek sa asi zbláznil!“ doktor sa dostával do vývrtky.

	„Čo viete o vzťahu Breznitza k tým vraždám?“

	„Nič! Prosím vás, nič! Ja s tým nemám nič spoločné! Netušil som, čo ten netvor myslí pod tým, že má všetko pod kontrolou. Verte mi, prosím vás, ja som tým nešťastným ľuďom pomáhal, ja život dávam, nikdy som ho nevzal. Viem, aká je legislatíva, ale z lekárskeho hľadiska som nič zlé nespravil, iba neplodnú samicu som nahradil zdravou a zrodil sa život, je to také prosté! Ak sa na celú vec budete pozerať iba očami zákona, všetko len skomplikujete. Skúste sa povzniesť nad zákon a pochopte ma, chcel som iba pomôcť.“

	„A zarobiť.“

	Prikývol. Pripustil, že nikto nemá právo povzniesť sa nad zákon.

	„V poriadku, viem, že ponesiem následky, ale s tými vraždami nemám nič spoločné.“

	„Vyhrážal sa vám Breznitz?“

	„Nikdy. Myslíte si, že by mi dopredu signalizoval, že ma chce odstrániť?“

	„Odkiaľ viete, že to bol on?“

	„A kto iný?“

	„V súvislosti s vašou činnosťou na klinike ste už mali nejaké vytriasačky? Vyhrážal sa vám niekto?“

	„Riešila ma lekárska komisia, ale nikto sa mi nevyhrážal.“

	„Sledovali ste Slávku Sedlákovú aj po pôrode?“

	„Myslíte zo zdravotnej stránky?“

	„Tak – alebo aj osobne.“

	„Nie. Na kontrolu už nikdy neprišla – a osobne… nerozumiem.“

	„Vedeli ste, kde býva, ako žije, kde pracuje?“

	„Nie, nezaujímalo ma to. Pre mňa to bol starý zabudnutý prípad, navyše úspešný prípad, všetci boli spokojní, Slávka bola zo zdravotného hľadiska úplne v poriadku, nebol dôvod, aby som sa s ňou ďalej zapodieval.“

	„Všetci boli spokojní až do minulého mesiaca.“

	„Presne.“

	„Čo vám o tom povedal Breznitz? Skúste podrobne.“

	„Iba to, že jeho brat začal rýpať do starých vecí spred dvoch rokov. Vedel som, čo tým myslí, vedel som, čo sa stalo pred dvoma rokmi.“

	„Poznáte jeho brata?“

	„Nie, nikdy sme sa nestretli.“

	„Bližšie vám činnosť brata neopísal?“

	„Nie, iba mi dal inštrukcie, aby som mlčal a čakal, že všetko zariadi. Sami vidíte, ako to myslel.“

	„Aký je váš názor na celú záležitosť?“

	„No aký? Neviem, aké pomery panujú v ich rodine, ale som si istý, že Breznitz začal zametať stopy.“

	„Vraždením ľudí?“

	„Vy ich nepoznáte. Títo ľudia si myslia, že môžu všetko. Majú v rukách veľké bohatstvo, a tým aj moc. Hrajú sa na bohov, myslia si, že môžu rozhodovať nielen o živote, ale aj smrti.“

	„On je taký?“

	„Strávil som s ním deväť mesiacov v úzkom kontakte, verte mi, je taký.“

	Domov sa viezli mlčky.

	„Špekuluješ, ako sa mu dostať na kobylku?“ prerušil ticho Chosé.

	„Špekulujem,“ priznal Krauz. „Ak je to naozaj taký mocný rod, nebude to ľahké.“

	„Určite nie.“

	„Budú sa brániť.“

	„S tým počítaj.“

	„Mohli by byť nebezpeční.“

	„Aj s tým počítaj.“

	„Ale my sa nevzdáme, Chosé.“

	„Nevzdáme!“

	„Som naozaj rád, že si na mojej strane. Bez teba by ma to ani nebavilo.“

	„Na mňa sa môžeš spoľahnúť. Niečo vydržím,“ sľúbil Chosé a pomasíroval si nos.

	Bol piatok poobede a v kancelárii sa schádzali chlapci, aby ukončili vyšetrovací týždeň.

	„Som rád, že si na nás počkal, Ivan,“ potešil sa Krauz prítomnosti Canisa. „Máš niečo pre nás? Zistil si niečo?“

	„Zistil. A ty?“

	„Tiež. Najprv ty.“

	„Človek, za ktorým som bol, pozná ich rodinu ešte z Holandska. Už s nimi robil,“ čo preložené do normálnej reči znamenalo, že spravodajské služby sa už o Breznitza zaujímali. „Pozná ich genézu. Ich rodina pochádza z Ukrajiny, je to starý židovský rod. Druhú svetovú prežili preto, lebo stále cestovali, po Strednom východe, po Juhoafrickej republike, mimochodom, tam získali dôležité kontakty, koniec vojny ich zastihol vo Švédsku. Po vojne sa vrátili na Ukrajinu, no vtedy tam prenasledovali židov rovnako ako fašistov, zdrhli k nám a usadili sa v Našom Meste. Starému sa narodili dvaja synovia, Anatolij a Šomo. Starý má osemdesiatpäť a odchádza do dôchodku. Už senilnie, na staré kolená sa rozhodol vrátiť k nám, do mesta, kde prežil najkrajšie roky, kde sa mu narodili deti. Firmu prebral starší syn Anatolij, mladší Šomo sa venuje diplomacii.“

	Krauz prikývol, toto všetko už vedel od inžiniera Lopatku.

	„Rodina riadi obchod s diamantmi, v rámci celosvetového trhu majú veľký vplyv. Vieme, čomu sa venujú, vieme, prečo sa vrátili práve k nám, nevieme, čo sa deje vo vnútri rodiny, už ich nikto nesleduje. Možno aj preto zmenili vzduch a opustili Amsterdam, vedia, že u nás sa pomery ešte len konsolidujú a tak skoro im nikto na prsty pozerať nebude. To je asi všetko.“

	„Na prsty sa im pozrieme, s tým nech počítajú,“ zastrájal sa Krauz. „Počúvajte…“ Krauz im povedal o doktorovom podozrení.

	Dvere sa rozleteli a bez zaklopania vošiel riaditeľ kriminálky.

	„Seďte! Richard…“

	„Tu!“

	„Tu si! Mayor ma už informoval. Vysvetlenie nežiadam, médiá sme ustrážili, inšpekcia nič nevie, na bolestné môžete zabudnúť. Kde je…“ hľadal Chosého. „Ježišukriste! To je také vážne?“

	„Nie je, pán riaditeľ, iba to tak vyzerá. V podstate som v poriadku, už len aby sa vstrebali tie monokle a zrástol nos.“

	„S vami dvoma som sa chcel rozprávať ráno!“

	„Boli sme v Brne, pán riaditeľ. Súrne…“

	„Dobre, dobre, chlapci. Takže pre všetkých,“ rozhliadol sa po kancelárii. „Dostal som od vedenia mesta voľnú ruku na odmeny. Je tam slušný balík. Verte mi, že by som sa vám rád postaral o pekné Vianoce, ale iba za vzornú dochádzku na pracovisko to nebude. Chlapi! Kurva! Zmobilizujte sa! Vyhoďte niečo zo štatistiky, chyťte nejakého vraha, vyriešte nejaký prípad a ja vás zahádžem zlatom!“

	Nikomu sa nechcelo vysvetľovať, že na oddelení vrážd sa prípady na objednávku neobjasňujú. Bol piatok krátko pred fajrontom, nikto sa nechcel hádať, už chceli ísť domov.

	„Rozumieme sa? Richard, čo sa toho detektíva týka, spolupráca s Brnom je pekná vec, musíme si pomáhať, ale nie za cenu, že nám tu budú zabíjať detektívov, hoci len súkromných. Takto by to nešlo. Niečo s tým musíte urobiť, a to v dohľadnom čase.“

	Prikývli, nech má radosť.

	„Nebudem na vás šetriť, verte mi, na vás určite nie!“

	Aby svojim slovám dodal primeranú vážnosť, obišiel kanceláriu a rad-radom im popodával ruku.

	„Ide koniec roka, chlapci, vypnite sa k nadľudskému výkonu!“

	Konečne vypadol.

	„S tým Breznitzom,“ pokračoval Canis, akoby sa nič nestalo, „Richard, veľmi opatrne. Ak je pravda, čo ste zistili a čo som zistil ja, budú sa brániť.“

	Krauz unudene prikývol, už ho varovania začínali nudiť. Privítal by dva dni voľna na premýšľanie a vytýčenie stratégie. Lenže to by nesmel pracovať na oddelení vrážd.

	Kapitán Lajčák schádzal po schodoch a upravoval si viazanku. Uhladil si vlasy, kývol barmanke a zamieril dozadu k dverám s nápisom Privát.

	Zaklopal a bez vyzvania vošiel.

	Lajo sedel za stolom a rátal tržbu.

	„Vidím, že idem dobre.“

	„Tak ako?“

	„Mal si pravdu, Lajko, tá nová má iskru v tele a pozná finty, aké som ani ja doteraz nepoznal. Perfektné!“

	„Spokojný zákazník – náš cieľ,“ Lajo použil reklamný slogan z obchodného domu Prior.

	„Mal by si ju šanovať a nedávať ju iba tak hocikomu. Môže ti zarobiť kopu peňazí.“

	„Už som nad tým uvažoval, podržím si ju bokom. Tieto decká z Ukrajiny začínajú byť na trhu veľmi žiadané.“

	Kapitán Lajčák prikývol, bol rád, že si rozumejú. Natiahol ruku. Lajo oddelil z kopy dve bankovky a vsunul ich do nastrčenej dlane.

	„Ako to vyzerá?“ zaujímal sa o aktuálny stav.

	„V poriadku. Keby dačo, dám včas vedieť.“

	„Milujem toto podnikateľské prostredie. Niet nad včasné a presné informácie,“ pochvaľoval si Lajo.

	Kapitán Lajčák zasalutoval a odišiel. Robil si opičky, lebo mal dobrú náladu. Lajovi zabudol povedať takú maličkosť, že už týždeň nebol v robote.

	Riaditeľ ho donútil, aby si vybral dovolenku. V lete nikde nebol a nejako sa mu nakopila stará dovolenka až ku koncu roku. Riaditeľ nevidel rád prenášanie dovoleniek do nového roka, zvlášť nie u funkcionárov. Niektorí špekulovali, na jar si spájali starú dovolenku s novou a neukázali sa v robote aj mesiac. Nepotreboval funkcionárov, čo aj mesiac kašlali na robotu.

	Zástupca riaditeľa okresnej kriminálky prevzal svojich tridsať strieborných, no pravdu nepovedal, pred Lajom zatajil, že bol s manželkou týždeň v Dudinciach vychutnať si termál. Nepriznal sa mu, že už týždeň nevie, čo je nové v robote.

	Krauz nič nevymyslel. V sobotu bol s deckami pozrieť rybičky na burze akvaristov, v nedeľu boli pozvaní na obed ku svokre, teraz ležal pri telke a stále premýšľal. Aj tak nič nevymyslel. Zmieril sa s tým, že v tejto fáze vyšetrovania sa bude musieť poradiť so staršími. Takýto závažný prípad ešte nemal, ešte nikdy nebol konfrontovaný s vyššou mocou tohto typu.

	Nehanbil sa priznať, že potrebuje pomoc, a zajtra ráno to aj takto pekne na rovinu povie Burgerovi a Hanzelovi, nech poradia.

	Ľahol si o desiatej, chcel byť na druhý deň čerstvý. Odmietol aj červené, ktorým sa Sylvia už dve hodiny nadájala a vysielala k nemu veľavravné pohľady.

	Zazvonil telefón.

	„Miláčik!“ volala Sylvia z chodby. „Máš tu šéfa!“

	S malou dušičkou naboso docupital k telefónu.

	„Ahoj, si bojaschopný?“

	„Bože, nie! Nehovor mi, že zložili ďalšieho!“

	„Nikoho nezložili, Kuky s Váňom rozbiehajú akciu.“

	„Aha,“ uľavilo sa Krauzovi. „Idem!“

	„Pošlem ti vozidlo.“

	Položil.

	„Miláčik…“

	„Viem. Škoda fľaše červeného. Raz má polámaný krk, potom zase volá šéf… drbem aj takú erotiku…“ frfotala a vrávoravo zamierila ku knižnici. V telke aj tak nič nedávali, možno pomôže nejaký ženský román.

	V kancelárii už boli všetci. Skoro všetci.

	„Kde sú tí dvaja?“ spýtal sa Krauz, keď vošiel a spočítal osadenstvo.

	„U šéfa. Sú tam kukláči, plánujú prepad.“

	Krauz sa zložil, do chladničky si schoval zvyšky z večere – ktovie, kedy dnes, vlastne zajtra, skončia.

	Chalani boli poobliekaní športovo, rifle, tenisky, bundy do pása. Keď sa išlo na ostrú akciu, kravaty sa nenosili. Aj Krauz bol tak. Sadol si a pripojil sa k fajčiarom. Čakali na pokyny z porady.

	Konečne sa Kuky s Váňom vrátili.

	„No kde ste!?“

	„Piánko. Akcia sa začne o polnoci. Z odposluchov sme sa dozvedeli, že o polnoci majú priviezť dve nové mašiny. Asi tak označujú nové prostitútky. Lajo sa začal špecializovať na mladistvé dievčatá z Východu, tie decká nemajú ani sedemnásť. Máme aj informácie o jeho biletárovi, nejaký Karol Kálman, hovoria mu Sliz, aj s ním bude zaujímavá debata, ale najdôležitejšie sú informácie o Ivici Drugovičovej. O tie nám ide, to je náš cieľ. Ak bude pri nás šťastena, možno dnes zachránime vianočné odmeny.“

	Odmeny by neboli zlé, ale teraz ich nezaujímali, teraz sa chystala ostrá akcia s kukláčmi a adrenalín začínal účinkovať. Chlapci sa motali po kancelárii, už nevysedávali. Pootvárali plechové skrine a na stoly porozkladali výstroj a výzbroj. Každý vypáskoval zásobníky, skontroloval strunky a pozorne znova napáskoval. Skontrolovali a vyčistili si zbrane. Vyskúšali podpažné puzdrá, či neťahajú, vyskúšali si opasky, či nerežú. Vyzbrojili sa a obliekli si bundy, skúšali, či im dobre kryjú zbrane, či sa dá pohodlne pohybovať, či sa muška pištole nezapletie do svetra.

	O desať minút dvanásť vyrazili. Vedúcim akcie Červený žrebec bol Váňa. Takticky to zvládol na jednotku, nič nekomplikoval, nič nevymýšľal.

	Tri vozidlá kriminálky a dve vozidlá zásahovky sa prirútili na parkovisko pred bordel, chlapci povyskakovali a vrútili sa dnu. Prvý išiel šéf kukláčov s namiereným samopalom.

	„Polícia!! Policajná akcia! Všetci na zem!“ Prstom ukázal na barmanku. „Ty nie! Ostaň stáť, kde si, ruky na pult, ani sa nepohni!!“

	„Polícia!! Policajná akcia!“ revali čierne kukly a rozliezali sa po bordeli.

	Od barového pultu odtrhli tri dievčatá a bez rozpakov ich položili na zem. Na brucho. Ruky od seba, nohy spolu – dosť nezvyčajná poloha, ale dievčatá si rýchlo zvykali. Dve dievčatá na pohovke pomoc kukiel nepotrebovali, okamžite si ľahli na koberec. Jedna to poplietla, zvyk je železná košeľa, ľahla si na chrbát.

	„Dolu tvárou, na brucho!“ okríkla ju najbližšia kukla.

	Chalan s dlhými čiernymi vlasmi, čo s nimi sedel, ani nepípol. Rýchlo si ľahol. V očiach mal strach, tušil, že ak sa dnes niečo pokašle, zmení sa mu svet. Rátal s tým, raz museli prísť, ale že to bude tak rýchlo, nečakal. Proti takejto sile by bol aj Daniel bezmocný.

	Štyria kukláči zaistili bar, ostatní sa rozbehli po schodoch hore do izieb. Za kukláčmi sa do baru vovalili detektívi. Nič nekričali, pištole mali namierené do zeme, žiadny odpor nečakali, ozbrojený už vôbec nie. Keby sa niečo dialo, kukláči by hneď strieľali.

	Nikto nestrieľal, nikto nekládol odpor, ani ospalý Lajo vo svojej kancelárii s nápisom Privát.

	Potom to už išlo hladko. Počas celej akcie zažili iba dve úsmevné príhody.

	Z horných izieb kukláči predviedli troch zákazníkov. Boli citliví, dovolili sa im obliecť. Jeden sa spýtal Burgera: „Prosím vás, kto je veliteľom?“

	„On,“ Burger bradou ukázal na Váňu.

	„Prosím vás…“

	Váňa si ho vzal bokom, muž mu niečo šepkal, Váňa ho vyviedol von. O chvíľu sa vrátil. Burger zdvihol obočie – bol zvedavý.

	„Poslanec národnej rady – akože tu dnes nebol. Tak úpenlivo prosil o odpustenie hriechov, ako by neprosil ani na spovedi.“

	„Teda z takej strany?“

	„Z takej strany. Veď aj oni sú len hriešne dietky Božie.“

	Druhá sa odohrala v Lajovej kancelárii.

	„A máte vôbec písomné povolenie!?“ zareval Lajo.

	Kuky mu vrazil takú, až odletel do kúta.

	„Chceš aj pečiatku?“

	Zaujímavé, nechcel.

	„Sem si sadni!“

	Tri kukly naňho namierili samopaly, štyria detektívi mu začali prehľadávať stôl.

	„To sú moje peniaze,“ zavyl, keď mu ukladali tržbu do igelitového vrecka s úradnou pečiatkou a technik si ju zvečnil na služobné účely.

	Lajo dobre tušil, že s peniažkami sa v najbližšom čase tak ľahko nestretne, a tam, kam ho pošlú, ich možno ani nebude potrebovať.

	„Chcem si zavolať! Mám právo…“

	Dostal druhú. Právo má v našom štáte veľkú silu, musel sa o tom presvedčiť na vlastnej koži, aby uveril.

	Na stole nenašli nič, nič, čo by ich zaujímalo.

	„Otvor trezor,“ ukázal Váňa za Lajov chrbát.

	„Nie! Na to nemáte právo! Ja si chcem zatelefonovať! Budem sa sťažovať, ja mám styky, kontakty…“ v duchu zúril. Kde je ten jeho kontakt? Načo mu platí také prachy? Prečo tu nie je, prečo mu netelefonoval, nevaroval ho, prečo…?

	Kuky sa zahnal, Lajo si zabalil hlavu do rúk a skrčil sa pod stôl.

	Vošiel Burger. V bare nebolo čo prehľadávať, skončili veľmi rýchlo.

	„Pán Burger!“ zajasal Lajo. Konečne spriaznená duša. „Samo nebo…“

	„Lajko, otvor ten trezor!“

	„Ale, pán Burger…“

	„Keby žil tvoj tatko, vyfliaskal by ťa po papuli mokrým vechťom, ty podnikateľ! Teraz nerob machra a otvor ho. Inak zavolajú pyrotechnika a odstrelia ho, možno aj s polovicou bordelu.“

	„Ale, pán Burger…“

	Nechcelo sa mu, no pochopil, že dnu sa dostanú tak či tak, možno by nakoniec naozaj použili dynamit a zničili by mu celý podnik.

	Nechcelo sa mu, dobre vedel prečo.

	Okrem pokladu v trezore v garáži za bordelom našli deväť motoriek. Výkonných, silných, farebných – perfektné mašiny.

	Jedna bola čierna.

	V kriminalistickej praxi sa detektívom bežne stáva, že dostanú do kancelárie tvrdého koreňa. Takto detektívi nazývajú chlapa, čo znesie niekoľkohodinový výsluch a odolá všetkým úskokom a nástrahám. Je s ním ťažká robota a nezriedka aj vyhrá. Výdrží, nič neprizná a musia ho pustiť.

	No občas sa stane, že sa usmeje šťastie, páchatelia sú dvaja a sú zatknutí naraz, v tom istom momente, počas jednej akcie. To je pre detektívov božie požehnanie.

	Začala sa hra na klamstvá, divadielko pre dvoch divákov. Kancelária stoštyridsaťjeden v tom bola dokonale vycvičená.

	Laca Vargu, zvaného Lajo, majiteľa bordelu, si nechali v kancelárii Kuky s Váňom. Ostal pri nich Burger, lebo sa poznal s jeho otcom a Laja poznal ešte ako chlapca Váňa a Kuky boli za zlých, mali tlačiť, Burger tam bol nato, aby ich hamoval a sľuboval Lajovi modré z neba. Stará hra, trápne divadielko, nikto by neveril, aké účinné.

	Do vedľajšej kancelárie si Krauz a Chosé posadili čiernovlasého zmrda menom Karol Kálman. Váňa im prezradil, že mu pokojne môžu hovoriť Sliz. Hanzel ostal s nimi, aby ich hamoval a pomáhal mu. Medzi kanceláriami mal poskakovať Canis. Veľmi dôležitá funkcia preskakujúceho detektíva – jeho úlohou bolo počúvať v oboch kanceláriách a prenášať poznatky sem a tam, priťažiť jednému aj druhému, šíriť medzi vypočúvanými paniku.

	Psychický nátlak, ktorý takýmto preskakovaným výsluchom vzniká, dokáže bežný človek znášať iba dve, možno tri hodiny. Odolnejší jedinec šesť. Iba špeciálne vycvičení agenti spravodajských služieb, vojaci v špeciálnych zložkách a možno pár odolných jedincov vydrží nátlak až do konca.

	Lajo ani Sliz žiadny výcvik nemali.

	Váňa ukázal Lajovi zmluvu zaistenú z trezora. Hore bol nemecký nadpis Kaufvertrag. Kúpnopredajná zmluva na motorku. Celý text bol po nemecky, Canis ho preložil bez problémov.

	„Ale to je v poriadku, kúpil som v Rakúsku motorku, už sa to môže, nie? Hranice sú otvorené, obchod je povolený,“ usmieval sa Lajo.

	Váňa zdvihol telefón.

	„Máš to naštudované? Máš? Tak príď.“

	Počkali. Vošiel chalan z oddelenia krádeží motorových vozidiel.

	„Toto je špecialista na motorové vozidlá. Lajo, niečo ti vysvetlí.“

	„Pán Lajo, zvaný Kálman, som rád, že vás spoznávam. Už dlho sledujeme vašu trasu pašovania motoriek, vieme, ako to robíte, vieme, odkiaľ ich beriete, nepoznali sme sklad a distribučnú sief od nás. Už vieme, dnes už vieme všetko. Ty smrad hnusný, ty nám chceš tvrdiť, že všetko je v poriadku!? Že takýto obchod je povolený!?“ zrúkol na neboráka uprostred kancelárie.

	„No tak, pán kolega, je to slušný obchodník,“ chlácholil ho Burger. „Pokojne, bez emócií.“

	Lajo sa mu poďakoval pohľadom umučeného jazvečíka. Dobre mu padla prítomnosť spriaznenej duše.

	„Naše daňové zákony hovoria, že môžete priviezť motorku do sumy tisíc šilingov. Musí to byť šrot na súčiastky, v takom prípade ste oslobodený od dane,“ vysvetľoval odborník na krádeže motorových vozidiel. „Vy máte vystavenú kúpnopredajnú zmluvu na motorku, ktorá je pojazdná, dokonca v perfektnom stave. Bez toho, aby som vás vypočúval, vám poviem, ako to robíte, lebo už to vieme, ušetrím vám habkanie, klamanie a vymýšľanie rozprávok. Tu na tejto zmluve je pečiatka autobazára z Kittsee. Je to kúsok za hranicami. Perfektné miesto. Zokier tam má autobazár so všetkým, čo k tomu patrí. Viete, kto je Zokier, nie?“

	„Nie.“

	„Sa čudujem. Všetky zmluvy, čo sme u vás v trezore našli, sú opečiatkované od neho. Zokier je Srb, v Rakúsku žije už tridsať rokov. Má celú sieť podvodníckych autobazárov, ale licenciu mu rakúski kolegovia ešte nezrušili, asi nenašli dôvod. Teraz im ho dodáme. Zokier má pečiatku, licenciu, oprávnenie, a tak ohodnocuje motorky a autá ako na bežiacom páse. Teba autá nezaujímajú, špecializuješ sa na motorky.“

	„Pán Burger, ja neviem, o čom to…“

	„Tak počkaj a neskáč mu do reči, aj ja to počujem prvýkrát. Vydrž, možno sa niečo dozvieš. Pokračuj, kolega.“

	„Ukradnutá motorka sa dovezie Zokierovi do bazára, on vystaví kúpnopredajnú zmluvu s ohodnotením do tisíc šilingov, potom sa colníkovi posunie obálka a dohodne sa termín prechodu. Colník je v službe, motorka príde a prejde cez hranice k nám. Na papieri je to šrot za deväťsto šilingov, v skutočnosti je to mašina za pätnásťtisíc mariek. Stačí už len postaviť ju na značky, lebo dovozné papiere má v poriadku, alebo keby náhodou nebol u nás záujem, posunúť ju ďalej na východ. Rusi teraz berú všetko, bavoráky, medveďov, audiny, hondy, kawasaki, čo máš, to berú, a dobre platia. Alebo vymenia za mladé mäsko.“

	Všetci stíchli. Všetci sa zahľadeli na Laja. Trvalo mu asi päť sekúnd, kým pochopil, že teraz má sólo on.

	„No ale, páni! To… čo si o mne myslíte!? No ale… pán Burger! Ja… a nemal by som mať pri sebe právnika?“

	„Právnika dostaneš až dolu, keď ťa bude vyšetrovateľ obviňovať a strčí ťa do basy na desať rokov za pašovanie a kupliarstvo. Teraz ho nepotrebuješ, teraz si medzi priateľmi na súdružskom pokeci,“ vysvetlil mu Kuky.

	Lajo nesúhlasil, ale prikývol, nechcel, aby sa ten krpatý detektív zase zahnal.

	„U nás máte kúpené dievčatá na dopravnom inšpektoráte. Za päťstovku v obálke sú ochotné postaviť na značky akýkoľvek šrot, a odrazu je zo šrotu perfektná mašina. Už ich sledujeme hodnú chvíľu, poznáme cestu, chýbal si nám iba ty, posledný článok v reťazi.“

	„Ďakujeme,“ povedal Váňa a kolegu prepustil.

	„Ešte sa uvidíme, teš sa,“ rozlúčil sa špecialista na motorky s Lajom.

	Kolega odišiel, tí, čo ostali, mlčali.

	„Ja…“

	„Desať rokov,“ povedal Kuky. „Koľko máš?“ pozrel sa na občiansky preukaz. „Tridsať? Vyjdeš von ako starý štyridsaťročný roztrtkaný chuj. Zničíš si najlepšie roky života.“

	„Ja… pán Burger…“

	Burger si uvaril kávu. Zalial do dvoch šálok.

	„Cukor?“

	Drbo na tvrdej stoličke ani nesníval, že by sa mu dostalo takej polahody. Vôbec nereagoval.

	„Teba sa pýtam!“

	„Mňa? Cukru veľa, aj mlieka…“

	„Vidíš tu pristavenú kravu, ty!“

	Burger mu nasypal tri lyžičky a podal mu šálku. Chňapol po nej ako vyhladovaný pes po kosti. Uvažoval. Miešal a uvažoval. Asi nebude tak zle, keď mu varia kávu.

	Nechali ho snívať. Chceli, aby sa uvoľnil. Mali čas, more času.

	Burger si zapálil. Čo je to za káva bez cigaretky?

	„Poprosím vás, pán Burger…“

	Lajo dostal cigaretu Celkom fajn, však na tej kriminálke ani nie je tak zle, ako hovoria blbci z podsvetia.

	V polovici cigarety sa ozval Váňa.

	„Prečo si mal túto fotografiu v trezore?“

	Pozrel sa na papier. Lyžička mu štrngla o okraj šálky.

	„To je… kamarátka.“

	„Ako sa volá?“

	„Ivica.“

	„Druhým?“

	„Ani nev…“

	„Druhým!?“

	„Tuším Drugovičová.“

	„Dobre tušíš. Prečo sa robíš, že nepoznáš jej meno, keď je podpísaná na piatich zmluvách ako majiteľka motorky?“

	Potiahol si a zaváhal. Hľadal očný kontakt s Burgerom.

	„Lajko, tú kávičku a cigaretku si budeš musieť zaslúžiť. U nás nič nedostaneš zadarmo.“

	„Pán Burger…“

	Niekto zaklopal na dvere. Slušne počkal, lebo vedel, že vnútri prebieha výsluch.

	„Ďalej!“

	Vošla kolegyňa v uniforme. Pekná kolegyňa v uniforme, no teraz na jej perfektnú figúrku nebol čas. Čakali na ňu.

	Niekto z cudzineckej polície im mal priniesť výsledky lustrovania zahraničných pracovníčok z bordelu.

	„Podporučík Mihá…“ chcela sa slušne zahlásil. S esami z oddelenia vrážd spolupracovala prvý raz.

	„Bez toho, bez toho…“ kývol jej Burger. „Tu ste medzi svojimi. Čo máte?“

	„Toto je on?“ spýtala sa a zagánila na frajera s kávičkou. Dosť dobre tomu nerozumela, poslali ju na oddelenie vrážd, mali tam vypočúvať zmrda, čo zamestnáva dievčatká z cudziny. Dúfala, že bude natiahnutý na škripci a fakľami mu budú opaľoval päty, namiesto toho…

	„Zaistili ste osem dievčat. Pät je od nás, to sa nás netýka, dve sú z Ukrajiny, jedna z Poľska. To dievčatko z Ukrajiny má šestnásť a tri mesiace. Druhá má devätnásť. Poľka má dvadsať. Ale to dievčatko má šestnásť a tri mesiace!“ zohla sa k majiteľovi bordelu a zarevala mu informáciu do tváre.

	Dievča z cudzineckej polície hodilo na stôl lustračné lístky a zovrelo päste. Burger kývol prstom na Kukyho. Rýchlo vstal.

	„Ďakujem vám za pomoc,“ objal dievča okolo pliec a nasmeroval ho ku dverám.

	„Je to svinstvo…“ bránila sa kolegyňa.

	„Vieme, nechajte to na nás.“

	Kuky ju vystrčil za dvere.

	„Lajo, Lajo…“ vzdychol si Burger.

	„Ale to nie je možné, pán Burger! Šaša mi povedala, že má osemnásť! Inak by som ju ani…“

	„Ty si nevedel, koľko má rokov?“ skočil im do reči Kuky.

	„Nie! Verte mi! Prisahám vám na zdravie mojej matky, nevedel som. Odkiaľ by som mohol?“

	„Z pasu. Našli sme ho u teba v trezore. Je tam jej meno aj dátum narodenia,“ lakonicky skonštatoval Kuky.

	Lajo dopil kávu a zadusil cigaretu. Vstal, šálku položil na stôl.

	„Mám ju aj umyť, pán Burger?“

	„Nie, nechaj ju tam a už nevstávaj. Odteraz, ak niečo budeš chcieť, opýtaj sa.“

	„Prepáčte.“

	„Len seď a nehýb sa.“

	„Budem, pán Burger.“

	Burger pozrel na Kukyho. Signál. Môžeme začať.

	Kuky si pritiahol stoličku, sadol si tak tesne, aby sa dotýkali kolenami. Lajo sa cukol, Kuky sa primkol.

	„Pašuješ motorky, zamestnávaš šestnásťročné deti a dávaš ich trtkať nadržaným zmrdom z celého mesta, klameš a podvádzaš na daniach. Ak si veriaci…“

	„Som, jasné, že som!“

	„… tak si buď istý, že Pán Boh ťa nemá rád. Ani ja ťa nemám rád, ani on,“ ukázal prstom na Váňu, „ani on,“ ukázal na Burgera. „On možno trochu, lebo poznal tvojho otca, ale aká sviňa vyrástla z teba, to by sa aj sám pán otec začudoval. Dosť bolo folklóru, dosť bolo kávičiek. Teraz sa porozprávame ako chlapi.“ Načiahol sa a zo stola si vzal fotografiu Ivice. „Čo pre teba robila? Prečo si mal jej fotografiu v trezore? Ako zomrela?“

	„Ona je mŕtva?“

	Kuky vstal a jednu mu vlepil. Lajo odletel zo stoličky a pristál medzi kreslami pri stene.

	Nevstával. Burger sa v obave postavil, no keď sa začal hýbať, sadol si. Ukázal prstom na Kukyho a spojil palec s ukazovákom.

	Treba ubrať, nie tak silno.

	Lajo sa pozviechal. Ostal dezorientovane stáť pri kreslách.

	„Mám ti pomôcť na miesto!?“ zareval Kuky.

	Lajo sa dopotácal k stoličke a sadol si Kuky tesne k nemu.

	„Tak znova Čo pre teba robila?“

	Na Burgera ani nepozrel, odtiaľ pomoc čakať nemohol. Už to bolo iba na ňom.

	„Vozila mi motorky. Majiteľ toho autobazára v Kittsee je jej strýko. Chcela si zarobiť. Slušne si zarobila. Všetko zorganizovala a priviezla, ja som iba zariadil postavenie na značky a predaj zákazníkom.“

	„Prečo musela zomrieť?“

	Toto bola silná káva. Daňové podvody, prostitúcia mladistvých, všetko sa dalo vybaviť, ale vražda nie.

	„Pán Burger, ja by som chcel s vami sám, osobne…“

	Výborný výsledok! Vagabund na tvrdej stoličke, ktorý sa dožaduje osobného vypočutia, je na najlepšej ceste za mreže.

	Kuky s Váňom ako na povel vstali a odišli do kancelárie šéfa.

	Naštartovaný Canis ich privítal s rozžiareným úsmevom. „No ako?“

	„Chce rozprávať iba s Burgerom, už sa pohne.“

	„Tak na tie vianočné odmeny!“ Mayor vybral ešte dva poháriky a nalial. Štrngli si a čakali na výsledok Burgerovaj práce.

	„Počúvam,“ povedal Burger, ale dosť znechutene.

	„Pán Burger, však ma poznáte! Aj otca ste…“

	„Už som ti povedal, aby si ho sem nezaťahoval!“

	„Tak nie, prepáčte. Tie motorky som priviezol, dobre, robím si svoj biznis. Viete, trh je hladný a ja mám možnosť priviezť ich za zlomok ceny. Ja viem, trochu odrbávame štát na daniach, ale…“

	„To ma vôbec nezaujíma.“

	„Iste, chápem, tá malá Saška…“

	„Ani to ma nezaujíma. Mám ich znova zavolať?“

	„Nie, nie, netreba. Ja viem, čo chcete počuť. Ak vám to poviem, pomôžete mi? Nechcem ísť do basy.“ Vyjednával. Dobré znamenie. Kto chce vyjednávať, chce aj hovoriť, iba zatiaľ nevie ako na to.

	Burger vedel, ako pomôcť nerozhodným.

	„Vieš dobre, že von ťa pustiť nemôžem. Môžem ti pomôcť tak, že sa k tebe budú správať slušne, a vyšetrovateľovi povieme, že si spolupracoval. Môžem ti zavolať dobrého advokáta. Ak tvoja spolupráca k niečomu povedie, môžeme zariadiť, aby ťa stíhali na slobode, nemusíš ísť do väzby. Na výšku trestu vplyv nemám, to ti hovorím otvorene, trest je vecou súdu a tvojho obhajcu.“ Férová ponuka.

	Uvažoval.

	„Ešte cigaretu, prosím.“

	„Lajo, ale cigy u nás nie sú zadarmo.“

	„Nebude zadarmo.“

	Burger počkal, aby ukojil hlad po nikotíne.

	„Všetko vymyslela Ivica. Stretli sme sa u jej strýka v bazáre, bol som si tam vyhliadnuť ojazdeného bavoráka. Zoznámili sme sa, pozval som ju k nám, netušil som, že už pár rokov tu žije, striedavo tu a striedavo vo Viedni. Prišla ma navštíviť, potom zase, potom nabrala odvahu a vysvetlila mi, ako by sme mohli zarobiť, stačí nájsť priestor na uskladnenie motoriek a cestičku na dopravný inšpektorát, aby sa mašiny dali postaviť na značky a predať. Mám kontakty, o mesiac som už bol pripravený a kšeft sa rozbehol, sypalo to celkom slušne. Potom začala byť otravná, pýtala čoraz väčší podiel, bola ako osina v zadku, o ničom inom nehovorila, iba o peniazoch, že ju odrbávame, a aby sme jej dali za každý dovezený kus viac. Stále dokola to isté. Dal som ju na starosť Slizovi…“

	„Kálmanovi?“

	„Áno, Karolovi. On to s babami vie, každej pristrihne krídelká. Chvíľu dala pokoj, keď zistila, že z nás už prachy nevytlčie, urobila chybu, ulakomila sa na iný tovar.“ Stíchol.

	„Mám hádať?“

	„Pán Burger, ale s tým svinstvom ja nechcem mať nič spoločné! Urobili ste mi v podniku záťah, všetko ste prehádzali, a nič ste nenašli, lebo ja to jednoducho neberiem a nechcem, aby mi to do podniku vláčili.“

	„Dve skladačky sme našli.“

	„To je sólo akcia našej barmanky a neboli na kšeft, ale pre ňu.“

	„Dobre, pokračuj.“

	„Prišli za mnou uprostred noci. Traja maníci, jeden lámal po slovensky. Vraj ak im to vrátim dobrovoľne, prežijem. Na krk mi priložili britvu. Nič som nechápal. Iba sa vyškierali, porezali ma. Chceli späť to, čo im ukradla Ivica. Deň predtým priviezla novú mašinu. Zaviedol som ich do garáže, skoro som odpadol, keď odmontovali sedadlo. Tá krava sprostá ukradla Turkom, počujete dobre, Turkom si dovolila ukradnúť kilo čistého prášku. Ani sa ho nesnažila schovať, vedela, že cez hranice má prechod vybavený. Povedali mi, že ak jej poskytnem ochranu, podpália mi podnik, vraj ju chcú živú alebo mŕtvu. Prišla, strašne som ju vyfliaskal. Plakala, sľubovala, vraj nutne potrebuje peniaze, inak by sa neulakomila. Krava jedna sprostá, naivná! Strašne som zúril. Povedal som Slizovi, nech to vybaví, nech ma zbaví toho vreda! Myslel som, že ju naloží do auta a odvezie do Viedne, on ju zatiahol do parku a…“

	Stíchol, no Burger mu na pomoc neprišiel, teraz si musel poradiť sám, muselo to zaznieť z jeho úst.

	„On ju podrezal. Skoro som prišiel o nervy, keď sa mi priznal. Ale, pán Burger, s tým ja nechcem mať nič spoločné! Drogy a vražda, to určite nie!“

	„Podrezal ju len tak, lebo ste sa nerozumeli?“

	„Nie len tak, ona mu dlhovala veľké prachy. Vedel, že ich z nej nikdy nedostane. Môj problém s Turkami mu prišiel vhod.“

	Burger sa nahol k telefónu a zavolal do šéfovej kancelárie, aby sa chlapci vrátili. Vystriedali ho, teraz on zašiel do šéfovej kancelárie.

	„Tak môžeš ísť na to,“ usmial sa na Canisa. Rozpovedal mu celý príbeh a dal mu fotografiu Ivice.

	Canis sadol za písací stroj a na list papiera napísal záhlavie: štvrtá strana výpovede Ladislava Vargu zo dňa…

	Záhlavie podčiarkol a začal písať text:

	Keď som sa dozvedel, s akými drogovými problémami sa Ivica potýka, požiadal som biletára Karola Kálmana, aby ju z nášho podniku odviezol a zbavil sa jej. Mal som na mysli, že ju odvezie späť do Viedne, no on ju bez môjho súhlasu odviedol do parku, kde ju usmrtil tak, že jej nožom podrezal krk. Presne takto mi to povedal, priznal sa mi. Ja osobne s touto vraždou nemám nič…

	Canis nastavil text tak, aby to vyzeralo, že je to pokračovanie Lajovej výpovede, že už tri strany do zápisnice nadiktoval a že ešte diktovať bude. Zapísal asi štvrť strany, to by malo stačiť. Prečítal si svoje literárne dielo, usmial sa a vyrazil – teraz nadišiel jeho čas.

	Vo vedľajšej kancelárii sa Krauz a Chosé bavili s Kálmanom o počasí. Sám vypovedať nechcel, tak načo by sa namáhali, vedeli, že Canis musí prísť. Hanzel si čmáral do zošita, zatiaľ nebolo čo písať.

	„Tak dosť bolo debaty na voľnú tému, budeme sa venovať prípadu, pán Kálman. Poznáte toto dievča?“ Canis si pritiahol stoličku a ukázal mu fotografiu.

	„No…“ Sliz váhal. „Možno sa u nás objavila. Asi som ju už videl.“

	„Videl. Minimálne raz, vtedy, keď si jej podrezával krk, ty špina jedna!“ zreval Canis.

	Krauz s Chosém ako na povel vstali a postavili sa každý z jednej strany.

	„Ale – to…“ habkal Sliz, „to nemyslíte vážne! Prečo by som ju… ja tam robím iba biletára…“

	„A mlátiš dievčatá, čo? A robíš Lajovi poskoka! Psa, ktorý na povel hryzie! Myslel si si, že Lajo nad tebou bude držať ochrannú ruku donekonečna? Lajo je po krk v sračkách, teraz on potrebuje ochrannú ruku a hodil ťa cez palubu. Natrel ťa!“

	„To asi ťažko…“

	„To asi ľahko! Niečo ti prečítam… Keď som sa dozvedel, s akými drogovými problémami sa Ivica potýka, požiadal som biletára Karola Kálmana, aby ju z nášho podniku odviezol a zbavil sa jej. Mal som na mysli, že ju odvezie späť do Viedne… Alebo, vieš čo, prečítaj si to sám,“ podal mu štvrtú stranu zápisnice.

	Sliz čítal. Dočítal. Zložil ruku, potom si text prečítal ešte raz. Neveril vlastným očiam.

	„To…“ váhal, „je výmysel. Tvrdenie proti tvrdeniu!“

	„Nie, to je zápisnica, to je svedectvo! Obstojí na každom súde. Okrem toho máme druhého svedka, jedno z dievčat začalo tiež spievať, namáča ťa jedna radosť. Už máme proti tebe dvoch svedkov, z toho sa nevykrútiš,“ klamal Canis, ale mohol, lebo Sliz sa k dievčatám správal ako žalárnik a nemohol vedieť, či sa jednej naozaj nerozviazal jazyk.

	Sedel a civel do koberca. Uvažoval. Ak zlomili Laja, je dosť možné, že zlomili aj niektorú z báb – a možno sa pridajú aj ostatné. Naozaj to s ním nevyzeralo dobre.

	„To je sviňa!“ uľavil si. „Takže všetko by chceli hodiť na mňa! Pekné svinstvo! Vôbec to nebolo tak! Ten pes všivavý ma do žiadnej Viedne neposlal! Keď odišli Turci, bol z nich posratý až za ušami, celý sa triasol, vraj sa mu vyhrážali, že mu podpália podnik, vraj mal na krku britvu. Dobre vedel, že s nimi sa neoplatí zahrávať, že ich chápadlá siahajú až k nám. Povedal mi, že by bolo najlepšie zavďačiť sa im a Ivicu odstrániť, vraj tým môžeme len získať, prinajmenej silného spojenca. Chceli ju živú alebo mŕtvu a budú vďační. Dal mi voľnú ruku, ešte mi aj dal dva litre do vrecka, že keby som potreboval niečo kúpiť, na úhradu nákladov. Keď som mu povedal, čo som s ňou spravil, ešte sa rozčuľoval, že som ju mal radšej hodiť do rieky, nech si pláva. Tak to bolo! Nieže o ničom nevedel, on to všetko naplánoval a mňa poslal odviesť špinavú robotu, debil jeden!“

	Canis prikývol, viac nepotreboval. Odišiel do vedľajšej kancelárie. Kuky sedel tesne pri Lajovi. Keď vstúpil Canis, bez slova vstal a uvoľnil mu stoličku.

	„Tak, pán Varga! Koniec srandičiek. Neviem, čo vám nasľubovali títo páni, ale ja vám môžem oznámiť, že sa ponárate hlbšie a hlbšie. Tu sa končia všetky dohody medzi nami, pán Kálman vás označil za spolupáchateľa, dokonca ste vraj všetko vymysleli vy a dali ste mu príkaz na likvidáciu Ivice!“

	„Ja!?“

	„Vy!“

	„To je debil!“

	„A o celej veci ste vedeli, ešte ste mu aj vyčítali, prečo ju nehodil do rieky.“

	„Ale ja!? Pán Burger… páni… chlapi… ja!?“

	„A zaplatil si mu dve tisícky na prípravu!“

	„Ale ja!? Verte mi, prosím vás! Ja s tým nemám nič spoločné! Tie motorky áno, ale vraždu?“ vrtel sa na stoličke raz k jednému, raz k druhému, rozhadzoval rukami, objavili sa prvé slzičky.

	Nikto mu neodpovedal, nechali ho, nech sa škvarí.

	„Verte mi,“ skuhral. „Ja chcem s vami spolupracovať, chcem byť váš svedok. Chránený svedok, poviem vám všetko! Na všetkých! Viete, kto od vás prezrádza policajné akcie? Kapitán Lajčák! Každý týždeň sa u mňa zastaví aspoň raz, zatrtká si a zinkasuje dve tisícky za ochranu. Za to mi vždy dopredu oznámil, kedy sa chystá záťah. Aj ostatní mu platia. Vie aj, koho odpočúvajú, aj to nám hlási!“ Topiaci sa chytal slamky.

	„Vyhodené peniaze,“ zašomral Kuky.

	Informácia to bolo dobrá, už dávno tušili, že niektoré plánované policajné akcie niekto zhadzuje, lebo išli na istotu, a nič nenašli. Inšpekcia bude mať radosť, také tučné sústo pred koncom roka! Aj u nich budú mastné Vianoce.

	„Keď sme pri tom odpočúvaní, Lajo…“ začal nenápadne Váňa.

	„Áno?“ spamätával sa, utieral si slzy.

	„V piatok si telefonoval Slizovi domov. Vynadal si mu, že si zase bez dovolenia vzal čierneho pantera. To je tá sedemstopäfdesiatka honda vzadu v garáži?“

	„Hon… da?“ vykoktal. Odrazu pochopil. „Vy…“ bál sa na to čo len pomyslieť, nieto ešte vysloviť nahlas. „Vy ste ma odpočúvali?“

	„Samozrejme,“ Váňa nechápal, že nechápe. „Čomu sa čuduješ?“

	„Preto som povedal, že vyhodené peniaze,“ pridal sa Kuky. „Lajčákovi si platil úplne zbytočne, nevaroval ťa.“

	Lajo zvädol, zošúveril sa na stoličke, vyprchal z neho život.

	„Pán Burger… preboha, a to sa smie?“

	„Smie, Lajko, smie. Ukážte mu to.“

	Kuky mu podal scvaknuté listy. Lajo s i prečítal nadpis.

	„Čo je ZOI?“

	„Záznam z operatívnej informácie. Odpočúvanie bolo legálne, máme naň súhlas sudcu a to, čo držíš v ruke, sú prepisy tvojich telefonátov za posledný týždeň. Dajú sa použiť ako dôkaz na súde a aj budú použité. Prečítaj si tú časť, ktorá je podčiarknutá červenou.“

	Lajo čítal, pokúšali sa oň mdloby.

	„Pokojne sa napi.“

	Nepokojne sa napil. Dočítal sa všetko, o čom sa so Slizom v telefóne v piatok hádali.

	„A teraz sa sústreď. Rozprávate sa o čiernej motorke, o Brne a o chlapíkovi menom Daniel. Sústreď sa, ti hovorím! Teraz záleží iba na tebe, ako sa k týmto informáciám postavíš. Ak ich vysvetlíš a označíš páchateľa, berieme ťa za svedka, ak nie, spravíme z teba spolupáchateľa a ideš dnu na dvadsať rokov!“

	Vedel, že neklamú, mali v rukách dôkazy.

	„Tak dobre, čo mám robiť? Veľa možností na výber ste mi nedali.“

	„To teda nie.“

	„To bolo tak, Sliz sa zoznámil s chlapíkom, ktorého poznám ako nebezpečného strelca, všetci sa ho boja. Volá sa Daniel Roth…“

	Bolo toho veľa, Canis si musel písať poznámky. Sotva Lajo skončil, vyštartoval do vedľajšej kancelárie.

	Krauz a Chosé hučali do Kálmana. Už sa nebavili o počasí, už ho kuli, kým bol teplý, vlastne potil sa, akoby bol žeravý.

	„Hovorím vám, že žiadnu inú vraždu som nespáchal! Na tú Ivicu ma nahovoril Lajo, on je na vine, ale žiadnu inú…“

	Keď Canis vrazil do kancelárie, detektívi okamžite vstali a uvoľnili mu miesto pri Slizovi. Karol zagánil – čo ten tu zase chce?

	„Musím ťa opraviť, Slizák jeden!“ prisadol si natesno.

	„Ja si vyprosím…“

	„To som si istý! Prosiť budeš, s tým počítaj! Ty hovoríš, že o žiadnej inej vražde nič nevieš? Pozri sa na toto,“ podal mu výpisy hovorov. „Čítaj len to červené.“

	Sliz preletel pohľadom stránku.

	„To je čo za blbosť?“

	„Tvoj telefonát s Lajom tento piatok.“

	Sliz sa usmial.

	„To ste si teraz vymysleli! Pekne odrbávate! Nás nemohli odpočúvať…“ zahryzol si do jazyka, skoro prezradil najväčšie Lajovo tajomstvo.

	„Máš na mysli kapitána Lajčáka? Teraz volal môj šéf s jeho šéfom. Kapitán Lajčák mal celý minulý týždeň dovolenku, ani netušil, že vás odpočúvame, teda vás ani nemohol varovať. Lajo už o tom vie, len v duchu počíta škody. Solili ste mu pekné prachy, len čo je pravda, no zbytočne, vykašľal sa na vás. Tak čítaj!“

	Sliz neveriaco civel do papierov. To nie je možné! Toľko smoly za jeden deň?

	Bolo to možné, Sliz sa dočítal všetko, o čom sa v piatok s Lajom hádali.

	„Lajo nám už všetko povedal, vieme, kto je Daniel Roth…“

	Sliz sa vystrel na stoličke. Daniela poznal, to, že sa druhým menom volá Roth, sa práve dozvedel, takže vedia viac ako on – to ho desilo. A aj to, že Lajo ho zradil. Odkiaľ by inak vedeli celé meno?

	„Lajo ti vyčítal, že si bez dovolenia vzal čierneho pantera. To je čierna motorka honda sedemstopäťdesiat,“ vysvetlil kolegom. „Lajo zúril, že ste na nej zase najazdili tristo kilometrov, a vyčíta ti Brno.“

	Pri slove Brno Krauz a Chosé na seba nechápavo zazreli. To… nemôže byť pravda, také šťastie? Taká súhra náhod?

	„Tento chlapec jazdí na čiernej honde ako náčelník Hells Angels,“ vysvetľoval Canis kolegom a uškŕňal sa. „Tak som si myslel, že by vás to mohlo zaujímať. A má perfektnú motorkársku kombinézu. Hádajte, akej farby? A jednu čiernu šlohol svojmu chlebodarcovi a požičal ju Danielovi, vlastne preto Lajo zúril, lebo do jeho obľúbenej kombinézy bez dovolenia natlačil cudzieho chlapa. To bol pravý dôvod vašej hádky, nie tých tristo kilometrov, veď benzín ste si zaplatili zo svojho. Takže tu máme dvoch jazdcov smrti v čiernych kombinézach na čiernej motorke, ktorá za deň najazdí tristo kiláčikov. Do Brna je to stodvadsať. Toľko späť, to máme dvestoštyridsať a šesťdesiat po okolí… no kamarát, budeš mať čo vysvetľovať.“

	Canis vstal a odstúpil. Aj Krauz a Chosé vstali, nebezpečne sa blížili k tvrdej stoličke uprostred kancelárie.

	„Prajem ti hlboký zážitok, Slizáčik…“ zasalutoval mu Canis a rýchlo vypochodoval z kancelárie.

	Vedel, čo bude nasledovať, veď tých dvoch dobre poznal.

	Krauz potreboval celý deň a noc, aby si uložil informácie. Nebol škrob, hneď volal aj Vaškovi.

	„To nemyslíš vážne! Chlapci!“ vrieskal Vašek do telefónu.

	„Všetko spracujem písomne, no musíš mi dať aspoň deň, je toho veľa. Ústne zatiaľ iba toľko – vrah Slávky Sedlákovej je na svete!“

	„Šéf sa poserie!“ nevedel sa upokojiť Vašek.

	„Ozaj, toho Kalousa by ste mali prepustiť.“

	„Už sa na tom pracuje. Vieš, prečo smrdel od benzínu? Večer prichytil susedovho výrastka, ako mu kradne benzín zo starej škodovky za garážou. Tak ho vyfliaskal, že sa bál o tom hovoriť, aby nemal zle. Vieš, že už mal opletačky za to, ako mlátil Slávku.“

	„Viem. Taká blbosť.“

	„Hej, blbosť. Ako sa mykslovali o bandasku, celý sa pooblieval, potom sa ešte dorobil a spitý na mol zaspal. Už je triezvy, týždeň bez áčka mu len prospel, už si spomína, už hovorí. Tá bandaska nebola jeho. Zajtra ho prepustíme.“

	„Ďakujem, šéf vyšetrovačky bude mať radosť.“

	„Výborne, tak ešte raz ďakujem, chlapci. Najbližšiu návštevu si naplánujte na piatok, niečo pripravíme, ale nie veľa! Tak aby ste do pondelka vytriezveli.“

	Krauz pracoval ďalej, poctivo plánoval akciu na zadržanie Anatolija Breznitza – on a Daniel ešte do mozaiky chýbali.

	Zazvonil mu telefón, volal Mayor. Vošiel, presnejšie, pritancoval, do šéfovej kancelárie ako baletka – úsmev na tvári a ešte aj pred úklonom si dovolil krok sun krok vpravo, potom vľavo a ukážkovú otočku.

	„Ja viem, voláš ma, aby si nám zagratuloval, každému zvlášť, ale ešte nie sme hotoví, šéfe!“ zahulákal a spôsobne sa uklonil. „Práve som ťa chcel oboznámil s mojím plánom, ako chytiť Rotha a Breznitza,“ chválil sa Krauz.

	Mayor nič nepovedal, iba na Krauza strnulo civel. Detektív sa zarazil a až teraz si všimol, že presne to isté robia aj zvyšní dvaja – civeli. Riaditeľ kriminálky zalovil vo vrecku saka a pedantne si začal čistiť nos. Aj sa párkrát vysiakal. Úplne zbytočne, Krauz počul, že to bolo naprázdno. Canis fajčil, nesiakal, iba civel na Krauza. Niečo tu smrdelo, preto tá vreckovka

	„Mám si sadnúť?“ skúsil Krauz nesmelo.

	„To v každom prípade,“ prikývol Mayor.

	Krauz váhavo odsunul stoličku a sadol si. Niečo nebolo v poriadku, niečo šípil. Behal pohľadom z jedného na druhého a čakal, kto začne. Tipol to na Mayora.

	„Richard…“

	Zmýlil sa, začal Canis.

	„No?“

	„Richard, Anatolija zatvárať nebudeme,“ vybalil to naňho bleskovo. Bum – a bolo to!

	Iba jedna oznamovacia veta a potom ticho. Canis si potiahol a vyfúkol, riaditeľ kriminálky iba vyfúkol a Mayor si ani nepotiahol, ani nevyfúkol, iba si vzdychol.

	Krauz sa usmial.

	„Dobre, v poriadku,“ prikývol, „skoro ste ma dostali, ale nežeriem vám to! Šéfe, daj pokyn a ideme ho zatknúť. Kuky je už nadržaný! Chce sa nám revanšovať za našu pomoc v jeho prípade.“

	„Nebudeme ho zatýkať,“ zopakoval ticho Mayor.

	Krauz si odkašľal, zalovil vo vrecku, vybral cigarety, jednu si zapálil, no škatuľku neschoval. Použil ju ako puk, prsty ako hokejky a stôl ako ľadovú plochu, škatuľka poletovala zľava doprava, v mŕtvolnom tichu kancelárie šéfa vraždárov bolo počuť, ako sa šúcha o lak stola.

	„Počúvam,“ vyzval ich Krauz, lebo nejaké vysvetlenie muselo nasledovať.

	„Starý Breznitz ponúkol obchod,“ ujal sa slova Canis a Mayor aj riaditeľ mu boli za tie slová vďační. Uľahčovali im ich pozíciu.

	„Obchod,“ zopakoval ticho Krauz.

	„Obchod,“ pridupľoval Canis a znova si iba nenútene potiahol.

	Pri slove obchod Mayor nevydržal, vstal, až mu odletela stolička, razantne otvoril chladničku, až zamľaskalo tesnenie, vybral fľašu vodky, spod stola vylovil štyri poháriky a nalial. Bez okúňania podal riaditeľovi – prestal nasucho siakať a vďačne prijal – druhý podal Canisovi, jeden posunul pred Krauza a sám jeden hodil do seba. Rýchlo si dolial, akoby dúfal, že si to nikto nevšimol, až potom sa vrátil na svoje miesto.

	„Celú situáciu musíš chápať v širších súvislostiach,“ pokračoval Canis.

	Krauz sa usmial na pohárik, sklonil hlavu, pokýval ňou hore-dolu ako somárik pred otiepkou sena a zvädol na stoličke. Odovzdane čakal, čo bude, lebo čo malo prísť, asi muselo prísť, a že sa mu to nebude páčiť, tým si bol istý. Širšie súvislosti neveštili nič dobré.

	„Prišli pokyny zhora. Vedenie ministerstva nemá záujem o medzinárodný škandál. Prípad nám budú dozorovať zo sekcie vyšetrovania, príde špeciálny vyšetrovateľ.“

	„Aký obchod ponúkol starý? Akú dal ponuku? Kto ju za nás prevzal? Ty?“ Krauz zagánil na Mayora.

	Mayor chvíľu nechápal, ostal meravo sedieť, potom sa silene rozosmial.

	„Rišo, neblázni…“

	„Richard,“ pokračoval ľadovým hlasom Canis, „ty nečítaš noviny? Nepozeráš telku? Nevidíš, čo sa deje? Zodvihni konečne nos od peny na pive a poobzeraj sa okolo seba. Si rozumný chalan, tak sa podľa toho správaj. Taká ponuka ide mimo nás, neprevzal ju ani Šaňo, ani on,“ bradou ukázal na riaditeľa kriminálky, „ja už vôbec nie. Išla na najvyššie miesta.“

	Canis skončil, ešte raz si potiahol a zadusil. Tým dal všetkým najavo, že problém považuje za vysvetlený a vybavený.

	Krauz si tiež potiahol, tiež zadusil, nič nepovažoval za vybavené.

	„Tá ponuka išla na najvyššie miesta?“ spýtal sa.

	„Úplne na najvyššie,“ prikývol Canis.

	„A koľko z tých diamantov dostanú učitelia, poštári, zdravotné sestry a roboši na stavbách a…“

	„Richard! To naozaj nie je naša starosť! Okrem toho, nejde o diamanty…“

	„Si ty pekná sviňa, Ivan!“

	„Rišo…“

	„Pekne ste to vy bývalí skurvení eštebáci zmanažovali!“

	„Do eštebákov si mi nadával, aj keď si pred štyrmi mesiacmi zistil, že niekto zatĺkol kostolníkovi do hlavy klinec, a napokon som ti v celom prípade najviac pomohol ja, je tak?“

	„Na to ti seriem! Čo to tu na mňa hráte za špinavosti?“

	„Nič nehráme! Žiadne špinavosti. Rišo, keď na diskotéke začuješ falošnú hudbu, kto je na vine – reproduktor, alebo diskdžokej? Uvedom si láskavo, že ja som iba reproduktor. Ja ti iba oznamujem, čo sa deje a ako to bude ďalej prebiehať. Upiekli to hore, nás z toho vynechaj. S tým nič nenarobíš.“

	„Počúvaj ma, ty… ty reproduktor! Seriem na reproduktor aj na diskdžokeja! Rozumieš mi? Hráte falošne a ja mám mimoriadne dobrý hudobný sluch! Podľa vás tancovať nebudem!“

	Canis sa nadýchol, ale Mayor mu skočil do reči.

	„Chlapci, no táák…“ zatiahol, aby ich upokojil. Zbytočne.

	„Nebudeš?! Hovoríš, že nebudeš tancovať?!“

	„Nie podľa vás! Ja tancujem podľa trestného zákona a trestného poriadku, to sú moje noty!“

	„Vážne? Ty si sa nikdy nespreneveril? Nikdy si sa nesklonil? Nikdy si nezahral cis, keď si mal v notách cé?“

	„Nikdy!“

	„A čo akcia Rusalka?“

	Krauz stuhol.

	„Tri roky dozadu,“ pripomenul mu Canis.

	Krauz zaťal päste.

	„Alebo si myslíš, že ty si ten najchytrejší a všetci okolo teba sú idioti? Prežil si iba vďaka Burgerovi a…“ zaváhal, „svojej obdivuhodnej odvahe, ty…“ nedopovedal.

	Krauz dobre vedel, že jeho individuálna odvážna akcia neostala zapadnutá prachom v archíve, ale že o nej vie aj Ivan, to netušil. Opäť ho presvedčil, že o ňom vedia príliš málo, aby ho mohli prijať medzi seba. Mal styky a informácie, ktoré boli bežným policajtom nedostupné. O to s väčšou chuťou si doňho zahryzol.

	„Aj tak idem poňho a privlečiem si ho do kancelárie a…“

	Canis si odhrnul lem saka a pozrel na hodinky.

	„Rišo, Anatolij Breznitz pred polhodinou opustil územie nášho štátu. O dve hodiny mu letí lietadlo do New Yorku. Kam pôjde odtiaľ, kde a kedy sa znova zjaví, neviem ani ja. Urážať ma nemusíš, naozaj robím iba reproduktor.“

	Krauz sa prestal hrať s pohárikom a rýchlym pohybom ho hodil do seba

	„Máš ešte?“ spýtal sa šéfa a otrčil mu prázdny pohár.

	Šéf rád nalial – ak sa táto ošemetná situácia mala skončiť iba pri fľaši, rád ju obetuje. Krauz si dal naliať, potom šikovným hmatom vytrhol šéfovi flašu z ruky, vstal a zamieril k dverám.

	„Výsledok vyšetrovania idem oznámiť chlapcom.“

	„Aj tak ťa považujem za najlepšieho detektíva, s akým som kedy spolupracoval,“ zahulákal Canis do zatvárajúcich sa dverí.

	Dvere sa tesne pred zavretím pootvorili, objavila sa v nich ruka so vztýčeným prostredníkom a s rachotom sa zabuchli.

	Riaditeľ po celý čas nepovedal ani slovo, nemohol, veď on nabádal chlapcov, aby konečne chytili nejakého vraha, nikto iný.

	O dva dni Krauz skončil robotu o pol štvrtej.

	„Ideme na pivo?“ spýtal sa Burger.

	Všetci súhlasili. Krauz neodpovedal.

	„Rišo?“ dobiedzal Chosé.

	Krauz pokrútil hlavou.

	„Nechaj ho, už dva dni s ním nie je rozumná reč!“ rozhodol Canis, a aby ho vyprovokoval, uškľabil sa: „Alebo si si to rozmyslel?“

	Nerozmyslel, nechal ich odísť, predstieral, že si upratuje skriňu. Z budovy vyšiel o trištvrte. Zboku sa k nemu pohol muž v perfektnom obleku. Pozrel sa do dlane, potom na Krauza a to, čo mal v dlani, schoval do vnútorného vrecka saka. Pristúpil až k detektívovi.

	„Pán Krauz?“

	Krauz cúvol a sledoval mu ruky. Viseli pozdĺž tela, ani sa nepohli. Muž sa usmial.

	„Nie, to nie. Posiela ma pán Šomo Breznitz, rád by sa s vami stretol a pozhováral. Nech sa páči,“ muž ukázal smer.

	Za rohom parkoval veľký čierny mercedes s cudzou značkou a diplomatickým označením CD. V diplomatickom aute sa Krauz ešte neviezol, ani v takom mercedese. Odviezli sa do vily pod Slavínom. Ani v takej vile ešte nebol.

	Prijal ho prešedivený muž s paličkou. Nekríval, ale rád sa o ňu opieral. Podali si ruky, predstavovať sa nebolo treba.

	„Niečo na pitie?“

	Krauz sa chcel oduť a hrdo odmietnuť, potom si uvedomil, že urazený hlupák škodí iba sám sebe.

	„Iste. Akú máte najdrahšiu whisky?“

	Breznitz sa usmial, chápal ho. Kývol a priniesli im fľašu.

	„Pätnásť rokov v sude, pätnásť vo fľaši,“ vysvetlil hostiteľ. „Ľad, sódu?“

	„Nie, čistú.“

	Breznitz labužnícky privoňal, Krauz ju znechutene hodil do seba.

	„Prečo som tu?“

	„Lebo si myslím, že si zaslúžite vysvetlenie. Som presne informovaný o vašom podiele na vyriešení celého prípadu a hneď na začiatku vám chcem povedať, že to, čo sa stalo, považujem za tragédiu. Aj rodinnú, ale aj spoločenskú. Nikdy by som nepovedal, že môj brat zájde až tak ďaleko. Myslel som si, že ho poznám, mýlil som sa.“ Rozprával pomaly a zvučne, bol zvyknutý konať temperamentne, priamo.

	Krauz, hoci nerád, musel uznať, že mu začína byť sympatický. Dal si doliať.

	„My žijeme v komunite, do ktorej vy nikdy nepreniknete, nikdy nás nepochopíte. Nechce sa mi rozoberať genézu nášho rodu, predpokladám, že ste si o nás zistili dostupné informácie…“ odmlčal sa, aby mu dal priestor.

	Krauz ani brvou nehol, nechcel mu prezradiť nič, čo nebude nevyhnutné.

	„V poriadku, chápem vás, ja som tu ten, kto má vysvetľovať. Môj otec odchádza na zaslúžený odpočinok, sme dvaja bratia, čo by mohli viesť firmu. Ja sa venujem diplomacii, brat sa pri otcovi naučil šéfovať. Mohlo to tak ostať, ale je tu jeden problém. Brat nemal syna, ja som mal dvoch, a v našej komunite platí zákon, že rodinný podnik môže dediť najstarší syn, iba ak má dediča. Anatolij nemal, prichádzal som do úvahy ja. Brat sa s tým nevedel zmieriť, napriek tomu, že si vzal veľmi mladú ženu, potomka nemali. Pred tromi rokmi odišli do Švajčiarska, do špecializovaného sanatória, švagriná otehotnela a porodila syna, pochopiteľne, Anatolija. Celá rodina bola nadšená, ja tiež, lebo moja práca ma baví viac ako rodinný podnik. Profitujem z neho, to je pravda, ale nie je to práca pre mňa. Všetko mohlo byť v poriadku, nebyť otca, ten nadobudol podozrenie, že niečo sa s Anatolijom deje, lebo brat nám tehotnú manželku ani raz neukázal, vyhlásil, že je na rizikovom, leží v sanatóriu a nikto ju nesmie vyrušovať. Prišli až po pôrode so synom. Otec chcel vedieť, či je všetko v poriadku, prinútil ma, aby som najal súkromného detektíva, a ten bol úspešný. Až príliš. A začali sa problémy. Keď po prvý raz padlo meno Slávka Sedláková, spomenul som si na dievča, ktoré sme aj s bratom párkrát stretli v Omnii. Na poslednom stretnutí veľmi plakala, Anatolij sa jej ujal, vyspovedala sa mu. Prišla o prácu aj o štúdium pre obyčajnú hlúposť, pre peniaze. Vtedy som ešte nič netušil, no Anatolij využil jej bezmocnosť, zosnoval plán a použil ju. Vy už viete ako, aj náš detektív zistil pravdu. Na štvrtok sme zorganizovali rodinný obed, pozval som naň aj ju a mala pred celou rodinou dosvedčiť, čo sa stalo. Prišla v stredu autobusom, list jej osobne odniesol detektív. Ubytoval som ju v hoteli, no Anatolij ma dal sledovať – aj on tušil, že sa niečo deje. Tesne pred obedom ju z hotela uniesli a odpravili domov. Anatolij zúril, navštívil ma doma, napadol ma, držal ma pod krkom opretého o stenu, správal sa ako zviera. Nikdy som ho takého nevidel. Potom prišla katastrofa! Detektív zistil, že Slávka zomrela za podozrivých okolností. Dal som si dve a dve dokopy, Anatolij začal zametať stopy, najal si strelca a odstránil aj detektíva, a pokúsil sa zbaviť aj lekára. Už som nemohol čakať, musel som otcovi povedať pravdu. Všetko sme zariadili, Anatolij sa už nikdy nevráti, neuvidíte ho, nenájdete ho.“

	„Anatolij si zabil vlastnú dcéru,“ Krauz už nevydržal mlčať.

	„Viem. Ako sa môže jeden človek zmeniť! To je tragédia. Po Slávke nikto neostal, nemôžem nič napraviť, nikoho odškodniť, no po detektívovi ostala dcéra. Už sme sa postarali, v najbližších dňoch dostane slušný obnos. Aj o raneného doktora sme sa postarali, po skončení maródky nastúpi ako obvoďák do zastrčenej diery, odkiaľ sa už nikdy nevyhrabe. Pre takého odborníka je to väčší trest než desať rokov väzenia.“

	Krauz súhlasne prikývol, informácia o doktorovi ho potešila.

	„Robíte na mňa dojem slušného človeka, pán Breznitz. Ak máte taký silný zmysel pre spravodlivosť, prečo brata kryjete?“

	Smutno sa usmial.

	„Lebo krv nie je voda, pán Krauz, v našej komunite to platí dvojnásobne. Táto ľudová múdrosť je mimoriadne pravdivá, ľudská. Máte deti?“

	„Mám.“

	„Keď vyrastú a budete postavený pred dilemu riešiť ich životné omyly a problémy, pochopíte. Nič na tomto svete nie je také dôležité ako rodina.“

	Krauz chcel odísť.

	„Ešte moment. Aj vám sa chcem odvďačiť,“ siahol do saka a vybral obálku. Posunul ju po stole.

	Krauz sa načiahol a otvoril ju, boli v nej bankovky, veľa, vysokých – tri roky by nemusel chodiť do práce.

	„Ja úplatky neberiem,“ vrátil obálku na stôl.

	„To nie je úplatok, je to prejav vďaky. Úplatok je za protislužbu, ja od vás nič nechcem.“

	„Chcete odo mňa veľmi veľa, priveľa, chcete, aby som sa na všetko vykašľal, aby som zavrel skriňu, zamkol zásuvku a tváril sa, že všetko je vyriešené.“

	„Nie, to nechcem. Pri všetkej úcte k vám, keby som chcel, aby ste niečo spravili, alebo, naopak, aby ste nerobili nič, nešiel by som s tým za vami. Viem to zariadiť inak, oveľa účinnejšie.“

	„Viem, veď ste to aj zariadili. Všetci na ministerstve sú z vás pos… kakaní. Už nám dozorujú spis, už sme tam len do počtu.“

	„Musel som, inak to nešlo. Odchádzam z diplomacie, idem prevziať rodinný podnik, už sa asi nikdy neuvidíme. Ešte predtým som sa chcel s vami zoznámiť.“

	Vstal a podal mu ruku. Krauz ju prijal. Šomo zazrel na obálku na stole.

	„Nerozmyslíte si to? Nie je to urážka, myslím to v dobrom. Toto nie je obchod.“

	„Nie.“

	„Môj šofér vás odvezie, kam budete chcieť.“

	Krauz sa usmial a poklepal sa po stehnách.

	„Per pedes apostolorum.“

	„Rozumiem. Tie moje už tak nefungujú, radšej sa vozím. Dovidenia a veľa šťastia pri love na netvora. Buďte opatrný! Daniel Roth je veľmi nebezpečný človek. To je posledná informácia, ktorú sme s detektívom zistili. Potom zomrel.“

	Krauz sa viezol v autobuse a premýšľal. Breznitzovi je hej, odchádza z diplomacie a prevezme rodinný podnik. Jemu sa to ľahko povie, veľa šťastia pri love, ale ako dostať takú sviňu, ako je Daniel?

	Bolo to oveľa ľahšie, než by si pomyslel.

	Kancelária stoštyridsať jeden bola plná, začínal sa ďalší pracovný deň.

	„Takže tie peniaze v obálkach jej poslal Šomo,“ skonštatoval Chosé, keď im Krauz zreferoval obsah včerajšieho rozhovoru s diplomatom. „Výživné pre neter.“

	„Verím, že to bolo tak.“

	„A spýtal si sa ho, prečo si Slávka schovala tie písomnosti a lístky? Zistil niečo jeho detektív?“

	Krauz si vzdychol – nespýtal sa.

	„Toto tajomstvo si vzala so sebou do hrobu. Chosé, myslím, že by sme jej ho mali nechať.“

	Zazvonil telefón, Burger zodvihol slúchadlo.

	„Pre mňa? Nikoho som nevolal? Dobre, idem dolu.“ Prekvapene položil. „Mám na vrátnici návštevu. Žiadnu stránku som nadnes nepredvolal.“

	„Len seď,“ uzemnil ho Chosé. „Idem si kúpiť cigarety, privediem ho hore.“

	Chosé priviedol mladého muža, slušne oblečeného, oholeného.

	„Dobrý deň. Hladám pána Burgera.“

	„Ja som,“ priznal sa Burger. Podali si ruky. „Sadnite si.“

	„Ďakujem. Posiela ma brat.“

	„Prepáčte, prepočul som vaše meno.“

	„Prepáčte, ani som ho nepovedal. Viete, som na polícii prvý raz v živote, je to také…“ radšej nedopovedal. „Volám sa Igor Roth. Môj brat je Daniel Roth.“

	Ak niekto niečo robil, okamžite prestal. V kancelárii bolo počuť trávu rásť, aj keď na zemi mali iba špinavý koberec.

	„Pamätáte sa naňho?“

	Všetky oči sa zabodli do Burgera. Ty osobne poznáš najnadanejšieho vagabunda a na oddelení nikomu nič nepovieš?! Znela nemá výčitka.

	„To bude nejaký omyl…“ zneistel Burger.

	„Vyšetrovali ste prípad vraždy mojej švagrinej.“

	„Švagriná?“ Teraz už vôbec ničomu nerozumel.

	„Valéria Rothová.“

	Burger zvraštil čelo. Začínal mať nepríjemný pocit, že ide o hlúpy žart alebo krutý omyl.

	„Valéria…“ zašepkal. „Valéria… Bože!“ zavyl.

	Priložil si ku skrini stoličku a z nadstavca vybral starý spis. Keď ho rozšnurovával, zagánil na Hanzela.

	„Valéria Rothová! No? Nič ti to nehovorí? Oni tu ešte neboli, ale ty, starý spolubojovník!“

	Hanzel spomínal, nikto nič nechápal.

	„Koncom socíka sme mali v meste sériu vrážd mladých žien,“ vysvetloval Burger kolegom. „Zabíjal ich v parku na lavičke, každú znásilnil a zaškrtil. Valéria Rothová bola prvá. Štvrtá bola Iveta Škodová. Potom prišli revolučné časy, celé týždne sme strážili študentov na námestí a vyšetrovanie išlo do stratena, nikdy sme ho nechytili.“

	„Moja švagriná mala dvadsaťštyri, bola tehotná. Vracala sa z pomaturitnej stretávky, chcela si skrátiť cestu cez park. Bolo pol tretej v noci, tak to potom potvrdili jej spolužiaci. Daniel ležal dlho na psychiatrii, nikdy sa už nespamätal. Dnes ráno mi povedal, že za posledné roky spáchal veľa zlého, ale ani pomsta mu nepriniesla úľavu, chce dať všetko do poriadku. Vy, pán Burger, ste vraždu jeho manželky a nenarodeného syna vyšetrovali. Poprosil ma, aby som za vami zašiel a dal vám toto,“ podal mu lístok.

	Lístok nebol v obálke, bol to papier preložený na polovicu. Ceruzkou na ňom bolo napísané: Dnes v noci o pol tretej na lavičke. Veci sa musia napraviť tam, kde sa pokazili.

	Burger dal lístok kolovať.

	„Ale na akej lavičke?“ nechápal Kuky.

	„Ja viem,“ prikývol Burger, „robil som obhliadku miesta činu vraždy Valérie Rothovej.“

	
 

	Epilóg

	 

	Muž s nebezpečne modrými očami a nápadne blond šticou dofajčieval tretiu cigaretu. Na zastrčenej lavičke v parku sedel na drzáka, zadok mal na operadle a topánky tam, kde normálne sedávajú dôchodcovia. Teraz, o pol tretej v noci, tu nebol ani jeden, čo by ho napomenul – aj tí, čo nemohli po nociach spávať, sa sem v túto nočnú hodinu neodvážili. Vlastne do tohto mestského parku sa v noci neodvážil nikto, aj policajné hliadky tu končili o desiatej.

	Usmieval sa, v duchu prehodnocoval končiaci sa deň. Mimoriadne úspešný končiaci sa deň. Patril k luďom, ktorých pracovný čas sa zväčša končil ďaleko po polnoci.

	Na príjazdovej ceste zastali tri autá. Vystúpili policajti v civile aj kukláči. Prišli na dostrel, kukláči namierili samopaly, rozostúpili sa. Akciu naplánovali do najmenších detailov, hoci na to mali necelý deň.

	K lavičke sa priblížil iba Burger v nepriestrelnej veste, z každej strany ho kryla jedna kukla s namiereným samopalom.

	„Daniel Roth, v mene zákona vás vyzývam, vzdajte sa,“ povedal Burger.

	Daniel zoskočil z lavičky.

	„Na zem! Kľaknúť! Ruky na hlavu!“ zavelila kukla vľavo.

	Daniel si vsunul ruku pod bundu.

	„Toto nerobte! Opakujem, kľaknúť! Ruky na hlavu! Vytiahnite ruku! Toto nerobte!“ revali kukly na preskáčku.

	Keď Daniel vytiahol ruku spod bundy, mal v nej pištoľ.

	„Zbraň!“ zarevala kukla vpravo. „Posledná výzva! Kľaknite si na zem a odhoďte pištoľ!“

	Daniel začal pomaly dvíhať ruku. Veľmi pomaly. Keď ju mal skoro predpaženú, ozval sa výstrel, potom druhý.

	Pištoľ mu vypadla, zlomili sa mu kolená a roztiahol sa na asfalte.

	Kukla vpravo sa pohla ku zbrani, policajt si čupol a zodvihol pištoľ. Oddelil zásobník a otočil sa ku kolegom.

	„Pozrite, ani jeden náboj.“

	„Ten nešťastník to vyriešil po svojom,“ vzdychol si Burger. „Spáchal samovraždu.“

	„Samovraždu zastrelením policajtmi,“ prikývla kukla.

	Začalo pršať. Krv na chodníku sa miešala s vodou a lenivo sa plazila k lavičke.

